
PRATARMĖ 


Sumanymas surinkti prisiminimus apie mūsų kartą ugdžiu- 
sius dėstytojus anglistus kilo maždaug prieš šešerius metus, 
apie 2013-uosius, matant vieną po kitos išleidžiamas lituanistų 
prisiminimų knygas. Kirbėjo mintis, kad sovietmečiu dirbusi 
ne tik lituanistų, bet ir anglistų dėstytojų karta turėjo turėti 
nepaprasto pasišventimo, užsispyrimo, netgi fantazijos, kad 
sumanytų studijuoti, o vėliau ir dėstyti anglų kalbą ir literatū- 
rą. Ne vieną iš jų artimieji tada palydėdavo nustebusiu žvilgs- 
niu, o kai kuriems ir tiesiai pasakydavo, kad nieko gero iš to 
nebus - kam studijuoti kalbą, kuria niekuomet natūralioje 
aplinkoje nekalbėsi. Tačiau pasaulis, kaip dabar matome, labai 
pasikeitė... 

Į tai, kaip į tą pasikeitusį pasaulį ėjo anglistai, savo profesinį 
gyvenimą susieję su anglų kalba ir literatūra praeito šimtmečio 
antrojoje pusėje, verta pasižiūrėti atidžiau. Tam skirta ši knyga, 
į kurią sudėjome Vilniaus universitete dėsčiusių anglistų min- 
tis. Joje daugiausia tekstų, kuriuose mūsų buvę dėstytojai kalba 
patys apie save - apie juos suformavusią aplinką, studijas, darbą 
Vilniaus universiteto Anglų filologijos ar kitose anglų kalbos 
katedrose. Vienintelis, pirmasis, knygos straipsnis yra para- 
šytas ne pačių dėstytojų apie save ir savo patirtis Universitete 
(ar jų kolegų ir mokinių apie juos), o apie anglistikos studijų 
raidą Lietuvoje. Jame mano kolegė prof. dr. Jonė Grigaliūnie- 
nė, remdamasi autentiška archyvų medžiaga, žmonių pasako- 
jimais, niekur neskelbtais užrašais, garso įrašais ir kitais šalti- 
niais, istoriškai apžvelgia anglistikos studijų ištakas ir tolesnę 
jų plėtrą. Panašias studijas yra parašę ne vienos šalies dėstytojai 
ir mokslininkai; tokio pobūdžio tyrimai Vakaruose turi savo 


pavadinimą - dalyko istorija, angliškai ji vadinama history of 
a discipline!. 

Po apžvalginio straipsnio knygoje pateikiami įvairaus žanro ir 
ilgio tekstai - pačių dėstytojų papasakotos istorijos ar jų nuotru- 
pos, kitų žmonių - kolegų, studentų - prisiminimai apie tuos, 
kurių jau nebėra, ištrauka iš laiško ir interviu. Kiekvienas rinko- 
si savo pasakojimo žanrą ir stilių, tekstai parašyti laisva forma, 
juose nemažai asmeninių pastebėjimų ir vertinimų, kartais gal 
ir gana subjektyvių, bet rašant prisiminimus tai natūralu ir kažin 
ar išvengiama. 

Sudarant šią knygą, man ir kolegei Jonei Grigaliūnienei 
teko apsispręsti, kokį laiką ši knyga turėtų aprėpti: juk vieno 
žmogaus prisiminimai gali sutapti su visu jo gyvenimu, o kai 
kalbame apie žmonių grupę, tenka nusistatyti, kur sustoti. Ap- 
sisprendėme įtraukti žmones, kurie yra susiję su anglistikos 
studijų ištakomis ir kuriems teko jas puoselėti Vilniaus uni- 
versitete — dirbant įvairiose anglų kalbos katedrose. Anglų fi- 
lologijos katedrą, rengusią anglistikos specialistus, kai kuriems 
vyresniems kolegoms teko patiems ir sukurti. Mūsų aprašomas 
laikotarpis baigiasi 2000 metais, kai tvirtai galime teigti, kad 
vidurinioji ir jaunoji dabartinės Lietuvos karta laisvai kalba an- 
gliškai, o atsivėręs pasaulis keičia mūsų supratimą apie studijas, 
kalbos ir literatūros mokslą, jame tampame ne tik savo šalies, 
bet ir pasaulio piliečiais. Prie to nemažai prisidėjo ir vyresnio- 
sios kartos anglistai. 

Prikalbinti kolegas rašyti sekėsi labai nelengvai. Vieni abe- 
jojo, ar gebės parašyti tekstą, kuris būtų įdomus kitiems, ypač 


i Žr., pavyzdžiui, Balz Engler, Renate Hass (eds.) 2000. European En- 
elish Studies. Contributions towards the History of a Discipline. Great 
Britain: The English Association for ESSE. 2000; Niall Gildea, Hele- 
na Goodwyn, Megan Kitching, Helen Tyson. English Studies: The 
State of the Discipline, Past, Present, and Future. Palgrave, Macmillan. 
2015. 

jaunesniems, kiti atsisakė, motyvuodami tuo, kad niekada savo 
gyvenimo įvykių nefiksavo, todėl nuosekliai apie juos papa- 
sakoti negali, treti lyg ir mėgino rašyti, tačiau ligų ir amžiaus 
išvarginti tekstų nebaigė. Kai kurie rašė stropiai ir atsakingai, 
kaip kadaise ir dėstė, tačiau teksto nebaigė ar jo tėra frazgmen- 
tai. Suprantame, kad galbūt pavėlavome, tačiau nemažai laiko 
ir jėgų skyrėme norėdamos vyresniuosius kolegas, jų bendra- 
darbius, mokinius, net šeimos narius prikalbinti rašyti, ieško- 
damos autoriams patogaus formato ir žanro. Visą šios knygos 
rengimo laiką mus palaikė įsitikinimas, kad vyresniųjų kolegų 
atmintyje išlikusius faktus ir jų papasakotas istorijas verta iš- 
saugoti ateinančioms kartoms. 

Rengiant knygą teko pasirausti po senąjį Anglų filologijos ka- 
tedros metraštį, kurį daug metų labai stropiai pildė dėst. Lilija 
Talmantienė. Savo ir kolegės Jonės vardu esu jai labai dėkinga, 
nes kai kurie jos anuomet tiksliai užfiksuoti dalykai būtų ne- 
grįžtamai nugrimzdę užmarštin. 

Visus tekstus, kaip jie atrodo dabar, „sušukavo“ vyresniąją 
anglistų kartą ir anuos laikus pažinojusi lituanistė doc. dr. Re- 
gina Venckutė. Ji ne tik suredagavo tekstus, bet ir patikslino kai 
kurias detales - įvykių datas, aplinkybes, tų įvykių dalyvių var- 
dus ir pavardes. Nuoširdžiai dėkoju mielai Reginai už pagalbą. 

Už tekstuose likusias klaidas ar netikslumus kartu su kolege 
Jone prisiimame atsakomybę ir už tai iš anksto skaitytojų atsi- 
prašome. 

Ši knyga — padėka mus išugdžiusiems Vilniaus universiteto 
Anglų filologijos katedros dėstytojams, visuomet tikėjusiems 
savo pašaukimu. 


Inesa Šeškauskienė 

Jonė Grigaliūnienė 


ANGLISTIKOS STUDIJŲ RAIDA 
VILNIAUS UNIVERSITETE 


Anglistikos studijų 
pradžia Europoje 


Anglistikos studijas, pasak Balz Engler“, labai sunku apibrėž- 
ti, nes jų turinys skirtingose šalyse suprantamas nevienodai. Kai 
kuriose, ypač angliškai kalbančiose, šalyse anglistika siejama su 
britų, amerikiečių, škotų, velsiečių, airių, australų, naujųjų zelan- 
dų ir pan. literatūros studijomis. Kitose šalyse literatūros ir kal- 
bos studijos sudaro neatskiriamą visumą, dar kitur į jas įeina ir 
taikomieji aspektai bei anglų kalbos, kaip svetimosios, mokymas 
ir mokymasis. Kaip pažymi Renate Haas?, buvusiame Rytų Eu- 
ropos bloke svetimųjų kalbų dėstymas ir jų lingvistiniai tyrimai 
turėjo daugiau galimybių plėtotis negu jomis kuriamos literatū- 
ros paradigma. Tai patvirtina ir anglistikos raida Lietuvoje. 

Kita vertus, anglistika yra palyginti jauna disciplina, nes pir- 
mosios anglistikos katedros Europos aukštosiose mokyklose 


Š Balz Engler. Writing the European History of English Studies. In: Balz 
Engler and Renate Haas (eds). European English Studies: Contributions 
towards the History of a Discipline. Great Britain: the English Associa- 
tion for ESSE, 2000, 2. 

E Renate Haas. European Survey: Parameters and Patterns of Develop- 
ment. In: Balz Engler and Renate Haas (eds). European English Studies: 
Contributions towards the History of a Discipline. Great Britain: the En- 
glish Association for ESSE, 2000, 361. 

ėmė kurtis tik devynioliktojo amžiaus viduryje: 1855 m. to- 
kia katedra įkurta Šveicarijos Politechnikos mokykloje Ciuri- 
che (Eidgenėssische Polytechnische Schule Ziūrich), 1872 m. - 
Strasbūre (Prancūzija), 1875 m. Vienoje (Austrija), 1895 m. 
Groningene (Olandija), 1893 m. Lilyje (Prancūzija) ir Ko- 
penhagoje (Danija), 1914 m. Osle (Norvegija), 1919 m. Kluže 
(Rumunija), 1935 m. Sofijoje (Bulgarija), 1936 m. Bratislavoje 
(Slovakija) ir t. t* Didžiojoje Britanijoje anglų literatūros stu- 
dijos prasidėjo stebėtinai vėlai: pavyzdžiui, Oksforde 1893 m., 
o Kembridže - tik 1917 m. Abiejuose šiuose universitetuose 
anglų literatūros studijoms priešinosi klasikinės filologijos ka- 
tedros, kurių profesūra baiminosi, kad „anglų literatūra bus 
per lengvas dalykas, kurio nebus įmanoma tinkamai išegzami- 
nuoti, įvertinti“. 

Dvidešimtojo amžiaus pradžioje pirmųjų anglistikos katedrų 
steigimas Europos universitetuose yra glaudžiai susijęs su po- 
litiniais įvykiais: Pirmuoju pasauliniu karu ir jo padariniais — 
naujų valstybių atsiradimu ir Jungtinių Amerikos Valstijų iš- 
kilimu. Lietuvoje anglistikos, kaip savarankiškos akademinės 
disciplinos, studijų pradžia siejama su Vytauto Didžiojo uni- 
versitetu Kaune, kai 1923 m. Germanų kalbų ir literatūrų ka- 
tedroje buvo nuspręsta įkurti anglų kalbos ir literatūros skyrių. 
Žinoma, tai nereiškia, kad tarp Lietuvos ir Didžiosios Britani- 
jos iki tol nebuvo tiesioginių ar netiesioginių (akademinių ar 
kitokio pobūdžio) kontaktų. 


Balz Engler, Renate Haas (eds). European English Studies: Contribu- 
tions towards the History of a Discipline. Great Britain: the English Asso- 
ciation for ESSE. 2000, 356. 

a Ten pat, 341. 

Iš Lietuvos ir Didžiosios 
Britanijos sąsajų istorijos 


Dar 1390 metais Henris Bolingbrukas (Henry Bolingbroke), 
kuris vėliau tapo Anglijos karaliumi Henriku IV, lydimas 300 
anglų riterių būrio, atkeliavo į Lietuvą, kad padėtų kryžiuočių 
(teutonų) ordinui nugalėti paskutiniuosius Europos pagonis, 
nors Lietuva jau trejetą metų buvo krikščioniška. Įdomu tai, 
kad Vytautas Didysis, kuris tuo metu vis dar kovojo su savo 
pusbroliu Jogaila dėl sosto, žygiavo kartu su teutonų ordinu ir 
su anglų riteriais. Manoma, jog šis Bolingbruko žygis į Lietu- 
vą minimas Džefrio Čoserio (Geoffrey Chaucer =1343-1400) 
„Kenterberio pasakojimuose“. 

Britai taip pat buvo tarp pirmųjų profesorių jėzuitų, atvyku- 
sių į Vilnių ir įkūrusių čia kolegiją (1570), kuri 1579 m. išaugo 
į universitetą - Academia et Universitas Vilnensis. Vienas iš jų 
buvo Oksfordo universiteto auklėtinis anglas Adomas Brokas 
(Adam Brock), apie 20 metų Vilniuje dėstęs moralinę teologiją, 
o vėliau tapęs ir universiteto rektoriumi (1602-1605). Brokas 
buvo uolus lietuvių reikalų užtarėjas, rašęs į Romą, kad Lietuvai 
„reikėtų pasirūpinti paruošti kuo daugiau lietuvių ir vokiečių 
teologijos ir filosofijos specialistų, nes dabar jų esą per mažai, 
o lenkai turi jų pakankamai““. Kitame laiške jis siūlė, kad „tarp 
provincijolo patarėjų ir taip pat rektoriaus patarėjų visuomet 
būtų ir lietuvis'", o dar kitame prašė „į popiežiaus seminariją 
(Romoje) priimti bent 6 lietuvius, gerai mokančius lietuviškai, 
nes labai trūkstą lietuvių kunigų“. 


B Paulius Rabikauskas. Vilniaus akademija ir Lietuvos jėzuitai. Vilnius: 
Aidai, 2002, 259. 

7 Ten pat, 260. 

8 Ten pat, 260. 

Įdomi ir kito Vilniuje dirbusio anglo Džeimso Bosgreivo (Ja- 
mes Bosgrave 1548-1623) istorija. Jis 1577 m. atvyko į Vilnių, 
prieš tai dėstęs Vokietijoje ir Lenkijoje. Vilniaus akademijoje 
dėstė trejus metus ir tapo jos pirmuoju matematikos profeso- 
riumi. Pagal jo topografinius skaičiavimus buvo nubraižytas 
pirmasis Lietuvoje sudarytas Lietuvos Didžiosios Kunigaikš- 
tystės teritorijos Žemėlapis?. 1580 metais Bosgreivas grįžo į 
Angliją, tačiau buvo areštuotas kaip katalikas. Lietuvos valdo- 
vas Steponas Batoras rašė laiškus karalienei Elžbietai I, prašy- 
damas užtarimo ir reikšdamas nusistebėjimą, kad toks iškilus 
profesorius buvo įkalintas dėl tikėjimo, to niekada nebūtų atsi- 
tikę Lietuvoje, kur Žmonės dėl to nebuvo persekiojami. Batoro 
tarpininkavimas padėjo, ir Bosgreivas buvo išlaisvintas"“. 

Tarp iškiliausių britų mokslininkų, dirbusių Vilniaus uni- 
versitete, minėtinas ir škotų filosofas Džonas Hėjus (John Hay, 
lotynizuota pavardės forma Haius SJ). Nuo 1572 m. Vilniaus 
kolegijoje jis dėstė filosofiją, buvo filosofijos katedros profe- 
sorius ir bibliotekos prefektas, sudaręs, kaip manoma, pirmąjį 
bibliotekos katalogą. Kadangi Hėjaus pažiūros ne visada sutapo 
su jėzuitų, 1575 m. iš Vilniaus jis buvo atšauktas!!. 

Vilniaus universitete studijavo ir britų studentų: keturi ško- 
tų studentai sukūrė eiles šv. Kazimiero kanonizavimo proga 
(1602), o Vilniuje 1609 m. apsilankęs Lenkijos karalius ir Lie- 
tuvos didysis kunigaikštis Zigmantas Vaza britų studentų buvo 


. Šis žemėlapis — Magni Ducatus Lituaniae caeterarumgue Regionum illi 


Adiacentium exacta Descriptio - Mikalojaus Kristupo Radvilos Našlai- 
tėlio rūpesčiu buvo išspausdintas 1613 m. Amsterdame (žr. Alfredas 
Bumblauskas, Senosios Lietuvos istorija 1009-1795, Vilnius: R. Paknio 
leidykla, 2005, 370). 

Alfredas Bumblauskas. British aristocracy in Lithuania, Lithuanian 
aristocracy in Britain or what connects two kings of England Richard II 
(1377-1399) and Henry IV (1399-1413) and the famous British actor 
John Gielgud? BCC Paper , 2006, 20-7. 

i Vilniaus universiteto istorija 1579-1803, Vilnius: Mokslas, 1976, 108. 

pasveikintas angliškai!*. Beje, pirmajame universiteto aplinkoje 
parengtame sveikinimų rinkinyje, išleistame 1589 m. Zigman- 
to Vazos atvykimo į Vilnių proga, tarp sveikinimo eilių italų, 
ispanų, prancūzų, vokiečių, lenkų, lietuvių kalbomis yra ir ei- 
liuotas sveikinimas anglų kalba“. Tikėtina, kad šias eiles parašė 
Vilniaus universiteto profesoriai ar studentai, anuomet kalbėję 
tomis kalbomis!“. 

XVI amžiuje, kai buvo įkurtas Vilniaus universitetas, visas 
kultūrinis gyvenimas Europoje vyko lotynų kalba. Lotynų ir 
kitos klasikinės kalbos vyravo iki pat Apšvietos amžiaus, kada 
atsirado poreikis kultūros, mokslo ir dėstymo reikalams vartoti 
gimtąją kalbą ir mokyti naujųjų (moderniųjų) svetimų kalbų. 

Patikimų tikslių žinių, ar XVI ir vėlesniais XVII-XVIII am- 
žiais Vilniaus universitete buvo dėstomos naujosios (moder- 
niosios) Europos kalbos, nėra. Tiesa, teigiama, jog „J. Bielins- 
kis“ nurodo, kad bent vokiečių kalba turėjo būti dėstoma“'“. 

Vilniaus universiteto tvarkaraščiuose moderniosios kalbos 
(vokiečių, prancūzų) pasirodė tik 1801/1802 m. m., anglų — 
1810/1811 m.m. Anglų kalba buvo pradėta dėstyti dėl studentų 
susidomėjimo anglų literatūra. Kaip nurodo moderniųjų kalbų 
dėstymą senajame Vilniaus universitete tyrusi Eugenija Ven- 
grienė, 1810 m. į Vilnių atvykęs anuomet žymus dailininkas — 
raižytojas J. Saundersas (Joseph Saunders) pradėjo skaityti ne 


12 Stephen C. Rowell. Distant Friends Draw Nigh: The Realms of Britain 
and Lithuania, Vilnius: Lietuvos istorijos instituto leidykla, 2006, 27. 

Bo Sveikinimą originalo kalba ir vertimą į lietuvių kalbą žr. kn. Kalbų var- 
Žybos. Lietuvos Didžiosios Kunigaikštystės valdovų ir didikų sveikinimai, 
parengė Eugenija Ulčinaitė, Vilnius: Nacionalinis muziejus Lietuvos Di- 
džiosios Kunigaikštystės valdovų rūmai, 2010, 212-213. 

B Ten pat, 207. 

Turimas galvoje šis šaltinis: Jozef Bielinski, Uniwersytet Wilenski 

(1579-1831), t. 1-3, Krakow, 1899-1900. 

Eugenija Vengrienė. Apie kalbų dėstymą senajame Vilniaus universi- 

tete (1579-1831), Kalbotyra, 1964, 10, 237. 

tik meno teorijos kursą, bet ir anglų literatūros istoriją. Matyt, 
tada atsirado norinčių studijuoti ir anglų kalbą, todėl rektora- 
tas jos dėstymą patikėjo vokiečių kalbos ir literatūros dėsty- 
tojui Benjaminui Haušteinui (Benjamin Haustein)". Naujųjų 
kalbų dėstytojai nėra palikę žymesnių darbų, bet Haušteinas 
parašė knygelę „Sposob tatwy uczenia się czytač po angielsku 
podtug regut Sheridana I Walkera z niektorymi kawalkami 
prozą I wierszem" [Lengvas būdas mokytis skaityti angliškai 
pagal Sheridano ir Walkerio taisykles su kai kuriais kūriniais 
proza ir eilėmis]. Šis trumpas (106 puslapių) vadovėlis, pasak 
Vengrienės, skirtas mokytis anglų kalbos garsų tarimo, buvo 
gana primityvus ir sausas". 


Anglistikos studijų 
pradžia Lietuvoje 


Anglistika, kaip akademinė disciplina, pirmuosius žingsnius 
Lietuvoje žengė Vytauto Didžiojo universitete Kaune (nuo 
1922 iki 1930 metų jis buvo vadinamas Lietuvos universitetu): 
1923 m. buvo nuspręsta Germanų kalbų ir literatūrų katedroje 
įkurti anglų kalbos ir literatūros skyrių. Germanų kalbų ir li- 
teratūrų katedrai 1924 m. vadovavo doc. Pranas Augustaitis", 


> Eugenija Vengrienė, min. str., 238. 

22 Eugenija Vengrienė, min. str., 239. 

M Pranas Augustaitis (1883-1941) 1905-1906 m. studijavo Petrapilio 
dvasinėje akademijoje, tačiau jos nebaigė, išvyko studijuoti į Šveica- 
riją, Fribūro universitetą (Universitė de Fribourg), kuriame 1911 m. už 
disertaciją Die litauischen Elementen in der polnishen Frūhromantik 
[Lietuvybės elementai ankstyvajame lenkų romantizme] įgijo filosofi- 
jos daktaro laipsnį. 1913-1920 m. gyveno JAV, tačiau 1920 m. grįžo į 
Lietuvą, mokytojavo Vilniuje, mergaičių gimnazijoje, dirbo Laikinaja- 
me Lietuvių Komitete, 1922 m. kartu su kitais 33 lietuvių ir gudų veikė- 
jais buvo ištremtas į Kauną. 1922 m. studijavo Berlyne filosofijos fakul- 

kuris skaitė anglų literatūros istoriją, anglų kalbos istoriją, spe- 
cialiuosius kursus, skirtus anglų dramai, Šekspyro ir Bairono 
kūrybai, vedė anglų literatūros seminarą??. Šios katedros stu- 
dijose daugiausia dėmesio buvo skiriama literatūrai, o kalbos 
dalykai apsiribojo lektūra svetimąja kalba (praktiniu jos moky- 
musi), tos kalbos istorija, istorine gramatika, svetimosios kal- 
bos dėstymo metodika (žr. skyrelį Anglistikos studijos). Anglų 
kalbos lektoriais dirbo daug iškilių asmenybių: 1923-1927 m. 
ją dėstė Dorotėja Regelytė, studijavusi Oksfordo ir Londono 
universitetuose Anglijoje, 1927-1933 m. - Fribūro ir Greno- 
blio universitetuose studijavusi Ona Pakštienė. 1934 m. buvo 
paskelbtas konkursas anglų kalbos lektoriaus vietai užimti. 
1934 m. sausio 19 d. doc. Augustaitis pranešė, kad į ją preten- 
duoja 13 kandidatų, tarp jų ir vienas iš Anglijos. Tas kandidatas 
buvo Adrianas Patersonas (Adrian Paterson), baigęs Oksfordo 
universiteto anglų filologijos skyrių, metus dėstęs Austrijoje ir 
turintis gerų rekomendacijų. Nors Patersonas dirbo Kaune tik 
vienerius metus, tačiau spėjo daug nuveikti. Jis į anglų kalbą 
išvertė lietuvių liaudies dainų rinkinį?!, kuriam įvadą parašė 
Martinas Lingsas (Martin Lings), kitas VDU anglų kalbos lek- 
torius, taip pat Oksfordo universiteto auklėtinis. 1935 m. jis 
pakeitė Patersoną ir dirbo VDU iki 1939 m. (dėstė anglų kal- 
bos istorinę gramatiką, senąją anglų kalbą ir praktinį dabar- 


tete, nuo 1923 m. - Lietuvos (vėliau - Vytauto Didžiojo) universiteto 
anglų kalbos ir literatūros docentas, vėliau profesorius. 1923-1939 m. 
Humanitarinių mokslų fakulteto sekretorius. 1940 m. Humanitarinių 
mokslų fakultetą iškėlus į Vilnių, buvo jo dekanu iki mirties 1941 m. 
(žr. Lietuvių enciklopedija. Lithuanian Encyclopedia. Boston, Mass., 
1953, 407). 

2 Žr. Lietuvos Universitetas. 1922.I1.16—-1927.11.16. Pirmųjų penkerių 
veikimo metų apyskaita. 

ži Old Lithuanian Songs. Translated by Adrian Paterson. Introduction by 
Martin Lings. Kaunas: Pribačis, 1939. 

tinės kalbos kursą). Lingsas yra išleidęs dviejų dalių vadovėlį 
The Lithuanians Book of English. Po Antrojo pasaulinio karo jis 
tapo žymiu islamo tyrinėtoju??. 


Anglistika Vilniaus universitete 
okupacijų metais 


1939 m. spalio 10 d. Sovietų Sąjunga Vilnių ir Vilniaus kraštą 
grąžino Lietuvai. 1939 m. gruodžio 13 d. Lietuvos Seimas pri- 
ėmė įstatymą, kuriuo paskelbta, jog Lietuvos valstybėje veikia 
du - Vilniaus ir Kauno — universitetai. 

Oficiali Lietuvos Vilniaus valstybinio universiteto veiklos 
pradžia — 1939 m. gruodžio 15 d.?? Į Vilniaus universitetą iš 
Kauno su profesūra ir studentais buvo perkelti Teisių ir Huma- 
nitarinių mokslų fakultetai. 

Humanitarinių mokslų fakultetas turėjo tris skyrius - filologi- 
jos, istorijos ir filosofijos. Filologijos skyriuje veikė šios katedros: 


2 1939 m. Lingsas nuvyko į Egiptą aplankyti savo draugo Patersono, tada 
jau dirbusio Kairo universitete. Jis planavo grįžti į Kauną, tačiau 1939 m. 
rudenį prasidėjus karui buvo priverstas pasilikti Egipte. Po metų, jodi- 
nėdamas arkliu, užsimušė jo draugas Patersonas. Lingsui buvo pasiūlyta 
užimti jo vietą Kairo universitete. Lingsas perėjo į islamą, o vėliau tapo 
vienu iš žymiausių sufizmo tyrėjų pasaulyje. [Martin Lings: Life and 
Work. Accessed 4 January 2019, Available from: http://worldwisdom. 
com] 

a Lenkijos okupuotame Vilniuje universitetas, pavadintas Stepono Batoro 
vardu, veikė 1919-1939 m. Jame 1919 m. įsteigta Germanų filologijos 
katedra veikė iki 1923 m., kai ministerija ją uždarė, motyvuodama, kad 
katedra neturi profesoriaus. 1937 m. pakvietus Henriką Andersą dirbti 
profesoriaus pavaduotoju, ji buvo atkurta, tačiau anglistikos studijų ir 
tada nebuvo: Andersas tyrinėjo viduramžių Lenkijos vokiečių kalbą, o 
kai kurių germanistikos dalykų (gotų kalbos pagrindų, vokiečių kalbos 
žodžių darybos) kursus yra skaitęs indoeuropeistas Janas Otrembskis 
(Jan Otręebski 1891-1971), žr. A Short History of Vilnius University, Vil- 
nius: Mokslas, 1979, 133. 

lyginamojo kalbų mokslo (doc. Antanas Salys), lietuvių kalbos 
ir literatūros (profesoriai Mykolas Biržiška, Vincas Mykolai- 
tis-Putinas, Pranas Skardžius), klasikinės filologijos (prof. Vla- 
dimiras Šilkarskis), slavų kalbų ir literatūrų (profesoriai Vincas 
Krėvė-Mickevičius ir Balys Sruoga), germanų kalbų ir literatūrų 
(prof. Horstas Engertas, doc. Pranas Augustaitis), romanų kalbų 
ir literatūrų (prof. Albertas Priju). Fakulteto dekanu tuomet buvo 
Vincas Mykolaitis-Putinas, sekretoriumi — Pranas Augustaitis. 

1940 m. birželio 15 d. Raudonoji armija okupavo Lietuvą. 
1940 m. liepos 21 d. įvedama sovietų valdžia, ir jau 1940 m. 
liepos 29 d. Švietimo ministerijos vadovybė su Vilniaus ir Kau- 
no universitetų rektoriais aptarė tolesnę jų veiklos kryptį. Pra- 
sidėjo universitetų sovietizacija. Švietimo liaudies komisariatas 
ėmė keisti kadrus: atleido Humanitarinių mokslų fakulteto de- 
kaną prof. Mykolaitį-Putiną, vietoj jo paskyrė doc. Augustaitį. 
1940/1941 m. m. Vilniaus universitete veikė keturi fakultetai, 
vienas iš jų buvo Humanitarinių mokslų fakultetas su istorijos, 
filologijos ir filosofijos skyriais. 

1940 metais į Humanitarinių mokslų fakulteto filologijos 
skyriaus pirmąjį ir aukštesnius kursus priimta 290 studentų, 
o rudens semestro pabaigoje filologiją studijavo jau 498 stu- 
dentai. Filologinių katedrų buvo dešimt. Germanų kalbų ir 
literatūrų katedrai vadovavo Horstas Engertas, anglų kalbą 
dėstė Magdalena Avietėnaitė, išskirtinė asmenybė, labai išsila- 
vinusi, aukšto rango diplomatė, viena iš įtakingiausių prieška- 
rio Lietuvos moterų“*. Įdomu, kad iš Kauno į Vilnių perkelti 


24 


Magdalena Avietėnaitė (1892-1984) gimė Lietuvoje, Marijampolės aps- 
krityje, Kalvarijos valsčiuje, Brazavo kaime. Būdama šešerių kartu su 
tėvais atsidūrė JAV, Masačiusetso valstijoje, Vusterio mieste. Buvo labai 
gabi, todėl tėvai užstatė nekilnojamąjį turtą ir leido dukrą studijuoti į Že- 
nevos universitetą Šveicarijoje, vieną iš prestižiškiausių mokslo įstaigų 
pasaulyje. Jame Avietėnaitė studijavo literatūrą ir filosofiją, universitetą 
baigė 1914 m. ir grįžo į JAV. 1918 m. vasario 16 d. atkūrus Lietuvos vals- 
tybingumą, Lietuvos politikai kreipėsi į JAV lietuvius, prašydami remti 

anglistiką studijavę studentai universiteto baigimo diplomus 
gavo 1941 m., o 1942/1943 m. m. atskiros akademinės anglistų 
grupės jau nebėra nei Reguliamine, nei Vilniaus universiteto 
1942/1943 m. m. tvarkaraščiuose. 

1941 m. mokymo procesas buvo pertvarkomas pagal sovie- 
tinių aukštųjų mokyklų sistemą. Sausio pabaigoje ir vasario 
pradžioje Maskvos aukštosiose mokyklose ir mokslo įstaigose 
lankėsi didelė Vilniaus ir Kauno universitetų delegacija, ku- 
riai vadovavo Švietimo liaudies komisaro pavaduotojas Juozas 
Žiugžda ir VU Humanitarinių mokslų fakulteto dekanas Pra- 
nas Augustaitis. 

Universitetų sovietizaciją sustabdė 1941 m. birželio 22 d. pra- 
sidėjęs Antrasis pasaulinis karas. Birželio 24 d. į Vilnių įžen- 
gė vokiečių kariuomenė, prasidėjo nauja okupacija, per kurią 
buvo iš esmės pakeista visa universiteto vadovybė ir suformuo- 


valstybę. 1920 m. Avietėnaitė atvyko į Lietuvą dirbti Lietuvos informaci- 
nėje ir diplomatinėje tarnyboje: dirbo URM vertėja, šifruotoja ir slaptojo 
archyvo tvarkytoja, URM konfidencialiąja sekretore, Lietuvos telegramų 
agentūros (ELTA) vedėja, Spaudos biuro viršininke, Spaudos departa- 
mento direktore. Už nuopelnus Lietuvai ne kartą buvo pagerbta Lietuvos 
bei užsienio valstybių apdovanojimais, tarp jų — Didžiojo Lietuvos Ku- 
nigaikščio Gedimino III laipsnio, Prancūzijos garbės legiono IV laipsnio 
ordinais, jai suteiktas Niujorko miesto garbės pilietės vardas. 1940 m. 
birželio 17 d. pradėjus dirbti sovietinei Justo Paleckio vyriausybei, Avie- 
tėnaitė kartu su kolege išnešė iš URM slaptas bylas ir perdavė Lietuvos 
valstybės archyvo vedėjui kun. J. Stakauskui. Ne mažesnę drąsą ji parodė 
gelbėdama Lietuvos aukso atsargas užsienyje. 1944 m. vasarą Avietėnaitė 
pasitraukė iš Lietuvos, iš pradžių glaudėsi Vokietijoje, vėliau Prancūzijoje, 
0 1949 m. išvyko į JAV. Ten 1949-1952 m. dirbo Detroito universiteto bi- 
bliotekoje, vienerius metus dėstė Anhursto kolegijoje. Paskutinė jos darbo 
vieta - Šv. Širdies (Sacred Heart) kolegija Manhetonvilyje, kur dirbo bib- 
liotekininke-konsultante. Išėjusi į pensiją, Avietėnaitė apsigyveno seselių 
kazimieriečių globojamuose senelių namuose Putname. (informacija 
paimta iš: Encyclopedia Lituanica. Lithuanian Encyclopedia Press. Bos- 
ton, Massachusetts, 1970; Visuotinė lietuvių enciklopedija. II. Mokslo ir 
enciklopedijų leidybos institutas. Vilnius 2002. A. Buškevičienė. Lietuvių 
tautinės savimonės žadintojų gretose. XXI amžius. 2003, Nr. 12 (1116). 

tas naujas senatas“. Kadangi fakultetų dekanai buvo paskir- 
ti prasidėjus Lietuvos sovietizavimui, 1941 m. jie visi buvo iš 
pareigų atleisti nepaisant to, kad dauguma sovietizaciją boiko- 
tavo. Tarp atleistųjų buvo ir Humanitarinių mokslų fakulteto 
dekanas prof. Pranas Augustaitis. Beje, praėjus vos trims savai- 
tėms po atleidimo jis mirė*“. 

Svarbiausiuoju Vilniaus universiteto desovietizavimo aktu 
tapo 1941 m. liepos 26 d. Vilniaus miesto ir srities piliečių ko- 
miteto švietimo valdytojo įsakymas, kuriuo atkurta iki 1940 m. 
birželio 15 d. galiojusi universiteto teisinė padėtis. Vilniaus uni- 
versitetas vėl pradėjo gyventi pagal Vytauto Didžiojo universite- 
to statutą". Vokiečių reikalavimu iš universiteto buvo pašalinti 
visi žydai, beveik visi rusai ir lenkai, panaikintas privalomas 
rusų kalbos, bet įvestas privalomas vokiečių kalbos mokymas?š. 
Humanitarinių mokslų fakulteto dekanu paskiriamas archeolo- 
gas doc. Jonas Puzinas. Deja, okupacinė vokiečių valdžia gana 
greit (1943 m. kovo 17 d.) Vilniaus universitetą uždarė. 


Anglistika Vilniaus universitete 
dviem pirmaisiais pokario dešimtmečiais 


1944 m. atsikuriantis Vilniaus universitetas turėjo tapti stan- 
dartine sovietine aukštąja mokykla, veikiančia pagal griežtą iš 
viršaus nustatytą tvarką: „sąjunginis aukštųjų mokyklų komi- 
tetas (nuo 1946 m. - SSSR aukštojo mokslo ministerija), ne- 
atsižvelgdamas į vietos sąlygas, smulkmeniškai reglamentavo 


28 Vilniaus universiteto istorija 1579-1994, Vilnius: Valstybinis leidybos 
centras, 1994, 258. 

28 Vilniaus universiteto istorija 1579-1994, 258. 

27 Vilniaus universiteto istorija 1579-1994, 258. 


žš Alma Mater Vilnensis. Vilniaus universiteto istorijos bruožai, Vilnius: VU 
leidykla, 2009, 787. 

universiteto veiklą - siuntinėjo standartinius mokymo planus, 
kursų sąrašus, programas, kurių keisti neturėjo teisės nei rekto- 
ratas, nei tarybos“? Istorijos ir filologijos fakultetui vadovauti 
buvo paskirtas prof. Jonas Vabalas-Gudaitis. 

1944 m. rugsėjo mėnesį įkurtės Anglų kalbos ir literatūros 
katedros globėju išrinktas prof. Vosylius Sezemanas, katedros 
vedėju tapo Pranas Zdankus. Kiti šios katedros dėstytojai buvo 
vėliau žinomu leksikografu tapęs Vaclovas Baravykas ir Irina 
Karsavina, baigusi Sorbonos universitetą Paryžiuje. Tačiau, 
kaip rašoma VU istorijoje, „studijos, mokslinis darbas, gyve- 
nimas užsienyje, net užsienio kalbų mokėjimas tapo pretekstu 
susidoroti su daugeliu puikių specialistų. 1945 m. rudenį buvo 
suimtas Anglų kalbos ir literatūros katedros vedėjas Pranas 
Zdankus, Amerikoje baigęs du universitetus. Nepavykus sufa- 
brikuoti jam rimtesnės bylos, 1946 m. paleistas iš Archangelsko 
srities lagerių, dėl saugumo persekiojimų iki pat gyvenimo pa- 
baigos negalėjo dirbti pagal specialybę“*?. Iriną Karsaviną ištiko 
panašus likimas - ji buvo ištremta 1948 metais. 

Penktojo dešimtmečio pabaigoje ir šeštojo pradžioje Vilniaus 
universitete vyko sudėtingas katedrų kūrimosi, skaidymosi ir 
jungimosi procesas, kurio esmė — geriau prisitaikyti prie s0- 
vietinio aukštojo mokslo sistemos*!. Nuo 1944 m. veikusios 
trys - anglų, vokiečių, prancūzų kalbos ir literatūros - katedros 
1945/1946 m. m. buvo pertvarkytos į Svetimų kalbų ir Visuo- 
tinės literatūros katedras. Svetimų kalbų katedros vedėju tapo 
Vadovas Baravykas, kuris vėliau dėl ideologinių motyvų iš uni- 
versiteto buvo atleistas, Visuotinės literatūros katedros vedė- 
ju - prof. Vincas Mykolaitis-Putinas. Svetimų kalbų katedrai 
buvo iškilęs uždarymo pavojus, tačiau „Universiteto vadovy- 


a Alma Mater Vilnensis..., 808. 
30 Vilniaus universiteto istorija 1579-1994, 273. 
a Vilniaus universiteto istorija 1579-1994, 268. 

bės, Vaclovo Baravyko, Marcelino Ročkos, Leono Valkūno ir 
kt. pastangomis 1946 m. pavyko apsiginti nuo SSSR aukštojo 
mokslo ministerijos užmačių panaikinti klasikinės filologijos ir 
užsienio kalbų katedras“?. 

1946 m. Svetimų kalbų katedroje dėstyti pradėjo Rachilė Ap- 
rijaskytė-Valdšteinienė. 1945/1946 m. m. pabaigoje fakultetą 
baigė trys filologai: lituanistas Kostas Doveika, rusistas Kochas 
ir anglistė Neda Kameneckaitė, kuri buvo pakviesta dėstyti Sve- 
timų kalbų katedroje. Tų pačių metų rudenį fakultetą baigimo 
diplomus gavo dar keturios anglistės: Marija Bagdonaitė, Ksave- 
ra Dočkutė, Elena Kuosaitė ir Elena Narvydaitė. Kuosaitė buvo 
palikta dirbti universitete (dėstė anglų lietratūrą). 1948 m. fa- 
kultetą baigė ir Svetimų kalbų katedros dėstytoja tapo Elė Parei- 
gytė, po penkerių metų trumpai buvusi jos vedėja (1953-1955). 

Šeštuoju dešimtmečiu ir vėliau plečiant anglų kalbos dėsty- 
tojų kontingentą ypatingas, ano meto aplinkybių nulemtas vai- 
dmuo buvo tekęs Alfonsui Laučkai“?. 1950-aisiais, paskutiniai- 
siais savo studijų Vilniaus universitete metais, jis pradėjo dirbti 
Svetimų kalbų katedros laborantu, baigęs universitetą 1951 m., 
tapo Maskvos Moriso Torezo užsienio kalbų instituto aspiran- 
tu (taip tuomet buvo vadinama doktorantūra), 1954 m. apgynė 
filologijos mokslų kandidato (dabar atitinka daktaro) diserta- 
ciją ir grįžęs į savo Alma Mater nuo 1955-ųjų ėmė vadovauti jį 
išugdžiusiai katedrai“. Vedėjo pareigas jis ėjo iš viso šešiolika 
metų - iki 1971-ųjų, kai tapo Filologijos fakulteto prodekanu. 

Šeštajame dešimtmetyje Svetimų kalbų katedros anglistų gre- 
tas beveik kasmet papildydavo vienas ar du naujai priimti dės- 
tytojai, daugiausia mūsų universiteto absolventai. 1956-aisiais 


82 Vilniaus universiteto istorija 1579-1994, 1994, 268. 

2 Doc. dr. Alfonsas Laučka (1927-2015) VU dėstė nuo 1954 m. iki išėji- 
mo į pensiją. 

Katedros, kurioms vadovavo A. Laučka, turėjo įvairius pavadinimus (žr. 
1 priedą). 

į katedrą buvo priimta 1951 m. VU baigusi Aleksandra Dan- 
taitė, 1957-aisiais — Adelė Gruodytė-Vilčinskienė (baigė VU 
1954 m.), 1958-aisiais - Uršulė Panavaitė-Žemaitienė ir Geno- 
vaitė Adukevičiūtė-Špokevičienė“, baigusi VU 1956 m.; taip 
pat 1958-aisiais anglų kalbą pradėjo dėstyti Margaret Eri (Airey) 
(dirbo iki 1973 m., žr. 3 priedą). 


Svetimųjų kalbų katedros reorganizacija. 
Anglų filologijos katedra 


1958 m. Svetimų kalbų katedra reorganizuota į dvi - Užsie- 
nio kalbų““ (vedėjas doc. Ričardas Mironas) bei Romanų ir ger- 
manų filologijos katedrą (vedėjas fil. m. kand. Alfonsas Lauč- 
ka). Po kelerių metų, 1962-aisiais, abi katedros buvo išskirstytos 
į tris: anglų kalbos (vedėjas fil. m. k. Laučka) ir vokiečių kalbos 
bei prancūzų kalbos katedras. 

Romanų ir germanų filologijos katedroje 1958-aisiais pradėjo 
dirbti anglistai Laima Pelakauskaitė-Zabulienė ir Albertas Stepo- 
navičius, 1959 m. - Dalija Širvinskaitė-Tekorienė, 1960 m. - Lili- 
ja Dvarionaitė-Talmantienė ir Birutė Kiškytė, 1961 m. - Gražina 
Valiušaitytė -Karpuvienė, o 1962-aisiais į pagaliau atskira tapu- 
sią Anglų kalbos katedrą įsiliejo visas būrys tais metais ang- 
lų kalbos ir literatūros specialybę baigusių gabių absolventų: 
Olimpija Armalytė, Tomas Babičius, Algis Dičpetris, Zinaida 
Lipnevičiūtė-Pavilionienė, Lionginas Pažūsis, Stefanija Graži- 
na Talutytė-Rosinienė, Marija Jonė Žukaitė-Strimaitienė. Po 
metų, 1963-iaisiais, į katedros kolektyvą įsijungė Ema Geniu- 
šienė-Hamitova (1960 m. baigusi Leningrado universitetą), 


Genovaitė Špokevičienė (1926 -1982) dirbo iki pat tragiškos mirties. 

* Sovietmečiu svetimąsias kalbas imta vadinti iš rusų kalbos nusikopijuo- 
tu terminu užsienio kalbos (rus. innostrannyje jazyki), nes tada jis varto- 
tas visoje Sovietų Sąjungoje. 

Auksė Mardosaitė-Sutkuvienė (baigė VU 1958 m.), Angelė 
Šurnaitė (1951 m. VU absolventė) ir Elena Zagorskaitė (bai- 
gė VU 1953 m.). Nuo 1964-ųjų katedroje pradėjo dirbti tų pa- 
čių metų absolventė Laima Erika Starkauskaitė-Katkuvienė, 
taip pat Svetlana Nedeliajeva-Steponavičienė (1963 m. baigusi 
Maskvos universitetą) ir Irena Patkauskaitė-Krasauskienė (bai- 
gė VU 1963 m.), nuo 1966 m. - Dalia Judita Sadzevičiūtė-Va- 
balienė (baigė VU 1962 m.). Didelį katedros kolektyvo pagau- 
sėjimą nulėmė tai, kad į anglų kalbos ir literatūros specialybę 
pradėta priimti daugiau studentų, be to, reikėjo anglų kalbos 
dėstytojų visų kitų universiteto fakultetų studentams (jų studi- 
jų programose kelių semestrų svetimosios kalbos kursas buvo 
privalomas dalykas). 

Gana didele tapusi Anglų kalbos katedra 1968 metais buvo 
perskelta į dvi: atskirą Anglų filologijos katedrą, kuri turėjo 
rengti anglų kalbos ir literatūros specialistus, ir Anglų kalbos 
katedrą, kurios uždavinys buvo dėstyti anglų kalbą kitų specia- 
lybių studentams. Anglų filologijos katedros pirmuoju vedėju 
tapo fil. m. kand. Albertas Steponavičius (1968-1971; vėlesni 
vedėjai nurodyti 1 priede), o Anglų kalbos katedrai iki 1971 m. 
vadovavo doc. Laučka (vėliau - doc. Adomas Drazdauskas). 

1969 m. Anglų filologijos katedroje pradėjo dirbti Augusti- 
na Ozarskaja-Stungienė, 1971-aisiais — Marija Liudvika Rut- 
kauskaitė-Drazdauskienė ir Petras Anusas. Ilgiau ar trumpiau 
katedroje dar yra dirbę Leonora Jarmalaitė-Zapereckienė, Dina 
Kolevzon, Zigmas Banelis, Algis Tomas Geniušas, Vladas Do- 
bilas, Vytautas Petrukaitis, Rimantas Remeika. Beveik visi jie 
buvo VU auklėtiniai. 

Nuo 1968 m. susikūrusi Anglų filologijos katedra iki pat 
2017 m. žymesnių struktūrinių pertvarkų nebepatyrė. 

Moksliniai tyrimai 
ir taikomieji darbai 


Pirmuosius anglistikos darbus Lietuvoje lėmė du vienas su 
kitu susiję veiksniai: praktiniai kalbos dėstymo poreikiai ir sie- 
kis tobulinti savo, kaip dėstytojo, kvalifikaciją ir mokslinę kom- 
petenciją. Kalbai dėstyti trūko anglų-lietuvių bei lietuvių-an- 
glų kalbų žodynų ir originalių, lietuvių studentams pritaikytų 
mokymo priemonių. 

Iš itin reikalingų leksikografinių darbų vienas pirmųjų 1953 m. 
dienos šviesą išvydo Vaclovo Baravyko sudarytas Anglų-lie- 
tuvių kalbų žodynas (apie 30 000 žodžių), kurį išleido Valsty- 
binė politinės ir mokslinės literatūros leidykla?" (pakartotiniai 
šio žodyno leidimai pasirodė 1958, 1961, 1967 metais). Vėliau, 
1975 m., buvo išleistas jau autorių kolektyvo (Alfonsas Laučka, 
Bronius Piesarskas, Elena Stasiulevičiūtė) sudarytas didesnės 
apimties (apie 60 000 žodžių) Anglų-lietuvių kalbų žodynas, 


“ 1953 m. išėjęs Baravyko sudarytas Angly-lietuvių kalbų žodynas nėra 
apskritai pirmasis šių dviejų kalbų žodynas: 1875 m. Mykolas Tvarauskas 
(JAV Shamokine) išspausdino pirmąjį anglų-lietuvių ir lietuvių-anglų 
kalbų žodyną Tlumoczius arba Slownikas angielckai-lietuwyszkas ir 
lietuwyszkai-angielckas. Deja, spaustuvės gaisras sunaikino beveik visą 
šio žodyno tiražą, tačiau vienas jo egzempliorius, atsiųstas giminėms 
į Lietuvą, 1930 m. buvo rastas ir dabar saugomas Vilniaus universiteto 
bibliotekoje. Tvarausko sudarytas žodynas yra pirmoji JAV išspausdinta 
lietuviška knyga. 1903 m. Čikagoje Antanas Lelys (Lalis) parengė 
Lietuviškos ir angliškos kalbų žodyną, o 1905 m.- Angliškos ir lietuviškos 
kalbų žodyną, kurie buvo papildyti ir perspausdinti 1907, 1910-11, 
1915. Abu Lelio (Lalio) žodynai paplito ir Lietuvoje, jais naudojosi 
vertėjai, mokytojai ir pasitarnavo pavyzdžiu vėliau išleistiems žodynams. 
Praėjusio šimtmečio antrojoje pusėje išeivijoje buvo išleistos kelios Viliaus 
Pėteraičio (1914-2008) parengto Lietuviškai angliško žodyno/Lithuanian- 
English Dictionary laidos. (informacija paimta iš Lietuvių Enciklopedijos. 
Lithuanian Encyclopedia. Lietuvių enciklopedijos leidykla: Boston. 
Mass, 1953. Taip pat: Visuotinės lietuvių enciklopedijos. XI. Mokslo ir 
enciklopedijų leidybos institutas. Vilnius, 2007. ] 

o 1998-aisiais Piesarskas sudarė Didijį anglų-lietuvių kalbų 
žodyną (100 000 žodžių). Ilgą laiką šie anglų-lietuvių ir lietu- 
vių-anglų kalbų žodynai buvo pagrindiniai, kuriais naudojosi 
ne viena karta. 

1994-1998 m. pasirodė VU anglistų sudaryti du specializuo- 
ti žodynai? , o anksčiau ir nemažai įvairių dėstymo reikalams 
skirtų taikomųjų darbų: anglų kalbos tarties ir leksikos moky- 
mo priemonių“, originali lietuviams skirta anglų kalbos gra- 
matika““ ir kt. 

Į vertimo iš anglų į lietuvių ir iš lietuvių į anglų kalbą aspek- 
tus gilinosi, pirmąjį vertimo teorijos pagrindų vadovėlį parašė 
Olimpija Armalytė ir Lionginas Pažūsis*!. Po nepriklausomybės 
atkūrimo vertimų ir vertėjų paklausa ypač išaugo“?, atsirado po- 
reikis versti pačių įvairiausių žanrų tekstų. Tekorienė, Armalytė 
ir Pažūsis yra daug nuveikę vertimo teorijos, vertimo dėstymo 


* Anglų kalbos mokomasis žodynas. Kennermans English Dictionary for 
Speakers of English, lietuviškąją dalį parengė O. Armalytė, L. Pažūsis, 
D. Tekorienė, Vilnius: Alma littera, 1994; Angly-lietuvių kalbų teisės žo- 
dynas, sudarė O. Armalytė, L. Pažūsis, Vilnius: Alma littera, 1998. 

* Rachilė Aprijaskytė- Valdšteinienė. Teaching Aid in Pronunciation, 
Vilnius: Vilniaus universiteto leidykla, 1977, taip pat jos: Introductory 
Remedial Phonetic Course, Vilnius: Vilniaus universiteto leidykla, 1979; 
Rachilė Aprijaskytė, Lionginas Pažūsis. Anglų kalbos tarties mokymo 
vadovas, Kaunas: Šviesa, 1983, taip pat jų: Anglų kalbos tarties pratybos, 
Vilnius: Žodynas, 1994; Rachilė Aprijaskytė, Elė Pareigytė. Some 
Lexical Difficulties for the Lithuanian Learner of English, Vilnius: Vilni- 
aus universiteto leidykla, 1982. 

“ Lionginas Pažūsis, Gražina Rosinienė, Uršulė Žemaitienė. Anglų 

kalbos gramatika. English Grammar, Vilnius: Mokslo ir enciklopedijų 

leidykla, 1993. 

* Olimpija Armalytė, Lionginas Pažūsis. Vertimo teorijos pradmenys 
(mokymo priemonė), Vilnius: Vilniaus universitetas, 1990. 

2 1997 m. Vilniaus universitete buvo įkurta Vertimo studijų katedra, ku- 
rios tikslas - rengti profesionalius vertėjus magistrantūros ir podiplomi- 
nių studijų programose. Nuo 2012/2013 m. m. Vertimo studijų katedra 
vykdo ir pirmosios pakopos (bakalauro) vertimo studijų programą. 

metodikos, terminologijos srityse ir aktyviai reiškęsi kaip prakti- 
kuojantys vertėjai (Žr. 7, 8 ir 9 priedus). 

Pirmieji mokslo darbai iš anglistikos buvo anksčiau kandi- 
datinėmis vadintos daktaro disertacijos. Kadangi Lietuvoje 
aukštos kvalifikacijos anglistų, galinčių vadovauti tokioms di- 
sertacijoms, labai trūko, daugelis šio tipo darbų buvo parengti 
ir apginti Rusijos, Ukrainos ar Baltarusijos universitetuose. Jie, 
beje, buvo rašomi rusų kalba, kaip ir visų kitų mokslo sričių 
disertacijos tuometinėje Sovietų Sąjungoje (Žr. 2 priedą). Kan- 
didatinę (daktaro) disertaciją Bendraties sintagma šiuolaikinė- 
je anglų kalboje 1954 m. Maskvos M. Torezo užsienio kalbų 
institute parengė ir apgynė Alfonsas Laučka. Tai buvo pirmoji 
po Antrojo pasaulinio karo lietuvio parengta ir apginta anglis- 
tikos disertacija. Po kelerių metų buvo apgintos ir pirmosios 
literatūrologinės disertacijos: 1958 m. Galina Baužytė Maskvos 
universitete apgynė kandidato (daktaro) disertaciją apie airių 
rašytojo Thomo Mooreo kūrybą (vadovė prof. V. Ivašova), 
o 1959-aisiais Vilniaus universitete to paties laipsnio disertaci- 
ją Užsienio literatūros kūrinių vertimai į lietuvių kalbą: 1880 
1905 (vad. doc. Jurgis Lebedys) apgynė Užsienio literatūros 
katedros vedėja Elena Kuosaitė-Jašinskienė. 

Septintojo dešimtmečio pradžioje, 1960 metais, Roma- 
nų-germanų katedros vyresnioji dėsytoja Neda Kameneckaitė 
Maskvos M. Torezo užsienio kalbų institute apgynė kandida- 
tinę disertaciją Dabartinės anglų kalbos frazeologinių junginių 
sinonimikos veiksmažodinis pobūdis (vadovas prof. V. Kuninas). 
Palengva į mokslinį darbą įsitraukė vis daugiau Vilniaus uni- 
versiteto anglistų, apginta nemažai dabar daktaro ir habilituoto 
daktaro disertacijas atitinkančių darbų. Juose nagrinėtos gana 
įvairios su anglų kalbos diachroniniais ir sinchroniniais tyri- 
mais susijusios temos (žr. 2 priedą). 

Pavyzdžiui, Albertas Steponavičius, Leningrade apgynęs 
kandidato disertaciją apie Kento dialekto balsių sistemą (vo- 
kalizmą) iki anglų literatūrinės kalbos susiformavimo, toliau 

tyrė su diachronine fonologija susijusias senosios anglų kalbos 
vokalizmo problemas ir ta tema apgynė antrąją, tada vadintą 
daktarine, dabar — habilituoto daktaro disertaciją. Anglų kal- 
bos istorijos problemoms skirta daugelis vėlesniais metais pa- 
sirodžiusių Steponavičiaus publikacijų“, be to, anglų kalbos 
diachronijos problemomis jis sudomino Olimpiją Armalytę ir 
Laimą Zabulienę. Jo vadovaujamos abi parengė ir apgynė savo 
kandidatines (daktaro) disertacijas. 

Vis dėlto didesnio mūsų universiteto anglistų dėmesio su- 
laukė įvairūs dabartinės anglų kalbos tyrimo aspektai. Dalija 
Tekorienė savo pirmosios (kandidato) disertacijos tema buvo 
pasirinkusi dabartinės anglų kalbos aplinkybinių ir atributi- 
nių žodžių junginių tyrimą, o vėliau moderniais metodais tyrė 
lietuvių kalbos bevardės giminės būdvardžius ir apgynė antrą- 
ją - habilituotos daktarės disertaciją“. Fatinės funkcijos raišką 
anglų kalboje nagrinėjo Liudvika Drazdauskienė, šia tema ap- 
gynusi kandidato disertaciją. Vėliau, tyrinėdama anglų kalbos 
funkcinius stilius, ji parengė ir apgynė antrąją — habilituotos 
daktarės disertaciją. Į anglų kalbos stilistines problemas gilino- 
si dvi disertacijas — daktaro ir habilituoto daktaro - Maskvos 
M. Lomonosovo universitete apgynęs Rolandas Idzelis. Augus- 
tina Stungienė savo kandidato (daktaro) disertacijoje tyrė įva- 
dinio ir įterptinio elemento problemas šnekos sraute. 

Pradėjus gilintis į anglų ir lietuvių kalbų gretinimą, nuo aš- 
tuntojo dešimtmečio pradžios ėmė daugėti anglistų disertaci- 


* Pvz: Albertas Steponavičius. Foundations of historical phonology. 
Outline of the history, and types of sound change. Vol. 1, Mechanism 
of sound change, Vol.2, 1982; taip pat jo: English Historical Phonology, 
Moskva: Vysšaja škola, 1987, Diachronic Linguistics and Etymology, Bia- 
lystok: Wydawnictwo Uniwersytetu w Bialymstoku. 2006; General and 
English Linguistics. Bialystok: Wydawnictwo Uniwersytetu, 2012. 


* Dalija Tekorienė. 1990. Bevardės giminės būdvardžiai. Vilnius: Moks- 


las, 1990. 

jų, parengtų ir ginamų Lietuvoje. Pirmąja gretinamųjų darbų 
kregžde, matyt, reikėtų laikyti Rachilės Aprijaskytės 1968 m. 
apgintą kandidato (daktaro) disertaciją. Vėliau gretinamųjų 
darbų, nagrinėjančių įvairius anglų ir lietuvių kalbų gramati- 
kos reiškinius, parašyta ir apginta ne vienas (žr. 2 priedą). Jie 
yra reikšmingi lietuvių kalbotyrai plačiąja prasme, tačiau, be jų, 
anglistai yra parašę ir paskelbę lituanistikai itin vertingų dar- 
bų, tarp kurių išsiskiria tarptautinį pripažinimą pelnę, garsiose 
pasaulio leidyklose išspausdinti Emos Geniušienės darbai — 
apie lietuvių kalbos pasyvines konstrukcijas“ ir tipologinio po- 
būdžio darbas apie baltų kalbų sangrąžinius veiksmažodžius““. 
Geniušienė ir Tekorienė yra svariai pridėjusios prie dabartinės 
lietuvių kalbos gramatikos anglų kalba leidimo“. Dabartinės 
lietuvių kalbos beasmenius sakinius kandidato (daktaro) di- 
sertacijoje nagrinėjo Laima E. Katkuvienė, vėliau bene pirmo- 
ji Lietuvoje parašiusi mokomąją knygą apie akademinį rašy- 
mą, suteikiančią šiai disciplinai tvirtą teorinį pamatą“. Beje, 
Katkuvienė vadovavo katedrai sudėtingu virsmų laikotarpiu 
(1995-2001). 

Anglų filologijos katedra ar atskiri jos dėstytojai palaikė daly- 
kinius ryšius tiek su kitų sovietinių respublikų, tiek su buvusio 
Rytų Europos bloko šalių - Greifsvaldo (VDR), Prahos (Čekos- 
lovakija) ir kt. - universitetų kolegomis. Savo profesinę kvali- 


* | Passive Constuctions in Lithuanian. Selected works of Emma Geniušienė 


(eds. A. Kibort, N. Maskaliūnienė), Amsterdam, Philadelphia: John 


Benjamins, 2015. 
46 


Ema Geniusiene. The Typology of Reflexives, Berlin, New York, Am- 
sterdam: Mouton de Gruyter, 1987. 

47 Vytautas Ambrazas, Ema Geniušienė, Aleksas Girdenis, Nijolė 
Sližienė, Dalija Tekorienė, Adelė Valeckienė, Elena Valiulytė 
(eds). Lithuanian Grammar. Lietuvių kalbos gramatika. Vilnius: Baltos 
lankos, 1997. 

Laima Erika Katkuvienė. Writing Matters: a book for students and 
teachers in universities and schools. Vilnius: Vilnius University Press, 2003. 

fikaciją katedros dėstytojai tobulino grupiniuose anglų kalbos 
dėstytojų kursuose arba individualiose stažuotėse JAV, Jungti- 
nės Karalystės ir kitų užsienio šalių universitetuose. 


Anglistikos studijų 
programos raida 


Prieškariu anglistikos studijos Vytauto Didžiojo universitete 
turėjo aiškią literatūros kryptį: studijų programoje dominavo 
literatūra. 1924 metų Humanitarinių mokslų fakulteto mokslo 
planuose numatyta tokia anglistikos studijų programa“ (plg. 
4 priedą): 


Bendrieji dalykai: 

Bendrasis lietuvių kalbos kursas (4 val.) 

Lietuvių kalbos pratybos (2 val.) 

Lietuvių tautos istorija 

Logika 

Filosofijos sistemų įvadas (4 val.) 

Lotynų kalba ir autoriai 

Viena Vakarų Europos naujoji ir viena slavų kalba 


A75BBBBLDLE 


Anglų literatūra: 

Bendrasis literatūros kursas (žr. aukščiau 
Anglų literatūros istorija (4 val.) 

Anglų literatūros seminaras 

Lietuvių literatūros istorija 

Anglijos istorija 

Anglų kalbos istorija (2 val.) 


SBRPBPBPBPLF 

Lietuvos universitetas. 1922.11.16-1927.II.16. Pirmųjų penkerių veiki- 
mo metų apyskaita. Kaunas, 1927. 

Epizodiniai kursai: 

7. Byron (2 val.) 

8. Shakespeare (2 val.) 

9. Anglų drama (2 val.) 
10. Anglų literatūrinės kritikos istorija (2 val.) 
11. Anglų kalba 


Vilniaus universiteto 1940/41 mokslo metų tvarkaraščiuose 
anglų kalbos ir literatūros akademinės grupės mokymo pla- 
nuose taip pat dar vyrauja literatūros dalykai: 


1. prof. Pr. Augustaitis: 

a) XIX a. anglų literatūra (4 val.) 

b) Anglų kalbos istorija (2 val.) 

c) Anglų literatūros seminaras (2 val.) 
2. vyr. dėst. dr. K. Alminas: 

a) Anglų saksų kalba (1 val.) 
3. dėst. M. Avietėnaitė: 

a) Specialus anglų klb. kursas (2 val.) 
4. asist. K. Matusevičius: 

a) Fonetika (1 val.) 

b) Anglų literatūros proseminaras (2 val.) 
5. Anglų ir prancūzų arba vokiečių kalbos 


Bendrieji visiems fakulteto klausytojams privalomi dalykai: 
1. vyr. dėst. P. Jonikas. Bendrinės lietuvių 

kalbos kursas (2 val.) 
2. Karinis rengimas (2 val.) 
Visiems filologijos skyriaus klausytojams privalomi dalykai: 
1. prof. dr. Krėvė-Mickevičius: XIX a. literatūrinės srovės 


Europoje (2 val.) 

2. prof. dr. V. Mykolaitis. Naujausioji lietuvių 
literatūros istorija (1 val.)?? 


1950-1990 metais tiek su anglų kalbos ir literatūros specia- 
lybės, tiek su kitų specialybių studentais dirbantys anglų kal- 
bos dėstytojai neturėjo daug akademinės laisvės. Mokymo 
programos, o dažnai net ir vadovėliai buvo reglamentuojami iš 
Maskvos. Pokyčiai prasidėjo tik pačioje devintojo dešimtmečio 
pabaigoje. Nuo 1989 m. anglų kalbos ir literatūros specialybės 
studijų programa tapo daug mažiau ideologizuota: joje nebe- 
liko tokių disciplinų, kaip TSKP istorija, politinė ekonomija, 
marksistinė lenininė filosofija, marksistinė lenininė etika ir 
estetika, mokslinis komunizmas, mokslinio ateizmo pagrin- 
dai, tarybinė teisė (žr. 5 priedą), taigi, galima konstatuoti, kad 
anglistikos ir kitos Filologijos fakulteto studijų programos gana 
ryškiai pakito dar prieš Lietuvai tampant nepriklausoma. 

Anglų filologijos katedra, nepaisant visų sunkumų ir negan- 
dų, sugebėjo pasiekti gerų rezultatų: nuo 1944 iki 2000 metų 
parengta ir išleista daugiau kaip 1700 absolventų, kurie daž- 
niausiai tapdavo vidurinių mokyklų anglų kalbos mokytojais. 
Sovietmečiu kurį laiką veikė ir vakarinis skyrius (vėliau per- 
keltas į Kauną), kuriame buvo galima studijuoti anglų kalbą 
ir literatūrą. Anglų filologijos specialybė visada buvo laikoma 
prestižine ir patrauklia, į ją buvo sunku įstoti (žr. 6 priedą). 

Lietuvai tapus nepriklausoma, pokyčiai aukštojo mokslo sis- 
temoje, taip pat ir anglistų rengimo programose, paspartėjo. 
Vilniaus universiteto filologai dar 1992 m. perėjo prie dviejų 
ciklų (bakalauro ir magistro) studijų ir kreditų sistemos. Ang- 
lų filologijos katedra dalyvavo tarptautiniuose (Tempus Phare 
Mobility Joint European Project 1992-1995), Britų Tarybos fi- 


5 Šaltinis: LTSR Vilniaus universiteto 1940/41 mokslo metų tvarkaraščiai. 


Vilnius, 1941. 

nansuojamuose (Teaching Written English, British Studies) pro- 
jektuose. Daug naujovių ir dinamikos įnešė į katedrą atėję už- 
sieniečiai (ypač dideli Reginos Siniūtės-Ayre nuopelnai) bei 
užsimezgę kontaktai su užsienio universitetais ir ambasadomis. 
Ryškiausi pokyčiai anglų filologijos studijų programoje įvyko 
apie 1996 metus, kai pradėti dėstyti nauji kursai: akademinio 
rašymo, semantikos, tekstynų kalbotyros. Nuo 1995 m. buvo 
priimami studentai į vertimo podiplominių ir magistrantūros 
studijų programas (panaikintos 1997 m. įsteigus Vertimo studijų 
katedrą). XX ir XXI amžių sandūroje Anglų filologijos katedros 
dėstytojai turėjo daug akademinės laisvės ir galėjo gana lengvai 
koreguoti studijų programas. Tačiau tokia padėtis Lietuvos aukš- 
tajame moksle truko neilgai: reformos tempai atskirose Lietuvos 
aukštosiose mokyklose labai skyrėsi, trūko koordinavimo. Pra- 
dėta kalbėti apie būtinybę reglamentuoti studijų programas. 
Reikalavimas turėti tą patį pagrindinių studijuojamų dalykų 
sąrašą (angl. core) sąlygojo visų anglų filologijos studijų pro- 
gramų suvienodėjimą, dubliavimąsi, ir tarptautiniai ekspertai 
prakalbo apie būtinybę jas specializuoti. Šiandien tai vis dar la- 
bai aktualu: anglistikos studijos tebėra savo raidos kryžkelėje. 
Anglų kalbai įgijus lingua franca statusą, anglistikos studijoms 
iškyla grėsmė tapti kitų disciplinų tarnaite. Tebediskuojama dėl 
to, ar anglistika turėtų orientuotis į tradicinį šios studijų kryp- 
ties supratimą, ar daugiau atsižvelgti į praktinius tikslus - reng- 
ti studentą darbo rinkai, kuri anglų filologijos absolventui yra 
labai plati ir sunkiai apibrėžiama. Universitetai neturėtų aklai 
paklusti darbo rinkos diktatui ir vadovautis vien pragmatiniais 
siekiais, jie turėtų būti ir išlikti mokslo centrai, kultūros ir tradi- 
cijų saugotojai ir puoselėtojai. 

1 priedas. Katedros vedėjai 


1944 —1945 Anglų kalbos ir Pranas Zdankus 


literatūros katedra 


1945 — 1951 Svetimų kalbų katedra Vaclovas Baravykas 


1951 - 1953 Svetimų kalbų katedra leva Mirskytė 


1953-1955 Svetimų kalbų katedra Elė Liudmila Pareigytė 


1955 - 1958 Svetimų kalbų katedra Alfonsas Laučka 


1958 - 1962 Romanų ir germanų Alfonsas Laučka 


filologijos katedra 


1962 - 1968 Anglų kalbos katedra Alfonsas Laučka“! 

1968 m. anglų kalbos katedra dalijama į anglų filologijos katedrą ir 
anglų kalbos katedrą, kurios darbuotojai dėstė kitų specialybių studen- 
tams (ved. iki 1971 m. doc. Alfonsas Laučka, nuo 1971 m. doc. Ado- 
mas Drazdauskas). 1976 m. anglų kalbos katedra vėl reorganizuojama 
į dvi katedras: humanitarinių mokslų fakultetų anglų kalbos katedrą 
(ved. doc. Adomas Drazdauskas) ir gamtos ir tiksliųjų mokslų fakultetų 
anglų kalbos katedrą (ved. doc. Laimutis Valeika), 1989 m. tos katedros 
vėl pertvarkomos: į ekonomikos ir teisės fakultetų anglų kalbos katedrą 
(ved. doc. Jonė Grigaliūnienė), gamtos ir tiksliųjų mokslų fakultetų ang- 
lų kalbos katedrą (ved. doc. Laimutis Valeika), humanitarinių fakultetų 
anglų kalbos katedrą (ved. doc. Olimpija Armalytė), 1999 m. nutariama 
visas šias katedras, taip pat ir analogiškas kitų kalbų, kurių darbuotojai 
dėsto užsienio kalbas kitų fakultetų studentams, atskirti nuo Filologijos 
fakulteto ir įkurti Užsienio kalbų institutą, kuriame buvo šios katedros: 
Fizinių ir biomedicinos mokslų anglų kalbos katedra (ved. doc. Zita 
Mažuolienė), Humanitarinių mokslų anglų kalbos katedra (ved. doc. 
Nijolė Bražėnienė), Socialinių mokslų anglų kalbos katedra (ved. doc. 
Jonė Grigaliūnienė). Užsienio kalbų institutas 2017m. vėl reorganizuo- 
tas ir prijungtas prie Filologijos fakulteto. 

1968 - 1971 


1971. — 1977 
1978 - 1980 
1980 - 1985 
1985 - 1990 
1990 - 1994 
1995 - 2001 
2001 - 2008 
2008 - 2018 


Anglų filologijos katedra 
Anglų filologijos katedra 
Anglų filologijos katedra 
Anglų filologijos katedra 
Anglų filologijos katedra 
Anglų filologijos katedra 
Anglų filologijos katedra 
Anglų filologijos katedra 


Anglų filologijos katedra 

Albertas Steponavičius 
Lionginas Pažūsis 
Olimpija Armalytė 
Lionginas Pažūsis 
Albertas Steponavičius 
Petras Anusas 

Laima Erika Katkuvienė 
Inesa Šeškauskienė 


Aurelija Usonienė 


2 priedas. Anglistų parengtos ir apgintos filologijos 
mokslų kandidato (dabar - daktaro) ir daktaro 
(dabar - habilituoto daktaro) disertacijos 


1954 m. — Alfonsas Laučka Bendraties sintagma šiuolaikinėje ang- 
lų kalboje (vadovas V. Iljišas), Maskvos M. Torezo užsienio kalbų 
institutas. 

1961 m. - Neda Kameneckaitė Dabartinės anglų kalbos veiksma- 
žodinis frazeologinių junginių sinonimikos veiksmažodinis po- 
būdis (vadovas A. Kuninas), Maskvos M. Torezo užsienio kalbų 
institutas. 

1965 m. — Alfonsas Steponavičius Kento dialekto vokalizmas iki 
anglų literatūrinės kalbos susiformavimo (vadovas M. Steblin-Ka- 
menskis), Leningrado valstybinis universitetas; habil dr. 1978 m. 
(žr. toliau). 

1967 m. - Dalija Tekorienė Dabartinės anglų kalbos adverbialiniai 
adjektyviniai žodžių junginiai (vadovė Z. Trostianskaja), Vilniaus 
valstybinis universitetas; habil dr. 1990 m. (žr. toliau) 

1968 m. — Rachilė Aprijaskytė-Valdšteinienė Anglų kalbos tarties 
mokymo pradinis etapas aukštosios mokyklos lietuvių auditori- 
Joje (vadovas V. Vasiljevas), Maskvos I-asis užsienio kalbų insti- 
tutas. 

1970 m. - Liudvika Drazdauskienė Fatinė kalbos funkcija (vadovė 
O. Achmanova), Maskvos M. Lomonosovo valstybinis universite- 
tas; habil. dr. 1994 m. (žr. toliau). 

1970 m. - Algis Drazdauskas Dabartinės anglų kalbos neprocesinio 
kvalikatyvinio tarinio struktūra ir semantika (vadovė O. Achma- 
nova), Maskvos M. Lomonosovo valstybinis universitetas. 

1971 m. — Lionginas Pažūsis Fonetinė ir morfologinė angliškų 
skolinių integracija Šiaurės Amerikos lietuvių kalboje (vadovas 
J. Kazlauskas), Vilniaus valstybinis universitetas. 

1971 m. — Laimutis Valeika Substantyviniai lietuvių kalbos žodžių 
junginiai (gretinant su substantyviniais anglų kalbos žodžių jun- 

giniais) (vadovas J. Kazlauskas), Vilniaus valstybinis universitetas; 
habil. dr. 1978 m. (Žr. toliau). 

1973 m. - Ema Geniušienė Lietuvių kalbos pasyvinės konstrukcijos 
(vadovas V. Chrakovskis), Vilniaus valstybinis universitetas; habil 
dr. 1984 m. (žr. toliau). 

1973 m. — Rolandas Vitalius Idzelis „Užsieniečio“ kalbos stiliaus 
problemos (vadovė O. Achmanova), Maskvos M. Lomonosovo 
valstybinis universitetas; habil.dr. 1988 m. (žr. toliau). 

1974 m. — Augustina Stungienė /terptinių elementų problema kal- 
bos sraute (vadovė O. Achmanova), Maskvos M. Lomonosovo 
valstybinis universitetas. 

1976 m. - Dalia Vabalienė, Eilėdara ir poetinis vertimas (Šekspyro 
sonetai lietuvių kalba) (vadovas J. Girdzijauskas), Vilniaus valsty- 
binis universitetas. 

1976 m. — Marija J. Strimaitienė Lietuvių kalbos priebalsių fono- 
taktika (lyginant su anglų kalba) (vadovas A. Girdenis), Vilniaus 
valstybinis universitetas. 

1977 - Ligija Kaminskienė Teksto skaida į viršfrazinius vienetus žo- 
dinėje bei meninėje kūryboje (vadovė O. Achmanova), Maskvos 
M. Lomonosovo universitetas. 

1978 m. - Albertas Steponavičius habil. dr. disertacija Diachroninė 
fonologija ir senosios anglų kalbos vokalizmo problemos, Lenin- 
grado A. Ždanovo valstybinis universitetas. 

1978 m. — Laimutis Valeika habil dr. disertacija Lietuvių kalbos 
daiktavardinių žodžių junginių daryba, struktūra ir semantika 
(gretinant su anglų kalba), Vilniaus valstybinis universitetas. 

1978 m. — Olimpija Armalytė Senosios anglų kalbos Vakarų Mer- 
sijos dialektų balsių sistemos istorija (vadovas A. Steponavičius), 
Leningrado A. Ždanovo valstybinis universitetas. 

1978 - Gražina Rosinienė Žmogaus apibūdinimas zoonimais lie- 
tuvių kalboje (vadovas J. Pikčilingis), Vilniaus valstybinis univer- 
sitetas. 

1979 m. — Petras Anusas Monologo ir polilogo fonetinės chrak- 
teristikos (vadovas S. Gaidučik), Minsko valstybinis pedagoginis 
užsienio kalbų institutas. 

1979 — Laimutė Zabulienė Senosios anglų kalbos diftongų raida 
(vadovas A. Steponavičius), Minsko valstybinis pedagoginis už- 
sienio kalbų institutas. 

1981 m. — Laima Erika Katkuvienė Beasmeniai veiksmažodiniai są- 
kiniai dabartinėje lietuvių kalboje (vadovas V. Ambrazas), Vilniaus 
valstybinis universitetas. 

1983 m. — Aurelija Usonienė LOOK ir SEE predikatų semantika (va- 
dovė O. Seliverstova), SSSR Mokslų akademijos kalbotyros ins- 
titutas. 

1984 m. — Ema Geniušienė habil dr. disertacija Baltų kalbų san- 
grąžiniai veiksmažodžiai bei sangrąžinių veiksmažodžių tipologi- 
Ja, Vilniaus valstybinis universitetas. 

1984 — Nijolė Bražėnienė Daiktavardžio skaičiaus kategorijos sti- 
listinė funkcija lietuvių kalboje (lyginant su anglų kalba) (vadovas 
J. Pikčilingis), Vilniaus valstybinis universitetas. 

1987 m. — Jonė Grigaliūnienė Sintaksinis posesyvas ir su juo kore- 
liuojantys modeliai šliuolaikinėje anglų kalboje (vadovė O. Seli- 
verstova), SSSR Mokslų akademijos kalbotyros institutas. 

1988 m. — Rolandas Vitalius Idzelis, habil dr. disertacija Filologijos 
ir semiotikos vienovė anglų mokslinės kalbos mokyme, Maskvos 
M. Lomonosovo valstybinis universitetas. 

1989 m. — Nijolė Maskaliūnienė Lietuvių kalbos leksiniai konversy- 
vai (vadovė E. Geniušienė), Vilniaus valstybinis universitetas. 

1989 m. — Zita Mažuolienė Mokslinės literatūros skaitymo kontrolė 
kaip priemonė mokymui intensyvinti (vadovė E. V. Musnickaja), 
Maskvos M. Torezo pedagoginis institutas. 

1990 m. - Aldona Ramoškienė Teigiamos studento nuostatos for- 
mavimas savarankiškam darbui mokantis užsienio kalbų (vado- 
vas V. Šernas), Vilniaus valstybinis universitetas. 

1990 m. — Dalija Tekorienė, habil. dr. disertacija Bevardės giminės 
būdvardžiai. Sintaksė ir semantika, Vilniaus universitetas. 

1994 m. —- Liudvika Drazdauskienė, habil. dr. disertacija Kontakto 
raiškos funkcija anglų kalbos funkciniuose sakiniuose, Vilniaus 
universitetas. 

1995 m. - Inesa Šeškauskienė Lyginamoji kai kurių erdvės prie- 
linksnių analizė anglų ir lietuvių kalbose (vadovė O. Seliverstova), 
Vilniaus universitetas. 

2000 m. - Vitalija Špokienė Lietuvių kalbos holistiniai veiksmažo- 
džiai (gretinant su anglų kalba) (vadovė D. Tekorienė), Vilniaus 
universitetas. 

3 priedas. VU dirbusių anglų kalbos lektorių užsieniečių sąrašas 


1958 — 1973 


1977 - 1978 


1978 - 1979 


1979 - 1982 


1982 - 1983 


1983 - 1984 


1985 - 1986 


1986 - 1988 


1994 - 1997 


1995 - 1996 


1995 - 1996 


1995 - 1996 


1997 


1997 


1997 - 1998 


1998 - 1999 


Margaret Airey 
lan Woodward 
David Allot 
Janet Robertson 
David Gardener 
Jerome Oetger 
Sally Bird 
Malcolm Griffiths 
Ellen Swihart 
Karin Aronsson 
Laima Sruoginis 
John Philips 
David Boe 
Barbara Hyde 
Lisa Helling 


Kerry Shawn Keyes 

4 priedas. Humanitarinių mokslų fakulteto mokslo planai 
(1922-1927) 


Bendrieji dalykai: 

1. Bendrasis lietuvių kalbos kursas (4 val.) 

2. Lietuvių kalbos pratybos (2 val.) 

3. Lietuvių tautos istorija 

4. Logika 

5. Filosofijos sistemų įvadas (4 val.) 

6. Lotynų kalba ir autoriai 

7. Viena Vakarų Europos naujoji ir viena slavų kalba 


Anglų literatūra: 
1. Anglų literatūros istorija (4 val) 
2. Anglų literatūros seminaras 
3. Lietuvių literatūros istorija 
4. Anglijos istorija 
5. Anglų kalbos istorija (2 val.) 


Epizodiniai kursai: 

6. Byron (2 val) 

7. Shakespeare (2 val.) 

8. Anglų drama (2 val) 

9. Anglų literatūrinės kritikos istorija (2 val.) 
10. Anglų kalba 

5 priedas. Skirtingų mokslo metų studijų programos 


1984 


Romanų germanų kalbų ir literatūros studijų planas, patvirtintas 
1984-10-23 TSRS Aukštojo ir specialiojo vidurinio mokslo 


ministerijos 

ElL.  DISCIPLINOS 

NR. PAVADINIMAS 

1 TSKP istorija 

2. Marksistinė lenininė filosofija 

3. Politinė ekonomija 

4. Mokslinis komunizmas 

5. Mokslinio ateizmo pagrindai 

6. Filosofijos istorija 

7. Logika 

8. Tarybinė teisė 

9. Psichologija 

10. Pedagogika 

11. Užsienio kalbos ir literatūros 
dėstymo metodika 

12. Įvadas į specialybę 

13. Romanų (germanų) filologijos 
įvadas 

14. Kalbotyros įvadas 

15. Literatūros mokslo įvadas 

16. Rusų ir tarybinės literatūros 


istorija 


Iš VISO AKADE- 
MINIŲ VALANDŲ 


170 
140 
140 
80 
24 
40 
40 
40 
60 
80 
70 


36 
70 


Ž0 
50 
140 


PASKAITŲ | PRATYBŲ 


84 
80 
70 
40 
18 
40 
30 
40 
40 
60 
30 


36 
36 


40 
30 
100 


86 
60 


10 


20 
20 
40 


34 


30 
20 
40 

EL. 
NR. 


17. 


18. 
19, 
20. 


21. 
22. 


25; 
24. 


25; 
26. 
27. 
28. 
29, 
30. 
31. 
32. 
44. 


44 


DISCIPLINOS 
PAVADINIMAS 


Lotynų kalba 
Bendroji kalbotyra 
Užsienio literatūros istorija 


Studijuojamos kalbos šalies 
geografija, istorija, kultūra, 
ekonomika 


Literatūros teorija 


Pagrindinė užsienio kalba 
(praktinis kursas) 


Teorinė gramatika 
Leksikologija 

Stilistika 

Fonetika 

Užsienio kalbos istorija 


Techninės mokymo 
priemonės 


2-ji užsienio kalba 

Vertimo teorija ir praktika 
Rusų kalba 

Speckursai ir specseminarai 
Lietuvių kalbos kultūra 
Fizinis lavinimas 

Marksistinė lenininė etika 
Marksistinė lenininė estetika 


Mokyklinė higiena 


Iš VISO AKADE- 
MINIŲ VALANDŲ 


120 
50 
330 
80 


20 


70 
70 
34 
34 
106 
36 


280 
70 
140 
200 
36 
140 
LZ 
20 
18 

PASKAITŲ PRATYBŲ 


120 
40 10 
280 50 
80 
20 
50 20 
50 20 
18 16 
24 10 
66 40 
16 20 
280 
40 30 
140 
100 100 
36 
140 
17 
20 
18 


Kursiniai darbai - 3 


Egzaminai — 39 

Įskaitos — 46 

PRAKTIKOS 
PRAKTIKOS PAVADINIMAS SEMESTRAS | SAVAIČIŲ SKAIČIUS 
Vertimo mokomoji praktika 6 4 
Praktika pionierių stovykloje 6 4 
Pedagoginė praktika 9 8 
Priešdiplominė praktika 10 4 


Diplominis darbas ginamas VEK 
Valstybinis egzaminas — mokslinis komunizmas 


1994 m. 
Studijų kryptis ANGLŲ FILOLOGIJA 
I (bakalauro) pakopa 


ElL.  DALYKAS KREDITŲ PASKAITOS SEMINARAI/ 


NR. SKAIČIUS PRATYBOS 
I kursas 


1 semestras 


1 Anglų kalba 10 160 
2. Anglų kalbos gramatika 2 64 
3. Anglų kalbos fonetika Š 96 
4. Kalbotyros įvadas Š 48 

5. Lotynų kalba 1 32 
6. Kursinis darbas L 

ElL. 
NR. 


S NIL B|M|NIB 


ol |o|n|*|m|P|= 


46 


DALYKAS KREDITŲ 
SKAIČIUS 


2 semestras 
Anglų kalba 
Anglų kalbos gramatika 
Anglų kalbos fonetika 


8 
2 
2 
Literatūros mokslo įvadas 2 
Anglijos istorija i 
Lotynų kalba 2 
Kursinis darbas 1 
Alternatyviai pasirenkami dalykai 2 
II kursas 

3 semestras 
Anglų kalba 
Anglų kalbos gramatika 


Anglų kalbos fonetika 


8 
2 
1 
Germanų kalbotyra 2 
Didžiosios Britanijos civilizacija 2 
Kursinis darbas 1 
Antroji užsienio kalba 2 
Alternatyviai pasirenkami dalykai 2 


4 semestras 


Anglų kalba 8 
Anglų kalbos gramatika 2 
Anglų kalbos istorija 2 

PASKAITOS 


32 
16 


32 
22 


32 


SEMINARAI/ 
PRATYBOS 


128 


64 
64 


32 


128 


32 
32 


64 


128 
52 


m|| B BM 


MB | BMI 


B |BiBM|B 


. DALYKAS KREDITŲ 
SKAIČIUS 
JAV civilizacija 2 
Kursinis darbas i 
Antroji užsienio kalba 2 


Alternatyviai pasirenkami dalykai 3 
III kursas 


5 semestras 


Anglų kalba 8 
Anglų literatūra 2 
Kursinis darbas 1 
Antroji užsienio kalba 3 


Alternatyviai pasirenkami dalykai 6 


6 semestras 


Anglų kalba 8 
Anglų literatūra Ž 
Kursinis darbas 1 
Antroji užsienio kalba Š 


Alternatyviai pasirenkami dalykai 6 
IV kursas 

7 semestras 

Anglų kalba 6 

Anglų literatūra 2 

Amerikiečių literatūra 2 

Š 


Antroji užsienio kalba 


PASKAITOS 


52 


32 


32 


32 
32 


SEMINARAI/ 


PRATYBOS 


64 


128 


96 


128 


32 


96 


96 

ElL. DALYKAS KREDITŲ  PASKAITOS SEMINARAI/ 
NR. SKAIČIUS PRATYBOS 


5. Alternatyviai pasirenkami dalykai 6 
Baigiamasis darbas Š 


8 semestras 


1 Anglų kalba 6 96 
2. Anglų literatūra 2 32 

3. Pedagoginė/filologinė praktika 2 

4. Alternatyviai pasirenkami dalykai 4 

5. Baigiamasis darbas 6 

1998 m. 


Studijų programa 
ANGLŲ FILOLOGIJA 


I kursas 
ElL. DALYKO PAVADINIMAS KR P KO S PR L PRK 
NR. 
1 semestras 
1. Filosofijos įvadas 2 32 
2. Kalbotyros įvadas 3 32 16 
3. Antikinė literatūra 3 32 
4. Kalbinės veiklos įgūdžių 4 16 16 64 32 
ugdymas 
5. Anglų kalbos morfologija 2 16 16 
6. Anglų kalbos fonetika ir 2 16 32 16 


fonologijos pagrindai 

o B No 


xosoljns 


. DALYKO PAVADINIMAS KR P KO S PMR L 
Lotynų kalba 2 Ž£ 
Pasirenkamasis dalykas 2 


2 semestras 
Literatūros teorijos įvadas 2 16 16 


Visuotinės literatūros įvadas 2 32 
(viduramžiai -XVIII a.) 


Kalbinės veiklos įgūdžių 4 32 64 32 
ugdymas 

Anglų kalbos morfologija 2 16 16 
Anglų kalbos fonetika ir 2 16 32 16 
fonologijos pagrindai 

Leksikografija 2 8 24 
Kursinis darbas-seminaras 2 4 16 

Lotynų kalba 2 32 
Pasirenkamasis dalykas 2 


3 semestras 


Germanų filologijos įvadas 2 16 32 
Visuotinės literatūros įvadas 2 32 

(XIXa) 

Kalbinės veiklos įgūdžių 4 16 80 32 
ugdymas 

Anglų kalbos sintaksė 8 8 16 
Anglų kalbos leksikologija 16 16 


Pasirenkamasis dalykas A 


"NM MN 


Pasirenkamasis dalykas B 

ElL. 
NR. 


8. 
9. 


o B Ala 


50 


DALYKO PAVADINIMAS KR P 


Pasirenkamasis dalykas C 2 
Pasirenkamasis dalykas D Ž 

4 semestras 
Logika 2 32 


Visuotinės literatūros įvadas 2 32 
(XX a.) 


Anglų kalbos istorija 2 16 


Kalbinės veiklos įgūdžių 4 
ugdymas 

Anglų kalbos sintaksė 16 
Kursinis darbas-seminaras 
Antroji užsienio kalba 


Pasirenkamasis dalykas 


"N/D SD |ID | |R 


Laisvasis dalykas 


5 semestras 


Filosofijos istorija 2 32 
Anglų literatūros istorija 2 32 
Anglų kalbos stilistika 2 16 
Dalykinė anglų kalba 3 16 
(ekonominė, politinė, 

filosofinė) 

JAV civilizacijos bruožai 2 16 
Antroji užsienio kalba 2 


m 


Pasirenkamasis dalykas A 


ANGLŲ KALBOS SLĖPINIŲ PAVILIOTI 


32 
16 


16 


32 


16 


16 


16 


80 32 


16 


48 16 


64 


48 16 


o AS S, E 


o NXS L B 


„ DALYKO PAVADINIMAS 


Pasirenkamasis dalykas B 


Laisvasis dalykas 


2 
2 


6 semestras 


Pedagogikos įvadas 
Anglų literatūra (XIX a. I. p.) 
Dalykinė anglų kalba (eko- 


nominė, politinė, filosofinė) 


Kursinis darbas-seminaras 
Antroji užsienio kalba 
Pasirenkamasis dalykas A 
Pasirenkamasis dalykas B 


Laisvieji dalykai 


7 semestras 


Anglų literatūra 
(XIX a.pab. - XX a.) 


Amerikiečių literatūra 
(XVII- XIX a.) 


Dalykinė anglų kalba 
(ekonominė, politinė, 
filosofinė) 

Vertimo pagrindai 
Pasirenkamasis dalykas A 
Pasirenkamasis dalykas B 


Pasirenkamasis dalykas C 


Laisvasis dalykas 


2 


3 


2 


NP. NM NM NN 


32 
32 
16 16 64 
4 16 
48 16 
32 
32 
32 48 16 
8 24 

8 semestras 


Amerikiečių literatūra 3 20 

(XX a.) 

Dalykinė anglų kalba 3 12 48 
(ekonominė, politinė, 

filosofinė) 

Pedagoginė/filologinė 3 

praktika 

Bakalauro darbas 5 10 
Pasirenkamasis dalykas 2 

Laisvieji dalykai 4 

6 priedas. Anglų kalbos ir literatūros specialybės 
absolventų dinamika 1940-2000 m. 


1940-1953 


1940-1943 1945 1946 1947 1948 1949 1950 1951 1952 1953 
6 0 i 0 4 4 24 14 13 7 


1954-1961 


1954 1955 1956 1957 1958 19589 1960 1961 
Dieninis 13 0 0 0 8 13 12 10 


1962-1967 


1962 1963 1964 1965 1966 1967 


Dieninis 24 8 17 20 17 47 
Neakivaizdinis 2 5 2 Š 4 ž 
1968-1978 


1968 1969 1970 1971 1972 1973 1974 1975 1976 1977 1978 
Dieninis 46 50 36 37 42 45 50 45 49 46 42 


Vakarinis 13 7 15 20 9 18 18 20 16 2 Š 


1979-2000 

1979 1980 1981 1982 1983 1984 1985 1986 1987 1988 1989 
Dieninis 54 47 62 41 49 51 37 38 25 39 24 
1990-2000 


1990 1991 1992 1993 1994 1995 1996 1997 1998 1999 2000 
Dieninis BA 33 29 19 45 49 22 20 16 16 20 50 
Dieninis MA 6 5 

7 priedas. Dalijos Tekorienės vertimai 
(į anglų kalbą) 


1983 


1983 


1983 


1987 


1988 


1989 


1991 


1995 


1997 


2004 


Romualdas Kaminskas Historic Monuments Today. 
Vilnius: Mintis. 44 pp. 


Vilius Baltrėnas /n the Eyes of Foreign Guests. Vilnius: 
Mintis. 125 pp. 


Genrikas Zimanas /llusions and Reality. Vilnius: Mintis. 
181 pp. 


Norbertas Vėlius Ancient Baltic World Outlook. Vilnius: 
Mintis. 325 pp. 


Laimonas Tapinas Lithuanian Film Makers. Vilnius: 
Mintis. 144 pp. 


Vytautas Narvilas Distant Yet Very Close. Vilnius: 
Mintis. 203 pp. 


Juozas Kudirka The Lithuanians: an Ethnic Portrait. 
Lithuanian Folk Culture Centre Publication. 87 pp. 


Saulius Žukas. The First Lithuanian Book and Its 
Cultural Context. Vilnius: Baltos lankos. 27 pp. 


Lithuanian Grammar, edited by Vytautas Ambrazas. 
Vilnius: Baltos lankos, (išversta dalis „Morfologija“, 
85-448 p.) 


Europos žodynas (Eurovoc) (viena iš 6 vertėjų). 

8 priedas. Olimpijos Armalytės vertimai 
(į anglų kalbą ir iš anglų kalbos) 


1974 


1974 


1977 


1978 


1979 


1982 


1986 


1986 
1987 


1991 


1992 


2005 


Jonas Bogdanskis The Lithuanian Musical Scene. 
Vilnius: Mintis. 119 pp. 


Jonas Samaitis Lithuanian Science: Past and Present. 
Vilnius: Gintaras. 106 pp. 


Romualdas Petraitis Soviet Lithuania. Vilnius: Mintis. 
47 pp. 


How the Cock Wrecked the Manor: A Lithuanian Folk 
Tale. Vilnius: Vaga, 22pp. 


Petras Vėlyvis, Regina Jakučiūnaitė, Nijolė Pliūraitė. 
Country Life Museum of the Lithuanian SSR. Vilnius: 
Mintis, 36 pp. 


Petras Griškevičius. /n the Union of Soviet Nations. 
Vilnius: Mintis, 1982, 208 pp. 


Lithuania: an Encyclopedic Survey. Vilnius: 
Encyclopaedic Publishers, 431 pp. 


Kazys Saja. A Tale about Two Kings. Vilnius: Vaga, 1986. 


Hermanas Melvilis. Enkantados. Kelionė po Europą ir 
Levantą. Vilnius: Mintis. 136 pp. 


Selected Anthology of Institutional, Economic and 
Financial Legislation. Supreme Council of the Republic 
of Lithuania. Vilnius: State Publishing Centre, 223 pp. 


Vytautas Landsbergis. M.K. Čurlionis. Time and 
Content. Vilnius: Lituanus. 187 pp. 


Laima Laučkaitė. Seventeen Rendezvous in Vilnius. 
Vilnius: Alma Littera. 53 pp. 

9 priedas. Liongino Pažūsio vertimai 


Į anglų kalbą 


1 The Skyis Falling. Lietuvių liaudies pasakų rinkinys 
„Dangus griūva“. Vilnius: Vaga. 1978, 1995. 


2. Bronius Akstinas. Glimpses of Lithuania (translated by 
Birutė Kiškytė and Lionginas Pažūsis). Vilnius: Mintis 
Publisher., 1978. 


3. Beads of Amber (Gintaro vėrinys). Lithuanian Poetry. 
Selected and translated by Lionginas Pažūsis. 
Vilnius: Vaga. 1979. 


4. Justinas Marcinkevičius. Love is like this (Tokia yra meilė). 
Vilnius: Vaga. 1983. 


5. Lietuvių tarybinė poezija: pažodiniai vertimai. Soviet 
Lithuanian Poetry. In verbatim translation. Vilnius: LTSR 
rašytojų sąjunga. 1988. 


6. Songs of Life and Love (Gyvenimo ir meilės dainos). 
Five Lithuanian poets. Selected poems. Vilnius: 
Vaga. 1989. 


7. Lithuanian Grammar (fonologijos ir morfonologijos skyrių 
vertimas). Vilnius: Baltos lankos. 1997, 2006. 


8. Lietuvių poezijos balsai / Voices of Lithuanian Poetry. 
Lietuvių poetų rinktiniai eilėraščiai lietuvių ir anglų 
kalbomis. Sudarė ir išvertė Lionginas Pažūsis. Vilnius: Tyto 
alba. 2001. 


9. Maironis. Jūratė and Kastytis / Jūratė ir Kastytis. Vilnius: 
Alka. 2001. 


10. Justinas Marcinkevičius. Poems. Translated by Lionginas 
Pažūsis. Klaipėda: Klaipėda House of Artists. 2002. 16 p. 


11 Lietuvių poezijos pynė / A Garland of Lithuanian Poetry. 
Translated by Lionginas Pažūsis. Vilnius: Alma littera. 2015. 

12. 


13. 


14. 


15. 


Periodiniuose leidiniuose 


Justinas Marcinkevičius. 15 eilėraščių vertimai. Magazine 
of the Lithuanian Writers Union. 1994, Nr. 1, p. 171-184. 


Janina Degutytė. 10 eilėraščių vertimai. Magazine of the 
Lithuanian Writers Union, 1995 (Spring), p. 46-54. 


Albinas Žukauskas. 4 eilėraščių vertimai. Magazine of the 
Lithuanian Writers Union, 2000 (Summer), p. 113-118. 


Justinas Marcinkevičius. Septynių eilėraščių vertimai. 
Lithuania in the World, 2000, Nr. 3, p. 26-27. 


Į lietuvių kalbą 


Džeraldas Gordonas. Tebūnie prakeikta diena (versta kartu 
su O. Armalyte ir J. Lapienyte). Vilnius: Vaga, 1964. 


Džonas Golsvortis. Obels žiedai. Vilnius: Vaga, 1967. 


Andrius Oleka-Žilinskas. Vaidybos džiaugsmas. Vilnius: 
Teatras, 1995. 


Iš klasikinės anglų poezijos. Vilnius: Baltos lankos, 1996. 


Europa nuo A iki Z (kartu su kitais vertėjais). Vilnius: 
Eugrimas, 1999. 


Gems of Classic English Poetry. Longing for Paradise 
Lost / Klasikinės anglakalbės poezijos perlai. Prarastojo 
rojaus ilgesys. Vilnius: Alumnus, 2017. 


Periodiniuose ir kituose leidiniuose 


Džordžo Gordono Bairono Stanzos Augustai, Bernso 
Mergaitė, klojusi man lovą ir Pirmasis atsisveikinimo 
bučinys — Kn. Ji spindi žavesiu slaptu... Visų laikų visų tautų 
meilės lyrika. Sudarytojas Julius Jasaitis. Marijampolė: 
Ramona, 2000. 


Džordžas Gordonas Baironas. Tamsa / Don Žuanas 
(pirmoji giesmė, ištrauka) / Stanzos Augustai. Literatūra ir 
menas, 1988 m. Nr. 4. 

9. Thomas Gray (1716-1771). Elegija, parašyta kaimo 
kapinėse. Literatūra ir menas, 1993 m. spalio 30 d. 


10. Robertas Luisas Stivensonas. Viržių midus (baladė). 
Hieronymus (Lietuvos literatūros vertėjų sąjungos 
žurnalas), Nr. 1, 2016, 99-103. 


Vertimai internete (anglų ir lietuvių kalbomis) 


1 Lithuanian Poetry (a large collection of Lithuanian poetry 
translated into English, maintained by Valdas Anelauskas): 
http:/Awww.efn.org/-valdas/poezija.html 


2. Poems by Albinas Žukauskas (The White Pianos, 
Advantages of Age, Sweet Apples, Heavy Joy): http://www. 
culture.lt/vilnius/vilnius2000/113psl.htm; taip pat žr. http:// 
archive.is/545uu.; https://www.inspirationalstories.com/ 
poems/heavy-joy-albinas-zukauskas-poems/; http:// 
www.3guarksdaily.com/3guarksdaily/2008/06/sweet- 
applesalb.html 


3. Jurate and Kastytis: http://myblog.de/doratonks/ 
page/103229 


4. Robertas Luisas Stivensonas. Mano šešėlis / Miegas vasarą: 
http://rubinaitis.lnb.lt/ index.php?-200977978 


5. Salomėja Nėris. Tu nubusi ir AVenclova. Tėviškė: http:// 
www.coe.int/T/E/CulturalL Co-operation/Environment/ 
Resources/Naturopa. Magazine/naturopa103.pdf?L=E 


6. Vincas Kudirka. Tautiška giesmė. Vertimas į anglų kalbą. 
Wikipedia. 

7. Maironis (From Birute Hill, Il Vanish Like Smoke, The 
Earth Is Sleeping, Spring, Trakai Castle, Jurate and 
Kastytis): https://allpoetry.com/poems; taip pat žr. 
http://cultured.com/poem; https://web.archive.org/ 


web/20120505231156/http://members.efn.org/--valdas/ 
maironis.html 

10. 


Vincas Mykolaitis-Putinas (Speckledy Falcons, Pensive 
Christ by the Roadside, The Earth Grows Fragrant, Two 
Suns): https://allpoetry.com 


Salomėja Nėris (Spring, I! Return, Friendship, You Will 
Waken, Homeland) https://allpoetry.com/poems/read. by/ 
Salomeja 


Justinas Marcinkevičius. / fear for forests and for 
birds. Comenius Project 2009-2011. Great Lithuanian 
People: http://liceocuneo.it/wp-content/uploads/ 
Comenius. 2009-11. pdf 

Rachilė Aprijaskytė-Valdstein?? 


IŠ 2004 M. SAUSIO 11 D. LAIŠKO 
LAIMAI ERIKAI KATKUVIENEI 


/..J Kai 1946 m. balandžio mėn. 1 d. buvau paskirta Isto- 
rijos-filologijos fakulteto vyresniąja dėstytoja, dekanu buvo 
labai autoritetingas, visų didžiai gerbiamas eruditas Eugenijus 
Meškauskas**. Pakvietė mane Anglų kalbos katedros“ vedėjas 
doc. Vaclovas Baravykas — dalykiškas, griežtas administrato- 
rius. Kadangi pradėjau dirbti pavasarį (mokslo metų pabaigo- 
je), teko šiek tiek dėstyti studentams, kurie buvo pradėję studi- 
juoti prieš karą, o dabar jau bebaigiantys studijas. Kai jie baigė 
Universitetą, keletas buvo pakviesti dėstyti Svetimų kalbų ka- 
tedroje, tarp jų — Sofija Levinaitė ir Elė Pareigytė, su kuriomis 
susidraugavome. Pareigytė turėjo gerą fonetinę klausą ir susi- 
domėjo fonetikos dėstymu. 


* Iki persikėlimo gyventi į Izraelį - Rachilė Aprijaskytė-Valdšteinienė 
(plg. Vilniaus universiteto istorija 1940-1979, Vilnius: Mokslas, 1979, 
401. - Red. pastaba). 

* | Doc. Eugenijus Meškauskas Istorijos ir filologijos fakulteto dekanu buvo 
1947-1956 m.; 1946 m. dekano pareigas laikinai galėjo eiti arba Alfon- 
sas Gučas, arba Vladimiras Kostelnickis (žr. Vilniaus universiteto istorija 
1940-1979, Vilnius: Mokslas, 1979, 75. - Red. pastaba). 

2 1945/1946 m. m. ankstesnės anglų, vokiečių ir prancūzų kalbos ir lit- 
eratūros katedros jau buvo pertvarkytos į svetimų kalbų ir visuotinės 
literatūros katedras. Svetimų kalbų katedra dar kartą buvo reorganizuo- 
ta 1958 m., 0 nuo 1962 m. pagaliau suformuotos trys atskiros — an- 
glų, vokiečių ir prancūzų kalbos katedros. Anglų filologijos ir Vokiečių 
filologijos katedros atsiskyrė tik 1968 m., iki tol buvo viena jungtinė kat- 
edra (red. pastaba). 

Kai 1947-aisiais prasidėjo nauji mokslo metai, buvo priimtas 
pirmas pokario studentų kursas (Alfonsas Laučka, Galina Baužy- 
tė, Naruševičiūtė ir kt.), kuriems pradėjau dėstyti pagal vienintelį 
tada buvusį Ševaldyševo vadovėlį, skirtą pradedantiems mokytis 
anglų kalbos. Dėsčiau, kaip mane mokė mano mokytojai. O turė- 
jau aš juos labai gerus: mat karo metais Maskvos Pirmojo užsie- 
nio kalbų instituto dėstytojai, įsteigę Alma Atoje Užsienio kalbų 
institutą, buvo aukštos kvalifikacijos specialistai, kurie, tikėdami 
komunizmo idealais, dvidešimtųjų-trisdešimtųjų metų depre- 
sijos laikais buvo atvykę į Tarybų Sąjungą (daugelis iš jų vėliau 
labai nukentėjo). Mano pagrindinė dėstytoja buvo Louisa Tod, 
gimusi Naujojoje Zelandijoje ir baigusi Oksfordo universitetą. 
Ji buvo viena iš labai gero tų metų vadovėlio Advanced English 
(I, II dalys) autorė, rimta mokslininkė, puiki fonetikė. Tie native 
speaker dėstytojai sudarė institute tikrą English-speaking atmos- 
phere. Gyvenome kartu su dėstytojais bendrabutyje. Kadangi 
karo metu buvau likusi vienų viena, tapau jų šeimos nariu. Taip 
turėjau Oksfordą Alma Atoje. Vėliau stengiausi sekti savo moky- 
tojų pavyzdžiu ne tik dėstydama, bet ir bendraudama su studen- 
tais. Kol buvę mano dėstytojai buvo gyvi, palaikiau su jais ryšius. 

Antraisiais mokslo metais katedros vedėjas doc. Baravykas 
nurodė dėstyti anglų kalbą pagal aspektus. Man paskyrė dėstyti 
fonetiką. 

[ĮSusiruošiau stoti į aspirantūrą.] Pradėjau laikyti kandidati- 
nius egzaminus, kai kuriuos teko laikyti Maskvoje. Reikėjo rasti 
vadovą. Iš pradžių pradėjau eksperimentinį darbą Leningrado 
universiteto Ščerbos vardo laboratorijoje. To darbo rezultatas 
buvo straipsnis „Anglų-lietuvių kalbų priebalsių intensyvumo 
lyginimas“, išspausdintas Universiteto moksliniuose darbuo- 
se“*. Bet man tas darbas nebuvo prie širdies, todėl pradėjau 


5 Žr. Rachilė Aprijaskytė. Anglų ir lietuvių kalbų priebalsių stiprumo 
(intensyvumo) eksperimentinė lyginamoji analizė, Kalbotyra, 13, 1965 
(red. pastaba). 

rašyti kitą — iš savo dėstymo patirties. Vėl teko laikyti Maskvo- 
je papildomus egzaminus iš metodikos ir psichologijos, ieškoti 
naujo vadovo. Juo tapo prof. Vasiljevas. 

Gana ilgai aš visų mokslo metų dėstymo krūvį atidirbdavau 
per vieną (pirmąjį) semestrą, kad antrąjį galėčiau rašyti savo 
darbą. Tuometinis katedros vedėjas doc. Alfonsas Laučka kiek 
galėdamas sudarė man kuo palankesnes sąlygas disertacijai 
rašyti. Pagaliau jo rūpesčiu gavau metų atostogas. Apsvarstyti 
disertacijos rankraštį teko keliose katedrose - Lituanistikos““, 
Maskvos Pirmojo užsienio kalbų instituto metodikos katedroje 
bei psichologijos ir fonetikos katedrose. Po kiekvieno aptarimo 
visose šiose katedrose tekdavo ką nors taisyti, papildyti, todėl 
kelias į galutinį gynimą Bendrojoje didžiojoje Maskvos Pir- 
mojo užsienio kalbų instituto taryboje 1962 metais buvo labai 
nelengvas. Disertacija „Obučenije anglijskomu proiznošeniju v 
litovskoj auditorii na načalnom etape v jazykovom vuze“ buvo 
parašyta ir ginama rusų kalba. 

Vėlesnės mano publikacijos buvo grindžiamos apgintąja di- 
sertacija. Ji išaugo iš mano dėstymo patirties. Kita vertus, di- 
sertacijos rašymas, bendravimas su vadovu, Fonetikos ir Psi- 
chologijos katedrų nariais man daug padėjo dėstant. Skirtingų 
kursų (nuo pirmo iki ketvirto) studentams dėsčiau fonetiką ir 
leksiką, buvau tų kursų „auklėtoja“. Vadovavau studentų kursi- 
niams ir diplominiams darbams. Tų darbų tematika buvo dau- 
giausiai susijusi su fonetika, pavyzdžiui: „Imitacijos ir analizės 
sintezė mokant anglų kalbos tarimo“, „Anglų kalbos tarimo 
pokyčiai“ (pagal įvairius Everymans English Dictionary leidi- 
mus) ir t. t. Buvau kelių disertacijų, gintų Maskvos pedagogi- 
niame institute ir Vilniaus universitete, oponente, esu rašiusi 
nemažai oficialių atsiliepimų apie įvairias su anglistika susiju- 


* | Matyt, turima galvoje Vilniaus universiteto lietuvių kalbos katedra (red. 


pastaba). 

sias disertacijas, recenzavau vieną Broniaus Piesarsko žodyną. 
Kol buvo įsteigta atskira Anglų kalbos katedra, doc. Baravykas 
buvo paskyręs mane Svetimų kalbų katedros Anglų kalbos sek- 
cijos vadove. 

[Dirbdama Vilniaus universitete] visą laiką dar dėsčiau fo- 
netiką ir leksiką Mokytojų tobulinimosi institute, o vėliau ir 
Pedagoginio instituto?" rusų kalbos mokytojų perkvalifikavimo 
katedroje. Pedagoginiame institute dirbau puse etato, vėliau 
mane kartas nuo karto ten kviesdavo skaityti fonetikos kursą ir 
dėstyti praktinę fonetiką. 

Pirmaisiais savo darbo metais universitete pradėjau rengti 
studentams įvairius anglų kalbos renginius (daugiausia - su 
dėstytojomis Aleksandra Dantaite ir Elena Kuosaite). Visi ren- 
giniai (vakarėliai) buvo rengiami iš vidinio įsitikinimo, jokios 
prievolės nebuvo, studentų iniciatyvos nevaržėme. Auklėjimo 
darbas buvo neformalus, nedemagogiškas, vykdavo natūra- 
liai — dėstant leksiką ir ypač namų skaitymą. Kartu su Dantaite 
daug metų mokėme anglų kalbos per Lietuvos televizijos trans- 
liuotas valandėles. 

Esu parengusi fonetikos dėstymo vadovėlius ir kitokių tar- 
ties mokymo priemonių visų kursų (nuo pirmo iki trečio) stu- 
dentams: Introductory Remedial Phonetic Course (1979), Tea- 
ching Aid in Pronunciation (1977), Keep up your pronunciation 
(1986), Pronounce Correctly (1981), Anglų kalbos tarties moky- 
mo vadovas (kartu su L. Pažūsiu, 1983, išleido „Šviesos“ leidy- 
kla), Anglų kalbos tarties pratybos (kartu su L.Pažūsiu, 1994), 
Intensyvus anglų kalbos pagrindinių žinių kartojamasis kursas 
(1991, papildytas leidimas 1994). 

Iš leksikai dėstyti skirtų leidinių galiu nurodyti: Beware of Pit- 
Jalls! (kartu su E.Pareigyte, 1975), Some Lexical diffhiculties for 


* Vėliau keitė pavadinimus. Vienas iš jų - Lietuvos edukologijos universi- 


tetas (red. pastaba). 

the Lithuanian Learner of English (kartu su E. Pareigyte, 1975). 
Šie darbai (kaip ir fonetikos) irgi pagrįsti anglų ir lietuvių kalbų 
lyginimu. 

Keletas mano straipsnių buvo publikuoti Vilniaus universite- 
to leidžiamame moksliniame žurnale „Kalbotyra“, taip pat bu- 
vusio Pedagoginio instituto mokslo darbuose. /.../ 

Jonas Varnas 


OLIMPIJA ARMALYTĖ —- VERTĖJA 


1990 m. kovo 11 d. Lietuvos Aukščiausioji Taryba priėmė 
Aktą „Dėl Lietuvos nepriklausomos valstybės atstatymo“ ir pa- 
skelbė atkurianti šalies nepriklausomybę. Perėjome prie nau- 
jos ekonominės ir socialinės sistemos, plačiai atvėrusios duris 
į pasaulį. Uždaroje tarybinės santvarkos erdvėje bendrauti su 
kitomis sąjunginėmis respublikomis užteko rusų kalbos, bet kai 
tapome nepriklausomi, iškilo būtinybė mokėti daugiau kitų pa- 
saulio kalbų, ypač anglų kalbą, kuri yra beveik visuotinai varto- 
jama tarptautinių santykių kalba. 

Iki 1990 metų Aukščiausiojoje Taryboje dirbo keletas rusų 
kalbos vertėjų. Atkūrus nepriklausomybę ir Tarybai tapus Sei- 
mu, jo kanceliarijoje buvo įsteigtas anglų kalbos vertėjų pa- 
dalinys, kurio pagrindinis uždavinys buvo versti iš lietuvių į 
anglų kalbą Seimo priimamus įstatymus ir kitus teisės aktus, 
Seimo vadovų ir Seimo narių oficialius laiškus užsienio šalių 
vadovams, institucijoms ir tarptautinėms organizacijoms. Tuo 
metu Dokumentų skyriuje dirbo trys anglų kalbos vertėjai. 
Darbo apimtis buvo milžiniška, nes kuriant naują valstybės 
santvarką reikėjo užmegzti ir palaikyti kuo platesnius ryšius 
su užsienio valstybėmis, tam buvo būtina išversti į anglų kalbą 
Lietuvoje galiojančius teisės aktus, kad užsieniečiai galėtų su 
jais lengvai susipažinti. 1996 metais vienai iš buvusių vertėjų 
perėjus į kitą darbą, prireikė surasti, kas ją pakeistų. Kadangi 
buvo ieškoma labai profesionalaus vertėjo, kreiptasi į Vilniaus 
universiteto Anglų filologijos katedrą. Visų džiaugsmui, pati 
Olimpija Armalytė susidomėjo tokio darbo perspektyva ir 

sutiko ateiti dirbti pusę darbo dienos, bet dėstymo Universi- 
tete visiškai neatsisakė. Taip Dokumentų skyriui nusišypsojo 
laimė, nes tais laikais, kai Lietuvoje dar nebuvo interneto ryšio 
ir norėdamas sužinoti ar pasitikslinti, kaip kitos šalies įsta- 
tymai skamba anglų kalba, turėdavai eiti į Martyno Mažvydo 
biblioteką, išskirtinės Armalytės žinios buvo tikras lobis. Dau- 
gelį metų dirbusi Universitete ir leidyklose, ji buvo sukaupusi 
itin turtingą Žodyną ir turėjo neįkainojamą didžiulę vertimo 
patirtį. Ateidama dirbti, Armalytė atsinešė daugybę atskirų 
lapų, ant kurių ranka buvo prirašyta įvairiausių sąvokų angliš- 
kų pavadinimų ir sakinių iš skirtingiausių kalbos vartojimo 
sričių. Ji nuolat klausėsi BBC, CNN, skaitė Vakarų spaudą ir 
nenuilsdama pasižymėdavo dėmesio vertus žodžius ar frazes, 
kurie pasirodydavo dar negirdėti ar neįprasti. Tie užrašai buvo 
tarsi neišsenkama lobių skrynia. Kaip vertėja, Armalytė buvo 
be galo atsakinga ir reikli sau, ilgai ieškodavo kuo tikslesnio 
lietuviško termino atitikmens anglų kalboje ir stengdavosi, 
kad sakinys skambėtų natūraliai, o ne vien mechaniškai per- 
teiktų turinį. Jai buvo artimos justicijos, energetikos, aplinko- 
saugos sritys, tačiau ypač patiko versti oficialias kalbas, rezo- 
liucijas, deklaracijas. Tokių tekstų vertimas jai puikiai sekėsi 
ne vien dėl filologinio talento, bet ir dėl imlaus intelekto ir 
nepaprasto išprusimo. Domėjosi politika ir menu, grožinė 
literatūra ir kultūra, o mus žavėjo jos apsiskaitymas ir feno- 
menali atmintis, sutalpinusi daugybę dalykų: literatūros kūri- 
nių siužetų ir personažų vardų, pasaulio politikų sakytų kalbų 
minčių, muzikantų biografijos faktų, filosofijos srovių idėjų ir 
kt. Ir apie viską galėjo pasakoti išsamiai ir emocingai. Buvo be 
galo kolegiška, paklausta visada patardavo, kaip parinkti patį 
tinkamiausią Žodį, kuriuo būtų deramai įvardyta kokia nors 
speciali sąvoka. Atrodė, nėra žodžio ar sakinio, kurio ji nebūtų 
sugebėjusi išversti ir puikiai perteikti anglų kalba, nors su sau 
būdingu humoru ir sakydavo, kad „tos anglų kalbos“ niekada 
neišmoks iki galo. 

2004 metais, kai buvo likę pora metų iki pensijos, Armalytė 
apsisprendė išeiti iš darbo Seimo kanceliarijoje ir pradėjo in- 
tensyviau dirbti vertėja žodžiu Europos Parlamente, nes nebe- 
norėjo blaškytis, stengdamasi suderinti darbą ir Seimo kance- 
liarijoje, ir Universitete, ir Europos Parlamente. 


2017 m. birželio 16 d. 

„LABAI LAIMINGAS LAIKAS. 
BET IR SUNKUS“ 


Pokalbis su profesore Ema Geniušiene, 
kalbino docentė Laima Erika Katkuvienė 


Laima Erika Katkuvienė (toliau - LEK): Kodėl nusprendei 
studijuoti anglų kalbą? 

Ema Geniušienė (toliau - EG): Neturėjau pasirinkimo. Visi 
mokytojai mokykloje agitavo už savo dalykus, buvau pirmūnė iš 
visų dalykų. Bet nei fizikos, nei matematikos studijuoti nenorėjau. 
Labiausiai mėgau skaityti. Gal pasąmonėje glūdėjo miglota idėja, 
kad galėčiau praplėsti skaitymo galimybes išmokusi kokią nors 
kalbą. Anglų kalba domėtis pradėjau nuo septintos klasės. Pa- 
mačiau knygyne storą anglišką knygą ir iš smalsumo nusipirkau. 
Tai buvo Dikenso The Old Curiosity Shop. Iš pradžių nieko nesu- 
pratau, kiekvieną žodį tikrinaus žodyne, bet greit nusibodo jame 
raustis. Numečiau žodyną į šalį ir skaičiau tol, kol ėmiau suprasti. 
Iki šiol knygas skaitau be žodynų, nemoku teksto versti iš vienos 
kalbos į kitą, nes nesusidarė ryšių tarp dviejų kalbų leksikos. 


LEK: Kada įstojai į Leningrado universitetą studijuoti anglų 
kalbą? 
EG: 1955 metais, baigusi mokyklą su medaliu. 


LEK: Ar didelis konkursas buvo? 
EG: Nemažas, rodos, 7-8 žmonės į vieną vietą. Į mūsų kursą 


priėmė daugiau kaip šimtą, o grupėje buvom 12 studentų. 


LEK: Papasakok plačiau apie dėstytojus. 
EG: Didžiausias studijų privalumas buvo būtent dėstytojai — 

labai išsilavinę, išprusę senieji Peterburgo inteligentai, gerai 
mokėjo kalbą, kai kurie ir ne vieną. Dėstė akademine, tradicine 
maniera: paskaita turi būti paskaita, o pratybos - pratybos. Iš 
literatūros dėstytojų geriausiai prisimenu profesorių Jurijų Ko- 
valiovą, kuris skaitė amerikiečių literatūrą - ji buvo tikras atra- 
dimas. Dažnai eidavome ir į kitų profesorių literatūros paskai- 
tas - iš rusų ir kitų kalbų katedrų. Profesorius Bialyj skaitė rusų 
literatūrą — ateidavo studentų iš visų fakultetų. Kita įspūdinga 
dėstytoja dėstė pasaulio literatūrą. Pavardės neprisimenu, liko 
tik nuostabių paskaitų įspūdžiai. Dar prisimenu profesorę Liud- 
milą Vinogradovą, ji, rodos, dėstė frazeologiją ar leksikologiją. 

Gramatiką dėstė gerai žinomų gramatikų autoriai: Vera Žiga- 
dlo, Rebeka Kovner, R. Kaušanskaja, L. Jofik, Tatjana Pozdran- 
kova ir kiti senosios inteligentijos kartos atstovai. Dėstė sauso- 
kai, dalykiškai, buvo labai reiklūs. Profesorė Irina Ivanova skaitė 
gotų kalbą ir kalbos istoriją; leksikologiją - irgi žinoma vadovė- 
lių autorė prof. Natalija Amosova. Buvo labai mylima studen- 
tų, vadinome ją „mama lošad“: aukšta, negraži, bet nuostabus 
žmogus. Jos paskaitos buvo labai įdomios ir ekspresyvios. Ma- 
nieromis ir humoru panaši į aktorę Fainą Ranevskają. 

Lotynų kalbą dėstė labai optimistiška dėstytoja, nors kare 
buvo netekusi akies ir kojos. Pasakodavo labai daug karo įspū- 
džių, bet nė vieno baisaus ar negatyvaus, daugiausia apie tai, 
kokie nuostabūs buvę žmonės, kokia tvirta buvusi tarpusavio 
parama ir draugystė. Jos vienintelė žydra akis imdavo žvilgėte 
žvilgėti, kai pradėdavo pasakoti apie savo draugus. Klausyda- 
vomės jos sulaikę kvapą. Kad ir kaip būtų keista, lotynų kalbos 
pramokome gana gerai. Gal užkrėsdavo jos gyvenimo džiaugs- 
mas ir entuziazmas, geros emocijos... 

Rašėme kursinius, diplominius. Vienam mano kursiniam dar- 
bui iš gramatikos vadovavo profesorė Kaušanskaja, kitą rašiau 
iš leksikologijos. Diplominiam vėl vadovavo Kaušanskaja, tema 
buvo iš veiksmažodžio neveikiamosios rūšies. Mane numatė pa- 
likti mokytis aspirantūroje (buvau antroji sąraše po komjaunimo 

sekretorės), bet kai baigėm, anglų kalbos katedroje ir fakultete 
vyko organizacinis perversmas, ir aspirantūros aš negavau. 

Taigi baigiau anglų kalbos specialybę Leningrado (dabar — 
Sankt-Peterburgo) universitete 1960 metais su pagyrimu, 
arba - kaip tada buvo sakoma - su raudonu diplomu. 

Dar norėčiau papasakoti apie laisvalaikį. Po paskaitų lakstėm 
su draugėm po muziejus, teatrus, operas. Baigusi trečią kursą, 
įstojau į gidų kursus prie Ermitažo, bet su užsieniečiais, skir- 
tingai nei mano draugės, nedirbau. Į tuometinį Leningradą 
atvažiuodavo aukščiausio lygio menininkų iš įvairiausių šalių, 
taip pat ir iš Anglijos. Per geriausių teatrų ar artistų gastroles 
visą naktį prastovėdavom prie bilietų kasų. Dėl bilietų į pianis- 
to Vano Klaiberno (Van Clyberne) koncertą stovėjom net dvi 
paras. Naktį laukti bilietų būdavo šalta, prisimenu, kad kartais 
kūrendavome laužus. Bet užtat pamatėm Brodvėjaus My Fair 
Lady, Porgi and Bess, vieną kitą Šekspyro pjesę. Filharmonijoje 
turėjom abonementus, ten lankydavomės nuolat. 


LEK: Ar ir knygynuose stovėdavot eilėse, kai norėdavot nusi- 
pirkti gerų knygų? 

EG: To neprisimenu, nors visada buvau apsikrovusi knygo- 
mis. Prieš literatūros egzaminus gaudavom milžiniškus kūrinių 
sąrašus. Aš suspėdavau viską perskaityti, ir egzamino išvakarė- 
se dažnai turėdavau papasakoti bendrakursiams, ko jie nebuvo 
spėję perskaityti. Prisimenu, nors buvo uždrausta, mane įleis- 
davo į fakulteto bibliotekos senų leidinių fondus. Taip sužino- 
jau apie Rusijoje nežinomus ir rusų kalba neprieinamus auto- 
rius, kurie po daugelio metų ir Rusijoje tapo garsūs, pavyzdžiui, 
Ernestas Hemingvėjus. Įnikau skaityti psichologiją vokiškai — 
Jungą, Freudą, Adlerį, taip pat istorijos knygas ir kt. Iš pradžių 
nedaug ką supratau, o paskui buvo labai įdomu. 

Prie bibliotekų esu pratusi nuo pat vaikystės. Vienu metu mūsų 
šeima gyveno mažame pasienio kaime, bet kariškių klube buvo 
didelė biblioteka. Ten praleisdavau valandų valandas, skaityda- 

vau viską iš eilės, nors buvau dar pradinukė. Kai persikėlėm į 
Chabarovską, tėvas dirbo kariniame štabe. Ten buvo dar didesnė 
biblioteka. Man leisdavo rinktis knygas, skaitydavau ne vaikų li- 
teratūrą, o suaugusiųjų. Gyvenimas buvo beveik vien skaitymas. 


LEK: Ka veikei baigusi universitetą? 

EG: Metus dirbau Karelijos kaime. Dėsčiau mokykloje ir tuo 
pačiu metu mokiausi suomių ir vokiečių kalbų, nes buvo daug 
laisvo laiko. Pamažu jų pramokau. Kartu dirbo mokytoja suo- 
mė, ji džiaugėsi, kad gali su manim pasikalbėti gimtąja kalba. Be 
to, filmai ten buvo rodomi su suomiškais titrais - nusibodo juos 
skaityti, išmokau kalbą ir labai ją pamėgau. Vaikai mokykloje 
buvo nuostabūs. Prisimenu, kovo 8-ąją, apsupę ratu, kiekvienas 
padovanojo po savo darbo atviruką. Labai mane sujaudino. 


LEK: Ar suomių kalba kada nors pravertė? 
EG: Pravertė, labai pravertė, kai rašiau antrąją, daktaro (da- 
bar - habilituoto daktaro), disertaciją. 


LEK: Taigi - atvažiavai į Vilnių... 

EG: Taip, 1963 metais. Prieš tai trumpai dėsčiau Minsko užsie- 
nio kalbų institute ir Kauno politechnikos institute. Kaune pra- 
dėjau dirbti lietuviškai mokėdama vos tris žodžius. Supratę, kad 
nedaug temoku, studentai nudžiugo ir iškart ėmė piktnaudžiau- 
ti. Man padėjo vienas draugas, Vytautas Gerulaitis, labai geras 
žmogus. Jo dėka pramokau lietuviškai. Jis man išversdavo teks- 
tus, pratimus, o aš viską išmokdavau atmintinai, įskaitant ir pa- 
sirenkamuosius atsakymus. Po kelių savaičių studentai, dideliam 
savo nusivylimui, manęs apgaudinėti jau nebegalėjo. Studentams 
ir Vytautui esu labai dėkinga už lietuvių kalbos pamokas. O į Vil- 
niaus universitetą mane priėmė pagal paskelbtą konkursą. 

LEK: Kaip atrodė tas konkursas? Ar buvo konkurencija? 

EG: Ne, tais metais į anglų filologiją priėmė daug studen- 
tų, reikėjo daugiau dėstytojų. Dėsčiau pirmam kursui. Tiesa, 

dar dirbau ir vakariniame skyriuje. Bet nežinojau, kaip dėsty- 
ti. Stengiausi dirbti taip, kaip mano Leningrado universiteto 
dėstytojai. Sausai, akademiškai. Turbūt atrodžiau labai sausa 
ir šalta. Bet studentai buvo puikūs, visada pasiruošdavo labai 
gerai. Daugelis savo stropumo ir atkaklaus darbo dėka fonetiką 
išmokdavo geriau už mane. Būdavo gražu žiūrėti, kaip jie dirba 
audiovizualinėje laboratorijoje, kaip stengiasi ir akyse tobulėja. 

Vilniaus universitetas man padarė didžiulį įspūdį. Jaučiaus 
atsidūrusi pasakoje, kitoj šaly. Didingi pastatai ir bokštai, pa- 
slaptingos apšepusios auditorijos, gražūs kiemai kiemeliai, va- 
karais juos gaubė tokia nedrumsčiama ramybė ir tokia aura... 
Jausdavaus tarsi būčiau panirusi į amžinybę. Rytais eidavau į 
darbą kaip į šventovę, o vakarais po paskaitų dažnokai sustoda- 
vau kieme ir grožėdamasi ilgai dairydavaus aplink. Apimdavo 
ypatingas jausmas - lyg paskendus tyroje tyloje. 

Po poros metų norėjau stoti į aspirantūrą, bet manęs kažko- 
dėl neišleido. Sužinojau, kad prie Leningrado universiteto vei- 
kia dvejų metų Aukštieji pedagoginiai kursai aukštųjų mokyklų 
užsienio kalbų dėstytojams. Įkalbėjau kolegę Olimpiją Armaly- 
tę į tuos kursus važiuoti kartu. Ten sutikau tuos pačius dėstyto- 
jus, kurie man dėstė studijų metais. Be to, atsirado dvi naujos 
dėstytojos iš Maskvos - jų darbo maniera buvo visiškai kitokia, 
ne tokia akademiška. Jos labai draugiškai bendravo su studen- 
tais, kviesdavosi mus į namus. Ir vėliau, jau baigę kursus, jas 
aplankydavome. Be jų, dar buvo jaunas dėstytojas Stanislavas 
Voroninas, kuris stengėsi būti labai griežtas ir, rodos, šiek tiek 
mūsų prisibijodavo. Žinojom, kad jis buvo mokęsis Londone. 

Gyvenom su Olimpija Peterhofe, aspirantų bendrabutyje - ten 
virė linksmas jaunimo gyvenimas. Dažnai susirinkdavo didelė 
kompanija, skaitėme eiles (buvo keli poezijos mylėtojai) ir su- 
rengdavom kažką panašaus į varžybas „kas daugiau moka eilių“. 
Mudvi su Olimpija dainuodavom lietuvių liaudies dainas. Jos tu- 
rėjo didelį pasisekimą, nors abi buvom gan menkos dainininkės... 
Bet mus vis tiek kviesdavo net į kitas kompanijas padainuoti. 


72 ANGLŲ KALBOS SLĖPINIŲ PAVILIOTI 


Antraisiais mokslo metais mane ir Olimpiją pakvietė į Le- 
ningrado universitetą dėstyti pirmo ir antro kurso anglistams. 
Lankėmės visuose Leningrado teatruose. Buvo atvažiavęs Ta- 
gankos teatras su Vladimiru Vysockiu. Įspūdžiai liko visam 
gyvenimui. Iki tol žinojau jį tik kaip dainininką. Dveji puikūs 
metai Leningrade praskriejo kaip viena diena... 

Kai grįžau į Vilnių, pradėjau dėstyti teorinę gramatiką ir lek- 
siką trečiakursiams ir vėl dirbau vakariniame skyriuje. Studen- 
tai buvo nuostabūs — darbštūs, kruopštūs, ateidavo gerai pasi- 
ruošę. 1969 metais mane išleido į aspirantūrą. 


LEK: Pakalbėkim apie tai, kaip jauteisi Anglų filologijos kate- 
droje. 

EG: Nuo pat pradžių jaučiausi kaip namie. Buvo labai tai- 
ki, rami ir darbinga atmosfera. Prisimenu, kad vyresnės kole- 
gės - Neda Kameneckaitė, Elė Pareigytė, Rachilė Aprijaskytė, 
Aleksandra Dantaitė, Uršulė Žemaitienė, Adelė Vilčinskienė — 
visuomet buvo pasirengusios padėti. Visi buvom viens kitam 
labai draugiški. Apie kiekvieną norėtųsi pasakyti daug šiltų žo- 
džių. Katedros vedėjas Alfonsas Laučka - labai santūrus, ramus, 
be galo inteligentiškas, visada linkęs mielai pagelbėti. Vėliau jis 
buvo prodekanas. Keletą kartų padėjo man sunkiais momen- 
tais, už tai visada buvau ir esu jam dėkinga. 

Mano prisiminimai apie Anglų filologijos katedros kolegas 
yra patys šviesiausi. Labai atsakingi žmonės, atsidavę, draugiš- 
ki. Nereikėjo jokių nurodymų, visi dirbo savo darbą. Niekas 
neatsisakydavo paremti vienas kitą, dirbom išvien, dalykiškai ir 
sklandžiai. Katedroje buvo daug jaunimo, labai norėčiau pami- 
nėti savo drauges, bet tada reikėtų išvardyti labai daug pavardžių. 
Kiekvienas buvo savita asmenybė, visi verti didžiausios pagarbos 
ir šilčiausių žodžių. Puiki buvo katedra! Ačiū visiems, su kuo teko 
dirbti ir bendrauti, ačiū už pagalbą, draugiškumą, šilumą. Nesi- 
jaučiau svetima ar ne savo vietoje. Dažnai prisimenu darbo metus 
su nostalgija, juk būta tiek gražių akimirkų! Tik išėjusi supratau, 

kiek daug man tai reiškė. Visus myliu ir gerbiu. Ir dar: kokie ne- 
pamirštami, jaukūs ir linksmi pobūviai suburdavo mus katedroje 
arba pas Adą Vilčinskienę. Yra ką prisiminti ir pasidžiaugti. 
Įstojusi į aspirantūrą, nuvažiavau į Leningradą pas savo bu- 
vusią dėstytoją profesorę Varvarą Burlakovą. Ji mielai sutiko 
vadovauti. Vilniuje išlaikiau egzaminus. Aspirantūra buvo 
anglistinė, temos dabar net neprisimenu. Bet likimas lėmė ki- 
taip. Kartą, atvažiavusi į konsultaciją pas Burlakovą, gatvėje 
susitikau draugę, ėjom kartu pro Mokslų Akademijos rūmus, 
kuriuose dirbo kita mūsų draugė, ir nutarėm ją aplankyti... 


LEK: Penki žingsniai, kurie pakeitė gyvenimą... 

EG: O taip! Profesoriaus Aleksandro Cholodovičiaus vadovau- 
jamame Kalbotyros instituto skyriuje dirbo mokslininkai, visa 
galva pasinėrę į kalbų tipologiją. Ten ir susipažinau su energin- 
guoju Viktoru Chrakovskiu - jų skyriuje kaip tik buvo pradeda- 
ma nauja tema iš veiksmažodžio rūšies kategorijos tipologijos. 
Naujajam projektui tada labai reikėjo lietuvių arba latvių kalbos 
specialisto, nes į jį norėta įtraukti baltų kalbas, tad Chrakovskis 
iškart pasiteiravo, ar moku lietuvių kalbą. Atsakiau, kad nesu li- 
tuanistė, bet jis manęs nė nesiklausė, liepė parašyti referatą apie 
lietuvių kalbos veiksmažodžių neveikiamąją rūšį. Sakė, jei refera- 
tas patiksiąs, jis vadovausiąs mano disertacijai. Pasakiau, kad jau 
turiu vadovę, bet jis taip įsakmiai kalbėjo, kad iš paklusnumo ir 
pagarbos vyresniajam sutikau tą referatą parašyti. Grįžau namo 
į Vilnių. Pirmą kartą gyvenime paėmusi į rankas lietuvių kalbos 
gramatikas ir labai jaudindamasi, bet visai nesunkiai parašiau 
pažadėtąjį referatą. Kadangi mano rašysena negraži, draugė iš 
juodraščio tą mano darbą perrašė daug gražiau, kad galėčiau ne- 
rausdama parodyti Chrakovskiui. Jis perskaitė, liko patenkintas 
ir pareiškė, kad vadovaus mano disertacijai. Pristigo drąsos atsi- 
sakyti, o atvirai kalbant, lietuvių kalbos gramatika mane sudo- 
mino, be to, ir tema buvo daug patrauklesnė, nei iš anglų kalbos. 
Psichologiškai buvo sunku, nežinojau, kaip reikės pasakyti profe- 

sorei Burlakovai, kad atsisakau jos vadovavimo. Jaučiausi išdavi- 
kė. Iki šiol nesmagu. Tai va, kaip išėjo: būdama studentė mokiau- 
si dirbti su anglų kalbos medžiaga, parašiau diplominį darbą apie 
anglų kalbos pasyvą, o disertaciją teko rašyti apie lietuvių kalbos 
veiksmažodžio neveikiamąją rūšį. 


LEK: Kokia buvo disertacijos tema? 

EG: Lietuvių kalbos pasyvinės konstrukcijos lyginant su anglų 
kalba. Kai kažkelintą kartą lankiaus Leningrade, sužinojęs, kad 
moku lietuvių kalbą, susipažinti su manim panoro ir profeso- 
rius Cholodovičius. Po trumpo pokalbio pareiškė, kad jo vado- 
vaujama turėsiu rašyti straipsnį į tuo metu rengiamą kolekty- 
vinę monografiją apie rūšies kategoriją, o disertacijos reikalus 
tegul tvarko Chrakovskis. Taip įgijau du mokslinius vadovus. 
Dažnai važiuodavau į seminarus Mokslų Akademijoje ir pasi- 
konsultuoti su Cholodovičiumi. Per seminarus dažnai susitik- 
davau su profesorium Igoriu Melčiuku iš Maskvos. Atvažiuoda- 
vo mokslininkų ir iš kitų miestų. 

Profesoriui Cholodovičiui esu labai dėkinga už visas pamo- 
kas. Parašiau jam reikalingą straipsnį, o pagrindinę disertacijos 
dalį, vadovaujama Chrakovskio, parašiau per metus. Dar turė- 
jau laiko, beliko pridėti literatūros apžvalgą ir literatūros sąrašą. 
Pradėjau skaityti mokslinę literatūrą iš visų kalbotyros sričių. 
Skaitydama supratau, kad pirmoji mano disertacijos dalis para- 
šyta labai prastai. Tuo metu susipažinau su profesoriumi Vladi- 
miru Nedjalkovu. Jis susidomėjo tuo, ką rašiau. Kai perskaitė, 
mano darbą kone sumalė į miltus, švelniai tariant. Supanika- 
vau, bet jis mane pamokė, kaip reikia dirbti ir rašyti disertaciją, 
pasiūlė sudaryti naują jos planą. Iš baimės per du mėnesius tą 
planą sudariau ir pagal jį ėmiaus rašyti iš naujo. Užbaigti spė- 
jau laiku. Perskaitęs mano darbą, profesorius Melčiukas padarė 
pastabų, bet pasakė, kad tokio lygio disertacija Maskvoje galėtų 
būti pristatyta kaip habilituoto daktaro. 

Kai savo darbą jau buvau parašiusi, išėjo naujas VAKO** po- 
tvarkis, numatantis naujas gynimo taisykles, kurių viename 
punkte buvo įrašytas reikalavimas: kandidatinė disertacija 
negali būti ilgesnė nei 200 puslapių. O manoji - 500 puslapių, 
anglų ir lietuvių kalbų dalys nelygiavertės: lietuvių kalbos da- 
lis labai naujoviška, o anglų - tradicinė, eilinė. Angliškąją dalį 
nusprendžiau išmesti - disertacija sutrumpėjo iki 220 puslapių. 


LEK: Ar angliškąją dalį esi kur nors paskelbusi? 
EG: Ne, taip ir liko. Paprasčiausiai nebebuvo įdomu. 


LEK: Ar disertaciją gynei čia, Vilniuje? 

EG: Taip. Mano oponentai buvo profesoriai Vytautas Mažiu- 
lis ir Vytautas Ambrazas, bet noriu papasakoti, kas nutiko iki 
gynimo. Disertaciją turėjo apsvarstyti Lietuvių kalbos katedra, 
tad ji paskyrė recenzentus - profesorius Aldoną Paulauskienę ir 
Arnoldą Piročkiną, kurį pažinojau kaip labai malonų ir manda- 
gų Žmogų. Įteikiau jam savo opusą, pažadėjo greit perskaityti. 
Po kelių dienų atsitiktinai susitikom Lenino (dabar - Gedimi- 
no) prospekte. Nė nepasisveikinęs būsimasis recenzentas piktai 
pareiškė, kad su manimi esą pavojinga turėti bet kokių reikalų, 
nes aš labai negeras žmogus. Jis atidžiai perskaitysiąs disertaci- 
ją, bet jos nepraleisiąs. Manęs vos neištiko infarktas. 

Dar po kurio laiko vėl sutinku Piročkiną Sarbievijaus kieme. 
Šįkart jis iš tolo pradeda plačiai šypsotis ir sako mano darbą jau 
perskaitęs - jis esąs puikus, nieko negalintis prikišti, ir atsiliepi- 
mas būsiantis kuo geriausias. Ilgai negalėjau atsipeikėti. 

Prisimenu dar vieną liūdnai komišką epizodą iš darbo svars- 
tymo Lietuvių kalbos (o gal Baltistikos?) katedroje. Dalyvavo 
daug dėstytojų. Recenzentai ir kiti kalbėję apie mano darbą 


* Sutrumpinta iš rus. Bbiciiaa aTTeCTaI(WOoHHaA KoMucCcns (Aukščiausioji 


atestacinė komisija). - Red. 

labai gražiai atsiliepė, bet svarstymo pabaigoje staiga atsistojo 
viena vyresnės kartos dėstytoja ir išraudusi su pasipiktinimu 
išrėžė: „Jūs kalbat apie sistemą ir struktūras, bet lietuvių kalba 
per daug graži ir turtinga, kad joje būtų kokia nors sistema ar 
struktūra!“ Visi mandagiai nuščiuvo. Gerbiu tos dėstytojos drą- 
są pasakyti savo nuomonę. 

Gynimo diena. Rektorato koridorius ir jo gale graži Kolonų 
salė (dabar - Mažoji aula). Vilkėjau naują suomišką kostiumė- 
lį, o Tu man buvai rekomendavusi kirpėją, kuri padarė puikią 
šukuoseną. Prisimenu, stovim susispietę į būrelį prie salės durų, 
šalia manęs - tuometis Anglų filologijos katedros vedėjas docen- 
tas Lionginas Pažūsis. Apie kažką kalbamės, ir jis staiga klausia: 
„Tai kur gi ta disertantė?“ Neatpažino manęs su nauja šukuosena 
ir gražiu rūbu, nes buvo labiau įpratęs prie mano Pelenės išvaiz- 
dos... Gynimas vyko sklandžiai, nors mažai ką iš jo beprisimenu. 


LEK: O man atrodo, kad visą laiką buvai ryški... 

EG: Po dešimties darbo metų parašiau ir antrąją, habilituoto 
daktaro, disertaciją. Teko pasimokyti įvairių kalbų. Pirmojoje 
disertacijoje rašiau tik apie baltų kalbų refleksyvus, o antrojoje 
jau buvo dalis apie refleksyvų tipologiją. Išėjo didelis darbas. 


LEK: Ar apgynusi disertaciją dėstei penktam anglistų kursui? 

EG: Daug metų kartu su Dalia Tekoriene dėsčiau penktakur- 
siams. Ir vakariniame skyriuje ilgai dėsčiau. Leksiką, gramati- 
ką, gramatikos teorijos istoriją, daug dalykų. Važinėjau į Kauną 
skaityti teorinės gramatikos paskaitų. 


LEK: Kaip prisimeni studentus? 

EG: Patys geriausi prisiminimai... Per leksikos pratybas 
studijavome visus kalbos stilius —- mokslinį, grožinį, poezi- 
ją, buvo daug namų skaitymo užduočių. Keli gražaus mūsų 
bendravimo epizodai ypač įstrigo į atmintį. Artėjo Kalėdos, 
atėjau į pratybas. Studentės apsupo mane ratu, pasveikino ir 

padovanojo po savo numegztą lėlytę pagal madų žurnalo Bur- 
da modelius. Buvo taip smagu... Baigdamos universitetą, jos 
pasikvietė mane į namus, o lydėdamos pakeliui papasakojo, 
kad manęs ir mano kurso labai bijojo. Su ta grupe labai drau- 
gavome. Per visas šventes mano buvusios studentės su savo 
vyrais ateidavo pas mane, ir aš eidavau pas jas į svečius. Išti- 
sas valandas linksmai kalbėdavomės. Prisimenu vardus: Vida, 
Nijolė, Janina, Raimonda ir Vaiva, kito kurso vienos grupės 
studentės, su kuriomis ilgai draugavome, buvo Ada, Danguolė 
ir Lena. Jos baigė studijas 1978 ar 1979 metais, o draugavome 
iki 1990-ųjų. Buvo ir kitų įdomių ir širdžiai mielų ilgamečių 
draugysčių. Kartais tekdavo pabūti net psichoterapeute, ir 
gana netrumpą laiką. 

Dirbant su grupe ar skaitant paskaitas, santykiai su studentais 
būdavo dalykiški ir tiek, bet kai kursą baigdavau skaityti, ne su 
viena grupe ir ne su viena buvusia studente (studentu) būdavau 
susidraugavusi — lankydavo mane, net ir su savo vyrais, atva- 
žiuodavo iš kitų miestų. Kai kurie lankydavo kelerius metus, tai 
buvo labai malonios draugystės. 


LEK: [Čia norėčiau savo trigrašį įkišti ir aš. Bene 2000 m. 
Islandijoje sutikau mūsų buvusią studentę, lietuvių bendrijos 
pirmininkę. Ji prisiminė tokį epizodą. Dėstytoja Geniušienė 
jai padėjo rašyti, rodos, kursinį darbą. Kai studentė kartu su 
mama, prisikrovusios lauktuvių iš kaimo, atkeliavo dėstytojai 
padėkoti, Ema jas maloniai sutiko, tačiau lauktuvių griežtai at- 
sisakė - studentei jų prireiksią labiau. ] 

Gal prisimeni dekanus? Joną Balkevičių? 

EG: Tikras auksaburnis, fakulteto šeimininkas, nuostabių 
linksmų švenčių organizatorius, tradicijų kūrėjas. Labai mokė- 
jo bendrauti ir vienyti žmones. Buvo puikus dekanas. Jo laikais 
fakultete buvo ramu, tvarkinga, visi sklandžiai dirbome. Jokių 
pykčių. Į dekanatą galėjai užeiti pasikalbėti ar pasitarti bet ko- 
kiu klausimu. Docentas Laučka buvo prodekanas. Nuostabus 

žmogus. Jis padėjo man sunkiu momentu, kai norėjau išeiti iš 
Universiteto. 


LEK: O Rektorius Kubilius? 

EG: Ir apie jį tik patys geriausi prisiminimai: visada labai 
mandagus ir pasirengęs maloniai priimti. Esu kelis kartus pas 
jį buvusi. 


LEK: Kiek metų išdirbai Vilniaus universitete? 
EG: Nuo 1963 iki 1993-ųjų. Trisdešimt metų. 


LEK: Papasakok apie savo antrąją - habilituoto daktaro - di- 
sertaciją. 

EG: Ji susijusi su dviem specialybėmis, tad ir gynimo komi- 
sija buvo „dviguba“, ir oponentų daugiau. Buvo atvažiavusios 
akademikės Agnija Desnickaja (oponentė), Viktorija Jarceva 
(komisijos narė), Igoris Vardulis ir dar kažkas, visi Mokslų 
Akademijos institutų direktoriai. Atvažiavo ir draugų iš Lenin- 
grado. Bet likimo ironija: per šį gynimą mano suknelė buvo 
prasta, o šukuosena klaiki... 

Šios disertacijos atsiradimo istorija tokia. Profesoriaus Cholo- 
dovičiaus redaguotoje kolektyvinėje monografijoje išspausdintas 
mano straipsnis apie lietuvių kalbos veiksmažodžio rūšį buvo lai- 
komas lyg ir pavyzdžiu, kaip turi būti rašomi panašūs tos mono- 
grafijos straipsniai. Kai projektas apie veiksmažodžio rūšį buvo 
baigtas, Leningrado Kalbotyros instituto tipologijos skyriuje 
pradėtas naujas kolektyvinis darbas — apie refleksyvus. Jam taip 
pat vadovavo Cholodovičius ir vėl pakvietė mane dalyvauti. Kai 
įsigilinau į refleksyvus ir parašiau pluoštą straipsnių, profesorius 
Nedjalkovas patarė rašyti habilituoto daktaro disertaciją Lietuvių 
kalbos refleksyvinės konstrukcijos ir refleksyvų tipologija. "Tiesą 
sakant, jos neplanavau. Bet parašiau. Joje aptarta apie 60 kalbų: 
pusė yra indoeuropiečių, pusė neindoeuropiečių. Papildomos 
medžiagos buvo surinkta ir aptarta iš dar daugiau kalbų. 

1987 metais disertaciją pavadinimu The Typology of Reflexi- 
ves išleido Mouton de Gruyter leidykla. 


LEK: O Tavo pačios doktorantai, kiek jų turėjai? 

EG: Nedaug, bet labai gerų. Du doktorantūros nebaigė. Neofi- 
cialiai Tu irgi buvai mano doktorantė. Prisimenu Laimą Servai- 
tę. Labai talentinga. Parašė labai gerą disertaciją Lietuvių kalbos 
rezultatinės konstrukcijos. Neseniai su įdomumu perskaičiau. 
Nijolė Maskaliūnienė buvo labai stropi, darbšti, parašė puikią 
disertaciją. Neprastą darbą parašė Ina Klijūnaitė iš Šiaulių. La- 
bai įdomi asmenybė. 


LEK: Darsyk grįžkime prie studentų - mūsų raison dėtre. Esi 
minėjusi, kad vienas iš maloniausių Tavo dėstytų kursų buvo 
kalbotyros įvadas pirmakursiams. 

EG: Taip, skaičiau kalbotyros įvado paskaitas ir vedžiau se- 
minarus. Tai pats įdomiausias mano kursas. Matyt, pagaliau iš- 
mokau dirbti ir susikūriau savo dėstymo stilių. Viską nuosekliai 
suplanavusi, duodavau užduotis semestro pradžioje. Skatinda- 
vau skaityti literatūrą, rasti joje pagrindinį teiginį, sudaryti per- 
skaityto teksto planą, rasti abejonių keliantį teiginį ir t.t. Tokios 
užduotys studentams patikdavo, jie aktyviai diskutuodavo, gin- 
čydavosi. Dirbti buvo be galo įdomu. 

Pirmakursiai studentai tada man atrodė genijai ir nepaprastai 
įdomios asmenybės. Jie parašydavo puikius referatus. Kai kurie 
prirašydavo net po 100 puslapių, nors reikalaudavau tik dvide- 
šimties. Kai kurie referatai buvo beveik diplominio darbo lygio. 

Daugelį įvertindavau penketu, kai kuriuos - ketvertu (pagal 
penkiabalę skalę). Visi buvo verti gerų pažymių. Egzaminą lai- 
kydavo labai nedaug kas (tik tie, kurie norėjo pagerinti pažy- 
mį), nes vertinimus surašydavau, remdamasi studentų darbu 
per semestrą. 

Pamenu du įdomius epizodus. Kartą po pirmojo seminaro, 
kai išdėsčiau savo reikalavimus, priėjo aukštas gražus studentas 

ir pareiškė atėjęs į universitetą mokytis anglų kalbos, o ne kal- 
botyros, jam tai esą neįdomu. Atsakiau, kad jo valia nelankyti 
paskaitų, bet reikės parašyti du referatus ir laikyti egzaminą. 
Paskui matau: ateina į seminarus, sėdi kampe, kažką murma, 
tačiau po kiek laiko pamažu įsitraukė į ginčus ir tapo kone ak- 
tyviausias seminarų dalyvis. Per egzaminą leidau jam atsakinėti 
tik į vieną klausimą, bet jis privertė išklausyti atsakymus į abu. 
Kalbėjo pusantros valandos. Mėginau sustabdyti, nepasidavė, 
kol neišdėstė abiejų temų. Parodė retą erudiciją, kalbotyrą iš- 
moko geriau už visus, išstudijavęs literatūrą nuo kalbotyros 
pradmenų Antikos laikais iki naujausių krypčių. 

Kitas atvejis. Buvo nedidukė, ligota studentė. Egzamino lai- 
kyti atėjo paskutinė. Išbalusi, susigūžusi. Gavo klausimą apie 
kalbos kilmę. Pradėjo atsakinėti, pasakė tik tiek, kad kalbą su- 
kūrė Dievas. Ir nutilo. Netarusi nė žodžio, parašiau jai „labai 
gerai“ — už ištikimybę savo principams, ir padaviau knygelę. Ji 
dar labiau išsigando, pamaniusi, kad parašiau blogą pažymį. Tai 
buvo daugiau kaip prieš trisdešimt metų... 


LEK: Kokios tuomet buvo kursinių ir diplominių temos? 

EG: Lingvistinės, nelengvos ir rimtos. Reikėjo gerai išstudi- 
juoti ir literatūrą, ir nagrinėjamą kalbos medžiagą. Beje, tuos 
pačius metodus, kurie skatindavo diskusiją, taikydavau ir dės- 
tydama leksiką (kalbos praktiką). Analizuodavome literatūrą, 
analizuodavom ir kalbą, diskutuodavome. Studentai pamirš- 
davo, kad mokosi kalbos. Ji tapdavo jiems komunikacijos prie- 
mone, ir tai mane labai džiugino. Diskusijos buvo prasmin- 
gos ir gyvos. Svarbiausia buvo ne klaidos, o pats bendravimas. 
Kartais sujungdavome grupes, diskutuodavo viena komanda 
su kita, arba kelios grupelės tarp savęs. Dirbti buvo įdomu ir 
smagu. 


LEK: Kaip baigėsi Tavo profesorės karjera Vilniaus universi- 
tete? 

EG: Paprašiau pusmečio kūrybinių atostogų. Buvau labai 
pavargusi po antrosios disertacijos, o tuo metu kaip tik buvau 
pakviesta versti į anglų kalbą akademinę Lietuvių kalbos gra- 
matiką (pusė jos vertimo yra mano). Katedra, kuriai tuo metu 
vadovavo docentas Petras Anusas, pritarė ir išleido, nes buvo 
kam paimti mano krūvį. Tačiau Senatas nepritarė, pasiūlė tik 
vieną atostogų mėnesį. Sušlubavo sveikata, nes tuo pat metu 
bandžiau ir dėstyti, ir rašyti straipsnius, ir versti lietuvių kalbos 
gramatiką. Parašiau prašymą atleisti iš universiteto ir nunešiau 
į kadrų skyrių. Ten dirbanti tarnautoja negalėjo patikėti, kad 
man neduoda ilgesnių atostogų ir patarė kreiptis į Rektorių 
[Pavilionį|, mūsų buvusį studentą. Nenorėjau eiti, bet nuėjau. 
Stoviu tolokai nuo Rektoriaus stalo, prie durų, o jis sėdi nepa- 
keldamas galvos. Trumpai pasakiau, kokiu reikalu atėjau. Atsa- 
kė, kad ilgų kūrybinių atostogų išleisti negali, o išeiti iš univer- 
siteto, jo manymu, galiu, jei tik noriu, tai esantis mano reikalas. 


LEK: Kaip apskritai vertini laiką, kai dirbai Vilniaus univer- 
sitete? 

EG: Labai laimingas laikas. Bet ir sunkus. Buvau pasinėru- 
si į dėstymą ir mokslą. O profesorius Nedjalkovas, su kuriuo 
bendradarbiavau, pats būdamas maksimalistas ir iš manęs rei- 
kalavo maksimumo. Reikėdavo surinkti daug medžiagos, ją 
tvarkyti, analizuoti. 


LEK: Tiek daug gražių dalykų prisiminei, o sakei, kad neprisi- 
meni. Reikėtų dar susitikti... 


EG: Gerai būtų... 


2015 m. lapkričio 20 d. 

Gražina Karpuvienė 


NUTOLĘS LAIKAS GRĮŽTA 
ATMINTIES TAKAIS 


Į Vilniaus V. Kapsuko universitetą įstojau 1956 metais, jį bai- 
giau1961-aisiais. Tais pačiais metais pradėjau dirbti dėstytoja 
Anglų kalbos katedroje. 1971-1973 m. - neakivaizdinė aspiran- 
tūra Maskvoje Mokslų akademijos Kalbotyros institute. Peda- 
goginę karjerą baigiau Anglų filologijos katedroje 2011 metais. 
Dėsčiau įvairiausias disciplinas: fonetiką, gramatiką, kalbos 
pratybas (tada vadinosi leksika), teorinę gramatiką, leksikolo- 
giją, vertimo pagrindų pratybas. 


**kk 


Kai buvau paprašyta pasidalyti prisiminimais apie savo 
KATEDRĄ, ilgai atsikalbinėjau - lyg ir nėra ką pasakoti, metai 
bėgo ir prabėgo, pasiutusiai greitai, daug ką su savimi nusinešda- 
mi, išblukindami ar negrįžtamai ištrindami. Tačiau keletą kartų 
paraginta ir pagėdinta, vis dėlto pabandysiu šį tą prisiminti ... 

Į pirmąjį užduotą klausimą — kodėl būdama kaunietė pasi- 
rinkau Vilniaus universitetą ir kodėl anglų kalbą - ir šiandien 
nerandu tikro atsakymo. Anglų kalbos pradėjau mokytis tik 
šeštoje vidurinės mokyklos klasėje, kai tėvų sprendimu iš Kau- 
no IV vidurinės mokyklos, kurioje jau šiek tiek mokiausi vo- 
kiečių kalbos, buvau perkelta į arčiau namų esančią mergaičių 
Salomėjos Nėries mokyklą. Čia buvo galima rinktis anglų arba 
prancūzų kalbą. Taip patekau į puikios mokytojos ir vertėjos 

Valentinos Churginaitės rankas. Dėl mano pasirinkimo jai 
tenka nemaža „kaltės“ dalis. Iki šiandien su didele pagarba ir 
dėkingumu prisimenu šią griežtą, orią, tragiškai gyvenimą bai- 
gusią mokytoją. 

Būčiau labai norėjusi studijuoti mediciną kaip mano vyres- 
nioji sesuo, tačiau supratau, kad geru pažymiu tikrai neišlai- 
kysiu privalomo stojamojo chemijos egzamino - ši disciplina 
buvo, ko gero, mano silpniausia vieta. 

Politechnika neviliojo. Liko pedagogika. Manęs, užaugusios 
tėvo, griežto, reiklaus matematikos mokytojo, ir mamos, pradi- 
nės mokyklos, o vėliau rusų kalbos mokytojos, šeimoje, peda- 
goginio darbo perspektyva negąsdino. Todėl, ką studijuoti, ilgai 
nesvarsčiau - žinoma, anglų kalbą! Prieš akis turėjau mokyto- 
jos Churginaitės pavyzdį. 

1956-ųjų rugpjūčio mėnesio pradžioje buvau įsodinta į bre- 
zentu dengtą sunkvežimį, kažkam gabenusį baldus į Vilnių, 
ir, mamos išlydėta, braukdama ašaras, išvažiavau „užkariauti“ 
sostinės. Nelabai įsivaizdavau, kas ten manęs laukia. Žinojau 
tik tiek, kad teks laikyti daugybę stojamųjų egzaminų: lietu- 
vių kalbos žodžiu ir raštu, rusų kalbos, geografijos, istorijos ir 
anglų kalbos. Tuomet net girdėjusi nebuvau apie korepetitorius, 
apie vadinamąjį blatą ir apskritai apie tai, kas yra tos anglų kal- 
bos studijos. Tik vėliau sužinojau, koks didžiulis buvo konkur- 
sas į aštuoniolika anglų kalbos ir literatūros studijų programos 
vietų. Dar ir dabar stebiuosi, kaip tada sugebėjau visus šešis sto- 
jamuosius egzaminus išlaikyti penketais, to meto aukščiausiais 
balais. Naivi septyniolikmetė ilgomis kasomis su kaspinėliais, 
dantų milteliais nubalintais medžiaginiais bateliais - tikriausiai 
dėstytojams nekilo ranka jos skriausti. 

Per stojamąjį anglų kalbos egzaminą pirmą kartą pamačiau 
savo būsimas dėstytojas, o vėliau ir koleges Aleksandrą Dantai- 
tę ir Rachilę Aprijaskytę. Niekada nepamiršiu to pirmojo įspū- 
džio - draugiškai šypsosi, sausainukus kramsnoja. Visa baimė 
kažkur dingo. 

Girdėjau sakant, kad pirmieji studijų metai - patys gražiausi. 
Man tokio įspūdžio neliko. Pirmosios studijų dienos buvo to- 
kios kaip ir daugumos to meto „fuksų“ , pirmą kartą atsidūrusių 
Vilniuje: klydinėjimas po ilgus fakulteto koridorių labirintus, 
viskas nepažįstama, viskas painu. Be to, šioks toks nusivylimas: 
mediniai nutrypti laiptai, niūrios, šaltos auditorijos, kai ku- 
rios jų šildomos malkomis kūrenamomis krosnimis, ilgi, juodi 
gremėzdiški, mokyklinius primenantys suolai - tai buvo visai 
ne toks universitetas, kokį buvau įsivaizdavusi. Stebino ir tai, 
kad gatvėse tiek daug žmonių, kalbančių vien rusiškai ir len- 
kiškai. Pirmas mokslų mėnuo vos nesibaigė tragedija - griež- 
tu papeikimu, kurio pasekmės tada buvo sunkiai nuspėjamos. 
Priežastis - komjaunimo įstatų nesilaikymas. Į komjaunimo 
organizaciją buvau įrašyta sulaukusi keturiolikos metų, kaip ir 
kitos mano klasės mergaitės. Matyt, mokykloje ši organizacija 
nebuvo labai veikli, nes niekas man nepaaiškino, kad baigus 
mokyklą iš komjaunimo įskaitos reikia išsibraukti ir nedelsiant 
įjąįsirašyti universitete. Buvo surengtas parodomasis netinka- 
mo komjaunuolės elgesio svarstymas, kuris po ilgo pamoksla- 
vimo ir pagraudenimų, laimei, baigėsi žodiniu papeikimu. Dar 
vienas didelis nusivylimas - negavau vietos bendrabutyje, to- 
dėl teko išmokti prisitaikyti prie kartais labai griežtų nuomoja- 
mų kambarėlių šeimininkių reikalavimų: vienur - nesivedžioti 
draugių, kitur - šiukštu, nekišti nosies į virtuvę, neperstum- 
dyti stalo ar kėdžių, nedeginti šviesos po dešimtos valandos 
vakaro... Kaip aš pavydėjau savo bendrakursėms, gavusioms 
„Stuokynės“ bendrabutyje po geležinę lovą, spintelę ir šiek tiek 
vietos bendroje rūbų spintoje šešių, aštuonių ar net dvylikos 
vietų pereinamame kambaryje. Ten užsimegzdavo naujos pa- 
žintys ir draugystės, ten vyko tikras studentiškas gyvenimas, 
buvo bendrai kepamos bulvės ar blynai vakarienei, keičiamasi 
aprėdais ir skurdokais papuošalais savaitgaliais susiruošus eiti 
į šokių vakarus fakultete ar didžiojoje universiteto Aktų sa- 
lėje. Prireikus ten visada kas nors galėjo pagelbėti pasiruošti 

pratyboms ar seminarams. Visas, šviesias ir tamsesnes, ne to- 
kias patrauklias, bendrabutinio gyvenimo spalvas teko patirti 
tik paskutiniaisiais studijų metais, kai gavau vietą aukštesnio 
rango merginų bendrabutyje Čiurlionio gatvėje (bendrabu- 
tis buvo suteikiamas visiems jo norintiems vyresniųjų kursų 
studentams). Viena iš tų spalvų - rytiniai fakulteto (o gal ir 
universiteto? - neprisimenu) komjaunimo aktyvistų komisijos 
apsilankymai, nes buvo tikrinama, ar niekas vietoje privalomų 
paskaitų neliko jaukiai snausti lovose. Panašios komisijos rū- 
pinosi ir tvarka kambariuose (kas ten už spintos, ar puodai ir 
lėkštės išplauti?), ir tarybinio jaunimo dorove - netikėtų vaka- 
rinių reidų metu kartais įkliūdavo per ilgai merginų kambaryje 
neteisėtai užsibuvę vaikinai. Ir šiandien dar juokas ima prisi- 
minus, kaip žavingai, užtūpusi ir plačiu sijonėliu pridengusi po 
apklotu lovoje paslėptą (šiukštu, jokių blogų minčių - su kos- 
tiumu ir batais) savo būsimą vyrą ir mūsų reputaciją gelbėjo 
kursiokė Edita. 

Jaunystė yra jaunystė - įsibėgėjus pirmajam semestrui, nu- 
stojome kreipti dėmesį į apšiurusią aplinką, į po auditoriją 
retkarčiais šmirinėjančias peles, į statybinių ir kitokių šiukšlių 
priverstus fakulteto kiemus. Vienam iš jų, dabartiniam Arkadų 
kiemeliui, pro kurį bėgiodavom į paskaitas, buvo ilgam prilipęs 
„šiukšlyno“ vardas. Nuo šalčio auditorijose gelbėjo šilti batai, 
paltai ir pirštinės. Svarbiausia - mes universiteto studentai! 


*** 


Stodama į universitetą neturėjau supratimo, kokios tai bus 
studijos. Tik rugsėjo 1-ąją, pamačiusi paskaitų tvarkaraštį, su- 
vokiau, kiek daug visko reikės mokytis. Nekalbėsiu apie tokias 
disciplinas kaip SSKP istorija, dialektinis ir istorinis materia- 
lizmas, visokios politekonomijos ir apie veltui prarastą laiką 
skaitant, konspektuojant ir analizuojant marksizmo-leninizmo 

klasikų veikalus, partijos direktyvas ir suvažiavimų medžiagą. 
Tokie tada buvo laikai. 

Ko gero, buvome paskutinis anglistų kursas, kuriems dar rei- 
kėjo lankyti rusų kalbos pratybas ir seminarus. Išskyrus patį 
faktą, apie juos nieko neprisimenu. Lietuvių kalbos pratybos 
su dėstytoja Anele Maniukiene paliko žymiai didesnį įspū- 
dį - dar ir dabar kartais pabundu naktį susapnavusi košmarą: 
reikia laikyti kirčiavimo įskaitą, sunkiai įveikiamą man, kal- 
bėjusiai Telšių ir Kauno šnektų mišiniu. Tačiau tai - šalutinės 
disciplinos. Su tikrąja anglų kalba susidūriau jau pačią pirmąją 
studijų dieną. Į auditoriją skubiu žingsniu, nešina kažkokiais 
dideliais plakatais, vos ne bėgte įbėgo neaukšta, energinga mo- 
teris - dėstytoja Rachilė Aprijaskytė, iki šių dienų man išlikusi 
kaip šviesiausias prisiminimas. Ji paaiškino, kad pora savaičių 
mums nebus leidžiama demonstruoti savo anglų kalbos Žinių, 
nes tas savaites mes tik mokysimės teisingai tarti atskirus gar- 
sus, juos jungti į skiemenis; skiemenis, teisingai juos kirčiuo- 
jant, - į žodžius, o šiuos, tinkamai intonuojant, - į sakinius ir 
t. t. Taip ir buvo. Ištisas dvi ar tris savaites, žiūrėdami į gana 
nutriušusiuose plakatuose pavaizduotus kalbos padargus ir į 
savo lūpų ir liežuvio padėtį veidrodėliuose, nagrinėjome garsų 
artikuliacijos ypatumus ir šimtus kartų kartodami stengėmės 
įveikti anglų kalbos garsų tarimo subtilybes. Viename iš laiškų, 
rašytų tų metų rugsėjo mėnesį namiškiams, skundžiausi, kad 
keturias pratybų valandas iš eilės mokėmės teisingai tarti vos 
kelis garsus. Ir iš kur mūsų visų mylima dėstytoja sėmėsi kan- 
trybės — tada juk nebuvo jokių įrašų, iš kurių būtumėm galėję 
pasimokyti. Ji nenuilsdama, iki užkimimo dirbo su visais ir su 
kiekvienu atskirai, visada kantriai, ramiai, niekada nerodyda- 
ma nepasitenkinimo ar susierzinimo, nesame girdėję iš jos jo- 
kio piktesnio žodžio. Po šių kelių intensyvių treniruočių savai- 
čių jos globojami toliau tęsėme korekcinį kursą per fonetikos 
pratybas visus pirmuosius studijų metus, rašėme ilgiausias fo- 
netines teksto transkripcijas, mokėmės ritmikos ir intonacijos 

mintinai kaldami tekstus, greitakalbes ir eilėraščius. Turėjome 
net ir „technikos“ - prisimenu, kaip dėstytoja atsinešdavo pa- 
tefoną su, ko gero, vieninteliu ištraukų iš Alice in Wonderland 
įrašu. Iki šiol taip ir skamba ausyse: Alice was beginning to get 
very tired of sitting on the bank with her sister ... Šiandieniniams 
mūsų katedros studentams visa tai skambėtų kaip kažkas iš 
prieštvaninių laikų. Tačiau net ir tokiomis sąlygomis mes daug 
ko išmokome, gal todėl, kad labai to norėjome ir tikrai daug 
dirbome. 

Trečiame kurse Aprijaskytė mums dėstė vadinamąją „leksi- 
ką“ ir užduočių tikrai negailėdavo. Prieš keletą metų tarp senų 
užrašų netikėtai radau pora storokų sąsiuvinių, kurie priminė, 
kaip stropiai rengdavomės kiekvienoms pratyboms. Gaudavo- 
me sąrašą naujų žodžių ir posakių iš skaitomo teksto (per sa- 
vaitę reikėdavo perskaityti apie 50 puslapių), turėdavome juos 
apčiupinėti iš visų pusių, pasitelkę labai skurdžius tada turėtus 
šaltinius, parinkti juos iliustruojančių pavyzdžių ir kurti įvai- 
riausias rišlaus teksto situacijas, dialogus, „aktyvizuojant“ pa- 
teiktą sąrašą. Dėstytoja įskubėdavo į auditoriją visada su tuo 
pačiu How are you? How is everybody? ir, išsidėliojusi savo są- 
siuvinukus ir knygas, ramiai, bet labai reikliai priversdavo mus 
dirbti nuo pirmos iki paskutinės pratybų minutės. Prisimenu, 
daug savaičių skaitėm ir įvairiausiais rakursais nagrinėjom 
Golsvorčio Forsaitų sagą, labai šiuolaikiško, kaip atrodė po Di- 
kenso ir Tekerėjaus, rašytojo knygą ir mokėmės iš jos kalbos. 
Nors ji buvo vienintelė dėstytoja, kuri visada, ir per pratybas, 
ir susitikusi už universiteto sienų su mumis kalbėdavosi tik an- 
gliškai ir pagal tuometinę tvarką į mus kreipdavosi labai ofi- 
cialiu comrade X ..., jos bendravime su studentais nebuvo nė 
lašo oficialumo. Lietuviškai su ja bendravau tik jau pradėjusi 
dirbti katedroje, kai tapau jos kolege. Buvo nepaprastai malo- 
nu vėl su ja susitikti Tel Avive, kai prieš keletą metų viešėjau 
pas į Izraelį emigravusią buvusią kurso draugę. Tąsyk Dėstytoja 
kalbėjo tik lietuviškai, ir viskas jos nedideliame butuke buvo 

lietuviška: lininės megztos užuolaidos ant langų, servetėlės ant 
stalo, paveikslai, medžio drožiniai ir gintariniai suvenyrai. Ir ji 
pati, tokia pat žvitri, bėgiodama iš kambario į kambarį įsikibusi 
į vaikštynę rodė mums emigruojant atsivežtas ir draugų atsiųs- 
tas lietuviškas knygas, susijaudinusi klausinėjo apie kolegas ir 
universiteto naujienas. 

Labai mielus prisiminimus paliko mus pirmame ir antrame 
kurse globojusios dėstytojos. Aleksandra Dantaitė - graži, vi- 
sada labai maloniai bendraujanti šviesiaplaukė, kuriai rūpėjo 
ne tik mūsų žinios, bet ir tai, kuo gyvename. Pratybas pagyvin- 
davo dainos, dėstytoja jų turėjo prisirašiusi didelį, storą sąsiu- 
vinį - traukdavome jas ir balsingi, ir bebalsiai. Jos nuoširdų rū- 
pinimąsi kitų problemomis ir bėdomis mačiau ir vėliau, tapusi 
jos kolege. Oriai, inteligentiškai Elei Pareigytei labai tiko jos 
pavardė: tikriausiai būtų sunku rasti už ją pareigingesnį Žmo- 
gų. Kaip kruopščiai ji ruošdavosi pratyboms! Turėjo sąsiuvinį, 
kuriame registruodavo visų mūsų individualias klaidas; ilgai, 
smulkiai ir, kaip mums tada atrodė, nuobodokai jas nagrinė- 
davo, parengdavo individualių užduočių. Grąžinti kontroliniai 
darbai mirgėte mirgėjo nuo jos pastabų ir paaiškinimų su nuo- 
rodomis į gramatikos taisykles. Dažnokai piktnaudžiaudavome 
jos geranoriškumu ir įdėtu darbu, nors nepasirengę pratyboms, 
visada jausdavome gėdą. Nesu girdėjusi jos kalbant su kuo nors 
piktai, pakeltu ar įžeidžiamu tonu. Jei kas nors nepatikdavo, 
savo nepritarimą parodydavo labai subtiliai. 

Ketvirtame kurse patekome į „kietas“ Nedos Kameneckai- 
tės rankas. Buvome daug prisiklausę apie tai, kokia ji griežta, 
nenuolaidi, kaip sunku jos grupėje mokytis, todėl iš pradžių 
gerokai prisibijojom. Ir ne be reikalo: iš pažiūros nedidukė, ele- 
gantiška, trykštanti energija, ji bemat suėmė mus į nagą. Vieną 
pirmųjų dienų ji, lyg tarp kitko, paklausė, kokius laikraščius ir 
žurnalus mes skaitom. Iš mūsų kukliai nuleistų akių supratu- 
si, kad pasigirti nelabai kuo turime, su paniekos šešėliu išta- 
rė: you live like bugs in a rug. Iš jos sužinojom apie to meto 

progresyviausius leidinius, tokius kaip Literaturnaja gazeta, 
Inostrannaja literatura, Novyj mir, spausdinusius kūrinius, ku- 
rių niekur kitur nespausdino ir į kuriuos jau tada prasiskverb- 
davo viena kita laisvesnė mintis. Kaip dėstytoja, ji buvo nepa- 
prastai išradinga. Jei neklystu, tuo metu buvo bebaigianti rengti 
savo disertaciją ir sinonimų žodyną, todėl daug laiko ruoštis 
pratyboms neturėjo. Bet to jai ir nereikėjo, kiekvieną kartą pa- 
teikdavo mums kokią netikėtą užduotį kalbėti on the spot apie 
įvairiausius dalykus, priversdavo mąstyti analizuojant tekstus 
ar jos pasiūlytas temas ir situacijas. Ne visiems tokios užduotys 
buvo lengvai įveikiamos. Neda, kaip tarp savęs ją vadindavome, 
vedė mus iki pat studijų pabaigos. Ji ne tik mus mokė kalbos, 
bet ir savo pačios pavyzdžiu, taktiškomis pastabomis padėjo 
užpildyti nemažas mūsų bendro išprusimo spragas. Geriau ją 
pažinęs, negalėjai nesižavėti jos aštriu protu ir erudicija. Man 
teko laimė bendrauti su ja daugiau negu kitiems bendrakur- 
siams, kai jos vadovaujama rašiau savo diplominį darbą. Esu 
už daug ką jai dėkinga. 

Su didele pagarba prisimenu prof. Eugenijų Meškauską. Be 
jokių įmantrių žodžių ir tuščiažodžiavimo jis sugebėjo net di- 
alektinio ir istorinio materializmo paskaitas padaryti įdomias. 
Didelį įspūdį darė jo dėstymo - jokių konspektų, tik nedidelė 
užrašų knygutė rankose - ir bendravimo su studentais būdas, 
draugiškas ir paprastas. Įskaitas ir egzaminus pas jį laikydavom 
irgi kitaip nei pas kitus dėstytojus. Atsakinėji į ištraukto bilie- 
to klausimus ir nežinai, ko tikėtis. Profesorius klausosi ramiai, 
neįskaitoma veido išraiška, paima įskaitų knygelę, be jokių ko- 
mentarų įrašo savo įvertinimą ir užvertęs atiduoda. Rezultatą 
sužinodavai tik išėjęs už durų. Žinojome, kad jis nepakęsdavo 
mintinai iš užrašų iškaltų teiginių. 

Studijų metais teko pažinti daug spalvingų asmenybių. Do- 
centas Ričardas Mironas, buvęs sunkiasvoris boksininkas (skli- 
do gandai, kad Smetonos laikais Kauno Laisvės alėjoje užmušęs 
arklį, kai vežikas atsisakė jį vežti), poliglotas, vertėjas, studija- 

vęs orientalistiką ir lyginamąją kalbotyrą Sorbonoje, pirmame 
kurse mums dėstė kalbotyros įvadą ir buvo visų mūsų siaubas 
baubas, ne vieną jautresnę studentę privertęs ašaroti. Neduok 
die pavėluoti į paskaitą, neteisingai sukirčiuoti jo pavardę ar 
būti sučiuptam rūkant - rūstybės neišvengsi. Liūdnas jo rūs- 
tybės pasekmes patyrė mūsų grupės draugė Danutė. Negavusi 
bendrabučio, ji kas rytą turėdavo važinėti į paskaitas iš Kauno. 
Neišsimiegojusi, pavargusi vieną rytą per kalbotyros paskaitą 
ji užmigo ir iškrito iš suolo. Po šio nelemto įvykio kalbotyros 
egzamino jai net ir po kelių bandymų niekaip nepavyko išlai- 
kyti. Kažkas mums buvo pašnibždėjęs, kad norint sulaukti dau- 
giau prielankumo per egzaminą, reikia būtinai apsirengti kokiu 
nors žalios spalvos rūbu - dėstytojas pats visada nešiodavo ža- 
lią skrybėlę. Neprisimenu, kad tai būtų kam labai padėję. Patį 
svarbiausią dalyką, kalbų genealogijos lentelę, kurios tobulai 
neišmokus nebuvo jokio šanso išlaikyti egzaminą, buvau taip 
iškalusi, kad net po gero dešimtmečio pažadinta naktį būčiau 
galėjusi ją visą berte išberti. 

Dar ir šiandien norisi šypsotis prisiminus lotynų kalbos 
pratybas. Nereikia net sakyti, kaip apsidžiaugėme, kai iš griež- 
tumu ir nepalenkiamumu garsėjančio doc. Leono Valkūno 
rankų patekome į prof. Merkelio Račkausko grupę. Pratybos 
vykdavo senose auditorijose Pilies skersgatvyje. Vaizdas ne- 
pakartojamas: mes su paltais ir pirštinėmis, Profesorius kojas 
įkišęs į vos rusenančios krosnies angą - lukštename lotynišką 
tekstą. Visko per tas pratybas būdavo, bet nuobodu - niekad. 
Kartodamas Oui scribit bis legit, jis liepdavo mums perrašinėti 
ištisus puslapius lotyniškų sentencijų. Kuo gražiau parašyda- 
vai, tuo labiau būdavo patenkintas, o jei dar ir pirmąją senten- 
cijos raidę gražiai spalvotai išraitydavai, tai ir įskaitą lengviau 
gaudavai. Lotyniškų posakių buvom nemažai išmokę. Profeso- 
rius dažnai mums kartodavo: Amat victoria curam, Labor om- 
nia vincit, o mes jam - Errare humanum est, Non est discipulus 
par cognitione magistro. Kaip ir daugelis prieš mus ir po mūsų 

buvusių Profesoriaus studentų mes irgi žinojome, kad pagal 
nerašytą nusistovėjusią tradiciją į egzaminą jį reikėtų atsivežti 
taksi, kad ant stalo turėtų būti saldainių dėžutė, iš kurios Profe- 
sorius vaišindavosi ir vaišindavo, bet tik gerai atsakinėjančius 
studentus. Tąkart šiek tiek persistengėme - kažkas nuspren- 
dė, kad prie saldainių labai tiktų vyno butelis. Reikėjo matyti, 
kaip Profesorius mūsų vargšą Rimą su tuo nelaimingu vyno 
buteliu išgrūdo pro duris. Bandydami atitaisyti tokį faux pas, 
paprašėme, kad leistų mums jį ir namo parvežti. Pasišaipė, bet 
leido: „Tokių kvailių dar niekad nėra buvę - juk egzaminą jau 
išlaikėt. Na gerai, kaliošų nesušlapsiu.“ Kad būtų drąsiau, vežė- 
me jį trise. Sustojus Lukiškių aikštėje prie Mokslininkų namų, 
kuriuose Profesorius gyveno, buvome primygtinai pakviesti 
užeiti. Ir ten, jo bute, pavaišinti gero vyno taure ir šokoladu, 
gavome ilgą, su ironišku, šiek tiek sarkastišku humoru išdėsty- 
tą etiketo pamoką. Mažai tada apie Profesorių žinojome, užtat 
su kokiu didžiuliu malonumu skaičiau neperseniausiai išleistą 
jo atsiminimų knygą! 

Literatūros paskaitos didesnio įspūdžio nepaliko - sausa ben- 
dro pobūdžio informacija apie laikotarpį, autoriaus biografijos 
duomenys, trumpa kūrinio charakteristika ir turinys. Paskaito- 
se aptariamų rašytojų knygas buvo nelengva gauti. Jei univer- 
siteto bibliotekoje ir būdavo keli egzemplioriai, jų visiems ne- 
užtekdavo, tad kartais jas bandydavome užsisakyti iš Maskvos 
Lenino bibliotekos. Knygų laukti tekdavo ilgai, o ir skaityti jas 
galėdavome tik universiteto skaitykloje, išsinešti nebuvo lei- 
džiama. Todėl egzamino metu, ištraukus „nelaimingą“ bilietą, 
neretai tekdavo pasikliauti vien paskaitų užrašais. Įspūdį paliko 
pati dėstytoja Galina Baužytė — tiek savo impozantiška išvaiz- 
da, tiek žavia dėstymo maniera. Iš jos, iš pažiūros arogantiškos, 
neprieinamos, sklido vos juntama, o gal tik įsivaizduojama pa- 
nieka neskaitantiems ar menkai tesidomintiems literatūra. 

Tačiau studijos - tai ne vien paskaitos, seminarai, pratybos 
ir egzaminai. Užtekdavo laiko dar daug kam. Bent kartą ar du 

per savaitę su drauge Dalia bėgiodavome į filharmoniją, bilietai 
paskutinėse balkono eilėse kainuodavo kapeikas, kartais net- 
gi pigiau negu bilietai į kiną. Universiteto akademinis choras, 
kuriame abi dainavome, visus studijų metus buvo tikra atgaiva 
nuo kasdieninio „zubrinimo“ - linksmos repeticijos, koncertai, 
išvykos, nepamirštamos studentų Gaudeamus ir Dainų šventės, 
choro jubiliejai. Ir, žinoma, choro vadovas Pranas Sližys, ku- 
ris savotiška ezopine kalba, niuansais, užuominomis į daug ką 
mums atvėrė akis. 


**kk 


Baigiantis paskutiniam studijų semestrui pradėjo kamuoti 
nerimas - o kas toliau? Anuomet mūsų ateitis priklausė nuo to, 
kokį galimų darbaviečių, pageidaujančių anglų kalbos specia- 
listų (dažniausiai mokytojų), sąrašą pateiks tuometinė valstybi- 
nė jaunųjų specialistų skirstymo komisija. Visi privalėjo trejus 
metus atidirbti vienoje iš sąraše siūlomų vietų, o beveik visos 
jos - provincijos mokyklos. Atleisti galėjo būti tik turintys rim- 
tų sveikatos problemų arba vedę/ištekėjusios, kurių sutuokti- 
niai dėl svarbių priežasčių negalėjo sekti iš paskos į „tremties“ 
vietą. Pirmenybė rinktis buvo teikiama pagal studijų rezultatus 
ir išduotas charakteristikas. Tuometinis katedros vedėjas doc. 
Alfonsas Laučka išsikvietęs mane pasakė, kad rekomenduos 
palikti katedroje dėstytoja, todėl jokios vietos ir nesirinkau, ta- 
čiau prieš pat komisijos posėdį buvau informuota, kad mano 
kandidatūra atmesta, netiko socialinė kilmė: tėvai (kaip man 
vėliau perdavė) - „supuvę inteligentai“. Nors turėjau teisę rink- 
tis pirmoji, nenorėjau pretenduoti į kitų jau pasirinktas vietas 
ir pasirašiau paskyrimą į Kruonį, apie kurį žinojau tik tiek, kad 
jis netoli Kauno (ten gyveno mano tėvai ir sesuo su vyru). Jau 
buvau susitaikiusi su tuo, kad dirbsiu mokytoja, bet katedros 
vedėjas tarstelėjo, kad priims mane valandininke, jei Kruonis 

paleis. Su mokyklos direktoriumi pavyko susitarti, ir 1961 metų 
rugsėjo mėnesį pirmą kartą atsistojau prieš studentų auditoriją, 
po pusės metų gavau dėstytojos etatą, ir prasidėjo penkiasde- 
šimt metų trukusi draugystė su daug kartų keitusia pavadinimą 
ir struktūrą manąja Katedra. 


2018 m. vasario 1 d. 

Laima Erika Starkauskaitė-Katkuvienė 


VILNIAUS UNIVERSITETAS 
MANO GYVENIME: 1959-2009 


I have remembered, I suppose, what I wanted 

to remember. Unfortunately, you often wish not only 

to remember, but also to talk about what you remember 
(AGATHA CHRISTIE Autobiography). 


Taip jau susiklostė mano gyvenimas, kad universitetą ir ypač 
Anglų filologijos katedrą pažinau iš kelių skirtingų pusių: visų 
pirma, kaip studentė, vėliau - kaip dėstytoja ir aspirantė ir 
galiausiai kaip katedros vedėja. Iš pradžių bandžiau viską pa- 
sakoti griežtai chronologiškai: pirmiausia prisiminimai apie 
anglų kalbos ir literatūros studijas, po to - apie darbą Anglų 
filologijos katedroje. Tačiau praleidus pusę šimto metų toje pa- 
čioje katedroje ir bendraujant su tais pačiais žmonėmis, tokia 
atsiminimų struktūra pasirodė esanti gana dirbtinė - dažnai iš 
praeities tekdavo peršokti į dabartį ir atvirkščiai. 


Aš- Anglų filologijos 
katedros studentė 


„Kai išeisi iš autobusų stoties, pamatysi didelę gatvę. Eik ja gal 
pusę valandos, kol prieisi du milžinus, laikančius balkoną. Tada 
suk į dešinę ir gerokai paėjėjusi, klausk, kur yra universitetas“. 
Taip mane pamokė pažįstama prieniškė, jau metus studijavusi 

Vilniaus universitete. Buvo 1959 metai, Vilniuje neturėjau nei 
giminių, nei pažįstamų. Tiesa, kartą buvau lankiusis su moky- 
klos ekskursija, būdama bene penktokė, bet tada universitetas 
manęs dar nedomino. 

Kodėl nusprendžiau studijuoti anglų kalbą? Visada traukė fi- 
lologinės disciplinos, lituanistikai jaučiaus per silpna, bet likimo 
ironija: mano kandidatinė (dabar - daktaro) disertacija buvo 
iš lietuvių kalbos sintaksės. Gali būti, kad nulėmė pasąmonėje 
įstrigę mylimo brolio žodžiai „tau lemta būti anglikonu“ ir jo 
dovanotas mažutis anglų-rusų kalbų žodynėlis („anglikonu“ va- 
dinom mūsų - Prienų vidurinės mokyklos - anglų kalbos mo- 
kytoją Pranciškų Puškevičių). Bet mano dėdė, prieš karą studi- 
javęs teisę ir turėjęs kaligrafišką rašyseną, autoritetingai pareiškė: 
„Ji rašo kaip su vištos koja, neverta nė bandyti, vis tiek neįstos“ 
(deja, mano rašysenos nepataisė ir studijos - jau dėstytojaudama 
ne kartą studentų prašoma turėdavau iššifruoti savo pastabas jų 
rašto darbuose). Abejonėms dėl studijų būta ir rimtesnių prie- 
žasčių - mano šeima nebuvo laikoma politiškai patikima, todėl 
nerimavau, kokią charakteristiką gausiu iš komjaunimo komite- 
to - ją tada turėjo gauti ir ne komjaunuoliai. Be to, buvau turbūt 
pirmoji Prienų vidurinės mokyklos abiturientė, pasiryžusi studi- 
juoti anglų kalbą - matyt, tada ši disciplina dar nebuvo labai po- 
puliari. Mūsų „anglikonas“ Puškevičius, prieškarinis teisininkas, 
mus mokė, pats baigdamas neakivaizdinės studijas Pedagogi- 
niam institute, ir tada gal dar nebuvo labai kompetentingas (kad 
kai kurie angliški garsai tariami kitaip nei lietuviški, sužinojau 
tik įstojusi). Tačiau kai po kelerių metų į Pedagoginį studijuoti 
anglų kalbos įstojo kita prieniškė, Aldona Rėksnienė, vėliau irgi 
nutūpusi Vilniaus universiteto Anglų filologijos katedroje, jo au- 
toritetas mokykloje jau buvo gerokai didesnis. 

Vis dėlto, išlaikiusi anglų, lietuvių kalbos raštu ir žodžiu bei 
istorijos stojamuosius egzaminus (konkursas buvo penki preten- 
dentai į vieną vietą), tapau Vilniaus valstybinio V. Kapsuko var- 
do universiteto Istorijos ir filologijos fakulteto studente. Dekanas 

tada buvo, berods, lituanistas Jonas Palionis, bet mums svarbiau- 
sias asmuo buvo mūsų katedros vedėjas Alfonsas Laučka. 


Anglistikos katedrų evoliucija 


1959 m. Romanų-germanų filologijos ir Užsienio kalbų kate- 
dros glaudėsi dabartiniame Doktorantų kabinete. Po metų jos 
buvo reorganizuotos į tris atskiras anglų, vokiečių ir prancūzų 
kalbos katedras. Kai 1968 m. buvęs Istorijos ir filologijos fakul- 
tetas skilo į du savarankiškus fakultetus, buvo nuspręsta, kad 
Anglų filologijos katedra rengs ir globos vien studentus anglis- 
tus, o anglų kalbos dėstymu studijuojantiems humanitarinius 
ir tiksliuosius mokslus rūpinsis tuo tikslu įsteigtos dvi Anglų 
kalbos katedros. Jos abi po kelių dešimtmečių buvo sujung- 
tos į Užsienio kalbų institutą, tapusį savarankišku universiteto 
padaliniu. Šiuo metu vyksta atvirkštinis — katedrų jungimosi 
į stambesnius institutus - procesas, dėl to Užsienio kalbų insti- 
tutas sugrąžinamas į Filologijos fakulteto jurisdikciją (paskuti- 
nės naujienos - jungiama net tik katedros, bet ir universitetai). 

Taigi, nothing new under the sun, arba, kaip sako rusai, nau- 
ja - tai gerai užmiršta sena. Neramu tik dėl to, kad galimos to- 
kio stambinimo pasekmės nebuvo plačiau aptartos akademinėje 
bendruomenėje - kas būtų išlošta, o kas gal ir pralošta. Paprastai 
teigiama, kad taip daroma kažkur užsienio universitetuose, tarsi 
tai jau savaime būtų kokybės ženklas (mano draugas iš Readingo 
universiteto taip komentavo šį žingsnį: tai tas pats, kaip seniai 
išsiskyrusią porą vėl bandyti priversti gyventi kartu). 


Gyvenimas bendrabutyje 
Anuomet dauguma filologių gyvendavo Čiurlionio gatvės 


Nr. 1 bendrabutyje, vadinamajame „vienuolyne“. Aš jame pra- 

gyvenau septynerius metus: ketverius legaliai ir trejus kaip 
„Zuikis“ (dvejus iš jų - jau dirbdama universitete). Tais laikais 
buvo stiprus solidarumo jausmas: negavusius vietos bendrabu- 
tyje paprastai priglausdavo ją gavę pažįstami laimingieji, daž- 
niausiai mokęsi toje pačioje mokykloje. Ir nors zuikiauti, t. y. 
gyventi nelegaliai, nebuvo labai malonu, esu labai dėkinga Te- 
resei ir Eglei, ištiesusioms man pagalbos ranką. 

Kambariai buvo dideli, juose turėdavo gyventi po šešias ar po 
dešimt studenčių, tad fonetikos užduotis - kalbėjimą garsiai, 
nutaikiusios laiką, kai nesimaišydavo pašaliniai, atlikdavom 
virtuvėje arba leisdavomės į „pogrindį“ - dušus. 

Gyvenimas bendrabutyje daug ko išmokė - užmigti, kad ir 
koks aplink būtų triukšmas, nesipiktinti dėl „pasiskolintų“ 
pirštinių ar karolių ir ne per daug krimstis, jei mamos įdėti la- 
šiniai savaime ištirpdavo. Čia niekada nesijausdavai vienišas, 
čia būdavo daromi (ir nusirašinėjami) namų darbai, čia būdavo 
tariamasi, kur šį savaitgalį galėtų būti geriausi šokiai - Chemi- 
jos fakultete, Čiurlionio gatvės Aktų salėje, Konservatorijoj ar 
Filologyne, o vakarais apie bendrabutį ratus sukdavo niekaip 
negalinčios išsiskirti poros. Ir kurgi joms vargšėms dingti? Juk, 
be valgyklų, tais laikais Vilnius galėjo pasigirti tik senamadiš- 
kais „Palangos“ ir „Vilniaus“ restoranais; madingosios „Nerin- 
gos“, „Literatų“ ir „Tauro“ kavinės atsirado kiek vėliau; taigi, jau 
nekalbant apie ribotus finansus, jauniems žmonėms likdavo tik 
pasivaikščiojimai po atviru dangum. 

Bendrabučio gyvenimo būta spalvingo - kartais čia apsilan- 
kydavo net rektorius prof. Jonas Kubilius patikrinti, ar studen- 
tai nepramiega paskaitų, ar daro rytinę mankštą. Kur kas daž- 
niau atsibelsdavo „dorovės komisija“: po jos reidų kai kurios 
studentų poros būdavo priverstos įteisinti savo santykius. 

Bet pati spalvingiausia figūra buvo bendrabučio komendan- 
tas, sugebėdavęs visiems įvaryti baimės. Kalbėdama su juo 
pradėdavau mikčioti. Vargas būdavo toms, kurios grįždavo po 
vidurnakčio, kai bendrabučio durys jau būdavo užrakintos. 

Viename iš savo apsakymų rašytoja Ema Mikulėnaitė, irgi gy- 
venusi šiame bendrabutyje, pasakoja apie studentę, grįžusią iš 
savo pirmojo pasimatymo; epitetai, kuriuos ji tąkart išgirdo iš 
komendanto, buvo kaip kibiras šalto vandens. 

Savo gyvenime, dėkui Dievui, esu mušusis tik vieną kartą — 
bendrabutyje. Kambario durys dažnai būdavo nerakinamos, ir 
kartą naktį pas mus įsiveržė įkaušęs agresyvus teisės studen- 
tas. Ėmė viską daužyti lazda. Mano kolegė lituanistė - kažkodėl 
vadinom ją Žvirbliu - bandė iš jo tą lazdą atimti, o aš ne visai 
sėkmingai stengiausi pataikyti į jį taburete. Paskui buvo susi- 
rinkimas: teisininkas prof. Jonas Žeruolis labai gražiai kalbė- 
jo apie tarybinių studentų moralinį veidą; anas studentas tada 
buvo išmestas iš universiteto, tačiau bene po metų vėl priimtas. 
Gal kur nors dabar dirba teisėju... 

Kiekvienais metais aš bent keletą kartų pasivaikštau aplink 
savąjį bendrabutį, prisimindama įvykius ir žmones, ten gyve- 
nusius. Čia mano draugė Gražina susipažino su savo būsimu 
vyru Marcelijumi ir tapo „poetiene“. Čia vėlų vakarą, kai svečiai 
jau nebebūdavo įleidžiami, už lango pasigirsdavo melodingas 
švilpavimas - Bethoveno Devintosios simfonijos garsai; iš čia 
su tuo švilpautoju ir savo pamerge Egle išėjau į ZAGS'ą*? (taip 
anuomet vadintas civilinės metrikacijos biuras). 

Labai gaila, kad šiandien bendrabutis „prichvatizuotas“, ir 
ankstų rytą nebepamatysi Kalinausko gatve skubančios vėluo- 
jančių studentų minios. Dar gailiau Česlavo Milošo prisimini- 
muose dažnai minimo, dabar taip pat „prichvatizuoto“ „Tauro“ 
bendrabučio (tuometinis rektorius Rolandas Pavilionis ilgai 
priešinosi jo privatizavimui, bet paaiškėjus, kad ir pats jau buvo 
spėjęs „prichvatizuoti“ butą Čiurlionio gatvėje, bendrabutyje 
gyvenę dėstytojai su džiaugsmu pasekė jo pavyzdžiu). 


3 Sutrumpinta iš rus. 3arIMCb aKTOB TpaxKjaHCKOTO CocTOAHWUA. - Red. 

Dėstytojai ir paskaitos 


Svarbiausios mums buvo specialybės paskaitos. Labai gerbiau 
savo dėstytojus; jų žinios buvo nekvestionuojamos. Dėstytoja 
Neda Kameneckaitė prieš karą buvo studijavusi Anglijoje, tad 
mums ji buvo lyg orakulas, o kai iš stažuotės Anglijoje grįžo 
Genovaitė Špokevičienė, tai irgi atrodė kaip dangaus pateptoji. 

Gerbti mūsų dėstytojas tikrai buvo už ką. Jos buvo ne tik ge- 
ros savo dalyko mokovės, bet ir kultūringos, malonios, gerano- 
rės, o Anglų filologijos katedra buvo tarsi nedidelė vakarietiš- 
kos kultūros salelė. Katedroje dirbo tik keli komunistų partijos 
nariai ir bendra jos atmosfera buvo gana tolerantiška. Laimei, 
mūsų katedra nenukentėjo nuo įvairių „valymų“ (ne taip, kaip 
lituanistinės katedros), gal ir dėl to, kad tuometiniai „tikrinto- 
jai“ nemokėjo užsienio kalbų. Čia vertėtų pacituoti iš Izraelio 
1996 m. birželio 12 d. man rašyto doc. Kameneckaitės laiško 
fragmentą: „[...] not everybody knows that in this Department 
of Foreign Languages, which was generally suspect because it 
dealt with foreign languages, NOBODY disappeared. (Iri- 
na Karsavina was arrested but that was in connection with her 
father, an honest dissident, not the department.) It means that 
no colleague was denounced by another colleague and that, I 
believe, must also hold true for our students. Therefore, in my 
view, this department has earned itself an outstanding place in 
terms of humanism and as such I will always remember and 
honour it: we had no scholarly stars but we had people of moral 
integrity and a decency which, although no more than ordina- 
ry, in those horrible days constituted for each one a dangero- 
us luxury - to me, then as always, it stands for real stardom. I 
might be wrong, maybe there are some guilty consciences on 
that account but I base my judgement on the obvious fact that 
we survived. If I am wrong, then we were just lucky - the de- 
nunciations did not work!“ Beje, ji yra parašiusi ir rusų kalba 
išleidusi labai įdomią prisiminimų knygą, kurioje daug vietos 

skirta Anglų filologijos katedrai (Nedda Kameneckaite-Stražas. 
Bolšaja voda. Moi šesV žiznei. Jerusalim: Eilobiblon, 2009). 

Savo kolegų padorumą laiškuose iš Izraelio prisimena ir il- 
gai mūsų katedroje dirbusi Rachilė Aprijaskytė: „Kai 1947 m. 
prasidėjo „kosmopolitizmo banga“ ir laikė mus „bezrodnyje 
kosmopolity“, tai katedros nariai prie tos „bangos“ neprisi- 
dėjo. Priešingai. Tų laikų katedros nariai taktiškai elgėsi“ (iš 
2003 gruodžio 14 d. man rašyto laiško). 

Mano kursui labai pasisekė - netrukus prasidėjo vadinama- 
sis Atlydys, ir visame universitete padvelkė smagus laisvės (be 
abejo, santykinės) vėjelis. 

Taigi svarbiausios mūsų gyvenime buvo specialybės dėstyto- 
jos. Tuometinė anglų kalbos mokymo metodika rėmėsi atskirų 
aspektų - leksikos, fonetikos, gramatikos, namų skaitymo - 
studijomis (atskiro akademinio rašymo aspekto tada dar ne- 
buvo). Leksiką mums dėstė Uršulė Žemaitienė, Elė Pareigytė, 
Špokevičienė, Kameneckaitė; fonetiką — Aprijaskytė, gramati- 
ką - Žemaitienė. 

Elė Pareigytė buvo tikra prieškario inteligentė, elegantiška, ne- 
paprastai sąžininga ir pareiginga (gal the name obliges?), taktiška 
ir maloni, visada pasirengusi padėti. Klausydamasi mūsų kalbų, 
ji staiga nudžiugdavo: „Oh, you have made a very good mistake!“ 
ir paskubėdavo tą klaidą užsirašyti. Kartu su dėst. Aprijaskyte ji 
yra išleidusi keletą knygelių apie tipiškas lietuvių studentų daro- 
mas klaidas. Dėstytoja mėgdavo užtęsti paskaitą — vis per tą savo 
pareigingumą. Vėliau, kai jau pati dėsčiau, prisimindama, kaip 
mes tuo piktindavomės, paskaitas stengdavausi baigti laiku. Te- 
beturiu dėst. Pareigytės varškės pyrago, kurio atsinešdavo į kate- 
dros posėdžius, receptą, tik man jis niekaip neišeina toks skanus. 
Atmintyje įstrigo toks jos poelgis, tiems laikams nebūdingas — 
gūdžiame sovietmetyje, šv. Kalėdų dieną beeinant į paskaitą, ji 
labai maloniai mane pasveikino su šventėm. 

Dėst. Žemaitienė turėjo susidariusi gerą dėstymo sistemą, pa- 
dedančią mums susigaudyti anglų kalbos gramatikos džiunglė- 

se, tačiau dažnokai suglumindavo mus sakydama both ways are 
possible - na, argi taip gali būti?! Juk turi būti viena griežta gra- 
matikos taisyklė, panašiai kaip matematikos! Kartu su Liongi- 
nu Pažūsiu ir Gražina Rosiniene dėst. Žemaitienė yra parašiusi 
lietuviams skirtą anglų kalbos gramatikos vadovėlį, kuris su- 
laukė kelių pakartotinių leidimų ir iki šiol yra labai populiarus. 

Rachilė Aprijaskytė lėkte įlėkdavo į auditoriją, paskubom iš- 
versdavo ant stalo savo didžiulės rankinės turinį, iš jo greit su- 
sižvejodavo aptriušusį sąsiuvinį ir iškart pradėdavom klausytis 
fonetikos įrašų. Tada jie skambėjo iš magnetinių juostų, kurios 
nuolatos trūkinėjo, bet laborantė jas skubiai suklijuodavo, ir pas- 
kaita vėl įgaudavo savo racing speed ritmą. Magnetinės juostos 
tuo metu buvo didelis technikos progresas, nes anksčiau studi- 
javę studentai fonetikos įrašų klausydavosi iš keleto plokštelių, 
už kurias dėstytoja Leningrade buvo paklojusi savo viso mėnesio 
algą. Jas, kaip prisimena Laima Zabulienė, kartais reikėdavo suk- 
ti pirštu, nes patefonas irgi dažnai užstrigdavo. Įrašų tekstai buvo, 
kiek pamenu, apie Londoną ir jo žymiausias vietas (Lionginas 
Pažūsis yra pasakojęs, kad pirmąkart atsidūręs Londone vadova- 
vęsis tais tekstais — taip ir skambėję ausyse: and when you come to 
the middle of the road, look to your left). Dar ir dabar prisimenu 
eilėraščius ir tongue- twisters iš fonetikos paskaitų (Peter Piper 
picked a peck of pickled pepper, a peck of pickled pepper Peter Piper 
picked, if...), kurie, manau, yra tvirtai įsirėžę į ne vienos anglistų 
kartos atmintį. O kur dar dainos - Molly Malone, When I was 
a student...,Last night when I lay on my pillow... Dėstytoja buvo 
griežta ir reikli (mūsų dėstytojai dažnai sakydavo you have to 
be cruel to be kind), mes jos prisibijodavom, bet per egzaminus 
pasirodydavo visai kitokia — jokios įtampos, šypsena, neblogi 
pažymiai. O vienas pačių maloniausių studentiškų prisiminimų 
yra fonetikos pratybos pavasarį aptūpus suolelį Jaunimo (dabar - 
Bernardinų) sode. Jautėmės beveik kaip Platono akademijos au- 
klėtiniai, tik nevaikščiodavom - mat, fonetiką suderinti su pasi- 
vaikščiojimu sunkiau nei filosofiją. 

Ketvirtame kurse mums dėsčiusi dėst. Kameneckaitė pareiškė: 
„Galsworthy's „Ihe Forsyte Saga“ will be your bread, butter and 
jam.“ Ji buvo apsigynusi disertaciją iš frazeologizmų (1971 m. 
Maskvoje buvo išleistas jos žodynas, skirtas sinonimams anglų 
frazeologijoje - bene vienas pirmųjų tokio tipo Sovietijoj), tad 
mes dvejus metus kalėme įvairiausius sparnuotus posakius ir si- 
nonimus, bet labiausiai sielojomės dėl herojų nelaimingų meilių 
(ir dabar su dideliu malonumu žiūriu vis naujas Forsaitų sagos 
ekranizacijas - bene trečioji mano matyta? Anglai vertina savo 
literatūros paveldą ir turi fantastišką teatro mokyklą). 

Kai būdama penktame kurse 1964 m. vedžiojau po Vilnių 
nežinia kaip čia atsiradusį anglą, jis taip pakomentavo mano 
anglų kalbą: „Viskas gerai, bet jūs kalbat, na, tokia dvidešimto 
amžiaus pradžios kalba“. O kaip kitaip galėjo būti? Galsworthy, 
kritinio realizmo atstovas, buvo laikomas tinkamu autoriumi 
sovietinei auditorijai. Beje, jis mūsų studijose suvaidino itin 
svarbų vaidmenį: iš jo ne tik mokėmės kalbos, bet ir Angliją 
įsivaizdavom būtent tokią, kokią buvo pavaizdavęs savo knygo- 
se: visi anglai - džentelmenai, visos anglės - ledi. O kai paskui 
apsilankęs Anglijoje jos tokios nerasdavai, ištikdavo kultūrinis 
šokas (tokia situacija aprašyta viename Kristinos Sabaliauskai- 
tės apsakyme, kurio herojė niekaip negali suprasti, where has all 
the beauty gone). Vienas mūsų buvęs studentas, bene aštuonias- 
dešimtaisiais pradėjęs savo karjerą Londone tualeto valytoju, 
pasakojo, kad į savo darbdavį arabą kreipdavęsis maždaug taip: 
„Would you mind if... would you be so kind as to...“ (tai kons- 
trukcijos, kokių mes mokydavom savo studentus), o darbdavys 
savo pavaldinį siųsdavo ten, kur jam ir priderėjo būti... 

Visada žavėjausi dėstytojos Kameneckaitės tvirtumu: gyveni- 
mo išbandymai - mylimo tėvo žūtis Kauno gete, Rusijoje pra- 
leisti sunkūs karo metai - jos nesugniuždė, o tik užgrūdino cha- 
rakterį. Ji buvo plačių interesų, mokėjo daug kalbų ir ragino mus 
neužsisklęsti vien angliškajame pasaulyje: buvom skatinamos 
skaityti ir aptarti visų graibstomus Novyj mir, Literaturnaja gaze- 

ta, Inostrannaja literatura, lankyti koncertus filharmonijoje. Kar- 
tą per egzaminą dėstytoja paklausė, kuo man patiko Solženicyno 
apysakos Viena Ivano Denisovičiaus diena herojus, ir kažkodėl 
tas jos klausimas ir mano atsakymas - „a sense of moral integri- 
ty“ iki šiol išliko atmintyje. O kai jai atrodydavo, kad mes gal per 
mažai domimės kultūra ir tuo, kas dedasi chruščiovinio atlydžio 
laikotarpiu, nuosprendis būdavo negailestingas: „You are like 
bugs under the rugs“. Jai rekomendavus, perskaičiau tuometinį 
bestselerį Gone with the Wind, daug Kronino, Hemingvėjaus, St- 
einbeko, Moemo, Simonos de Bovuar, Lorenso ir kitų rašytojų 
knygų (jų atsisiųsdavau iš Maskvos bibliotekų). Dėstytoja buvo 
puiki metodininkė - kai pavargdavome nuo analitinio skaitymo, 
ji prašydavo mus sugalvoti pasaką/istoriją apie pieštuką, sagutę, 
stalą, lempą ir pan. Tokį fantaziją skatinantį pratimą ir aš vėliau 
naudojau su savo studentais. 

Kai 1972 m. dėstytoja išvažiavo į Izraelį, dauguma kolegų da- 
lyvavo atsisveikinimo vakarėlyje; ten pirmąkart gyvenime išgir- 
dome hebrajų kalbą - dėstytojos vyras Abba Stražas buvo baigęs 
Kauno hebrajų kalbos mokyklą. Kartais gailiuosi atsisakiusi (iš 
baimės!) dirbti su Liolės Stražaitės grupe - dabar galėčiau girtis, 
kad mano buvusi studentė yra Jeruzalės universiteto profesorė! 
Tačiau ir kita tada man tekusi anglistų grupė buvo viena įdo- 
miausių mano karjeroje - jų dialogus prisimenu lig šiol... 

Dėstytoją Špokevičienę prisimenu kaip labai dailią ir elegan- 
tišką moterį. Mes, studentės, grožėjomės jos tualetais, šukuo- 
senomis ir stengėmės pamėgdžioti puikią jos tartį (todėl vė- 
liau dėstytoja dirbo Lietuvos radijo laidų anglų kalba diktore). 
Mūsų studijų metais ji buvo tik ką grįžusi iš stažuotės Londo- 
ne. Eiliniam mirtingajam anglistui anuomet stažuotė Anglijoje 
buvo tarsi visų svajonių įsikūnijimas, dėl jo būdavo ryžtamasi 
daug ką paaukoti (esu girdėjusi net tokią istoriją: viena anglistė, 
išgirdusi, kad jos kandidatūra perėjo visus filtrus, ilgai svyravu- 
si vis dėlto nusprendė pasidaryti abortą, deja, lauktoji kelionė 
taip ir neįvyko...). 

Specialybės dėstytojų vyrų mūsų katedroje buvo nedaug; vedė- 
jas doc. Laučka, o vėliau iš Leningrado po aspirantūros grįžo Al- 
bertas Steponavičius. Vedėjas buvo griežtas, bet teisingas. Mano 
gyvenime jis suvaidino reikšmingą, gal net lemtingą vaidmenį: 
kai baigiantis studijoms katedra nusprendė mane palikti joje 
dirbti, paaiškėjo, kad tam esama rimto kliuvinio — aš nebuvau 
komjaunuolė. Vedėjas, pasikalbėjęs su manim ir sužinojęs, jog 
mano brolis 1956 m. buvo nuteistas už dalyvavimą Vėlinių de- 
monstracijoje Kaune, pasakė: „Partorgas neblogas žmogus, aš su 
juo pakalbėsiu.“ Kaip tarė, taip padarė; komjaunuole aš išbuvau 
dvejus metus, bet taip ir nesusipažinau su šios organizacijos vei- 
kla, nes nebuvo nė vieno susirinkimo. Kai šią istoriją Atgimimo 
laikais papasakojau doc. Laučkai, jis nustebo: „Nieko neprisime- 
nu“. Kaip supratau, tokių situacijų, kai prireikdavo kam nors pa- 
gelbėti, jo gyvenime pasitaikė turbūt ne viena ir ne dvi. 

Neseniai iš aspirantūros grįžęs dėst. Steponavičius turėjo 
dėstyti - bene ketvirtaisiais mūsų studijų metais - teorinę gra- 
matiką, bet, matyt, disertacijos reikalai jam sutrukdė šį kursą 
parengti, ir kai jis pranešė, jog mums bus ne pro šalį pasikartoti 
praktinės gramatikos žinias, labai nesispardėm. Vėliau jis tapo 
profesorium, buvo ilgametis katedros vedėjas, labai skatino 
dėstytojus stoti į aspirantūrą ir rašyti disertacijas. 

Didelę paskaitų dalį - kone didesnę nei specialybės - sudary- 
davo politiniai mokslai: marksizmas, mokslinis komunizmas, 
politinė ekonomija, filosofijos istorija ir kt., o vėliau dar prisi- 
dėjo ir medicinos studijos - buvom mokomos dirbti medicinos 
seselėmis karo atveju. Dėkui Dievui, šių disciplinų dėstytojai 
nebuvo labai griežti ir nenuolaidūs; per jų paskaitas dažniau- 
siai rašydavom laiškus, skaitydavom romanus ir pan. Per vals- 
tybinį TSKP istorijos egzaminą ištraukiau bilietą apie kažku- 
rį kompartijos suvažiavimą. Atsakiusi ir išėjusi iš auditorijos, 
pasitikrinau ir pamačiau, kad visi tie suvažiavimai mano gal- 
voje buvo susimaišę. Su siaubu laukiau įvertinimo. Tiesa, kol 
atsakinėjau, dėstytoja labai maloniai manęs klausė, pritariamai 

linksėjo galva ir parašė gerą pažymį. Taip ir nesupratau, ar ir 
ji nelabai susigaudė, kuo skiriasi tie suvažiavimai, o gal tiesiog 
buvo geros širdies. 

Maloni išimtis buvo doc. Eugenijaus Meškausko filosofijos 
paskaitos; nors ir nebuvom philosophically minded, jo džentel- 
meniškas elgesys, erudicija, logika, sugebėjimas struktūruoti 
mintis darė didelį įspūdį. Prieš egzaminus dėstytojas mus įspė- 
jo: „Prašom nepasakoti visokių smulkmenų, klokit esmę, dės- 
tytojas nėra jau toks neišmanėlis.“ Ir kai aš, prieš egzaminus 
visada mėgdavusi gerai išsimiegoti, apie 10 val. ryto pravėriau 
auditorijos duris, docentas jau buvo besirengiąs išeiti; matyt, 
visi studentai buvo gerai įsidėmėję jo patarimą. 

Labai mėgome prof. Merkelio Račkausko lotynų kalbos pas- 
kaitas dėl kelių priežasčių - jos vykdavo Pilies (dabar - Bernar- 
dinų) skersgatvyje, tad pakeliui Gorkio gatvės (dabar - Pilies) 
bandelinėje spėdavom apsirūpinti mėgstamomis pynutėmis, ku- 
rias tada visi vadino chalomis, arba studentiškomis bandelėmis 
su plakta grietinėle. Profesorius mūsų aktyviai neklausinėdavo, 
tad aš per jo paskaitą paprastai rašydavau laiškus. Visos studentų 
kartos žinojo, kad į egzaminą jį reikia atsivežti taksi ir ant stalo 
padėti šokoladinių saldainių. „Kikimoros, ko nepasakėt, kad su 
likeriu,“ — valydamasis kaklaraištį piktinosi profesorius. Sklido 
gandai, kad jis labai mėgsta lotyniškas sentencijas. Aš ant savo 
sąsiuvinio buvau užsirašiusi Dum spiro, spero, o gal vade mecum, 
ir po egzamino išsiskyrėm vienas kitu visai patenkinti. Tik nese- 
niai, perskaičiusi jo knygą („Užrašai“, 2008), turėjau progą įver- 
tinti, kokį talentingą rašytoją su neeiliniu humoro jausmu mums 
buvo pamėtėjęs likimas. (Kad taip daugiau Lietuvos miestų, ne 
vien Šiauliai, būtų turėję tokį fantastišką pasakotoją... ). Tačiau 
visą gyvenimą jaučiausi skolinga lotynų kalbai, ypač kai pradėjau 
dėstyti retorikos kursą. Kaip tam tikrą kompensaciją už tai, kad 
studijuodama nelabai ją gerbiau, skatinau savo studentus fiksuo- 
ti, analizuoti ir klasifikuoti lietuvių kalboje vartojamus lotyniškus 
žodžius ir posakius. 

Tradiciškai antroji anglistų studentų kalba buvo vokiečių — 
kito pasirinkimo nebuvo. Mūsų germanistė buvo žavi moteris, 
o pravardė die bėse Lowin jai prigijo tik dėl to, kad ji labai sten- 
gėsi mus išmokyti taisyklingai tarti balsį [6]. Kažkodėl ji ban- 
dė - nelabai sėkmingai - supažindinti mus su vokiečių poezija 
ir gotišku šriftu. Kai dabar išgirstu retro muziką, prisimenu, 
kaip ji mokė mus dainuoti, vienu pirštu skambindama iškleru- 
siu pianinu „in einer kleinen Konditorei da sassen wir zwei...“, 
ir sugrįžtu į tolimus studentiškus laikus: keista, kad dėstytojai 
dažnai prisimenami ne tiek dėl suteiktų žinių, o dėl kokių nors 
malonių „lyrinių nukrypimų“ (vieni mano buvę studentai ne- 
seniai prisiminė, kaip jie mano namuose padėjo pjaustyti sva- 
rainius ir valgė obuolių pyragą. Kažin, ar dabar tai nebūtų pa- 
laikyta studentų išnaudojimu?). 

Fizinis lavinimas mums buvo privaloma disciplina. Sporto 
salė — Čiurlionio gatvėje. Į ją iš Filologijos fakulteto turėjom 
suspėti nusigauti per pusės valandos pertrauką, o po pratybų, 
vėl per pusę valandos, grįžti į sekančią paskaitą fakultete. Bėgti 
žemyn Kalinausko gatve buvo visai malonu, bet aukštyn!.. 

Mūsų laida turėjo ir nestandartinių patirčių - apie 1963 m. 
buvo nutarta Lietuvos mokyklose per anglų kalbos pamokas 
klases skelti pusiau, tad prireikė daug anglų kalbos mokytojų. 
Buvo surasta tokia išeitis: pirmąjį pusmetį siųsti į mokyklas Pe- 
dagoginio instituto ketvirtakursius, o antrąjį - universiteto. Aš 
tą privalomą laiką mokytojavau Liudvinave, netoli tuometinio 
Kapsuko (dabar - vėl Marijampolė). Vėliau visą laiką dėkojau 
Dievui, kad dirbau su studentais, o ne su mokiniais (ir dabar, 
kai nesiseka mokyti anūkus angliškos gramatikos, teisinuosi, 
jog mane sugadino viso gyvenimo darbas su suaugusiais). 

Iki šiol dalijausi daugmaž maloniais prisiminimais, bet buvo 
ir kitokių. Kažkada viena kolegė man sakė, kad būtent pedago- 
go profesija yra puiki terpė atsiskleisti sadistiniams polinkiams. 
Apie rudaplaukį boksininko sudėjimo doc. Ričardą Mironą bū- 
davo sakoma: „Pamatei Mironą, kryžiaus ženklą - ir į šoną.“ Jis 

dėstė kalbotyros įvadą. Per egzaminą reikėdavo išvardyti visas 
indoeuropiečių šeimos kalbas, ir vargas tai, kuri (dažniausiai 
iš baimės) užmiršdavo paminėti kokius nors fryzus ar keltus. 
Tada nepadėdavo nei žalios suknelės ar apykaklės, kurios tar- 
si turėdavo garantuoti sėkmę, o jeigu jau pasisekdavo, tai lai- 
mingosios šokinėdavo iš džiaugsmo, verkdavo, alpdavo. Savo 
dienoraščiuose (1945-1977 m.) Vytautas Kubilius prisimena 
Mironą vos ne kaip maniaką, kuris „laikė sau didžiausia parei- 
ga sukelti studentams išgąstį, siaubą, baimę.“ Todėl buvo keista 
apie jį skaityti gana teigiamus prisiminimus prof. Vlado Žuko 
memuaruose. Gal žmogų keičia postas, gal amžius? Nors, tiesa, 
esu girdėjusi, kad jis rūpinosi savo studentais, padėdavo jiems 
susirasti butą, 0, pamenu, per Kovo 8-ąją visas koleges vaišin- 
davo saldainiais ir pašlovindavo moteris hegzametru parašytais 
eilėraščiais. Bet vis dėlto jau geriau, jį sutikus - „į šoną...“ 

Be šios Scilės, dar buvo ir Charibdė - kai kurie lotynistai. 
Viena mano studentė lotynų kalbos egzaminą pas doc. Leoną 
Valkūną laikė bene aštuonis kartus, ir tik penktame kurse jis 
ją praleido. „Viską pamiršiu, net lietuvių kalbą, bet lotyniškų 
linksniuočių ir asmenuočių - niekada“,- tvirtino ji, beje, sugrį- 
žusi iš ligoninės neurologinio skyriaus. 


Santykiai su dėstytojais 


Akademinės grupės tuo metu būdavo nedidelės - apie de- 
šimt studentų, su savo dėstytojomis susitikdavom bene keturis 
ar penkis kartus per savaitę. Mūsų santykiai buvo gana šilti, 
netgi motiniški, nes dėstytojos neblogai mus pažino ir kartkar- 
tėmis leisdavo sau taktiškai užsiminti, kad tas kavalierius gal 
nėra pats geriausias pasirinkimas; šitas suknelės fasonas dabar 
labai madingas, na, o plaukų gal dar ir nevertėtų dažyti - ką da- 
rysit senatvėj? Buvom mokomos ir svarbesnių dalykų - užjausti 
ir padėti viena kitai. Kai rinkdavom pašalpą sergančiai kurso 


108 ANGLŲ KALBOS SLĖPINIŲ PAVILIOTI 


draugei, dėstytojos irgi prisidėdavo. Mes, savo ruožtu, irgi tu- 
rėjom tam tikrą solidarumo su dėstytojais jausmą. Filosofijos 
seminarus mums vedė Skiauteris, buvęs anglistas. Turėjo silp- 
nybę išmesti taurelę ir, mūsų džiaugsmui, seminarus dažnokai 
praleisdavo. Vieną kartą sužinojom, kad į jo paskaitą ateis vi- 
zitatorius, ir iškart sumetėm, kodėl. Kažkaip spontaniškai nu- 
sprendėm kalbėti angliškai, o tikrintojui, kaip ir tikėjomės, an- 
glų kalba buvo neįveikiamas barjeras. 

Ko dar, be anglų kalbos ir gyvenimiškų tiesų, mes galėjom 
išmokti iš savo dėstytojų? Manyčiau, sąžiningumo, pareigos 
jausmo, kolegialumo, nepakantumo apkalboms ir intrigoms, 
pagarbos studentams. Vis prisimenu Aleksandrą Dantaitę, kuri 
sakydavo, jog geras pedagogas turi turėti aktorinių gabumų; visų 
pirma, jis turi sugebėti valdyti auditoriją, sutelkti studentų dė- 
mesį, o pravėręs auditorijos duris, už jų palikti visus rūpesčius ir 
blogas nuotaikas. Tokie ir buvo dauguma mūsų dėstytojų. Ir, be 
abejo, iš jų perėmėme meilės ir pasididžiavimo jausmą, kad dir- 
bome mūsų senajame universitete. Kai man kartą pasiūlė dirbti 
kitoje katedroje ir kitose patalpose, net nesvarsčiusi atmečiau 
pasiūlymą - ten nebūtų buvę mūsų senojo universiteto auros. 

Dar viena sritis, kurioje jautėme dėstytojų įtaką, - dėmesys 
tam tikram drabužių stiliui. Mūsų katedros dėstytojos rūpinosi 
savo apdarais, derindavo net smulkiausias detales - kaip saky- 
davo dėst. Aprijaskytė, „itis the gloves that make a lady.“ Mums, 
kurių dauguma buvo iš neturtingų šeimų, jos atrodė elegancijos 
viršūnė. Klostyti languoti sijonai, vilnoniai megztiniai, šviesūs 
paltai, dailios beretės, - visas tas angliškas škotiškas stilius buvo 
tam tikras mūsų katedros dress code ir lig šiol man atrodo labai 
gražus. (Tais laikais buvo manoma, jog drabužis turi atspindė- 
ti dėstytojo statusą; vienu metu sklido gandas, kad rektorius 
Kubilius piktinosi dėstytojomis, per paskaitas dėvinčiomis ne 
sijonus, o kelnes. Prieš kelnes nebuvau labai kategoriškai nusi- 
stačiusi - mūsų fakulteto auditorijose būdavo siaubingai šalta, 
ir vis dėlto pasijutau nemaloniai nustebinta, kai neseniai viena 


ANGLŲ KALBOS SLĖPINIŲ PAVILIOTI 109 


kolegė atėjo ginti disertacijos džinsuota; kaip būtų pasakiusios 
mūsų dėstytojos, „no sense of the fitness of things.“). 

Tais laikais drabužiai atliko ir tam tikrą atpažinimo funkciją — 
ilgas nutįsęs sijonas, rankų darbo megztukas - lituanistė; aukš- 
takulniai, įmantri šukuosena, ryškus makiažas - rusistė. Iškart 
buvo galima atskirti prancūzistes - kostiumėliai 4 Ia Chanel, 
žabo, mezginiai, kliošai, skrybėlaitės... Vienu metu buvo labai 
madingi puikūs rankų darbo mezginiai iš naminės vilnos, ir fa- 
kulteto koridoriuose matydavai ant palangės pritūpusias mez- 
gančias studentes - necessity is the mother of invention. Gerai, 
kad dabar nebėra to necessity, bet truputį gaila, kad studenčių 
drabužių stilius susiniveliavo... (Tiesa, viename apsakyme ką 
tik perskaičiau, jog Erkiulis Puaro nesižavėjo moterimis, mez- 
gančiomis metro, bet esu tikra, kad mūsų studentės jam būtų 
padariusios geresnį įspūdį...). 

Labai dažnai mes su kolegėm, kalbėdamos lietuviškai, imam 
ir įterpiam kokią nors frazę angliškai. Šį gal ir nelabai pagirtiną 
įprotį paveldėjom iš savo dėstytojų, kurios mus skatino „mąs- 
tyti angliškai“: jei prabudus galvoje sukasi angliškos, o ne lietu- 
viškos frazės, tai jau gerai! Todėl šis tekstas su angliškais ir kitų 
kalbų intarpais atspindi tą savotišką mąstymo - ir kalbėjimo — 
būdą, būdingą mano kartos anglistams. 

Mūsų dėstytojos buvo karštos savo specialybės patriotės - su 
mumis ir po paskaitų kalbėdavo tik angliškai. Pamenu, studen- 
tai manė, kad, pavyzdžiui, dėst. Aprijaskytė net nemoka lietu- 
viškai. Kai pradėjau gauti jos laiškus iš Izraelio, buvau malo- 
niai nustebinta - jie parašyti puikia literatūrine lietuvių kalba, 
o dėst. Kameneckaitė ir laiškuose liko ištikima anglų kalbai. 


Studijos ir jų lygis 
Be kokių keturių ar penkių egzaminų per sesiją, kaip ir da- 


bar, rašydavom kursinius darbus, bet kaip juos rašyti, nebuvo 

mokoma. Mat, buvo laikoma savaime suprantamu dalyku, kad 
į universitetą įstoja ne patys kvailiausi, taigi jau turintys teksto 
kūrimo ir analizės gebėjimų. Vis dėlto, kai rašiau kursinį darbą 
apie vienos Šekspyro pjesės charakterių kūrimą, buvau visai su- 
trikusi, nežinojau, nei kas tie charakteriai, nei kaip jie gali būti 
kuriami. Deja, studentai tada dažniausiai nedrįsdavo klausti 
dėstytojų patarimo, o patys dėstytojai irgi nesisiūlydavo. 

Rašyti diplominį darbą nebuvo privaloma - vietoj jo galėjai 
laikyti valstybinį anglų kalbos ir literatūros egzaminą. Buvau 
vienintelė kurse, rašiusi diplominį darbą apie vienkamienius 
sinonimus, tokius kaip beautiful - beauteous, womanlike - wo- 
manly - womanish. Labai daug padėjo vadovė doc. Kamenec- 
kaitė. Kai neseniai peržiūrėjau savo darbą, pamačiau, kaip pui- 
kiai ji nusimanė apie mokslinio darbo turinį ir struktūrą ir man 
tai išaiškino; darbe yra visos būtinos mokslinio teksto dalys, 
išskyrus vieną esminę - literatūros apžvalgą (turbūt, todėl, kad 
tos literatūros tada ir nebuvo). Gindama darbą, patyriau ne- 
smagų momentą - oponentė Pareigytė sakė patikrinusi vieną 
pavyzdį ir nurodytame puslapyje jo neradusi. O rasti ir negalė- 
jo, nes tą puslapį buvau pati sugalvojusi - pavyzdys buvo toks 
geras, kad surizikavau pateikti su išgalvotu šaltiniu ir, aišku, 
pagal Murphy's law įkliuvau. Prisimindama šį epizodą, visą gy- 
venimą aiškinau studentams, kaip svarbu, radus tinkamų pa- 
vyzdžių, iškart juos dokumentuoti. 

Kai Lietuva atgavo nepriklausomybę ir pradėjom bendrauti 
su užsieniečiais, išgirdom daug komplimentų apie mūsų an- 
glistų kompetenciją, ypač geras fonetikos ir gramatikos Žinias. 
O juk mes mokėmės - ir dar ilgai mokėme savo studentus — 
anglų kalbos, panašiai kaip lotynų, tarsi mirusios, negyvos. 
Mokėmės jos, nagrinėdami literatūros kūrinius, kurių pasirin- 
kimas buvo labai ribotas, o kitokie funkciniai stiliai, išskyrus 
gal tik anglų komunistų leistą laikraštį The Morning Star, buvo 
neprieinami. Galėjom naudotis tik Maskvoj ar Leningrade iš- 
leistais vadovėliais — Lietuvos anglistams dar negreitai buvo 

suteikta teisė rašyti ir spausdinti savo vadovėlius (jei neklystu, 
pirmąjį anglų literatūros vadovėlį mokykloms parašė Ange- 
lė Šurnaitė ir Gražvydas Kirvaitis). Nebuvo televizijos, radijo 
(bentjau bendrabutyje ar katedroje), teturėjom keletą fonetikos 
įrašų ir porą dėstytojų, kurie buvo studijavę Anglijoje. Tiesa, 
retkarčiais pasišnekėdavom su Mrs. Margaret Airey, bet ji ne- 
buvo filologė ir naudos iš to daug neturėjom (buvo kalbama, 
kad jos vyras, Anglijos komunistas, ten tapo persona non grata 
ir turėjo persikraustyti į savo svajonių šalį). Naudojomės Miu- 
lerio anglų-rusų kalbų žodynu, nes Hornby aiškinamasis-anglų 
kalbos žodynas buvo perspausdintas rotaprintu man būnant 
jau bene ketvirtajame kurse. Jį galėjo įsigyti visi anglistai — ir 
tai buvo tikras stebuklas! (Pažūsis neseniai prisiminė, kad tada 
Vilniuje tebuvo dvi ar trys vietos, kur buvo galima pasinaudoti 
rotaprintu, tad, jo manymu, žodynas galėjo būti perspausdin- 
tas Ministrų Taryboje, kurioje dirbo dėst. Špokevičienės vyras). 
Nepaisant viso tuometinio mūsų elgetiškumo, talk and chalk 
metodikos, mes turėjom sąžiningus ir pasiaukojamai dirbusius 
dėstytojus. Jų pastangos kone prilygo Sizifo darbui. 


Pramogos 


Čiurlionio bendrabutis buvo strategiškai puikioje vietoje — 
į tuometinį Operos ir baleto teatrą galėjai nubėgti per dešimt 
minučių. Tada stovimų vietų bilietai į teatrus ir filharmoniją 
buvo įkandami net studentams - kainavo vos keliasdešimt ka- 
peikų. Bet buvo ir pramogų, kurios nieko nekainavo - tai šokiai 
Filologijos ar Chemijos fakultete arba Aktų salėje (dabar - Di- 
džioji aula) Čiurlionio gatvėje. Mūsų fakultete buvo šokama 
dabartinėje Krėvės arba 93 auditorijoje. Į „filologyno“ šokius 
ateidavo istorikai, užsukdavo teisininkų ir ekonomistų. Šokda- 
vom ir tango, ir polką su ragučiais, ir valsą, o vėliau ir tvistą, — 
nelygu, kokių plokštelių turėdavo ir kokias grodavo rengėjai; 


112 ANGLŲ KALBOS SLĖPINIŲ PAVILIOTI 


gyvos muzikos paprastai nebūdavo (dabar universitetas, regis, 
yra tik darbo vieta, o pramogų dabartiniai studentai turi ieškoti 
klubuose ir kavinėse). 

Nemaža mano kartos anglistų dainavo Akademiniame cho- 
re, kuriam daug metų vadovavo Pranas Sližys, labai kultūringas 
ir profesionalus dirigentas, kuris bandė ugdyti mūsų muzikinį 
raštingumą - mokė dainuoti iš natų. Pakliūti į universiteto Dai- 
nų ir šokių ansamblį buvo daugelio studentų svajonė - jis kon- 
certuodavo ne tik Maskvoj, bet netgi pačioj Lenkijoj! O mūsiš- 
kis choras - tik Ukrainoj... 

Tais laikais dar buvo laikomasi senųjų studentiškų tradicijų — 
fuksų krikštynos, mediumas, išleistuvės buvo svarbūs ir ma- 
lonūs įvykiai. Ilgą laiką mediumas buvo švenčiamas su fizikos 
studentais: fiziko ir anglistės šeima tada buvo gana dažnas ir, 
regis, ne pats blogiausias derinys. 

Dar viena pramoga buvo rudeninės talkos kolūkiuose ir vadi- 
namosios vasaros darbo ir poilsio stovyklos. Rudenį, kai skin- 
davom obuolius ar kasdavom bulves, iš studijų kalendoriaus 
iškrisdavo beveik mėnuo, tačiau tai buvo puiki proga arčiau 
susipažinti ir, kaip tada sakydavo, „sucementuoti kolektyvą“. 
Universiteto suole užsimezgusi draugystė dažnai išlikdavo vi- 
sam gyvenimui - kai kurie seniai studijas baigę mūsų alumnai 
ir dabar susitinka bent kartą per metus. 

Baigusi pirmąjį kursą, dalyvavau etnografinėje ekspedicijo- 
je kartu su Konservatorijos studentais - užrašinėjome liaudies 
dainas. Dzūkijoje pirmą kartą išgirdau raudą - moteris aprau- 
dojo savo brolelį, žuvusį miškuose. Įspūdis buvo sukrečiantis. 
Kažin, ar ši tradicija dar gyva? 

Savo studentams mes dažnai sakydavome, kad jie gyvena 
patį smagiausią gyvenimo laikotarpį. Deja, nežinau, ar dabar 
tai tiesa - mat, dauguma studentų dirba, ir tai, viena vertus, 
daug kam yra būtinybė, tačiau vargu ar jiems lieka laisvo laiko 
džiaugtis studentiško gyvenimo malonumais. 

Mano bendrakursės 


Mano kurse buvo apie 20 studenčių, nors paskutiniaisiais 
metais iš kažkur atsirado du vyrai. Turėjom tam tikrą nepil- 
navertiškumo kompleksą, nes buvom toks vidutiniokių kur- 
sas, o prieš mus baigė Pažūsio kursas, kuriame mokėsi daug 
medalininkų. Dabar sunkoka įsivaizduoti, bet tais laikais ir į 
anglistiką, ir į lituanistiką stodavo daug abiturientų, baigusių 
vidurinę su aukso ar sidabro medaliu (mano kaimynas Anzel- 
mas Katkus tapo teisininku tik todėl, kad jam nepasisekė įstoti 
į lituanistiką). 

Mūsų kurso santykiai nebuvo labai draugiški. Man labai patiko 
mokytis - būdavo, kopiu aukštyn Kalinausko gatve į bendrabutį 
ir kartoju visokius ką tik išgirstus posakius: to go west, to kick 
the bucket, to join the silent majority ir pan. - juk tai taip įdomu! 
Mane laikė „zubryla“ Anuomet buvo įprasta pasigirti: „Žinai, 
nieko nesimokiau, o gavau ketvertą“ (penkiabalėje skalėje). 

Kurse buvo kelios vilnietės, kitos - iš įvairių Lietuvos kampe- 
lių ir nelabai pasiturinčių šeimų, tad reikėjo gyventi itin taupiai. 
„Per dieną negaliu išleist daugiau kaip vieną rublį“, - tvirtino 
mano grupiokė iš tuometinio Kapsuko. O aš stebėjaus: suval- 
kietė, o tiek daug išleidžia! Rodos, nuo antro kurso pradėjom 
uždarbiauti privačiomis pamokomis. Nuo to laiko jaučiu pa- 
garbą žydų šeimoms: studijuodama turėjau daugiau kaip de- 
šimt privačių mokinių, ir iš jų tik viena buvo lietuvaitė. (Beje, 
žydaitės visose anglistų grupėse ilgą laiką sudarydavo apie treč- 
dalį, dabar turbūt rusaitės ar lenkaitės). 

Po studijų buvom skiriamos dirbti po visą Lietuvą išsibars- 
čiusiose mokyklose. Išvengti paskyrimo į nepageidaujamą vietą 
buvo galima tik ištekėjus už tinkamo vyro (tiesa, mūsų laidai 
dar pasisekė - paskyrimai buvo į didesnių miestų mokyklas, 
o geriausios buvusios mano studentės prieš pat Sąjūdį, kai vi- 
durinėse anglų kalbos mokytojų netrūko, savo karjeras pradė- 
jo vaikų darželyje ar pionierių vadovėm). Baigiau universitetą 

cum laude, arba, kaip tada sakydavo, su raudonu diplomu, ir kai 
man buvo pasiūlyta dirbti katedroje, jaučiaus labai laiminga. 

Retkarčiais susitinku su savo kurso draugėmis. Dauguma jų 
visą gyvenimą dirbo mokyklose ar institutuose. Zinaida Stane- 
vičienė apsigynė metodikos disertaciją ir, kaip ir Vida Mickevi- 
čienė, daug metų dirbo mūsų universitete. Virginija Jakutienė - 
žurnalistė ir vertėja, Genovaitė Balsevičienė irgi daug metų dirbo 
žurnaliste, vėliau buvo ilgametė Lietuvos avialinijų atstovė Angli- 
joje ir Airijoje (kai nutupiu Londone, ji mielai suteikia pastogę, 
pabūna puikia gide ir supažindina su naujausiu slengu). Kelios 
iš mūsų kurso gyvena Anglijoje ir Amerikoje. Dabar dauguma, 
manau, jau „užtarnautam poilsyje“. Turbūt galima sakyti, kad pa- 
sirinkusios kadaise atrodžiusią visai neperspektyvią specialybę, 
nesuklydom - be darbo nė viena nelikom. 


Aš - Anglų filologijos 
katedros dėstytoja 


1964 m. rugsėjo pirmosios rytą, dar nepripratusi prie minties, 
kad buvę dėstytojai dabar jau bus mano kolegos, stoviniavau 
prie katedros durų, niekaip nepasiryždama jų praverti. Dėst. 
Pareigytė suprato mano būseną, paėmė už rankos ir, įvedusi 
į katedrą, pristatė kaip būsimą jaunąją kolegę. Tąsyk peržen- 
gusi katedros slenkstį, užsibuvau joje beveik pusę šimto metų. 
Iš pradžių mūsų katedra glaudėsi senosiose patalpose (dabar - 
Doktorantų kabinetas), o vėliau kartu su Vokiečių filologijos 
katedra persikraustėm į dabartines patalpas už Mūzų menės. 
Pirmame kambarėlyje prie lango stovėjo du rašomieji stalai: 
prie vieno, kairėje, sėdėjo mieloji Levutė Germanavičiūtė, ilga- 
metė mūsų katedros sekretorė, prie kito, dešinėje, - vokiečių 
katedros sekretorė Verutė Feigelmanienė, pasižymėjusi feno- 
menalia atmintimi (mūsų katedroje tokią pat Dievo dovaną 
turėjo Adelė Vilčinskienė, kaip poterius išberdavusi bet kurios 

laidos studentų pavardes ir vardus, - kaip aš jai pavydėjau!). 
Kitame kambarėlyje prie savo stalų buvo įsitaisę abiejų katedrų 
vedėjai. Vietos buvo nedaug, kaip ir dabar. Apie kokį nors kavos 
gėrimą ir kalbos nebuvo, į katedrą dažniausiai užsukdavom tik 
su reikalu, į posėdį ar su vedėju aptarti krūvį. 

1964-1966 m. dėsčiau fonetiką ir leksiką pirmojo kurso ang- 
listams. Dėst. Aprijaskytė buvo pasiūliusi fonetikos korekcinio 
kurso idėją. Jo tikslas - identifikuoti pirmakursių tarties trūku- 
mus ir taisyti juos įvairiausiais pratimais (pamenu, ji sakydavo, 
kad būtų daug lengviau angliškos tarties išmokyti iš naujo, negu 
taisyti įsisenėjusias klaidas). Anglistų grupių tada jau buvo gal 
penkios ar šešios, fonetiką dėstėm keliese, o dėst.Aprijaskytė 
mums vadovavo. Prieš kiekvieną paskaitą gaudavom maždaug 
pusės valandos instrukciją, į ką atkreipti ypatingą dėmesį ir 
ką reikėtų daryti. Dažnai jos patarimai užsitęsdavo, ir kai pa- 
vėlavusi kartą bandžiau tyliai prasmukti į savo auditoriją per 
pereinamą, kurioje dirbo doc. Mironas, nepasisekė - studen- 
tams girdint jis man užkūrė tikrą pirtį. Kai kitą kartą nesiryžau 
nutraukti dėst. Aprijaskytės, neišvengiamas susidūrimas su do- 
centu atrodė toks siaubingas, kad nusprendžiau į savo paskai- 
tą verčiau visai neiti. Neabejojau, kad turėdami tokį kaimyną 
mano studentai sėdės tyliai kaip pelės po šluota. Neapsirikau. 

Baigę korekcinį kursą, studentus mokėme, naudodamiesi 
Maskvoje išleistu vadovėliu (berods, Galperino). Čia jau dės- 
tytoja mums, matyt, nevadovavo, nes ji tikrai būtų patarusi ne- 
kankinti pirmakursių štai tokiu eilėraščiu: 


You have no enemies you say 

Alas my friend the boast is poor 

He who has mingled in the fray of duty 

Must have made foes. 

If you have none 

Small is the work that you have done ir t. t. 
(CHARLES MACKAY, XIX a. škotų poetas) 

Viliuosi, jog šį idiotizmą studentai man atleido. 

Prisiminusi pirmuosius darbo metus, galvoju, kad pradedan- 
tiems dėstytojams tikrai reikia metodinės pagalbos, nors dabar 
jiems turbūt jau lengviau - dabartinis vadovėlis paprastai susi- 
deda iš trijų knygų - mokytojo, studento ir užduočių. Mes tu- 
rėjom tik vieną vadovėlį, tačiau daugumą užduočių reikėdavo 
sugalvoti patiems. Ir metodikos žinių trūko, nes buvom išklau- 
sę tik metodikos istorijos kursą. Kaip elgtis paskaitoj, niekas 
nemokė, tad dažniausiai kopijuodavom savo dėstytojus ir pasi- 
kliaudavom intuicija. Tiesa, tais laikais, ypač artėjant perates- 
tavimui, bent keletas kolegų turėdavo apsilankyti peratestuoja- 
mojo paskaitose ir per posėdį pateikti savo įvertinimą. Manau, 
kad tai buvo neblogas reikalavimas - ir dėstytojas pasitempda- 
vo, ir vizitatorius galėdavo geriau susipažinti su savo kolegom. 

Labai gerai prisimenu savo pirmuosius studentus. Tiesą sakant, 
tai nesunku -pasižiūriu į bendras nuotraukas ir prisimenu ne tik 
veidus, bet ir pavardes. Dabar viso kurso (ar grupės) nuotrau- 
kos su dėstytojais (vinjetės), regis, jau išėjo iš mados... Manau, 
atrodžiau griežta dėstytoja, nes bijojau pasirodyti per atlaidi, o ir 
amžiaus skirtumas tarp manęs ir mano pirmųjų studentų buvo 
nedidelis. Vėliau gal kiek labiau pradėjau savimi pasitikėti. 

Kaip jau rašiau, buvome pasiekę neblogų rezultatų, mokydami 
anglų kalbos beveik kaip mirusios. Paprastai naudojome vadina- 
maąją aktyvizacijos metodiką: iš žodyno išrinkti žodžiai būdavo 
įterpiami į sugalvotą situaciją. Pavyzdžiui, žodžio fair aktyvizuo- 
jami junginiai būtų tokie: all is fair in love and war, fair weather 
friends, a faint heart never wins a fair lady ir pan., tad reikėdavo 
sugalvoti istoriją, kuri būtų įdomi ir kurioje būtų galima pavarto- 
ti kiek įmanoma daugiau tokių posakių. Lengva nebūdavo. 

Neseniai viena studentė, dabar jau pati universiteto dėstytoja, 
prisiminė, kad užduotis paskelbdavau, žengdama pro auditori- 
jos duris, ir tik tada prieidavau prie stalo, išsidėliodavau knygas 
ir susitvarkydavau popierius. Visą gyvenimą stengiausi laikytis 
tokio tempo, kad paskaitos laikas būtų išnaudotas maksimaliai 


ANGLŲ KALBOS SLĖPINIŲ PAVILIOTI 117 


ir studentai nesnaustų. Turėjau gerą pavyzdį - dėst Aprijaskytę 
ir jos racing speed. 


Studijos Leningrade 


Visą gyvenimą smagiausia man būdavo ne tada, kai mokiau 
kitus, o tada, kai pati mokydavausi (viena maloniausių mano 
kolekcijų yra skaitytojo bilietai iš įvairių šalių bibliotekų). Į 
doktorantūrą pakliūti tada šansų nebuvo, Anglija, be abejonės, 
buvo nereali svajonė, bet keliuose Sovietų Sąjungos anglistikos 
ir prancūzistikos centruose - Maskvos, Leningrado, Rygos, o gal 
ir Minsko universitetuose - buvo įkurti (atrodo, apie 1962 m.) 
dvejų metų Aukštieji pedagoginiai kursai. Mūsų katedroje jie 
buvo gana populiarūs, kelios kolegės - Lilija Talmantienė, Birutė 
Kiškytė, Olimpija Armalytė, Ema Geniušienė, Adelė Vilčinskie- 
nė - yra juos baigusios. 

Taigi padirbėjau universitete dvejus metus, ištekėjau ir 
1966 m. įstojau į Leningrado universiteto dvimečius Aukštuo- 
sius pedagoginius kursus. Juose turėjau gerą progą Sovietų 
Sąjungos kontekste įvertinti Vilniaus universitete įgytas žinias 
(kursuose mokėsi studentai iš visos Sąjungos). Mes, lietuviai 
(ne tik anglistai, bet ir prancūzistai), išsiskyrėme geromis prak- 
tinių disciplinų - leksikos, fonetikos, gramatikos - žiniomis, 
tačiau iš teorinių disciplinų jomis negalėjome labai pasigirti 
(anuomet jų dėstymas, išskyrus doc. Laučkos kalbos istorijos 
ir doc. Kameneckaitės stilistikos kursus, Vilniuje buvo gana vi- 
dutinio lygio). 

Dauguma Leningrado universiteto dėstytojų buvo neordina- 
rinės asmenybės ir pripažinti savo srities autoritetai. Iš jų pa- 
rašytų vadovėlių buvo mokomasi visoje Sąjungoje (prof. Ninos 
Djakonovos analitinio skaitymo vadovėlius ilgai naudojome su 
savo studentais). Pirmą kartą gyvenime klausiausi įdomiausių 
literatūros paskaitų ir būtent tada supratau, kad literatūros dės- 

tymas — tai ne biografijos ar turinio atpasakojimas. Pasirodė, 
kad net teorinė gramatika ar kalbos istorija, kurią dėstė prof. 
Irina Ivanova, gali būti visai įdomus dalykas. Labai mėgau 
dėst. Kaušanskajos praktinės gramatikos paskaitas (vėliau jos 
vadovėliu daug metų naudojomės savo darbe). Gerokai pagy- 
venusi dėstytoja, kurią vadinom „babuška“ (sklido gandų, kad 
buvo baigusi Kilmingųjų mergaičių institutą), dėstė naujausių 
sintaksės krypčių kursą (beje, stažuodama Upsalos universite- 
te turėjau progą dalyvauti vienos daktaro disertacijos gynime. 
Jos tema - Disjunctive Ouestions in Modern English - mane la- 
bai nustebino, nes mūsų „babuška“ šią temą buvo išgvildenusi 
jau prieš trisdešimt metų). Mūsų mylimas Slavikas (būsimasis 
prof. Voroninas), pristatydamas gausybę anglų kalbos judėjimo 
veiksmažodžių sinonimų, sugebėdavo taip sudominti, kad mes 
net negirdėdavom, kada jis ima mikčioti. Klausėmės labai įdo- 
maus kurso apie Anglijos dailę (kiek žinau, pas mus dėst. Tal- 
mantienė irgi supažindindavo studentus su anglų dailininkais 
ir specifiniais dailės terminais). 

Leningrado universitetas tada garsėjo savo demokratišku- 
mu - juk ten buvo priimti studijuoti buvę politiniai kaliniai — 
prancūzistas Dangerutis Čebelis ir anglistas Algis Geniušas. 
Buvo malonu, kad mus atleisdavo nuo vertimo iš anglų į rusų 
kalbą, suprasdami, kad ji mums ne gimtoji. Ir iš tiesų rusiškai 
mokėjom nepakankamai gerai, padarydavom juokingų klaidų - 
mano draugė pracūzistė Nijolė Teiberienė, painiodama panašaus 
skambesio žodžius merzljačka „šaltmirė, sušalėlė“ ir merzavka 
„niekšė, bjaurybė“, visą laiką skųsdavosi: ja takaja merzavka, 
ja vsio merznu i merznu, o kitas prancūzistas, sutapatinęs for- 
mas raspolagajus' „įsitaisau, atsigulu“ ir razlagajus" „pūvu, trū- 
niju“, mandagiai atsiprašydavo savo svečių, kai šie užklupdavo 
jį išsitiesusį ant lovos: izvinite, čto ja tut razlagajus". 

Tiesa, mus, pripratusius prie savo buvusių dėstytojų geros tar- 
ties, stebino kai kurių leningradiečių dėstytojų prastoka fone- 
tika. Matyt, teorinės žinios ten buvo laikomos svarbiausiomis. 

Studijos Leningrade buvo puiki proga ne vien pagilinti savo 
specialybės žinias, bet ir pasinerti į tenykštę kultūrinę aplinką: 
lankydavom paskaitas Ermitaže, eidavom į Glinkos salę (ten 
pirmą kartą išgirdau Rostropovičių), stengėmės pamatyti gar- 
siausius spektaklius. Negaliu pamiršti, kokį gilų įspūdį paliko 
vyrų choro giedojimas cerkvėje Šv. Velykų naktį. 

Ir visada būdavo malonu pajusti, jog lietuviai Leningrade 
buvo gerbiami ir jais pasitikima. Mudvi su Nijole Teiberie- 
ne antraisiais studijų metais išsinuomojom dviejų kambarių 
butą puikioje vietoje, Vasiljevo saloje (rus. Vasiljevskij ostrov). 
Su jo šeimininke susitikom tik vieną kartą — ji pasitikėdama 
išnuomojo mums visą butą su puikiais baldais ir japoniškais 
servizais, ir tiek ją tematėme! Atmintyje liko leningradiečių 
mandagumas ir geranoriškumas, ir būtent Leningrade labai 
susibičiuliavau su savo bendramokslėmis. Bet jau ir tada su- 
sidurdavom su chamizmu; tuo ypač pasižymėjo aptarnavimo 
sferų darbuotojai - pardavėjai, rūbininkai ir kt., primenantys 
Bulgakovo pjesės Šarikovą. Dar, pamenu, labai stebėdavomės, 
kai pavasarį į „električką“ žmonės glėbiais vilkdavo žydinčių 
ievų ir alyvų šakas, kone po pusę krūmo - mums tai atrodė 
barbariška. 

Dar vienas dalykas, kurį supratau studijuodama Leningrade, 
buvo toks: kokia laimė gyventi tokiame mažame mieste kaip 
Vilnius! Kai pirmaisiais studijų metais po valandos kelionės 
elektriniu traukiniu iš Peterhofo atsibelsdavom į Leningradą, 
o paskui dar pusę valandos išstovėdavom ant vienos kojos sau- 
sakimšame autobuse, paskaitose kartais imdavo ir pritrūkdavo 
entuziazmo gilintis į anglų kalbos turtus. Tad butas Vasiljevo 
saloje buvo tikras išganymas (deja, ir Vilniuje padėtis keičiasi 
į bloga - mano kolegė skundėsi, kad kelionė į darbą ir namo 
kiekvieną dieną jai atima tris valandas). 

Vėl Vilniaus universitete 


Po studijų Leningrade 1968 m. grįžau į Anglų filologijos kate- 
dros vyr. dėstytojos pareigas ir dirbau su antro kurso dieniniais 
(keletą metų ir su penkto kurso vakariniais) studentais. Ti- 
kiuos, tos studijos praplėtė akiratį ir padėjo tapti išradingesne 
ir kompetentinga dėstytoja. Su malonumu prisimenu tų metų 
darbą katedroje dėl kelių priežasčių. Grupės tada buvo nedi- 
delės, apie 10-12 studentų, susitikdavom su jais bent keturis 
kartus per savaitę, tad galėjom vieni kitus gerai pažinti (teigia- 
ma, jog Oksfordo ir Kembridžo universitetų puikūs rezultatai 
pirmiausia yra sietini su individualiu dėmesiu, kurį ten gauna 
kiekvienas studentas). Bet svarbiausia — tuometiniai studentai 
buvo smalsūs ir imlūs. Mano giliu įsitikinimu, reikia skatin- 
ti anglistus studentus neužsidaryti vien tarp angliškų realijų; 
jie turi gerai pažinti ir lietuvišką kontekstą. Tad pirmadienio 
paskaitas paprastai skirdavom savaitgalio kultūrinių įvykių ap- 
žvalgai - ką įdomaus jie perskaitė Literatūroje ir mene ar kitam 
savaitrašty, kokius filmus ar spektaklius matė, kokias parodas 
ar koncertus aplankė. Mūsų dėstytojai mums buvo įskiepiję to- 
kią mintį: jei studijų metais nevaikščiosi į rimtosios muzikos 
koncertus ar dailės parodas, vargu ar tą vėliau darysi. Visada 
džiaugiuos, kai klasikinės muzikos koncertuose sutinku buvu- 
sių savo studentų. 

Studijų pagrindas buvo vadovėlio medžiaga, tačiau stengda- 
vausi ja naudotis kūrybingai, daug improvizuodavau. Dažna 
užduotis būdavo teksto atpasakojimas iš skirtingų požiūrio 
taškų (viena absolventė neseniai prisiminė nebeabejojusi, jog 
tikrai baigs universitetą, kai jai pasisekė papasakoti Tomo So- 
jerio epizodą iš vabalo pozicijų!). Rengdama retorikos kursą, 
sužinojau, jog ši seniai vartojama technika skambiu pavadini- 
mu ethopoeia vertinga ir dar vienu aspektu - ji skatina empa- 
tiją, padeda suvokti ir kitų asmenų išgyvenimus ir požiūrius. 
Ragindavau studentus skaityti ir patiems kurti skirtingų žanrų 

tekstus: pasakėčias, pasakas, siaubo istorijas, limerikus, kulina- 
rinius receptus, kalbėdavome įvairiausiom temom - apie uni- 
kaliausias profesijas ar keistuolius, generation gap, šeimos tra- 
dicijas, senelių vaidmenį šeimoje ir pan. Studentai pristatydavo 
savo mėgstamą anglų ir lietuvių poeziją — taip pirmą kartą iš- 
girdau T. S. Elioto The Hollow Men. Esu labai daug ką sužinojusi 
ir išmokusi iš savo studentų - /tš a Htwo-way process. 

Tradicinė seminaro ar pratybų struktūra ilgą laiką būda- 
vo tokia — vienas studentas pristato savo temą, o likusieji turi 
klausytis, teikti klausimus, įvertinti. Pasyviems studentams tai 
būdavo proga pasnausti. Dėst. Geniušienė pasiūlė kitokią me- 
todiką - studentai dirba poromis, o dėstytojas paeiliui prieina 
prie kiekvienos poros, pasiklauso ir komentuoja. Toks darbas 
tapo dinamiškesnis ir, manyčiau, įdomesnis. 

Nuo aštuntojo dešimtmečio pradžios katedroje atsirado native 
speakers - Britų Tarybos atsiųstų dėstytojų anglų. Prisimenu tik 
kai kurias su jų atsiradimu susijusias ryškesnes detales: Sally Bird 
(tada!) dviračiu atvažiuodavo į paskaitas iš Antakalnio, o Artū- 
rui, kaip jis pats rašė viename straipsnyje, neužmirštamą įspūdį 
padarė the intimacy of human intercourse sovietiniuose troleibu- 
suose - labai elegantiškas eufemizmas! Jau atgavus nepriklauso- 
mybę atvyko pirmieji Fulbrighto stipendininkai iš Amerikos. 

O kaip tada buvo skatinami studentai? Prisiminiau tokį epi- 
zodą: klausėmės puikios siaubo istorijos — iki šiol ją pamenu. 
„Not bad“, - pasakiau. Viena studentė pasipiktino: „Tai kada gi 
bus excellent?“ Ta proga papasakojau jiems tokį anekdotą - du 
anglai stovi kalno viršūnėje, prieš jų akis atsiveria nuostabus 
vaizdas. Vienas sako: „Oh!“, o kitas į tai: „Yes, but don't be so 
emotional about it.“ Taigi mes, kaip ir mūsų dėstytojai, tada el- 
gėmės visai kitaip negu rekomenduojama dabar, ir studentus 
pagirdavome labai retai. Tačiau gal reti pagyrimai ilgiau prisi- 
menami? 

Būna, kad ir studentai pasako dėstytojams gražių žodžių. Štai 
Irena, mokytoja, vertėja ir rašytoja, šį laišką man parašė praėjus 

25 metams nuo universiteto baigimo: „Vis prisimenu leksikos 
paskaitas su Jumis, kurios buvo visada labai įdomios ir pras- 
mingos, ypač namų skaitymas, kai mes taip įdomiai diskutuo- 
davom. Jūs tikrai turėjote talentą išprovokuoti įdomiausias ir 
netikėčiausias diskusijas, o pati į jas beveik nesikišdavote, tai 
tikrai nuostabus sugebėjimas. Jūs visada gerbėte mūsų nuomo- 
nę, ir mes galėdavome išsakyti savo tikrąsias mintis, nesvarbu, 
kad su jomis Jūs ne visada sutikdavote“ (2001 m. sausio 28 d.). 

Kai užpuola liūdnos mintys, pavartau studentų laiškus ir su- 
žinau, kad vertėjos Vilūnės nuomone, buvau „pati geriausia, 
reikliausia, griežčiausia, teisingiausia ir mylimiausia dėstytoja.“ 
Esu labai dėkinga Vilūnei (baigė 1985 m.) bei kitoms studen- 
tėms, taip pat ir kolegėms, kurių gražūs žodžiai ir parama man 
buvo - ir yra - labai svarbūs. Ko gero, labiausiai sušildo padėka, 
išsakyta po trisdešimties ar daugiau metų! 


„Učionym možeš i nie byt', 
no kandidatom byt' obiazan!“? 


Jau buvom bekertančios Lvovo gatvę, kai Emai Geniušienei 
toptelėjo: „Žinai, gali rašyti disertaciją iš lietuvių kalbos beas- 
menių sakinių. Įdomi tema, lietuvių kalbotyroj beveik nenagri- 
nėta.“ Apsigynusi disertaciją iš lietuvių kalbos refleksyvų, ji pui- 
kiai nusimanė, kas mūsų kalbotyrai aktualu. Seniai ruošiausi stoti 
į aspirantūrą, buvau jau išlaikiusi tada privalomus kandidatinio 
minimumo egzaminus, bet vietų skaičius buvo ribotas, tad įsto- 
ti nebuvo paprasta: laikytasi eiliškumo principo - reikėjo laukti, 
kol įstos visi anksčiau už tave universitetą baigę kolegos. Padėtį 
komplikavo ir tai, jog vedėjas prof. Steponavičius anglistų litua- 
nistinėms disertacijoms buvo labai nepalankus. Jo nuomone, 


60 „Mokslininku gali ir nebūti, bet kandidatu būt privalai!“ - Red. 


ANGLŲ KALBOS SLĖPINIŲ PAVILIOTI 123 


tikras anglistas privalo rašyti mokslinį darbą tik iš anglistikos, 
visų geriausia - iš kalbos istorijos (deja, tada Lietuvoje, išskyrus 
ji patį, nebuvo kitų mokslininkų, kurie būtų galėję vadovauti 
anglistinėms disertacijoms). Tiesą sakant, daugelis lituanistų 
irgi pernelyg nesižavėjo, kad į jų teritoriją veržiasi tokie lyg ir 
pavainikiai anglistai (vėliau - ir germanistai su prancūzistais). 
Maloni išimtis buvo profesoriai Aldona Paulauskienė ir Alek- 
sas Girdenis, visada pasiryžę padėti savo žiniomis ir patarimais. 
Tai šiek tiek stebino, nes tada lituanistikoje buvo daug neartų 
dirvonų; pavyzdžiui, apie beasmenius veiksmažodžius ir saki- 
nius tuo metu buvo parašyta gal dešimt puslapių teksto, o apie 
tokį pat rusų kalbos reiškinį jau buvo apginta bene dešimt kan- 
didatinių ir daktarinių disertacijų. 

Vienu metu atrodė, kad vietos į aspirantūrą taip ir negausiu. 
Kartą paskambino viena germanistė ir pranešė, kad vieninte- 
lė vieta skiriama jai, komunistų partijos narei, o man ją gauti 
šansų nėra. Susisielojusi paskambinau doc. Laučkai. Supykęs jis 
pažadėjo viską išsiaiškinti ir vėl, jau antrąkart, man padėjo. 

Pirmieji anglistai, apsigynę kandidatines disertacijas iš lietu- 
vių kalbos ir pralaužę ledus, buvo Laimutis Valeika ir Lionginas 
Pažūsis, o po jų pasipylė daug kitų ne lituanistų parašytų grynai 
lituanistinių arba kontrastyvinių disertacijų. Daugelis norė- 
jo - aš taip pat - gretinti lietuvių kalbos reiškinius su anglų, bet 
dažniausiai tekdavo apsiriboti vien lietuvių kalba, nes kontras- 
tyvinis darbas būtų išėjęs per didelis; mat, disertacijos apimtis 
buvo griežtai ribojama. 

Pasiūliusi man disertacijos temą, Ema paminėjo dr. Vytautą 
Ambrazą, jos nuomone, kompetentingiausią tokio darbo vado- 
vą. Laimei, jis sutiko vadovauti, o geresnį vadovą sunku ir įsi- 
vaizduoti: susitikdavom kiekvieną savaitę, aptardavom perskai- 
tytą literatūrą ir iškilusias problemas, numatydavom tolesnius 
žingsnius. Žavėjo jo erudicija ir geranoriškumas. Vėliau vado- 
vas perskaitė ir komentavo visus mano straipsnius ir disertaci- 
ją, aptarėm jos gynimo strategiją. Be to, turėjau ir kitą, neoficia- 

lų vadovą (dabar vadinamą mentoriumi) - Emą Geniušienę. Ji 
man visada patardavo, kokius aktualius darbus reikia perskai- 
tyti, kur ieškoti atsakymų į iškilusius klausimus, komentuodavo 
mano straipsnius, supažindino su mokslinio straipsnio retorine 
struktūra. Taip ji yra padėjusi ne vienai kolegei. Ema - lingvistė 
iš Dievo malonės, kalba jai - pats įdomiausias tyrimo objektas: 
kartą, pritrūkusi naujos lektūros, ji labai susidomėjusi visą die- 
ną tyrinėjo telefonų knygos kalbą. Kai man parūpsta, ar lietuvių 
kalba turi perfektą arba kuo konstrukcija jo būta gero žmogaus 
skiriasi nuo jis buvo geras žmogus, skaipu susisiekiu su Ema ir 
gaunu išsamią informaciją (gyvendama Lietuvoje, ji puikiai iš- 
moko lietuvių kalbą). 

Mano darbo tikslas buvo panagrinėti beasmenius ir beas- 
meniškai vartojamus veiksmažodžius, tokius kaip lyja, man 
skauda galvą, man mirga akyse, mane pykina, kvepia alyvom, 
nustatyti beasmenių sakinių modelius ir palyginti juos su ati- 
tinkamais kitų kalbų modeliais bei aptarti beasmenių ir atitin- 
kamų asmeninių sakinių santykius. Pirmuosius metus skyriau 
beasmenių veiksmažodžių ir sakinių kartotekai susidaryti. 
Perverčiau visus iki tol išspausdintus didžiojo Lietuvių kalbos 
žodyno tomus (paskutinis išėjęs jo tomas tada baigėsi raide R), 
o pavyzdžius iš likusių raidžių per porą mėnesių susilasiojau 
iš Lietuvių kalbos ir literatūros institute sukauptos kartotekos. 
Lietuvių kalbos žodyno kartotekoje besirausiantis anglistas 
instituto darbuotojams tuomet atrodė kažkokia anomalija, bet 
mane, prieniškę, globojo žodynininkas Antanas Lyberis, poka- 
rio metais mokytojavęs Prienų gimnazijoje. Susidariusi veiks- 
mažodžių kartoteką, perskaičiau daug lietuvių rašytojų knygų, 
ieškodama tinkamų beasmenės vartosenos pavyzdžių. Kažka- 
da Juozas Balčikonis yra sakęs, kad knyga jam būna neįdomi, 
jei neranda nė vieno nežinomo žodžio. Man irgi buvo įdomu 
skaityti su tam tikra lingvistinę užduotim, t. y. ieškoti beasme- 
nių veiksmažodžių ir sakinių. Iki šiol pamenu, kokia turtinga 
buvo Baltušio leksika, bet jo sintaksė - bent jau mane dominu- 

sių beasmenių sakinių požiūriu - pasirodė esanti skurdi. Dabar 
tyrimo medžiagą per daug trumpesnį laiką galima susirinkti iš 
kompiuterinių duomenų bazių, bet aš nesigailiu sugaišto lai- 
ko - juk turėjau gerą progą susipažinti su lietuvių literatūra. 
Iki šiol negaliu išmesti batų dėžučių su pavyzdžių kortelėmis; 
niekam ta kartoteka nereikalinga, bet tiek darbo į ją įdėta... 

Nelengva buvo gauti su mano tema susijusių darbų. Teko juos 
siųsdintis iš Maskvos bibliotekų, ir tuos dvokiančius, rotaprintu 
atspaustus tekstus reikėdavo bent savaitę palaikyti balkone, kad 
išsivėdintų. Beje, daugiausia buvo parašytų slavų kalbomis — 
rusų, lenkų, čekų, slovakų, nes beasmeniškumo fenomenas 
yra itin būdingas slavų, taip pat lietuvių ir latvių kalboms. Kad 
skaičiau straipsnius ne tik čekų, bet ir slovakų kalba, supratau 
tik per gynimą, kai juos paminėjo oponentė prof. Paulauskie- 
nė, o iki tol stebėdavausi, kad kai kurie iš jų buvo lengviau su- 
prantami, panašesni į lenkų kalbos tekstus - pasirodo, jų būta 
slovakiškų, o sunkiau suprantami - čekų kalba. Deja, nedaug 
medžiagos buvo anglų, prancūzų ir vokiečių kalbomis, tad per 
aspirantūros metus jos kiek prisimiršo (pažįstamas matemati- 
kas man pasakojo, kad kursinio darbo vadovas prof. Kubilius 
jam davęs perskaityti mokslinį straipsnį anglų kalba, o po poros 
savaičių - jau vokiečių ir labai džiaugėsi, kad profesorius bent 
jau kinų kalbos, regis, nemokėjo). 

Dabartinių doktorantų galimybė praleisti vienerius metus 
kokiame nors užsienio universitete anuomet būtų atrodžiusi 
kaip neįtikėtina pasaka. Aš gavau vienintelę penkių dienų ko- 
mandiruotę į Maskvos bibliotekas. Tada perverčiau bene de- 
šimt disertacijų panašia kaip mano tema ir susidariau vaizdą 
apie šio žanro struktūrą - kas kalbama įžangoj, kaip struktū- 
ruojamas dėstymas, kokia forma pateikiamos išvados, kokie 
terminai vartojami ir pan. Juk tada dar nebuvo darbų, skir- 
tų mokslinio teksto struktūros ir kalbos analizei (dabar mūsų 
studentai su tuo supažindinami jau per bakalauro pakopos 
studijas). Beje, disertaciją buvo privaloma rašyti rusų kalba, ir 

tai kėlė tam tikrų specifinių sunkumų - būtinai reikėjo išversti 
pavyzdžius. Deja, daugumai dabartinių studentų mano darbas 
neįkandamas dėl kalbos barjero. 

Aspirantūros laikas buvo treji metai, bet man ji užtruko be- 
veik ketverius su puse, nes gimus antrajam sūnui galėjau išeiti 
nemokamų akademinių atostogų. Grįžus buvo sausio vidurys, 
po poros savaičių reikėjo eiti į darbą, o mano vaikai serga ir 
nuotaika kaip per laidotuves. Paskambino Ema ir pasiteiravo, 
kiek jau esu parašiusi. Turėjau porą išspausdintų straipsnių ir 
dar šiek tiek sutvarkytos medžiagos. Jos patarimas buvo toks: 
viską, ką esi padariusi, sudėk į viena ir pateik svarstyti kaip pir- 
mąjį variantą, įžanga ir išvadom kol kas nesirūpink; po pirmo- 
jo svarstymo galėsi ramiai šlifuoti tekstą ir užkamšyti likusias 
spragas. Pirmąjį variantą parašiau per dvi savaites. Kompiute- 
rių dar nebuvo, spausdinti mašinėle nemokėjau, rašiau ranka, ir 
būtent tada iš tiesų patikėjau, kad disertaciją apsiginsiu. 

Rašant paaiškėjo, kad beasmenių veiksmažodžių gausa ir 
beasmenių sakinių įvairove lietuvių kalba nenusileidžia slavų 
kalboms, kurios tradiciškai buvo laikomos beasmeniškumo 
fenomeno atstovėmis par excellence. Pasirodė, kad mes turime 
vieną unikalų beasmenių sakinių modelį, kokio neradau kito- 
se kalbose — tai tokio tipo sakiniai kaip mane išbėrė votimis, 
mane išpylė dėmėm. Gaila, kad urbanizacijai keičiant žmonių 
gyvenimo būdą, beasmeniai meteorologiniai veiksmažodžiai 
tapo nebeaktualūs ir retai vartojami net orų prognozėse. O juk 
lietuvių kalba gali pasigirti ypatinga tokių veiksmažodžių gau- 
sa - vien veiksmažodžio Iyti sinonimų yra daugiau kaip pen- 
kiasdešimt. 

Pagal Sovietų Sąjungoje galiojusią absurdišką tvarką visas ap- 
gintas disertacijas turėjo patvirtinti Maskvoje esanti Aukščiau- 
sioji atestacinė komisija. Patvirtinimo dažniausiai reikėdavo 
ilgai laukti. Man, galima sakyti, pasisekė - patvirtinimas atėjo 
greitai, po vienerių metų (sklido gandai apie vieną mediką, ku- 
ris, porą metų laukęs, bet taip ir nesulaukęs jokio atsakymo, 

nuvykęs į Maskvą rado savo disertaciją, naudojamą vietoj kėdės 
pagalvėlės - mat, sekretorė buvusi neaukšto ūgio...). 

Ko išmokau, rašydama disertaciją? Be abejo, įgijau nemažai 
morfologijos, sintaksės ir semantikos žinių, išmokau analizuoti 
ir konstruoti mokslinius tekstus. Taip pat supratau, jog vienas iš 
svarbiausių dalykų, norint parašyti disertaciją, yra time manage- 
ment - gebėjimas tvarkyti savo laiką: reikia atsisakyti nebūtinų 
pramogų, susitikimų ir sėsti prie darbo iškart, be jokių „apšilimo“ 
valandų, netgi vėlai vakare. Be to, labai patartina pradėti rašyti 
tekstą kaip galima anksčiau, nebandant perskaityti visos įmano- 
mos lektūros savo tema. Požiūris „pirma viską perskaitysiu, o jau 
tada rašysiu“ yra sužlugdęs ne vieną kolegę. Dar vienas svarbus 
dalykas - savo disertacijos tekstą reikia mokėti beveik mintinai; 
tada nesunku daryti pakeitimus ar papildyti nauja medžiaga. 

Apsigynus disertaciją jau buvo galima galvoti ir apie docen- 
to vardą. Tam reikėjo parengti arba teorinį kursą, arba meto- 
dinę priemonę. Čia vėl pagelbėjo Ema — pasiūlė man dėstyti 
mokslinio darbo rašymo kursą ir rekomendavo literatūrą. Kiek 
pamenu, išėjo primityvokas kursas; daugiausia dėmesio jame 
teko stilistiniam aspektui, nes užsienio šaltiniai apie mokslinio 
darbo rašymą tada buvo neprieinami. Kaip gaila, kad emų šiais 
laikais nėra - bene trys mano kolegės, jau senokai apsigynusios 
disertacijas, tebėra lektorės... 

Šio skyrelio pavadinimas, anuomet sparnuotas posakis „učio- 
nym možeš i nie byt'...“, atspindėjo tada vyravusį gana cinišką 
požiūrį į mokslinį darbą. Turiu prisipažinti, jog rimta moksli- 
ninke netapau. Netrukus prasidėjo Sąjūdis, Ema sugrįžo į Sankt 
Peterburgą ir paaiškėjo, kad nesu iš tų žmonių, kurie gali dirbti 
mokslinį darbą vieni patys - man reikia bendravimo, kuris „pa- 
krauna“, uždega. Tiesą sakant, į lituanistų bendriją taip ir ne- 
buvau priimta: kai perskaičiau 1985 m. rusų kalba išleistos Lie- 
tuvių kalbos gramatikos beasmenių sakinių skyrių, nudžiugau 
pamačiusi, kad buvo pasinaudota sakinio modelių koncepcija, 
bet nuliūdino tai, kad mano pavardė ten nepaminėta. 


128 ANGLŲ KALBOS SLĖPINIŲ PAVILIOTI 


Po stažuotės Anglijoje pradėjau aktyviai domėtis įvairiais 
akademinio rašymo ir rašymo mokymo aspektais — viena pir- 
mųjų Lietuvoje pradėjau siūlyti rašymo kursus, kuriuose buvo 
nagrinėjama esė struktūra, jų tipai ir mokslinio darbo sudėtinės 
dalys bei teikiami metodiniai patarimai (tiesą sakant, pačius 
pirmuosius ledus pralaužė dėst. Talmantienė, mūsų studentams 
sėkmingai dėsčiusi kursą apie rašymo tipus). Iš šios srities pa- 
rašiau keletą knygelių, taigi nuo teorinės kalbotyros pasukau 
į taikomąją. Liūdna, kad taikomoji kalbotyra pas mus menkai 
vertinama, o gal ir visai nuvertinama - tuo įsitikinau, kai buvo 
svarstoma, kurios docento darbo užmokesčio kategorijos esu 
nusipelniusi. Mano giliu įsitikinimu, parašyti gerą taikomosios 
kalbotyros darbą sunkiau nei grynai teorinį - tam reikia ne tik 
išmanyti teoriją, bet ir mokėti ją perteikti savo auditorijai su- 
prantamu ir patraukliu būdu. 


Pažadėtoji žemė - Anglija 


Devintajame dešimtmetyje, apsigynus disertaciją, jau buvo 
galima svajoti apie stažuotę Anglijoje. Be visų kitų reikalingų 
popierių, įdomus dokumentas buvo charakteristika, kurioje tu- 
rėjo būti dvi sakralinės frazės - moral'no ustoičiva ir političes- 
ki gramotna. 1986-aisiais, surinkus visus būtinus dokumentus 
būsimai keturių mėnesių stažuotei Anglijoje, buvau pakviesta į 
Maskvą dviejų savaičių instruktažui. Po savaitės instruktorius 
pareiškė, jog Britanijos ambasada man vizos nedavė. Kai pasa- 
kiau, kad nueisiu į ambasadą sužinoti priežasties, man atsakė 
nie položeno. Grįžusi namo, pasiprašiau aukštojo mokslo mi- 
nistro Henriko Zabulio audiencijos. Padėti man jis neprižadė- 
jo - negi ministras skambins kažkokiam instruktorėliui, tačiau 
kitais metais vėl buvau pakviesta į instruktažą Maskvoje. Ten 
mums aiškino: visur turite vaikščioti kartu, kad išvengtumėt 
kapitalistų provokacijų, rezgamų patikliems tarybiniams pilie- 

čiams, o jeigu, netikėtai sugrįžę, rastumėt ką nors, besirausiantį 
jūsų lagamine, nebūtina griebtis kirvio, tiesiog mandagiai pa- 
klauskit: „Ir ką gi tamsta tikiesi čia rasti?“ 

Kai pagaliau gavome užsienio pasus, buvom paprašyti pasi- 
tikrinti, ar tikrai juose įrašytas toks ir toks mėnuo. Mano pase 
buvo nurodytas ne tas mėnuo, ir instruktorius pasakė: „O jūs 
pažiūrėkit į metus.“ Pase buvo įklijuota pernai Britų ambasa- 
dos man išduota viza! Keistai susiklosčius aplinkybėms, teko 
susitikti - Tretjakovo galerijoje — su angliste iš Maskvos, važia- 
vusia vietoj manęs į Angliją. Kiek supratau, ji turėjo reikalingų 
pažįstamų... 

Sario (Surrey) universitetas Gilforde (Guildford) mus pri- 
ėmė svetingai: draugiški jo dėstytojai, norėdami parodyti 
įdomiąsias Anglijos vietas, surengė nemaža ekskursijų ir net 
kviesdavosi į svečius. Per leksikos seminarus pagrindinis dė- 
mesys buvo skiriamas šnekamajai anglų kalbai, kuri, tiesą 
sakant, buvo daugelio mūsų Achilo kulnas - juk kalbos mo- 
kėmės daugiausia iš knygų. Buvom skatinami ją vartoti kasdie- 
niniame gyvenime, pavyzdžiui, turėjome nueiti į take away ir 
susipažint su meniu, sužinoti kainas, pakalbėti su padavėjais. 
Čia aš pirmąkart per dėstytojos Smilikos Gee seminarus suži- 
nojau, kad galima mokyti (ir išmokti) rašyti akademinį tekstą, 
kad yra sukurta tam tinkamų metodų ir parašyta daug vadovė- 
lių. Tai padarė tikrą perversmą mano galvojime, ir visi vėlesni 
mano mokslo darbai yra susiję su įvairiais rašymo ir rašymo 
mokymo aspektais. Rūpinausi ir kitais kalbos mokymo reika- 
lais - parvežiau daugiau kaip trisdešimt kasečių mūsų foneti- 
kos laboratorijai ir keleto vadovėlių fotokopijas, kurias labai 
maloniai parūpino Surrey universiteto laborantas, nes pirkti 
knygas ir kasetes buvo ne mūsų kišenei. 

Atmintyje įstrigo pokalbis su pagyvenusia ponia laukiant 
traukinio Londono metro. Pasiteiravusi, iš kur esu, ir išgirdusi 
Lietuvos vardą, ji pasakė: „O, prieš karą mes pirkdavom skanų 
lietuvišką sviestą“. Tai buvo malonus liudijimas apie kažkada 

buvusį kitokį Lietuvos statusą - tuo metu, kai ji, paskendusi So- 
vietų Sąjungos platybėse, daug kam tebebuvo terra incognita. 

Iš Gilfordo buvo nesunku pasiekti netoli esantį Londoną, 
tad beveik kiekvieną savaitgalį traukdavau paviešėti pas ponus 
Baublius (mane „pridengdavo“ kolegė estė, irgi dariusi pana- 
šias nuodėmes). Ko gero, nesu gyvenime sutikusi kitos tokios 
inteligentiškos ir geranoriškos šeimos. Jie padėdavo visiems 
lietuviams, neskirstydami į geruosius ir bloguosius. Visi, ku- 
riems pasisekdavo sovietiniais laikais ištrūkti į Angliją, žinojo, 
kad pas juos visada bus galima prisiglausti. Turtingoje Baublių 
namų bibliotekoje suradau daug autorių, kurie Lietuvoje nebu- 
vo spausdinami, tad naktį skaitydavau, pavyzdžiui, Kazimierą 
Barėną, o dieną pėsčiomis apvaikščiodavau Londono centrą - 
nuo Britų muziejaus iki Šv. Petro ir Pauliaus katedros ir atgal 
prie Haid parko, kur sustodavo autobusai į Gilfordą. Vaikščioti 
pėsčiomis buvo ne vien malonumas, bet ir būtinybė - savaitei 
gaudavome 30 svarų, už kuriuos reikėdavo pragyventi ir nusi- 
pirkti autobuso bilietus. Vaikščiodamas galėjai truputį sutaupy- 
ti - juk reikėjo parvežti namiškiams lauktuvių, o kur dar kny- 
gos (ačiū Londono eruditui Romui Kinkai už man padovanotus 
žodynus ir enciklopedijas)! Be to, turėjai puikią progą numesti 
nereikalingą viršsvorį, ir ja visi naudojosi. Svorio sumažinimo 
rekordą, berods, pasiekė kolega iš Kauno - grįžo namo kokia 
dešimčia kilogramų lengvesnis, užtat su avikailio kailinukais. 
Sunkiausia buvo gruzinams - juk jie visi kunigaikščiai! Grauž- 
dama prancūzišką batoną, Lali skundėsi, jog turėjo bėgti iš 
šeimininkų virtuvės; kvapas nuostabus, bet ji juk leidusi jiems 
suprasti, jog maistas ne visai jos lygio... 

Londone man retkarčiais tekdavo pernakvoti ir Sovietų Są- 
jungos ambasados bendrabutyje, kuris buvo puikioje vieto- 
je netoli Haid parko. Gyvenime nesu mačius tokio apleisto ir 
apdergto pastato - tikras kiaulių migis. Tuo maloniau būdavo 
grįžti į jaukius namus Gilforde, kuriuos, kaip ir Leningrade, 
šeimininkė paliko mano dispozicijoje, pati išvykusi mėne- 

siui atostogų. Beje, po kelerių metų ji apmokėjo mano sūnaus 
Lauryno studijas Rytų Anglijos (East Anglia) universitete. Kas 
sako, jog anglai - skrudžai? Beje, man dar teko laimė pamatyti 
ir good old England. Šeimininkės tėvai gyveno Kente, vadina- 
mame Anglijos sodu, nuostabiame gamtos kampelyje; jie par- 
davinėjo obuolius, prie namo buvo rozariumas, teniso kortai, 
o baldų kolekcija įvairesnė ir įdomesnė nei Viktorijos ir Alber- 
to muziejuje. Kai po kelerių metų vėl juos aplankiau ankstyvą 
pavasarį, pamačiau sode subrendusį žiedinį kopūstą. Pasirodo, 
jis buvo pasodintas rudenį ir augo visą žiemą, nelaistomas ir 
neprižiūrimas. Kad taip tą Golfo srovę kitaip pakreipus... 

Dar vienas neakademinis prisiminimas susijęs su siaubin- 
gu uraganu, tą rudenį nusiaubusiu pietų Angliją; šimtamečiai 
Haid parko ąžuolai buvo išrauti kaip plunksnelės. Tada net ne- 
galėjau įsivaizduoti, kad po ketvirčio amžiaus panašią gamtos 
stichiją prisieis dar kartą patirti mūsų kaime, kai uraganas iš- 
vartė elektros stulpus ir išguldė visą baravykinį miškelį. Tada 
atrodė, jog prasidėjo harmagedonas; gerai, kad dar nebuvau 
pamiršusi poterių... 


Sąjūdis ir nepriklausomybės 
atgavimas 


Viena kolegė labai taikliai apibūdino tą laikotarpį - jis kaip 
pirmoji meilė, kurios niekada nepamirši. Gyvenimas tada buvo 
velnioniškai intensyvus, kupinas įvairiausių jausmų — nuo pa- 
sididžiavimo savo tėvynainiais, sugebėjusiais pademonstruoti 
vienybę, solidarumą, ryžtą mirti, bet nepasiduoti, troškimą vėl 
atgauti nepriklausomybę iki nežinomybės baimės. Nelengva 
buvo per paskaitas elgtis taip, tarsi svarbiausia mums būtų ne 
rusų tankai už lango, o veiksmažodžių Perfect Continuous lai- 
kai ar Oskaro Vaildo Dorianas Grėjus. Kai 1991 metų vasarį, 
prasidėjus pavasario semestro paskaitoms, auditorijoje tvyrojo 

didžiulė įtampa, paprašiau studentų aprašyti savo išgyvenimus 
per sausio įvykius - juk rašymas turi ryškią terapinę funkciją. 
Iki šiol gailiuosi, kad neišsaugojau tų tekstų, nuoširdžių ir jau- 
dinančių. 

Šiuo laikotarpiu ypač išryškėjo mūsų specialybės paklausa — 
atsivėrus sienoms, užplūdus užsienio žurnalistams ir politi- 
kams, jokia konferencija ar interviu neapsiėjo be mūsų katedros 
dėstytojų ar studentų. Iki tol mes buvom nelabai reikšmingi, 
o dabar pasirodė, kad komunikuoti su pasauliu be anglų kalbos 
specialistų pagalbos sunkiai įmanoma. Turėjo praeiti nemaža 
laiko, kol bendras anglų kalbos mokėjimo lygis Lietuvoje pa- 
kilo. (Tarp kitko, šiuo požiūriu įdomūs mūsų buvusių studentų 
2015 metais Seime atlikto eksperimento rezultatai: Seimo na- 
riai buvo paprašyti atsakyti į keletą elementarių klausimų an- 
gliškai, ir jų atsakymai, deja, dažniausiai buvo tragikomiški...). 

Lietuvai paskelbus nepriklausomybę, katedros vedėju tapo 
doc. Petras Anusas. Katedra pradėjo dalyvauti tarptautiniuose 
projektuose, anglistams atsivėrė galimybė stažuoti Danijoje ir 
Airijoje. Mudvi su Zinaida Pavilioniene buvom vienos iš pir- 
mųjų lietuvių, apsilankiusių Golvėjaus (Galway) universitete, 
Airijoje (ankstesni svečiai čia buvo du: Amerikos lietuvis lakū- 
nas, kurio lėktuvas, XX a. pradžioje nutūpęs Golvėjaus (Gal- 
way) laukuose, anuomet paliko neišdildomą įspūdį airių vals- 
tiečiams ir kolegė Rosinienė, čia stažavusi prieš metus ir taip 
pat apie save palikusi gerą įspūdį - paskui kelerius metus ge- 
raširdžiai airiai siuntė į Lietuvą paramą, patikėję jai tą paramą 
išdalyti labiausiai jos reikalingiems). 

Šiomis dienomis Airija nubalsavo už homoseksualių porų 
vedybų įteisinimą. Ta proga prisiminiau 1994 m. apsilankymą 
Dubline. Mūsų šeimininkės, dvi jaunos studentės, vakare nusi- 
vedė mane su Pavilioniene į alaus barą, nakčiai mums pasiūlė 
savo lovas, o pačios, kaip ir dera svetingoms šeimininkėms, pa- 
siklojo ant grindų. Pasitaisiusi pagalvę, po ja išvydau rožančių. 
Įdomu, ar jis ten dar tebėra? 

Varna varna, 
kur tu patekai... 


Buvo šilta rugsėjo diena. Tik ką grįžusi iš Palangos sanato- 
rijos, laiminga ir patenkinta gyvenimu (juk tikrų tikriausios 
atostogos yra tada, kai tavo bendradarbiai dirba, o tu...) ėjau 
į katedros posėdį. Pakeliui susitikau buvusią mūsų sekretorę, 
paspėliojom, kas galėtų tapti būsimu katedros vedėju (mat, 
Petras Anusas išvažiuoja dirbti diplomatinio darbo į Ameriką), 
ojau po kelių valandų skambinau į namus su netikėta ir keista 
žinia - vedėja išrinko mane! Buvau taip staigiai užklupta, jog 
nespėjau nė apsiverkti. Palaikymo namuose sulaukiau iš sūnaus 
Lauryno: „Juk Erika (Sausverdė) puikiausiai vadovauja Skandi- 
navistikos katedrai, tai kodėl ir Tu negalėtum?“ 

Yra žmonių, kurie gimę (ir linkę) vadovauti. Aš tam neturė- 
jau nei polinkio, nei patirties, nei noro. Esu iš tų, kurie paprastai 
sėdasi į salės galą. Galiu kalbėti prieš 10-15 studentų auditoriją, 
bet prieš didesnę jaudinuos. Geros mintys man ateina pavėluo- 
tai. Vadovavimas yra visiškai prieš mano prigimtį. Tačiau tada 
buvo tokie laikai, kad niekas nenorėjo būti katedros vedėju - 
atsakomybė didelė, daug darbų, priedas prie atlyginimo bene 
50 litų, o kartais ir nulinis (dabar padėtis visiškai kitokia - daug 
kur vyksta piktos peštynės dėl šio posto). Psichologiškai nėra pa- 
prasta pradėti vadovauti kolegoms, su kuriais praleista ne vie- 
nas dešimtmetis, tuo labiau kad buvau pirmoji moteris, tapusi 
mūsų katedros vedėja. Laimei, visi katedros nariai labai toleran- 
tiškai reagavo į mano pirmuosius žingsnius. „Vedėja negali plauti 
indų, - ramiai, bet tvirtai pasakė Ada Vilčinskienė, kai po posė- 
džio bandžiau išskalauti kavos puodelius. Būta netgi tam tikro 
moteriško solidarumo - kaip sakė viena kolegė, reikia įrodyti 
vyrams, jog ir moterys geba ne prasčiau vadovauti katedrai... 

Vienas iš pirmųjų mano, kaip naujos katedros vedėjos, žings- 
nių buvo prisistatyti rektoriui prof. Pavilioniui. Kadangi buvau 

susipažinusi, kaip tvarkosi Upsalos universiteto Anglistikos ka- 
tedra, išreiškiau pageidavimą, kad ir mūsų katedra turėtų atskirą 
savo finansinę sąskaitą (mat, tuo metu iš rėmėjų mūsų katedrai 
gaunama finansinė parama nueidavo į bendrą universiteto sąs- 
kaitą ir ten be pėdsakų dingdavo). Rektorius prižadėjo pageida- 
vimą patenkinti, bet, kaip žinom, šuns balsas į dangų neina... Ko 
gero, šis klausimas dabar nebeaktualus (kiek žinau, tik Lituanis- 
tinių studijų katedra vienintelė mūsų fakultete turi savo sąskaitą). 

Šis vizitas atgaivino labai nemalonius prisiminimus apie prof. 
Emos Geniušienės apsilankymą pas rektorių. Neseniai apsigy- 
nusi habilituoto daktaro disertaciją ir padėjusi versti akademinę 
Lietuvių kalbos gramatiką į anglų kalbą, pervargusi profesorė pa- 
prašė pusės metų kūrybinių atostogų, kurių jai kažkodėl nedavė. 
To pokalbio su rektorium ji ilgai negalėjo pamiršti - jos buvęs 
studentas sėdėjo prie savo stalo nepakeldamas galvos, neišklausė, 
nepasidomėjo jos padėtim, nepadėkojo už ilgametį darbą anglis- 
tikos ir lituanistikos baruose ir praktiškai išvarė ją į pensiją (deja, 
kartais chamizmo netrūksta ir profesoriams...). Grįžusi į Sankt 
Peterburgą, Ema kartu su savo vyru, žinomu lingvistu Vladimiru 
Nedjalkovu dirbo mokslinį darbą, redagavo ir vertė į anglų kalbą 
knygas, išspausdintas garsiosiose Europos leidyklose (John Ben- 
jamins, Walter de Gruyter), už kurias buvo suteikta valstybinė 
Sankt Peterburgo premija. Kiek žinau, Emmos atvejis ne vienin- 
telis. Kodėl Lietuvoje nemokama branginti talentingų, tarptauti- 
nio lygio filologų? Negi jų pas mus per daug? 


Vedėjavimo vargai 
ir džiaugsmai 


Nuo pat pirmųjų dienų užgriuvo vedėjos darbai: katedrai 
verkiant reikėjo remonto. Du nedideli kambarėliai atrodė liū- 
dnokai, nors ankstesni vedėjai karts nuo karto pasirūpindavo 
perdažyti suskeldėjusias grindis. Būtinai reikėjo pakloti naujas, 

perdažyti sienas ir lubas, įsigyti naujų ryškesnių šviestuvų ir 
atvirų lentynų, kad pagaliau parodytume, kokių knygų turi ka- 
tedra. Remontą finansavom patys - padėjo rėmėjai ir buvo šiek 
tiek sutaupytų pinigų iš ankstesnių projektų, kuriems vadova- 
vo Rasa Marija Sabaliauskienė. Darbus atliko vienos studentės 
tėvo firma ir buvęs Vokiečių filologijos katedros studentas - 
žodžiu, patikimi žmonės. Padėjo ir kolegės, įkinkiusios net 
savo vyrus. Pamenu, kaip doc. Algimantas Karpus vežė mane į 
šviestuvų parduotuvę ir nupirktus užtempė į antrą aukštą (buvo 
tikrai sunkūs). Po remonto jau nebebijojom išeiti į balkoną - 
grindys nebelingavo. 

Po truputį pradėjau suprasti pagrindines vedėjo funkcijas. 
Pirmoji iš jų - mūsų raison dėtre, arba būties prasmė, - rūpin- 
tis studentais, padėti jiems susiorientuoti naujoje aplinkoje ir 
susidraugauti, susipažinti su universiteto rūmų ansambliu ir is- 
torija, patarti, kokius pasirenkamuosius kursus išsirinkti, kaip 
bendrauti su dėstytojais, spręsti konfliktus ir, galų gale, paska- 
tinti švęsti tradicines studentiškas šventes. Rengdavau regulia- 
rius susitikimus su studentais, aiškindavau jiems universiteto 
struktūrą, katedros jurisdikciją, aptardavome aktualias proble- 
mas. Sumaniau skelbti naujienas informaciniame biuletenyje 
Whatš on at the Department? (su kokiom paskaitom laukiam 
vizituojančių profesorių, kur stažuoja mūsiškiai, kokie bus ka- 
tedros renginiai, kokių knygų gavom dovanų ir pan.). Visi galė- 
jo jį pasiskaityti. Tada buvo nemažai pasirenkamųjų dalykų, tad 
raginau dėstytojus viešai pristatyti savo discipliną, kad atrodytų 
konkurencinga ir patrauktų studentus ją rinktis. Vėl pradėjom 
rengti studentų mokslines konferencijas, kurios buvo apleistos 
Sąjūdžio metais. Vėl atgaivinom bendras šventes - visų pirma, 
Šv. Kalėdas. Prie to ypač gražiai prisidėjo doc. Regina Siniū- 
tė-Ayre, neseniai kartu su vyru sugrįžusi į Lietuvą ir išmokiusi 
mus angliškų kalėdinių giesmių, taip pat Aldona Rėksnienė, 
fonetikė ir ilgametė choristė. Šventėm ir Valentino dieną. Jos 
proga skelbdavom geriausio studentiško meilės eilėraščio kon- 

kursą. Jame, be anglistų, pamenu, dalyvaudavo ir lituanistai 
bei rusistai, o komisija buvo įspūdinga - pirmininkavo „tikras“ 
amerikiečių poetas, katedros Fulbrighto stipendininkas Kerry 
Shawn Keys. Pamenu miuziklą, kurį sukūrė ir pastatė patys stu- 
dentai - džiaugėmės jų kūrybiškumu. Aldona Rėksnienė suor- 
ganizavo Stanevičiaus kiemelyje gražiai nuskambėjusį Šekspy- 
ro sonetų vakarą. Būdavo smagu, kai kartu su studentais ir jų 
tėvais švęsdavome studijų pabaigtuves. Žinojome, kad all work 
and no play makes Jack a dull boy, tad stengdavomės, kad studi- 
jos mūsų universitete būtų prisimenamos su malonumu. 
Antras svarbus vedėjo darbo baras yra dėstytojų kolektyvas. 
Kaip jau rašiau, man nusišypsojo laimė — buvau apsupta labai 
pareigingų, kultūringų ir geranorių kolegų. Visą laiką stengiaus 
vadovautis prof. Valeikos mintimi - vedėjas išrenkamas tam, kad 
gintų savo katedros narių interesus, visų be išimties, neskirstant 
į „savus“ ir „nesavus“, kaip kad dabar dažnai atsitinka: „savie- 
siems“ padedama, pavyzdžiui, greičiau apsiginti disertaciją ar 
gauti docentūrą, o „nesavieji“ apkraunami visokiais darbais ir 
tarsi nustumiami į šalį. Pamenu, jog posėdžius pradėdavau nuo 
dobrze o nas powiedziali (tokią rubriką turėjo Lenkijoje leidžia- 
mas žurnalas Kobieta i Žycie) - nuo to, kas gero buvo pasakyta 
apie mūsų katedrą, dėstytojus ir studentus. Drauge aptardavom 
kandidatūras tų studentų, kuriuos ketindavom palikti dirbti ka- 
tedroje - juk per šešerius studijų metus dėstytojai juos gerai paži- 
no ir buvo susidarę nuomonę, kuris absolventas visais atžvilgiais 
būtų mums tinkamas; kaip žinome, the rotten apple situacija yra 
nereta (keista, kad šiuo metu nesurandama savų studentų, no- 
rinčių ir galinčių dirbti katedroje, ir naujų kadrų dažnai ieškoma 
iš šalies, pavyzdžiui, iš Edukologijos universiteto, kitaip sakant, 
perkama katė maiše). Bene pirmieji fakultete švenčių progom 
pradėjom kviestis katedroje nebedirbančius senjorus, kad jie ne- 
sijaustų pamiršti ir nereikalingi. Prisimindama, kaip man buvo 
sunku patekti į aspirantūrą, raginau kolegės nesnausti ir vis ste- 
bėdavausi, kad laisvų doktorantūros vietų yra, o norinčių — ne. 

Gal tada mokslinis darbas neviliojo dėl to, kad aplinkui virte virė 
įdomus gyvenimas, visose srityse vyko daugybė permainų, atsi- 
rado daug naujų ir įvairių galimybių, o universiteto dėstytojų at- 
lyginimai buvo apgailėtini, jau ir tada gal mažesni nei mokytojų. 
Buvo nelengva išlaikyti katedroje perspektyvius jaunus dėstyto- 
jus, kartais norėdavosi užrašyti ant katedros durų „Vsie ušli na 
front“. Guodžiuos bent tuo, kad parengėm puikių kadrų Briu- 
seliui, Liuksemburgui, na, ir mūsų Užsienio reikalų ministerijai. 
(Kolegė Armalytė sakydavo, kad pas mus studentai įgyja ne siau- 
rą specialybę, o platų išsilavinimą, kuris leidžia jiems sėkmingai 
dirbti pačiose įvairiausiose sferose - nuo Žurnalistikos, viešųjų 
ryšių, mokytojavimo ar vertėjavimo iki darbo verslo, bankinin- 
kystės sektoriuose ar diplomatinėje tarnyboje.) 

Ir trečias svarbus vedėjo darbo aspektas - santykiai su deka- 
natu ir rektoratu ir ryšiai su visuomene. Man ir vėl nusišypsojo 
laimė: dekanas tuomet buvo Kęstutis Urba, kuriam jaučiau ir jau- 
čiu didelę simpatiją. Ne aš viena — tada mūsų katedroje dirbusi 
JAV ambasadoriaus žmona Ellen Swihart ir dabar jį prisimena 
kaip labai kultūringą vadovą, kuris atidžiai ją išklausydavo ir 
pasistengdavo padėti (labai džiaugiuos, kad jo darbai vaikų li- 
teratūros baruose buvo įvertinti Vyriausybės premija; jis tikrai 
jos nusipelnė). Manau, kad Filologijos fakultetui buvo labai pa- 
sisekę du kartus - kai jam vadovavo „Auksaburnis“ Jonas Balke- 
vičius ir Kęstutis Urba. Abu - artistiškos natūros, puikūs kalbė- 
tojai, sugebėdavę uždegti auditoriją (studentai lig šiol prisimena 
jų kalbas), ir, manyčiau, padorūs žmonės. Dekanato posėdžiai 
buvo labai produktyvūs, svarstydavom įvairiausius klausimus, 
ginčydavomės, tardavomės. Jautėmės galį daug ką nuspręsti, pa- 
keisti. Mūsų, katedros vedėjų, balsas būdavo svarbus. Fakultetas 
tada gyveno audringus mokymo proceso reorganizavimo laikus: 
buvo pereita prie dviejų studijų pakopų - bakalauro ir magis- 
tro — sistemos, pradėta skirti privalomuosius ir pasirenkamuo- 
sius dalykus, mūsų studentams ir dėstytojams atsirado galimybių 
pasitobulinti užsienio universitetuose, žodžiu, buvo išsivaduota 

iš Maskvos primestų akademinio darbo taisyklių ir stengtasi su- 
sidaryti savas, artimesnes europietiškoms. 

Supratom, kaip svarbu pristatyti katedrą platesnei visuome- 
nei ir užmegzti bei palaikyti dalykiškus ryšius su užsienio šalių 
ambasadomis. Nepriklausomybės pradžioje būtent jose dirbo 
ypatingi žmonės, daug gero padarę Lietuvai - tai žavusis Pran- 
cūzijos ambasadorius Surmainas, džentelmeniškasis Britani- 
jos ambasadorius Macanas ir dalykiškasis JAV ambasadorius 
Swihartas. Daug paramos gavome iš Britanijos ambasados per 
Britų Tarybą: tai ir dėstytojų stažuotės Anglijoje, ir finansinė 
parama vykstantiems į mokslines konferencijas, ir trejų metų 
trukmės rašymo programa atsikūrusioms Baltijos valstybėms — 
Lietuvai, Latvijai ir Estijai. Šios programos vadovo Chriso 
Tribble dėka galėjome klausytis Reading'o universiteto dėsty- 
tojo Rono White paskaitų iš eilės visose trijose šalyse; vėliau 
projektą užbaigė kelių savaičių stažuotė Readingo universitete 
ir visų programos dalyvių straipsnių rinkinys, skirtas rašymo 
problemoms. JAV ambasados viešųjų ryšių atstovas Viktoras 
Sidabras skyrė mūsų katedrai tūkstantį dolerių, už kuriuos 
buvo nupirkti akademinio rašymo vadovėliai. Į katedrą atvy- 
ko Fulbrighto stipendininkai iš Amerikos - Laima Sruoginis 
(dukart), Kerry Shawn Keys, Wendell Mayo. Jų atvežtos knygos 
labai praturtino mūsų biblioteką, bet svarbiausia - mūsų stu- 
dentai gavo dėstytojus, tikrus native speakers. Kiek vėliau ir trys 
mūsų dėstytojos pasinaudojo Fulbrighto programa. Taigi, we 
were milking two cows gana sėkmingai. Vėliau prisidėjo ir „tre- 
čioji karvė“ - Kanados ambasada, kuri irgi padovanojo mums 
taip trūkstamų knygų ir parėmė bene keturių katedros narių 
keleto savaičių stažuotes Otavos ir Toronto universitetuose. 

Jau minėjau, kad mums pasisekė prisivilioti į katedrą po- 
nią Swihart, kuri mūsų studentams dėstė Amerikos literatūrą, 
o JAV ambasados viešųjų ryšių specialistė Lisa Heling - JAV 
civilizacijos kursą. Švedijos ambasadoriaus žmona prof. Ka- 
rin Aronsson pasiūlė sociolingvistikos seminarus ir vadovavo 

mūsų studentų moksliniams darbams. Taigi, mes sėkmingai 
vadovavomės iš provincialumo kompleksų, katedroje padvelkė 
tarptautiniai vėjai. Užsimezgė geri dalykiniai ryšiai su Upsalos 
ir Helsinkio universitetais. Šiaurės Tarybos dėka bene pen- 
ki katedros nariai gavo keturių arba penkių mėnesių stažuotę 
Upsalos universitete, kuriame mus globojo nešiaurietiškai šilta 
Anglistikos katedros vedėja Ingegerd Backlund, vėliau mūsų 
universitete skaičiusi paskaitą apie kokybės kontrolę - universi- 
tetinių programų vertinimą, mums tuo metu visiškai nežinomą 
dalyką. Vykdėme įdomų rašymo projektą su dviem šios kate- 
dros dėstytojais - Alanu Shima ir Pamela Marston; jie su mūsų 
studentais dirbo nuotoliniu būdu: atlikę iš jų gautas užduotis, 
studentai siųsdavo jas į Upsalą, o iš ten jiems būdavo atsiun- 
čiamos pastabos ir įvertinimai. Turėjome neblogus ryšius ir su 
Helsinkio universitetu - prof. Mattis Riisanenas mūsų studen- 
tams skaitė anglų kalbos istorijos paskaitas. 

Tačiau ne mažiau svarbu buvo pristatyti katedrą ir Lietuvoje. 
Visų pirma, bendradarbiavome su universiteto laikraščiu Uni- 
versitas Vilnensis, rašėme jame apie katedros veiklą. Pamenu, 
buvau parašiusi straipsnį apie stažuotę Helsinkio universite- 
te, apie kolegę Reginą Siniūtę-Ayre ir mūsų katedros rėmėjus 
Mary ir Gordoną Snow. Patyrusi savo kailiu, iš ko susideda tik- 
rasis dėstytojo darbo krūvis, paskelbiau straipsnį apie nemato- 
mą ir nevertinamą dėstytojų krūvį Mokslo Lietuvoje. 

Stažuodama užsienio universitetuose, stengdavausi ne tik pa- 
gilinti savo dalyko žinias, bet ir pasimokyti kai kurių labai nau- 
dingų katedros pristatymo visuomenei būdų. Pavyzdžiui, sek- 
dami Helsinkio universiteto Anglų kalbos katedros pavyzdžiu, 
prie įėjimo į katedrą pakabinome stendą su mūsų dėstytojų 
nuotraukomis, kad ir studentai, ir lankytojai galėtų su mumis 
susipažinti neakivaizdiniu būdu. 

Suvokti visus šiuos vedėjo darbo aspektus - santykius su stu- 
dentais, kolegomis, visuomene ir valdžia - man padėjo Britų 
Tarybos organizuoti švietimo vadybos kursai. 

Mano artimiausios kolegės 


Gilinantis į vedėjo darbo specifiką nuolatos kildavo įvai- 
riausių idėjų, kurias įgyvendinti padėjo dvi artimiausios pa- 
galbininkės: Birutė Ryvitytė puikiai išmanė sudėtingus krūvių 
formavimo reikalus, o Nida Burneikaitė buvo neišsenkantis 
įvairių gerų idėjų šaltinis. Abi buvo tarsi mano dvi dešinio- 
sios rankos. Jau nebepamenu, kokias idėjas ir projektus svars- 
tydavom, bet būdavo taip įdomu, jog dažnai mums reikėda- 
vo ieškoti budėtojo, kad aštuntą ar devintą vakaro atrakintų 
Filologijos fakulteto vartus. Man atrodė, kad jos abi, turėda- 
mos nemažą katedros vidaus gyvenimo organizavimo patirtį, 
būtų galėjusios tapti puikiomis vedėjomis. Deja, man proposes, 
God (?) disposes. 

Kaip jau rašiau, man labai pasisekė - katedros žmonės buvo 
tikri inteligentai; nepamenu, kad būtų buvę pykstamasi ar 
skundžiamasi, intriguojama ar negražiai kalbama apie kolegas. 
Mane supo labai skirtingų charakterių dėstytojos, kurios tarsi 
papildydavo viena kitą. Keletą iš jų, su kuriomis artimiau ben- 
dravau, paminėsiu. 

Lilija Talmantienė, manyčiau, iš prigimties yra nonkonfor- 
mistė, turinti savitą požiūrį į gyvenimą ir į mokymo procesą, 
meniškos natūros ir labai išradinga dėstytoja - buvę studen- 
tai ir po daugelio metų per tradicinius susitikimus dalijasi pri- 
siminimais apie tai, kokias jos pasiūlytas temas nagrinėdavo, 
kaip tą patį tekstą suvaidindavo, paskui sušokdavo, kokias įdo- 
mias knygas ji rekomenduodavo skaityti (pvz., Lawrence Lady 
Chatterlys Lover). Vienu metu Lilė buvo pasiryžusi išeiti iš uni- 
versiteto, nes nenorėjo rašyti disertacijos. „Kas gi tada mokys 
mūsų studentus anglų kalbos?“ - pasakė rektorius Kubilius. 
Ir ji pasiliko - išmintingo vadovo žodis gali būti labai svarus. 
Kartais aš turėdavau abejonių, ar jos aptariamos temos iš tiesų 
patrauklios visiems studentams. Įdomų atsakymą išgirdau iš 
vienos mūsų studentės, vertėjaujančios Briuselyje - dėstytojos 

kalba buvusi tokia turtinga, jog norėdavosi jos klausytis ir klau- 
sytis, kad ir apie ką kalbėtų. Studentai moka atsirinkti... 

Mūsų katedroje buvo daug dailių ir elegantiškų dėstytojų, bet 
tarp jų savo netradiciniu, gal kiek semitišku grožiu ir eleganci- 
ja išsiskyrė doc. Laima Zabulienė. Išsiskyrė ji ir dar viena reta 
savybe - vengdavo naudotis privilegijomis, kurios sovietiniais 
laikais būdavo prieinamos ministrų žmonoms: nei stažuotės, 
nei užsienio komandiruotės, nei specparduotuvės, jos, regis, 
neviliojo. Kartą mes abi valandą stovėjome eilėje prie ano meto 
stebuklo - bananų. Su ja visada malonu bendrauti; nesu girdė- 
jus, kad ji būtų ką nors apšnekėjus ar su kuo nors susipykus. 

Labai gerbiu Gražiną Karpuvienę, kuri turi įgimtą talentą už- 
megzti ryšius su katedrai reikalingais žmonėmis. Jos dėka kate- 
dra gaudavo mums taip reikalingų knygų ir kompiuterių. Kaž- 
kokiu būdu ji moka nesunkiai išspręsti visas problemas ir netgi 
prodekanės darbas fakultete jai nekėlė jokių sunkumų (štai ir 
dabar abi mokomės prancūzų kalbos, tiesa, raudonuodamos, 
nes amžinai nespėjam pasiruošti, bet narsiai palaikom viena 
kitą). Kartu su Zinaida Pavilioniene bei Dalia Tekoriene Sąjū- 
džio metais Gražina įgijo naują specializaciją - vertimą raštu ir 
žodžiu, sinchroninį ir konsekutyvą (tie metai atskleidė dauge- 
lio mano kolegų potencijas ir praturtino programas, siūlomas 
studentams). Gražina yra išlaikiusi egzaminus, suteikiančius 
teisę vertėjauti Europos Sąjungos institucijose. Kai ji neateina į 
prancūzų kalbos pamokas, žinau, kad Briuselis ar Liuksembur- 
gas vis dar nesugeba išsiversti be jos pagalbos... 

Profesorė Tekorienė did not suffer fools gladly, todėl buvo stu- 
dentų, kurie jos privengdavo. Savo studentams ji kėlė didelius 
reikalavimus ir netoleravo tingėjimo ar kvailumo. Stebėdavausi 
jos interesų platumu - ryški figūra anglistikoje, viena iš aka- 
deminės lietuvių kalbos gramatikos vertėjų į anglų kalbą, sė- 
kmingai dirbo ir lituanistikoje, o greta visų tų rimtų darbų yra 
parašiusi populiarią anglų kalbos gramatiką bei anglų-lietu- 
vių pokalbių knygelę. Profesorė yra labai praktiška ir racionali; 

dažnai katedroj juokaudavom, kad Lietuva jau tikrai būtų pasi- 
vijusi Švediją, jei ji būtų buvusi finansų ministrė. 

Inesa Šeškauskienė yra labai valinga ir kryptingai dirbanti 
kolegė. Sąjūdžio metais, kai daug kam mokslas atrodė ne pats 
svarbiausias dalykas, ji parašė ir apgynė daktaro disertaci- 
ją. Dažnai mokslininkai visą gyvenimą nagrinėja vieną kurią 
temą, bet Inesą pavadinčiau daugiakovininke - po disertacijos 
apie prielinksnius ji parašė leksikologijos vadovėlį, atvertė nau- 
ją metaforos analizės puslapį ir parengė šiuolaikišką akademi- 
nio rašymo kursą. Ji buvo reikli, bet teisinga katedros vedėja, 
rūpinosi visais jos nariais, puikiai išmanė studijų programų su- 
darymo ir krūvių planavimo reikalus. 

Jonę Grigaliūnienę atsiviliojom iš Užsienio kalbų instituto, nes 
mums labai reikėjo tokių aukštos kvalifikacijos dėstytojų: ji buvo 
viena iš studentų anglistų sakytinės ir rašytinės kalbos tekstynų 
kūrėjų ir pasiūlė mūsiškiams solidžius Politinio diskurso, Kalbos 
filosofijos, Tekstynų lingvistikos kursus. Greta visų savo mokslinių 
darbų Jonė parašė puikų darbą apie anglų kalbos dėstymo istoriją 
Lietuvos universitetuose. Tai, kad ji turėjo išeiti iš mūsų katedros, 
labai pakenkė katedros autoritetui ir sumažino jos mokslinį po- 
tencialą. Our loss, her gain - Vertimo katedroje Jonė iš karto gavo 
profesūrą, kurios tikrai buvo nusipelniusi. Deja, Anglų filologi- 
jos katedra byra - 2016-aisiais ją paliko ir Šeškauskienė. O Jonei 
asmeniškai esu labai dėkinga už tai, kad įtikino mane, jog net aš 
galiu išmokti vairuoti automobilį. 

„Aldona, prispjauk į kavą; — tokį kodinį sakinį katedroje 
galėjai išgirsti beveik per kiekvieną pertrauką (tai aliuzija į Ži- 
nomą anekdotą apie būdą paruošti gerą kavą). Atėjusi iš Peda- 
goginio instituto, Aldona Rėksnienė nuostabiai greitai pritapo 
prie mūsų katedros atmosferos ir ją praturtino savo socialumu, 
optimizmu ir suvalkietišku praktiškumu. Ji pilna idėjų ir turi 
stiprų pareigos jausmą: ar tai būtų konferencija, ar koks studen- 
tiškas vakaras, Aldona buvo galima visiškai pasitikėti. Foneti- 
kos dėstymo principus ji perėmė iš dėst. Aprijaskytės ir papildė 

juos savo patirtimi. Man būdavo didelis malonumas su ja pasi- 
kalbėti mudviejų gimtąja Prienų tarme ir puiki galimybė pasi- 
tikrinti: „Ar Tavo mama sakydavo - lipu į viršų trepais, o kaip 
tada, jei žemyn, - į sklepą? Ar ji sakydavo - vaikai vaikai, neva- 
rykit Dievo į medį?“ Kadangi abi dar nesam pametusios lietu- 
vių šeimininkavimo senųjų įpročių, retkarčiais būdavo smagu 
nustebti: „Ką, dar neužraugei kopūstų? Nu žinai... O bruknių 
jau išsivirei?“ 

Svarbų vaidmenį katedros kasdieniniame gyvenime vaidina 
sekretorė (dabar vadinama reikalų tvarkytoja). Mes turėjom jau- 
ną dailią simpatišką sekretorę Eglę Malinionienę, kuri kuo pui- 
kiausiai susigaudydavo visų katedros reikalų raizgalyne. Buvo 
labai malonu neseniai viename moterų žurnale perskaityti jos 
prisiminimus, kuriuose ji dėkoja katedrai, kad paraginome ją 
siekti aukštojo mokslo ir, pasirodo, net parašydavome skelbimą 
„Prašom šią savaitę netrukdyti Eglės, nes jai dabar sesija.“ 

Negaliu nepaminėti dar vienos kolegės, tiesa, iš Užsienio kal- 
bų instituto. Nijolė Bražėnienė iš prigimties yra lyderė, tiesiog 
apsigimusi būti vadove, daugelį metų savo vadovaujamame 
institute sugebėjusi išlaikyti draugišką ir kūrybingą atmosferą, 
labai įtikinamai ginti saviškių interesus (už jos dėstytojos jau- 
tėsi kaip už mūro), bet kartu ir taktiškai, neįžeidžiai aptarti su 
kolegom kokias nors problemas ar studentų pretenzijas. Mūsų 
katedra labai dalykiškai bendravo su institutu, keisdavomės in- 
formacija, knygom, dėstytojais. Kad taip daugiau tokių nijolių 
mūsų fakultete! Ir universitete! 

Kaip jau minėjau, porą dešimtmečių kartu su Vokiečių filo- 
logijos katedros dėstytojais mes grūdomės dviejuose nykštuki- 
niuose kambarėliuose, tad jų dėstytojus irgi volens nolens pa- 
žinojome. Viena ryškiausių figūrų buvo doc. Ina Meiksinaitė 
(Meiksina), kuri žavėjo unikalia savybe —- noru visiems pagel- 
bėti. Jauniesiems savo katedros dėstytojams ji padėdavo susi- 
rasti aspirantūros vadovus, dažniausiai Leningrade, nes Lie- 
tuvoj tada germanistų profesorių dar nebuvo; visiems rasdavo 

gerą Žodį, net man atitempė storiausią Brugmano Lyginamosios 
indoeuropiečių gramatikos pagrindų tomą, sužinojusi, kad rašau 
disertaciją apie beasmeniškumo fenomeną. Ji buvo fantastiška 
pasakotoja, dažnai naudodavosi Biblijos ištarmėmis (dabar 
septynių liesų karvių laikotarpis... ir kt.), o tai anuomet būda- 
vo retas dalykas. Pamenu vieną jos papasakotą istoriją: kai po 
karo jų šeimai pasiūlė puikų butą Žvėryne, jos mama atsisakė 
į jį keltis - ten ant stalo tebestovėjo pietūs, tarsi ankstesni buto 
šeimininkai tebūtų trumpam išėję iš namų. Negalėjo. Dėst. 
Meiksinaitė turėjo nuostabią atmintį. Neseniai viena germanis- 
tė, baigusi universitetą prieš 30 metų, pasakojo kartą Čiurlionio 
gatvėje susidūrusi su savo bendrakursiu; šis vis atsiprašinėjęs, 
kad pamiršo jos vardą, o su šuniuku pro šalį praeidama buvusi 
jų dėstytoja pasisveikinusi: „Sveika, Roma!“ 

Leonas Petravičius, ilgametis tos pačios katedros vedėjas, buvo 
filologas iš Dievo malonės. Puikus vertėjas. Vertė iš visų germanų 
kalbų. Kartą man juokais prasitarė: „Išverčiau knygą, tik nežinau, 
iš kokios kalbos - iš olandų ar iš danų.“ Iš jo gavau perskaityti 
Solženicyno Gulag Archipelag ir kitų knygų, vadinamų „životny- 
je“ - tai buvo Sovietų Sąjungoje draudžiamos užsienyje išleistos 
knygos, kurias išradingi žmonės įveždavo, prisitvirtinę ant pilvo 
(rus. život „pilvas“). Levukas (taip jį vadindavo draugai) buvo la- 
bai stiprios dvasios, giliai tikintis žmogus. 


Katedros mecenatai 


Turbūt esama įvairių priežasčių, kodėl tiek daug žmonių yra 
padėję mūsų katedrai. Gal Sąjūdžio metas pažadino žmonėse 
pačias gražiausias savybes, o gal mums tiesiog pasisekė. Norė- 
čiau papasakoti apie vieną JAV lietuvį, kuris atvažiavo gal ko- 
kiais 1995-aisiais su tuometiniu stebuklu - bene dešimčia kom- 
piuterių ir padovanojo juos mūsų katedrai, tad studentai galėjo 
įgyti kompiuterinio raštingumo pradmenų. Iš jo pasakojimų 

man įstrigo du dalykai: kad pinigų kompiuteriams nupirkti jis 
užsidirbo, padėjęs likviduoti kažkokio taifūno padarinius ir 
kad jo teta, vieno JAV koledžo prezidentė, mokėdavo gražiai 
padėkoti visiems rėmėjams — ir dideliems, ir mažiems (dabar 
manau, kad ši jo pastaba buvo akmenukas į mūsų daržą). 
Regina Siniūtė-Ayre buvo Amerikoje apsigynusi disertaciją 
iš vokiečių literatūros, bet mūsų katedroje ji sėkmingai dėstė 
anglų ir amerikiečių literatūrą, mums dovanojo daug Šekspyro 
tomų bei kitų taip trūkstamų knygų. Patyrusi daug išbandymų, 
nuėjusi nelengvą DP (displaced person) kelią, Regina išlaikė 
jautrią širdį ir norą padėti savo artimiesiems. Kartu su vyru 
Michaeliu Ayre ji finansavo trijų universiteto auditorijų remon- 
tą, rūpinosi Stanevičiaus kiemelio sodiniais, padovanojo lauko 
suolus. Ilgus metus — nežinau kodėl - universiteto kiemuose 
nebūdavo jokių gėlių. Regina padarė gražią pradžią - pirmoji 
pasodino gėlių mūsų katedros balkone (1999 m. mes net laimė- 
jome trečią vietą Vilniaus miesto balkonų apželdinimo konkur- 
se; vėliau žemes nešiodavo ir gėles sodino Aldona Rėksnienė ir 
jos vyras Juozas). Per Kalėdas Regina visada papuošdavo eglutę 
katedroje. Jos dėka buvo įkurta Lietuvos-Kanados studijų aso- 
ciacija ir suorganizuotos kelios tarptautinės aukščiausio lygio 
Kanados literatūros konferencijos (beje, mūsų katedra buvo 
įkūrusi ir Lietuvos-Airijos draugiją; švęsdavome Šv. Patriko 
dieną, surengėme keletą sėkmingų konferencijų ir netgi susi- 
tikimą su Nobelio premijos laureatu airių poetu Shamus He- 
aney). Katedroje turime mūsų studentų nupieštus draugiškus 
dėstytojų šaržus — po Reginos paveikslu yra tokie pranašiški 
žodžiai: What is this life if full of care we have no time to stand 
and stare. Atrodė, kad ji vykdo kažkokią šventą misiją ir niekaip 
negali sustoti ir pailsėti... Deja, Regina mus paliko per anksti. 
Ponia Swihart daug prisidėjo prie katedros prestižo stiprė- 
jimo; jos dėka šventėm nuostabų Kalėdų vakarą Amerikos 
centre, o jos vyras, JAV ambasadorius, dalyvaudavo studentų 
inauguracijos ir mokslo metų pabaigos iškilmėse. Mes turėjom 

vieną nestandartinį studentą, Audiejaitį, vėliau tragiškai žuvu- 
sį; p. Swihart išrūpino jam nemokamą JAV aklųjų bibliotekos 
nario bilietą. O kai ji pakviesdavo visą katedrą į svečius, p. Regi- 
na manęs klausdavo: „Ar padėkojot poniai Swihart?“ „Padėko- 
jau, - sakau, - bene tris kartus.“ „Bet ar padėkojot raštu?“ Iš kur 
mums žinoti, kokie yra vakarietiški mandagumo standartai... 

Kaip jau minėjau, Gražina Karpuvienė turi fantastišką suge- 
bėjimą rasti katedrai reikalingų žmonių. Dar pačioje Sąjūdžio 
pradžioje ji vertėjavo grupei anglų inteligentų, kuriuos pa- 
kvietėm į katedrą ir su keliais iš jų iki šiol palaikom draugiš- 
kus ryšius. Mary ir Gordonas Snow, susidomėję Lietuva ir jos 
žmonėmis, nusprendė mums padėti. Gavę nedidelį palikimą, 
jiedu svarstė, ar nusipirkti naują virtuvės baldų komplektą, ar 
remti mūsų katedrą. Abu nusprendė mūsų labui, ir Oksforde 
gyvenanti Snow šeima gal penkerius metus kelioms savaitėms 
priimdavo du mūsų studentus (vėliau - ir dėstytojus), nupirk- 
davo jiems lėktuvo bilietus, supažindindavo su šio fantastiško 
universitetinio miesto gyvenimu, teatrais ir dar pavežiodavo 
po Angliją. Šiais merkantiliškais laikais visa tai atrodo kaip ste- 
buklinė pasaka. Argi dabar kam nors galėtų apsiversti liežuvis 
pavadinti anglus šykščiais? 

Tiesa, mes patys irgi bandėme užsidirbti šiek tiek lėšų kny- 
goms, kanceliarinėms išlaidoms ir kitoms reikmėms, organi- 
zuodami mokamus šeštadieninius kursus moksleiviams. Jie 
sėkmingai veikė keletą metų. 


Vedėjos karjera baigta 


2001 metais nusprendžiau atsisakyti katedros vedėjos parei- 
gų, nors buvau ką tik peratestuota naujai kadencijai. Dabar 
bandau suvokti, kodėl. Juk sekėsi lyg ir neblogai, nepamenu, 
kad katedroje būtų kilę kokių nors rimtų nesutarimų. Nese- 
niai vėl su dėkingumu perskaičiau savo dėstytojos Aprijasky- 

tės 2002 m. kovo 21 d. laišką iš Izraelio, kuriame ji prisimena 
mano karjeros pradžią: „Prisimenu, kaip visų ir tikriausiai 
Jūsų pačios dideliam nustebimui, Jūs atsidūrėte katedros ve- 
dėjos „kėdėje“. Abejojom, kaip susidorosite, o visų nustebi- 
mui, viskas nuėjo į gerą pusę: katedroje pasidarė visai kitokia 
atmosfera, posėdžiai buvo trumpi, dalykiški, be formalumų.“ 
Matyt, pavargau, be to, niekad nebuvau prisirišusi prie kėdės, 
o ir fakulteto valdžia pasikeitė (ne kiekvienas profesorius gali 
būti geras dekanas; manyčiau, kad tam reikalingi visiškai kito- 
kie gebėjimai, gal labiau vadybininko ar viešųjų ryšių atstovo, 
one vien akademiko). Fakulteto posėdžiai pasidarė nuobodūs; 
nebuvo jokios kūrybos, improvizacijos, jokių diskusijų, vien 
tik informacija ir nurodymai, ką reikia daryti. Dažnai galvoda- 
vau, kad tokie posėdžiai išvis nereikalingi, nes informaciją ga- 
lima tiesiog persiųsti elektroniniu paštu. O paskutinis lemia- 
mas lašas buvo konfliktas su prof. Marija Aušrine Pavilioniene, 
Užsienio literatūros katedros vedėja. Ji pareiškė pageidavimą, 
kad mūsų katedros dėstytojai gerokai pakeltų pažymį vienai 
studentei (toks atvejis mano akademinėje karjeroje buvo pir- 
mas ir paskutinis). Objektyvumo dėlei sudariau komisiją iš ki- 
tos katedros narių, ir jie, išklausę į kasetę įrašytą tos studentės 
atsakymą, priėjo prie išvados, jog, po teisybei, pažymį reikėtų 
ne padidinti, o sumažinti. Deja, profesorės šie argumentai ne- 
įtikino, ir tada mane nelabasis timptelėjo už liežuvio: „Subor- 
dinacija universitete yra vertikali, o ne horizontali.“ Tas „ho- 
rizontalumas“ katedrai atsirūgo po kelių mėnesių: fakulteto 
posėdyje rektorius Pavilionis mūsų katedrą sumaišė su žemėm, 
neleidęs nė žodžio pasakyti. Pati tame posėdyje nedalyvavau, 
tupėjau su Fulbrighto stipendija Carnegie Mellon universitete, 
JAV, bet Birutė su Nida atsiėmė su kaupu... 
Nenorėjau, kad katedra taptų atpirkimo ožiu. 

Kas suvokta apie 
vedėjavimą 


Šešeri vedėjavimo metai kai ko išmokė - supratau, jog šios 
pareigos atskleidžia žmoguje įvairių potencijų, netgi tokių, ko- 
kių turintis jis nė pats nenutuokia. Kartais gerų, kartais bjaurių. 

Pasitaiko, kad naujas vedėjas nežino ir nesidomi tuo, kas 
anksčiau buvo daroma katedroje, nesitaria su kolektyvu, nebė- 
ra idėjų ir darbų tęstinumo. Tada visas ankstesnis darbas atrodo 
beprasmis. 

Be to, manyčiau, jog moteriai būti vedėja yra sunkiau nei vy- 
rui. Moterys paprastai žino savo kolegų problemas (vaikų ligos, 
sudėtingi šeimyniniai santykiai ir pan.), todėl joms labai sun- 
ku daryti nemalonius, bet būtinus sprendimus. Vyrai paprastai 
būna kiek nuošaliau nuo savo kolegų asmeninių problemų, jų 
vadovavimo stilius būna griežtesnis, mažiau empatijos. 

Yra nemaža dalykų, kurių man nepasisekė padaryti, bū- 
nant vedėja, tačiau labiausiai apgailestauju štai dėl ko: vieną 
iš fonetikos auditorijų siekiau pavadinti Rachilės Aprijaskytės 
vardu, bet man buvo atsakyta, jog vardai auditorijoms sutei- 
kiami tik tam nusipelniusiam žmogui mirus (tai reikštų, kad, 
pavyzdžiui, dėst. Vengrienės ar Ramunienės - labai gerbtinų 
ilgaamžių vokiečių ir prancūzų katedrų dėstytojų - atveju rei- 
kėtų laukti apie pusę šimto metų!). Deja, nebuvo suteiktas Re- 
ginos Siniūtės vardas tai auditorijai, kurios remontą ir baldus 
ji finansavo. Man atrodo, kad mes tiesiog nemokame pasakyti 
ačiū tiems Žmonėms, kurie to nusipelnė, o gal išvis neturim 
dėkingumo jausmo. Rusai turi taiklų posakį - Okazannaja 
usluga - uže nie usluga“!. 

Vėl eilinė docentė; 
akademinis rašymas 


Taigi, vėl grįžau prie akademinio rašymo. Jį dėsčiau visuo- 
se keturiuose bakalauro pakopos kursuose ir pirmame magis- 
trantų kurse. Vadovavau kursiniams, bakalauriniams ir magis- 
triniams darbams. Be to, angliškai parengiau Retorikos įvado 
kursą. Pagrindinis šių kursų tikslas - lavinti studentų analitinį 
ir kritinį mąstymą ir skatinti juos tapti efektyvesniais rašytojais. 

Pirmame ir antrame kursuose studentai buvo supažindinami 
su rašymo proceso etapais, rašymo tikslais, skirtingomis skaity- 
tojų auditorijomis, pastraipos sudėtinėmis dalimis, įvado ir iš- 
vadų kūrimo strategijomis, esė tipais. Pirmakursiai dažniausiai 
rašė tekstus, kuriuose rėmėsi savo asmenine patirtimi (personal 
essays), o antrakursiai turėjo kurti akademiškesnius tekstus, in- 
korporuojančius kitus šaltinius. Nuo privalomo „penkių pusla- 
pių“ kassavaitinio dienoraščio pirmame kurse buvo pereinama 
prie akademiškesnio „žurnalo“ (journal) ir klausimynu grin- 
džiamo report. Antrame kurse buvo studijuojami ir kuriami 
esė tekstai „situacija-problema-priežastis: sprendimo būdai 
bei jų įvertinimas.“ Trečiame kurse detaliau nagrinėdavome 
argumentacinių esė sudėtines dalis, taip pat susipažindavome 
su definicijų tipais, loginėmis klaidomis. Kaip jau minėjau, visą 
laiką stengiausi, kad studentams anglistams būtų nesvetimos 
Lietuvos ir Europos realijos, todėl būdavo parenkamos aktua- 
lios rašomųjų darbų temos. Tokiuose darbuose nagrinėjamos 
problemos turėjo būti atitinkamai struktūruotos, pateikiant 
argumentus, juos įvertinant, priimant ar atmetant. Pavyzdžiui, 
2007 m. buvo pasiūlytos tokios esė temos: By entering the EU 
Lithuania has made the right move. Agree or disagree; Peaceful 
integration of Muslim immigrants into the Western world is/is 
not/ possible, o 2009-aisiais nagrinėjome temas The present Li- 
thuanian government has taken the right measures to cope with 
the crisis. Agree or disagree; Having joined the EU Lithuania is 


150 ANGLŲ KALBOS SLĖPINIŲ PAVILIOTI 


Jaced with a serious threat of losing its national identity. Agree or 
disagree. Ketvirtame kurse pagrindinis dėmesys buvo skiriamas 
mokslinio darbo struktūrai ir kalbos ypatumams, rašymo me- 
todikai. Studentai buvo mokomi kritiškai analizuoti skaitomą 
literatūrą, sintezuoti iš skirtingų šaltinių gaunamą informaciją, 
vengti plagijavimo. Remdamiesi J.M. Swales ir kitų mokslinin- 
kų darbais, nagrinėjome atskirų mokslinio darbo dalių retorinę 
struktūrą ir raginome studentus naudotis šių mokslinių darbų 
įžvalgomis savo tekstuose. 

Esame išbandę įdomų vertinimo metodą, vadinamąjį writing 
across the curriculum. Jo esmė tokia: studento tekstą vertina du — 
dėstomos disciplinos ir rašymo - dėstytojai. Pavyzdžiui, JAV is- 
torijos rašinį Lionginas Pažūsis vertino turinio požiūriu, o man 
teko analizuoti teksto retorinę struktūrą. Buvo labai įdomu ir, 
tikiuos, naudinga studentams, nes jie buvo paraginti naudotis re- 
toriniais sugebėjimais ne vien tik per rašymo užsiėmimus. 

Retorikos kurse buvo kalbama apie skirtingas šios disciplinos 
apibrėžtis, istoriją, jos vaidmenį ir svarbą auklėjimui, jos evo- 
liuciją nuo praktinės disciplinos į teorinę, garsiausius retorius, 
penkių dalių retorinį kanoną. Taip pat buvo apžvelgiamos prie- 
žastys, prisidėjusios prie retorikos populiarumo ar nunykimo bei 
retorikos vaidmuo lietuviškame kontekste. Viena iš temų, kurias 
nagrinėjome, buvo loginės klaidos, ir studentai buvo raginami 
atsakyti į tokius klausimus: Do our politicians evidence rhetorical 
competence when debating? What are the most common fallacies 
among our politicians; why are they committed? 

Jeigu manot, kad čia viskas, tai, kaip sako mano anūkas Igno- 
tas, žiauriai klystat — čia tik ledkalnio viršūnė. Vadovaujantis 
naujausia rašymo dėstymo metodika, kiekvieną tekstą — va- 
dinamuosius „penkis puslapius“, reports, esė, kursinius ir ba- 
kalaurinius darbus - reikėdavo perskaityti bent po tris kartus, 
kiekvieną kartą įvertinant, ar studentai atsižvelgė į pastabas ir 
ar sugebėjo pagerinti tekstą. Studentų kurse būdavo ne mažiau 
kaip penkiasdešimt, bet kelių rašto darbo variantų skaitymas į 

krūvį nebūdavo įtraukiamas. Norėčiau viltis, jog studentai gal 
ko nors išmokdavo, ir nebūtinai grynai akademinio rašymo sri- 
tyje - pamenu, viena studentė pasigyrė, kad šis kursas jai labai 
padėdavęs ginčijantis su vyru, kuris ne ką tenutuokė, kas yra 
argumentacija ir loginė klaida; kitai šis kursas pravertė dirbant 
Lietuvos ryto žurnaliste, dar kitai padėjo gauti ministro sekre- 
torės pareigas, bet - šiaip ar taip - manyčiau, kad geras rašymo 
dėstytojas turi turėti šiek tiek mazochistinių polinkių. Su šiais 
kurso sunkumais rašymo dėstytojai susiduria ne vien Lietuvoje: 
viena kanadietė kolegė man skundėsi, kad jos sūnus, norėjęs 
studijuoti anglistiką, persigalvojo — jį išgąsdino perspektyva 
praleisti visus vakarus namie, palinkus prie studentų darbų. 


Kelios Filologijos 
fakulteto bėdos 


„Įsivaizduojate, pas juos nėra nė vieno dėstytojo vyro“, - savo 
kolegoms, keturiems profesoriams, pasakojo Lundo universite- 
to prof. Lennartas Bjorkas, rodydamas kompiuteryje nuotrau- 
kas iš savo vizito mūsų katedroje. Tokia padėtis dabar yra kone 
visame Filologijos fakultete, nes vyrų, dėstytojų ir studentų, čia 
mažuma - kone visų katedrų vedėjos, taip pat ir prodekanės 
yra moterys. Dažnai teigiama, kad Lietuvoje per mažai moterų 
užima vadovaujančius postus, tačiau mūsų fakultete papras- 
čiausiai trūksta vyrų (atrodo, kad tokia paradoksali situacija 
atspindi pasaulinę tendenciją, nes, kaip susirūpinęs rašo The 
Economist, humanitariniuose ir socialiniuose moksluose kara- 
liauja moterys ir tik tiksliuosiuose yra vyrų persvara). 

Viena iš tokios padėties Lietuvoje priežasčių yra akivaizdi — 
dėstytojai uždirba bene mažiau nei mokytojai ekspertai. Čia 
nenorėčiau mesti akmens į mokytojų daržą - jie tikrai nusipel- 
no savo atlyginimų, bet dėstytojai gauna tokias menkas, skan- 
dalingai mažas algas, kad reikia tik stebėtis, kodėl dar ne visi 


152 ANGLŲ KALBOS SLĖPINIŲ PAVILIOTI 


išbėgiojo. Net mūsų studentai priversdavo nepatogiai pasijusti, 
kai paklausdavo „Negi jūs negalite susirasti geresnio darbo?“ 
Vyrai išsibėgiojo pirmieji - matyt, jiems tokį klausimą užduo- 
davo ne tik studentai. (Beje, čia esama ir mūsų pačių kaltės - ar 
esate girdėję apie dėstytojų profsąjungas? Mokytojų - taip, bet 
dėstytojų - tikrai ne. O juk skęstančių gelbėjimas...) 

Su šia problema yra glaudžiai susijęs filologinių specialybių 
prestižas. Jau senokai praėjo tie laikai, kai viename kurse litua- 
nistiką studijuodavo šešiolika šaunių vyrų, kaip kad prof. Juo- 
zo Girdzijausko laidoje. Ši problema nenauja - dar sovietiniais 
laikais Literatūroje ir mene vyko audringa „fizikų“ ir „lyrikų“ 
diskusija, tačiau tada tarp „lyrikų“ buvo ryškių autoritetin- 
gų figūrų, tad ir diskusija, kiek pamenu, baigėsi lygiosiomis. 
Deja, dabar tokios figūros pamažu traukiasi į geresnį pasaulį, 
o naujų neatsiranda, na, nebent filosofas Alvydas Jokubaitis ar 
anglistas Almantas Samalavičius dar bando kovoti, bet ar eina 
jų balsai į dangų? O kai pats švietimo ministras agituoja moki- 
nius vengti filologinių disciplinų, situacija atrodo tragiška. Tai, 
kad studentai ir dėstytojai vyrai retokai šmėkščioja fakulteto 
koridoriuose, filologijos studijų prestižo anaiptol nedidina - 
susidaro įspūdis, kad šie mokslai tinka tik moteriškajai lyčiai 
(darželyje - auklytės, mokykloje - mokytojos, filologijos fa- 
kultete - dėstytojos...). Gal todėl daugelio gabių merginų visai 
nevilioja perspektyva praleisti ketverius metus akademiniame 
moterų vienuolyne... 

Kažkada, bene prieš dvidešimt metų, dekanas Kęstutis Urba 
bandė padėtį gelbėti, prie stojamųjų egzaminų rezultatų vai- 
kinams pridėdamas kelis balus. Tada labai tuo piktinausi, bet 
toks „manevras“ pasirodė veiksmingas -— atsirado grupių, ku- 
riose pusė studentų buvo vyrai. Dabar, deja, stojamųjų nebėra. 
Nesu įsitikinusi, ar mokyklinis baigiamasis anglų kalbos egza- 
minas adekvačiai įvertina abiturientų, norinčių studijuoti anglų 
filologiją, žinias, nes studentų nubyrėjimas po pirmojo kurso 
būna nemažas. Beje, yra vienas aspektas, kuris baigiamajame 


ANGLŲ KALBOS SLĖPINIŲ PAVILIOTI 153 


egzamine, regis, nevertinamas — tai būsimo studento tartis. Ki- 
toms specialybėms jis gal ir nėra labai aktualus, bet anglų filo- 
logijos studentui svarbus. Tad egzaminas ar bent jau pokalbis 
labai praverstų, atsirenkant tikrai tinkančius mūsų specialybei. 
Tikėtina, kad tada nebūtų tokio didelio nubyrėjimo po pirmojo 
kurso. 


Ir keletas tamsesnių 
štrichų... 


Vis dėlto greta šiltų, malonių prisiminimų apie pusšimtį 
metų, praleistų universitete, yra keletas skaudžių ir nemalonių, 
tad nusprendžiau to get them out of my system. 

Buvo bene 1973 m., kai pirmakursiai anglistai šventė savo 
krikštynas universiteto kavinėje, vadinamajame „morge“. Sar- 
bievijaus kieme perskaitę į fuksų krikštynas kviečiantį anglišką 
skelbimą ir juo susidomėję, pas mus užsuko Amerikos baleto 
šokėjai, tuo metu gastroliavę Vilniuje. Buvau to kurso kuratorė, 
turėjau dalyvauti šventėje, nors namuose laukė kelių mėnesių 
sūnus. Vakarui įpusėjus, pasakiau katedros vedėjui, kad man 
jau reikia eiti namo maitinti sūnų ir išėjau, o vedėjas dar pasi- 
liko. Kitą savaitę prasidėjo tampymas: kas pakvietė tuos ameri- 
kiečius, ką jie ten veikė, kas su jais bendravo ir pan. Man grėsė 
dideli nemalonumai. Iki šiol su dėkingumu prisimenu tuome- 
tinį dekaną prof. Juozą Pikčilingį; išklausęs mane, jis pasakė: 
„Nematau čia jokio nusikaltimo.“ Buvo malonu suvokti, jog ne 
visi mūsų fakulteto vyrai yra bailiai... 

Kitas nemalonus incidentas su „valdiškais namais“ įvyko 
kiek vėliau. Kaip kuratorė, turėjau dalyvauti svarstant - ir pa- 
smerkiant - mūsų studentės elgesį, kuri savo mokykloje buvo 
prisidėjusi prie antitarybinių atsišaukimų rašymo ir platinimo. 
Situacija buvo košmariška, bet ją išgelbėjo kita studentė, kuri 
visus — ir saugumietį - įtikino, jog tai buvęs tik žalios jaunystės 

paklydimas, o dabar ši mergina jau esanti brandesnė, visas kur- 
sas ją auklėsiąs ir padėsiąs nekartoti praeities klaidų. Paprastai 
kiekvienų mokslo metų pradžioje atsiprašau studentų dėl to, 
kad prastai įsimenu pavardes, tačiau tos iškalbingosios studen- 
tės pavardę - Popovaitė - prisimenu lig šiol, nors jau prabėgo 
gal keturiasdešimt metų. 

Labai šlykščiai jausdavomės, kai per stojamuosius į Teisės fa- 
kultetą būdavo nurodoma, kuriems stojantiesiems jokiu būdu 
negalima parašyti nepatenkinamo pažymio. Kartą mes su dėst. 
Talmantiene neištvėrusios parašėme dvejetą kažkokiai panelei, 
Lietuviškosios divizijos kario dukrai, ir turėjom didelį „malo- 
numą“ aiškintis prorektoriui Sudavičiui (beje, visi - pabrėžiu, 
visi, - minėdami jo pavardę, pirmąją S pakeisdavo į Š). 

Prisimenu, kokioj įtampoj mes visi gyvenom, kai katedros 
posėdžiuose du vedėjai kaltindavo vienas kitą kažkokiais ne- 
gražiais darbais. Iki šiol negaliu suprasti, kodėl tų klausimų 
nebuvo galima išsiaiškinti privačiai, kodėl jiems reikėjo audi- 
torijos. Kartais pagalvodavau, kad tai tam tikras akademinis 
sadomazochizmas... 

Ir dar viena situacija, dėl kurios iki šiol nesu tikra, ar pasiel- 
giau teisingai. Viena kolegė, darbšti ir kompetentinga dėstytoja, 
daug metų sirgo liga, kuri gana dažnai paūmėdavo. Vieni stu- 
dentai jos bijojo, kiti gailėjosi, o kolegėms ne vienerius metus 
reikėdavo ją pavaduoti. Buvo sunku nuspręsti, ką man kaip ka- 
tedros vedėjai reikėtų daryti. Vis dėlto nutariau, jog pirmiausia 
turiu rūpintis studentų ir kolegių interesais: kai dėstytoja sulau- 
kė pensinio amžiaus, su ja atsisveikinom. Esu tikra, jog ne vie- 
na institucija turi tokio pobūdžio problemų, ir kaip jas spręsti, 
kad visi kuo mažiausiai nukentėtų, neišmanau. 

Kildavo ir ne visai akademinių problemų dėl studentų. Įta- 
rėme, kad buvo vartojančių alkoholį ar narkotikus. Viena stu- 
dentė karts nuo karto džiugiai pareikšdavo savo dėstytojai: 
„Apsiginsiu diplominį, na, tada tai jau tikrai nusižudysiu!“ 
(džiaugiuosiu, kad ji vis dėlto persigalvojo ir dabar sėkmingai 

dirba vertėja). Tokių atvejų buvo ne vienas, ir bijau, kad jiems 
išspręsti mes neturėjome užtektinai žinių. Psichologo etatas 
universitete yra būtinas! 

Ir beveik visada abejodavau, ar pažymius studentams sura- 
šiau teisingus. Svarstydavau, ar ne per gerus parašiau, krimsda- 
vaus, kad gal per blogus. Tai gal pats nemaloniausias dėstytojo 
darbo aspektas. O kaip kankindavomės, jei reikėdavo blogu pa- 
žymiu įvertinti studento atsakymą, nes sovietiniais laikais tai 
reiškė, kad jam reikės eiti į kariuomenę, o gal net pakliūti ir į 
Černobylį. Ta kova tarp sąžinės ir atjautos būdavo labai nelen- 
gva. Būdavo, kad ir studentai tikėdavosi pergudrauti dėstyto- 
jus. Kartą vienas, neišlaikęs žiemos sesijos egzamino, pavasario 
semestrą pasirodė su juoda juostele ant švarko atlapo (dabar 
šis paprotys jau išnykęs; juostelė buvo ženklas, jog žmogus gedi 
dėl artimųjų mirties). Tas studentas ilgokai „gedėjo“ mamos, 
kol dėstytoja Vilčinskienė jį demaskavo - mama buvo sveika ir 
gyva. Studentas dėl tokio elgesio buvo pašalintas iš universiteto. 
Įdomu, ar dabar nebūtume apkaltinti žmogaus teisių pažeidi- 
mu ar kažkuo panašaus? 

O pabaigai - šviesesnis štrichas, toks kiek tragikomiškas pri- 
siminimas: kartą esu užmigusi per paskaitą. Ankstyvoj jaunys- 
tėj, visą naktį pravaikščiojusi Vingio parke. Su kuo vaikščiota, 
jau nebeprisimenu, bet pačią situaciją prisimenu puikiai. Pravė- 
rusi akis, su siaubu žiūrėjau į Gamtos fakulteto studentus - ar 
pastebėjo, ir kiek truko mano miegas? Tikiuos, tik sekundę... 


Is there life 
after university? 


Ir štai po įspūdingos katedros vedėjos kalbos („Mes visi Ži- 
nom, kiek ši dėstytoja nusipelnė katedrai, taigi dabar - eina- 
mieji reikalai“) išėjau į „užtarnautą poilsį“. Kas gi jaučiama, kai 
už nugaros paskutinį kartą užsiveria auditorijos durys? Doug- 

las Dunnas, St Andrews universiteto profesorius, eilėraštyje 
Leaving the Office labai santūriai, bet tiksliai nusako, manyčiau, 
universalias emocijas: 


Permit no tears, but still, allow a sigh 
Closing a door on what was once my life, 
My days, my work. Farewell, and so goodbye. 


Bet galgi tai naujo - laisvo - gyvenimo pradžia? Kaip keičiasi 
gyvenimas, kai nebereikia anksti keltis (ilgą laiką paskaitos pra- 
sidėdavo aštuntą ryto), kulniuoti į universitetą ir mintyse dė- 
lioti paskaitų planą, o po pietų gal šimtąjį kartą taisyti tas pačias 
studentų klaidas ir niršti ant savęs, jog nesugebi jų išmokyti? 

Dauguma mano kolegų ir tapę pensininkais neprarado glau- 
daus ryšio su savo specialybe. Bandau apžvelgti, ką vyresni ir 
maždaug mano kartos kolegos veikė ar veikia, išėję į pensiją. 
Prof. Steponavičius sėkmingai dirbo Lenkijos universitetuose 
bene penkiolika metų; prof. Valeika, kai jam primygtinai buvo 
duota suprasti, jog laikas išeiti (rusai tokiu atveju sako ego ušli), 
irgi panašų laiką dirbo Lietuvos edukologijos universitete; 
prof. Geniušienė, išvykusi į Sankt Peterburgą, parašė funda- 
mentalius tipologinius darbus apie refleksyvines, pasyvines ir 
reciprokines konstrukcijas, išvertė į anglų kalbą daug moksli- 
nės literatūros. 2009 m. ji pradėjo dirbti Rusijos Mokslų aka- 
demijoje, o 2014 m. buvo pakviesta skaityti paskaitų į Tokijo 
Nacionalinį japonų kalbos ir lingvistikos institutą bei Kioto 
universitetą; prof. Tekorienė intensyviai verčia į anglų kalbą 
sudėtingus ekonominius tekstus ir rengia unikalų žodyną; Zi- 
naida Pavilionienė daug metų ėjo atsakingas pareigas Cooper 
and Lybrand firmoje, o Briuselis ir Liuksemburgas bent kartą 
per mėnesį vis dar neapsieina be Gražinos Karpuvienės verti- 
mo paslaugų; Lionginas Pažūsis parašė savo opus magnum iš 
vertimo teorijos, o neseniai išėjo jo lietuvių poezijos vertimai į 
anglų kalbą; Lilija Talmantienė išvertė daug knygų iš ją domi- 

nančios srities; Aldona Rėksnienė padarė stulbinamą karjerą - 
tapo Trečiojo amžiaus universiteto prorektore ir stengiasi, kad 
mūsų, „senjorų“, gyvenimas būtų kuo įdomesnis... 

Kai pagalvoji, kiek intelektinio kapitalo buvo sukaupta mūsų 
katedroje (ir nemanau, kad tik mes vieni esame kažkokie ypa- 
tingi), lieka apgailestauti, kad universitetas nesuranda kokios 
nors formos, kaip juo pasinaudoti (juk kartais tas „užtarnau- 
to poilsio“ laikotarpis būna netrumpas — Rachilė Aprijaskytė 
2016 m. atšventė devyniasdešimt penkerių, o Neda Kamenec- 
kaitė - devyniasdešimties metų jubiliejų). 

Kuo dar, be intelektinės veiklos, pensininko gyvenimas gali 
būti malonus? Visų pirma, esi laisvas: nereikia niekur skubėt, 
gali leisti laiką skaitydamas visas tas namų bibliotekos knygas, 
kurių kažkada nespėjai (nors turiu prisipažint, Dikenso ne- 
įveikiau), skirti laiko maloniems neskubriems pokalbiams su 
draugais ar Trečiojo amžiaus universitete bandyti prisiminti 
prancūzų kalbą. Gali slampinėti po Vilnių ir, kaip dabar sako- 
ma, bandyti jį galutinai „prisijaukinti“ - apeiti visus art nou- 
veau stiliaus pastatus ir labai nudžiugti, padarius pribloškiantį 
atradimą: dalis laiptų, vedančių į Čiurlionio gatvės Aktų salę, 
kurioje ne kartą šokai, pasirodo, yra būtent šio stiliaus! Gali 
pradėti rūpintis ne vien protu ir siela, bet ir kūnu - pasirinkti 
savo amžiui tinkamą sportą: atlikus visus plūgus, lankus, ko- 
bras, skėrius ir kitas jogos figūras, sakai sau: dar ne iš kelmo 
spirta... Gali planuoti nuvykti į Pažadėtąją žemę (ir į kitas, 
nepažadėtąsias, žemes) — juk jau nebereikia pereiti sovieti- 
nių filtrų, o finansines problemas šiek tiek gali padėti spręsti 
„inteligentų krautuvės“ — taip „Humaną“ vadindavo Alfonsas 
Laučka. (Deja, gyventi oriai trukdo neorūs mūsų atlyginimai ir 
pensijos - man iš galvos neišeina vienos senyvos kolegės paaiš- 
kinimas, kodėl ji planuodavo šešias valandas paskaitų per vieną 
dieną - pasirodo, taip sutaupydavo du troleibuso bilietus!) O 
svarbiausia, dabar gali „dirbti močiute“ ir daug dažniau patirti 
tas dvi didžiausios laimės akimirkas — kai anūkai ateina ir kai 

išeina... Gi jie galų gale suvokia, jog turi močiutę ir dieduką, 
kurių pagrindinė misija - juos lepinti. 
So there is life after university, and not a bad one, at that. 


Padėkos žodis studentams 


Dažnai pagalvoju, kuo būčiau tapusi, jei ne mūsų studentai. 
Jie - gal ir patys to nesuvokdami - privertė mane (be abejo, 
ir mano kolegas) kruopščiai ruoštis paskaitoms ir seminarams, 
skaityti, domėtis ne vien filologinėm disciplinom, bet ir poli- 
tika, istorija, kultūra, menu, socialiniu gyvenimu, žodžiu, būti 
pasirengusia kompetentingai su jais diskutuoti įvairiausiomis 
temomis. Savigarbos jausmas neleisdavo galutinai apkerpėti. 

Esu labai dėkinga tiems mūsų alumnams, kurie nuolat pa- 
kviečia į malonius susitikimus, pasidalija prisiminimais, pa- 
pasakoja apie savo gyvenimą ir darbus ir pasako mums gražių 
žodžių. Vienas universitetą seniai baigęs unikalus kursas regu- 
liariai, kas penkeri metai, vis dar nori su mumis pasimatyti: su- 
sitikus praeitą rudenį, pasirodė, kad mūsų buvę studentai, kaip 
ir mes, jau pensininkai... 

Noriu padėkoti mūsų buvusiems studentams už tai, kad jie 
gerbė savo dėstytojus: atsistodavo sveikindamiesi, kai įeidavom 
į auditoriją (regis, dabar atsistojama vieninteliu atveju — išgir- 
dus „Teismas eina!“, na, dar kai pasirodo prezidentė), pasitikėjo 
mūsų kompetencija ir padorumu, neįrašinėjo pokalbių į ma- 
gnetofoną, nekėlė bylų ir nelaiko užantyje akmens dėl kadaise 
gautų nelabai kokių pažymių. Vienas buvęs studentas, kurį esu 
„nuskalpavusi“ keletą kartų, labai gražiai man viešai padėkojo 
Izraelyje, sakydamas, kad griežti vertinimai padėjo jam „išeiti 
į žmones“. Liuksemburge mane globojo buvusi studentė, kurią 
irgi kažkada buvau pravirkdžiusi dėl menko pažymio, o Briu- 
selyje dirbantys mūsų buvę studentai, kurių ne vienas kažkada 
buvo nukentėjęs per egzaminus, supažindino su fantastiška šio 

miesto art nouveau architektūra ir netgi nuvežė į Liuksemburgą 
ir Briugę. Esu jiems labai dėkinga. Malonūs prisiminimai liko 
iš viešnagės pas Editą ir Fransua Normandijoje, kurios istori- 
ja taip glaudžiai susijusi su Britanija. O neseniai gavau žinutę 
iš eks studento, kurioje dėkojama „už gerą spyrį į gyvenimą“ 
(stengiuos negalvoti, ką tas spyris galėjo reikšti akademijoje). 

Ir dar ilgai galvojau, ką ponas Dievas norėjo pasakyti štai to- 
kiu epizodu: vaikščiodama Danijos Odenzė saloje, suabejojau, 
ar einu teisinga kryptimi ir užkalbinau pirmą sutiktą moterį. 
Ir žinot, ką išgirdau: „Jūs juk dėstytoja Starkauskaitė, ar ne?“ 
Pasirodo, pataikiau kreiptis į mūsų buvusią studentę, kuri ten 
gyvena jau gal tris dešimtis metų. Išvadą padariau tokią - jeigu 
po tiekos metų studentai prisimena dėstytoją ir net jos pavardę, 
tai reiškia, kad ši profesija svarbi. Taigi - vivat academia, vivant 
professores! 

Deja, stebėdama dabartines švietimo sektoriaus problemas ir 
jų sprendimo būdus, kartu su rusų aktore Faina Ranevskaja 
galėčiau pasakyti: „Bože moj, kak ja stara - ja eščio pomniu 
poriadočnych liudei.“* 


PS. Ir patys paskutiniai padėkos žodžiai - mieloms kolegėms 
Jonei Grigaliūnienei ir Inesai Šeškauskienei, kurios sumanė ir 
įgyvendino šį projektą. Jų dėka sugrįžau į jaunystę ir prisimi- 
niau daug nuostabių žmonių ir įvykių. Ir supratau, kaip man 
pasisekė, kad visas mano gyvenimas prabėgo tuometinėje 
Anglų filologijos katedroje - turėjau įdomų darbą, puikius ko- 
legas ir smalsius studentus. 


2015-2016 m. 


a „Dieve mano, kokia aš sena — aš dar prisimenu padorius Žmones.“ — 


Red. 

KAIP IDĖJA TAMPA KŪNU. 
AUDIOVIZUALINĖ LABORATORIJA 


Iš Jonės Grigaliūnienės pokalbio su Albinu Kentra 
2019 m. balandžio 25 dieną 


Užsienio, ypač anglų, kalbos mokymuisi ir dėstymui buvo 
itin svarbi Albino Kentros idėja įkurti audiovizualinę labora- 
toriją, o vėliau — ir auditorijas, kuriose būtų galima klausytis 
natūralios anglų kalbos. Audiovizualinis centras suvaidino dar 
ir kitą labai svarbų vaidmenį - tai buvo anglofiliškos, vaka- 
rietiškos kultūros oazė tuometiniame stipriai ideologizuotame 
gyvenime. 


Jonė Grigaliūnienė (toliau - JG): Kaip gimė idėja kurti audio- 
vizualinį centrą Vilniaus universitete? 

Albinas Kentra (toliau - AK): Studijuodamas anglų kalbą 
Vilniaus universitete, pastebėjau, kad nėra garso įrašų šneka- 
majai anglų kalbai mokyti. Panaši padėtis buvo visoje Sovietų 
Sąjungoje. Visur mokinius ir studentus mokė tik rašomosios 
kalbos, o ne šnekamosios. Garso plokštelėse ir magnetofono 
juostose kiekvienas žodis buvo tariamas atskirai, jų nejun- 
giant. Supratau, kodėl. Studentai buvo mokomi rašomosios 
kalbos, kad išmoktų skaityti sovietinės cenzūros patikrintą 
grožinę ir techninę užsienio literatūrą bei galėtų pastarosios 
pasiekimus kopijuoti. Buvo stengiamasi, kad neišmoktų šne- 
kamosios kalbos ir nesuprastų Laisvojo pasaulio radijo stočių 
transliuojamos informacijos anglų kalba, nesusikalbėtų su su- 
tiktu anglu ar amerikiečiu. Norint pralaužti spragą geležinėje 
uždangoje, buvo būtina kurti audiovizualinės laboratorijas ir 

gauti audiovizualinius užsienio kalbų mokymo kursus iš už- 
sienio. Tuometinei Lietuvai tai buvo labai svarbu, nes užsienio 
radijo stotis lietuvių ir rusų kalbomis trukdė visoje Sovietų $ą- 
jungoje pastatytos radijo „birbynės“, nedrįso trukdyti tik Ant- 
rojo pasaulinio karo sąjungininkių iš užsienio transliuojamų 
radijo laidų anglų kalba. 

Kurti audiovizualinį centrą apsisprendžiau septintojo de- 
šimtmečio pradžioje dar tebestudijuodamas Leningrado 
(Sankt Peterburgo) universiteto Aukštuosiuose dvimečiuose 
svetimų kalbų pedagoginiuose kursuose aukštųjų mokyklų 
dėstytojams. Tuomet audiovizualinių laboratorijų įrangos 
sovietinė pramonė negamino, todėl mūsų sumanytam au- 
diovizualiniam užsienio kalbų mokymo metodui įgyvendinti 
Lietuvoje reikėjo patiems suprojektuoti ir sukurti originalų 
audiovizualinių laboratorijų kompleksą su audiovizualiniais 
apskrito stalo pultais ir kita elektronine įranga. Į pagalbą atėjo 
Vilniaus magnetinių įrašų konstravimo biuro inžinieriai Min- 
daugas Mockus ir Rimantas Dedonis, vėliau ir kiti. Jie dažnai 
išsiaiškindavo, kuriose įslaptintose gamyklose buvo gamina- 
ma kokia mums reikalinga detalė ar tranzistorius, todėl teko 
važinėti po Sovietų Sąjungą ir stengtis įvairiais būdais patekti 
į tas gamyklas. 

Audiovizualinio centro ir rūmų puošybos projektus rengė 
architektė Elena Urbonienė (Vidugirytė), Zita Vanagaitė ir aš. 

Audiovizualinių laboratorijų kūrimas truko ne vienerius 
metus. Sumanymas pasiteisino. Miško brolių kova dėl Lietu- 
vos laisvės buvo pratęsta kitu būdu. Gaunamus mokomuosius 
įrašus kopijuodavome ir padauginę platindavome mokykloms 
bei pavieniams asmenims, norėjusiems savarankiškai išmokti 
anglų kalbą. 1976 metais Filologijos fakulteto audiovizualinė 
laboratorija Sovietų Sąjungos liaudies ūkio pasiekimų parodo- 
je buvo apdovanota bronzos medaliu, o baigtas kurti origina- 
lus audiovizualinių laboratorijų kompleksas VU 400-jų metų 
jubiliejinėje parodoje Maskvoje pelnė aukso medalį. 

VU audiovizualinio centro svarbą įvertino ir Vakarų Euro- 
pos specialistai. Tą iliustruoja Didžiosios Britanijos ambasa- 
dos Maskvoje kultūros atašė E. Bonaro 1979 02 05 raštas tuo- 
metiniam VU Rektoriui Jonui Kubiliui. Štai sutrumpintos šio 
rašto vertimo ištraukos: „Gerb. p. Rektoriau, pernai lapkrityje 
turėjau garbės lankytis Jūsų universitete. Vizito metu susitikau 
su p. Kentra ir mačiau jo naujo projekto laboratorijas kalboms 
mokyti. Aš pats esu anglų kalbos dėstytojas ir atlikau tyrimus 
apie panašių laboratorijų panaudojimą. Todėl labai susido- 
mėjau p. Kentros projektu. Manau, kad užsienio kalbų dėsty- 
tojai taip pat patirs daug įdomaus, jeigu galės susipažinti su 
šiuo kūriniu. Todėl norėčiau pasiūlyti, kad p. Kentra parengtų 
straipsnį publikavimui pagrindiniame periodiniame leidinyje 
„Anglų kalbos mokymas“ (anglų kalbos kaip užsienio kalbos 
dėstytojams)". 


JG: Kaip įsigijote įrašų, kurie buvo naudojami audiovizualinė- 
se laboratorijose? 

AK: Pirmoji proga įsigyti anglų kalbos audiovizualinį kursą 
buvo universitete rengiami lituanistikos kursai užsieniečiams. 
Šių kursų dalyvis Paulius Žygas sumaniai įvykdė mano pra- 
šymą. Netrukus tuometinis Anglų filologijos katedros vedėjas 
Lionginas Pažūsis parvažiavo iš muitinės su audiovizualiniu 
kursu anglų kalbai mokyti. Tai buvo pirmoji kregždė univer- 
sitete. Įsigyti reikalingų audiovizualinių kursų važiavome į 
Didžiosios Britanijos audiovizualinių anglų kalbos mokymo 
priemonių parodą-pardavimą Maskvoje. Ten leido pirkti tik 
popieriuje spausdintą audiovizualinio kurso dalį, bet be garso 
dalies. Tas liudija, kad Sovietų Sąjungoje buvo nenorima išmo- 
kyti šnekamosios kalbos. 

Kai audiovizualinės laboratorijos buvo baigtos, Filologijos 
fakultete lankėsi užsienio literatūros užsakytojas iš Maskvos, 
pavarde Maslov. Jo paprašiau užsakyti anglų kalbos audiovi- 
zualinių kursų iš Didžiosios Britanijos. Jis užsakė prašomus 

kursus ne tik Vilniaus universitetui, bet ir kelioms aukštosioms 
mokykloms Rusijoje. Paaiškėjus, kad ten kai kurios valdžios 
institucijos tokių kursų nepageidauja, jis visą siuntą nukreipė į 
Lietuvos užsienio literatūros knygyną. 


JG: Jūs ne tik sukūrėte audiovizualinį centrą, bet ir rūpinotės 
Universiteto puošyba. Kas įkvėpė tiems darbams? 

AK: 1962 metais, būdamas eilinis mokytojas, įstojau į Lenin- 
grado (Sankt Peterburgo) universiteto dvimečius Aukštuosius 
pedagoginius svetimų kalbų kursus aukštųjų mokyklų dėsty- 
tojams. Kursuose papildomai išlaikiau visus kandidatinius eg- 
zaminus. Baigęs dvejų metų studijas galėjau pasirinkti dėstyti 
bet kurioje Sovietų Sąjungos aukštojoje mokykloje, kadangi 
tebesimokydamas kursuose buvau išlaikęs visus vadinamojo 
kandidatinio minimumo egzaminus ir nusprendžiau rašyti di- 
sertaciją, vadovaujamas profesorės Irinos Ivanovos. Vis dėlto 
sužinojęs, kad Vilniaus universiteto Filologijos fakultete grei- 
tai prasidės remontas, šito sprendimo atsisakiau. Atrodė, kad 
svarbiau įgyvendinti sumanymą įkurti audiovizualinį centrą 
užsienio kalboms mokyti. „Lyg parašiutu“ nusileidau į Vil- 
niaus universitetą ir nepatikrintas komunistinių ideologinių 
komisijų buvau paskirtas Filologijos fakulteto anglų kalbos 
katedros vyresniuoju dėstytoju. 

Filologijos fakultete vykstant remontui greta kuriamo audio- 
vizualinio centro puoselėjau mintį puošti Universiteto rūmus 
tautinės istorinės tematikos meno kūriniais. Tą reikėjo daryti 
neviešinant, kad okupacinio režimo saugotojai nepakenktų su- 
manymui. Jam įgyvendinti reikėjo laikmečio atsakomybę su- 
vokiančių menininkų: nuo Universiteto skliautų ir sienų turėjo 
dvelkti ta dvasia, kurią Lietuvai primestas okupacinis Kremliaus 
režimas raute rovė iš žmonių atminties. Norėjome, kad ne tik 
studentai ir moksleiviai, bet visi, apsilankantys Universitete iš 
Lietuvos ar užsienio giliau pažintų Lietuvos ir lietuvių tautos 
praeitį ir dabartį. 

Sovietinės okupantų šmėklos, užuodusios naujųjų interjerų 
„kvapą“, sunerimo: dailininkai kūrė, o juos be paliovos skundė, 
visaip trukdydami. Paskutinis bandymas iškasti žarijų duobę 
po slenksčiu „Kentros folkloriniam nacionalizmui“ buvo skun- 
das Lietuvos komunistų partijos centro komitetui. Tautiškumas 
rusifikavimo laikotarpiu buvo didelė nuodėmė. Ramutės Jasu- 
dytės gobelenai buvo patekę į didžiausią nemalonę. Sugrįžu- 
sius iš puikiai įvertintos asmeninės parodos Italijoje, gražiai 
suvyniotus ant vamzdžių paguldėme juos Mažosios aulos bal- 
kone palaukti, kol bus įrengta Gobelenų salė. Netrukus radau 
tuščią balkoną. Visų klausinėjau, bet niekas nežinojo, kur jie 
dingo. Universiteto ūkio administracija buvo abejinga, net ne- 
bandė ieškoti dingusio (15m ilgio ir 3,80m aukščio) unikalaus 
triptiko: „Tėvynės ginti išjojančių brolelių“ „Šauklių gulbelių“ 
ir „Išlydinčių seselių“. Kartą, eidamas Pilies gatve, dirstelėjau 
pro atviras duris į pusrūsį ir išvydau „Brolelius“ ir „Žirgelius“, 
sudarkytus, batais sumindžiotus, ant purvinų drėgnų grindų 
gulinčius, tarsi iš miško atvežtus ir ant gatvės grindinio stribų 
sutryptus žuvusių brolelių kūnus Laisvės kovų metais. 

Taip Universitete atsirado Stasio Eidrigevičiaus, Rimanto Gi- 
bavičiaus, Konstantino Bogdano, Ramutės Jasudytės, Antano 
Kmieliausko, Stanislovo Kuzmos, Romo Kazlausko, Pauliaus 
Lantucho, Simo Navako, Gedimino Pranskūno, Petro Repšio, 
Šarūno Šimulyno, Vitolio Trušio, Vytauto Valiaus monumen- 
talūs meno kūriniai - freskos, gobelenai, skulptūros, mozaikos, 
tapybos ir grafikos darbai, kurie savo turiniu ir dvasia su kaupu 
atliko tyliosios rezistencijos vaidmenį niūrioje okupacijos kas- 
dienybėje. Šiuos Universiteto salėse, vestibiuliuose ir auditorijo- 
se dabar esančius meno kūrinius galima laikyti istorine įžanga 
į Dainuojančią revoliuciją. Metų metais juos lankė moksleiviai, 
žmonės iš Lietuvos ir svetur. Jie čia užsibūdavo ilgiausias valan- 
das, klausydamiesi dailininkų ir mano pasakojimų. Čia buvo 
žadinama okupantų gesinta istorinė atmintis, ugdomas tautišku- 
mas, pilietiškumas ir pasitikėjimas savo galia. 

Steigdami Audiovizualinį centrą ir rūpindamiesi Universite- 
to puošyba, darėme viską, kad būtų sustabdytas Vilniaus uni- 
versiteto Centrinių rūmų iškeldinimas į Saulėtekį. 


*** 


2019 m. kovo 29 d. Albinas Kentra atšventė garbingą 90 metų 
jubiliejų. Jis vis dar stebina energija, yra kupinas jėgų ir planų - 
„norėčiau dar padaryti tai, ko kiti dėl Lietuvos nedaro“, - sakė 
Albinas. 

Zinaida Pavilionienė 


MOKYTOJŲ ASMENYBĖS ŠVIESA 


Visi pasauly nori būti mylimi, 

Visi praeina žemę, alkdami šviesos 
Ir perdegę troškimų ugnimi, 

Ir nenumaldę sielos alkanos. 
(VYTAUTAS MAČERNIS) 


Esu Vilniaus universiteto Istorijos ir filologijos fakulteto 1957— 
1962 m. laidos absolventė. Šios laidos lituanistų kursą profesorius 
Zigmas Zinkevičius yra pavadinęs „ypatingu“, nes jame mokėsi ir 
kaip originalios asmenybės brendo didelis būrys gabių studentų, 
kurie vėliau įspaudė gilius pėdsakus Lietuvos moksle, kultūroje, 
taip pat ir savojoje Alma Mater: kalbininkai Aleksas Girdenis, 
Evalda Jakaitienė, Aldonas Pupkis, Albertas Rosinas, literatūro- 
logas ir semiotikas Kęstutis Nastopka, tautosakos ir mitologijos 
tyrėjas Norbertas Vėlius, filosofas, ryški Sąjūdžio figūra Romual- 
das Ozolas, režisierė Irena Bučienė, spaudos ir leidybos baruose 
dirbęs Vytautas Visockas ir dar daug kitų. 

Kartu su šiuo garsiuoju lituanistų kursu tų pačių metų pavasa- 
rį universiteto baigimo diplomus gavome ir mes, tikriausiai ne 
mažiau „ypatingas“ anglistų kursas: pasilikę dėstyti universitete 
arba pasklidę po kitas Lietuvos aukštąsias mokyklas, daugelis 
tapo kompetentingais anglų kalbos dėstytojais, kiti - puikiais 
vertėjais, treti - gerbiamais savo pasirinktos srities specialistais. 
Mūsų studijų pabaiga laimingai sutapo su sąjunginės valdžios 
sprendimu sustiprinti užsienio kalbų dėstymą vidurinėse ir 

aukštosiose mokyklose, o tam universitetuose, rengiančiuose 
užsienio kalbų specialistus, reikėjo padidinti į atitinkamas spe- 
cialybes priimamų studentų skaičių. Dėl to ir mūsų universiteto 
Anglų kalbos katedrai prireikė daugiau dėstytojų, nes studen- 
tų anglistų grupių jau būdavo ne viena ar dvi, kaip anksčiau, 
o penkios ar net šešios. Be to, ir kitų specialybių studentams 
padidėjo užsienio kalboms skiriamų valandų skaičius. Iš mūsų 
kurso į Anglų kalbos katedrą, kuriai tada vadovavo Alfonsas 
Laučka, buvo pakviesti Olimpija Armalytė, Lionginas Pažū- 
sis, Gražina Talutytė-Rosinienė, Tomas Babičius, Algimantas 
Dičpetris ir aš, Zinaida Lipnevičiūtė-Pavilionienė, kitose uni- 
versiteto ir kitų aukštųjų mokyklų anglistikos katedrose dirbo 
Marytė Žukaitė-Strimaitienė, Dalia Sadzevičiūtė-Vabalienė, 
Gražvydas Kirvaitis, Vita Martinkutė-Petrauskienė. 


**kx* 


Mokyklą baigiau su aukso medaliu ir pagal tada galiojusią 
tvarką galėjau rinktis bet kurios krypties studijas, nes meda- 
lininkus į aukštąsias mokyklas priimdavo be konkurso. Užuot 
pasirinkusi anuomet itin populiarią mediciną, nusprendžiau 
studijuoti anglų kalbą. Kai dabar pagalvoju, kas nulėmė tokį 
mano pasirinkimą, manau, kad pati stipriausia paskata buvo 
mano Šiaulių II vidurinės mokyklos anglų kalbos mokytoja 
Nakanisė, o pirmąjį susidomėjimą anglų kalba įžiebė mokyto- 
ja Kalvaitienė, kuri mokė mane anglų kalbos, kai dar mokiausi 
Šiaulių Vinco Kudirkos septynmetėje mokykloje. Abi savo an- 
glų kalbos mokytojas iki šiol prisimenu su didžiausia pagarba 
ir dėkingumu, kaip, beje, ir daugelį kitų mūsų - pokario kartos 
vaikų - mokytojų, daug prisidėjusių prie mūsų asmenybių for- 
mavimosi. Anuomet mus tiek vidurinėje mokykloje, tiek vėliau 
Vilniaus universitete supo stipriai ideologizuota aplinka, ku- 
rios tikslas buvo slopinti bet kokius laisvos asmenybės raidos 

poslinkius. Tokie buvo laikai, ir viena laimė, kad - su retomis 
išimtimis - mus mokė tarpukario Lietuvos mokytojai, kurie dar 
buvo išsaugoję Tėvynės meilės, jos nepriklausomybės, doros ir 
sąžiningo tarnavimo Lietuvai idėjas. Jos atliepė ir mūsų šeimoje 
puoselėtas vertybes. Jeigu buldozerinė sovietinės propagandos 
mašina ir slopino atvirą šių idėjų pasireiškimą, jas buvo gali- 
ma justi iš mokytojų atsidavimo savo darbui ir profesijai ir iš jų 
meilės mokiniams. Labai apsidžiaugiau radusi šių savo minčių 
patvirtinimą neseniai perskaitytoje Jono Mikelinsko knygoje 
Kodėl yra taip, kaip yra: „Jeigu Lietuva galėjo po pusės šim- 
tmečio fizinio ir dvasinio genocido atgimti ir prisikelti, tai, iš 
esmės, turime būti dėkingi tarpukario Lietuvos mokyklai.“ Ir 
toliau: „Taip pat noriu pabrėžti, kad mūsų atgimimas, Nepri- 
klausomybės atkūrimas vargu ar būtų įmanomas, jeigu ne tau- 
tiškai orientuota prieškario mokykla.““' 


**X* 


Studijas Universitete prisimenu kaip nepaprastai laimingą 
savo gyvenimo laikotarpį. Džiugino atsivėrę intensyvaus dva- 
sinio ir intelektualinio gyvenimo horizontai. Tarp bendrakur- 
sių sutikau sau artimų bendraminčių. Ypač man buvo artimos 
beveik metais jaunesnės „akceleratės“ Olimpija Armalytė ir 
Vita Martinkutė ir gerokai - dvylika metų - už mus vyresnė 
iš tremties grįžusi buvusi Konservatorijos studentė pianistė 
Julija Lapienytė, dirigentės Margaritos Dvarionaitės ir mūsų 
universiteto Lietuvių literatūros katedros dėstytojos Irenos 
Kostkevičiūtės bendramokslė. Žinių ir išminties sėmėmės iš 


8 Jonas Mikelinskas. Kodėl yra taip, kaip yra. Publicistika, eseistika ir bele- 
tristika. Vilnius: Mintis, 2006, 267. 


8 Ten pat, p. 363. 

puikių mūsų specialybės dėstytojų - Aleksandros Dantaitės, 
Elės Pareigytės, Rachilės Aprijaskytės, Nedos Kameneckaitės, 
Elenos Kuosaitės, Galinos Baužytės, katedros vedėjo Alfonso 
Laučkos, lotynų kalbą mūsų akademinei grupei dėsčiusio pro- 
fesoriaus Merkelio Račkausko, filosofo Eugenijaus Meškausko. 
Gyvendami Vilniuje, tapome tikrais melomanais: nepraleisda- 
vome nė vieno naujo pastatymo Operos ir baleto ar Dramos 
teatruose, lankydavome beveik visus simfoninės ir kamerinės 
muzikos koncertus Nacionalinėje filharmonijoje. Mūsų kur- 
se buvo daug saviveiklininkų, dainininkų ir šokėjų, kurie ne- 
truko įsijungti į Universiteto meno kolektyvus - Akademinį 
chorą ir Dainų ir šokių ansamblį. Drauge su savo literatūros 
ir kalbos dėstytojais rengdavome įvairius teminius anglistų 
vakarus, sutraukdavusius į 118 auditoriją (dabar - Krėvės) 
ne tik mūsų fakulteto visų kursų anglistus ir kitų specialybių 
studentus, bet ir daug bendraamžių iš kitų Vilniaus aukštųjų 
mokyklų. Pamenu, kad neretai tekdavo velke užšauti DOMUS 
PHILOLOGIAE duris, kad sulaikytume per didelį į vakarus 
norinčių patekti jaunuolių srautą. Man daug dvasinio pasiten- 
kinimo teikė dainavimas Akademiniame chore, kuriam vado- 
vavo šviesusis chorvedys Pranas Sližys. Anais 1957-1962 me- 
tais mes jau giedojome ir Lietuva brangi, ir Krantai Nemunėlio, 
dainavome vergų chorą iš Verdžio operos Nabukas, mūsų cho- 
ras dalyvaudavo nepamirštamose Lietuvos Dainų šventėse ir 
Baltijos šalių studentų šventėje Gaudeamus, vykome gastrolių 
į Rygą, Taliną ir Tartu, tuometinį Leningradą ir Ukrainos Už- 
karpatę. Pamenu, kaip smagiai skambėdavo mūsų dainos, kai 
po bendrų viso choro repeticijų būriu grįždavome Liejyklos, 
Sierakausko ir Čiurlionio gatvėmis į bendrabučius plėšdami 
Ten, kur Venta, skrisk ir mano daina! Ji tik viena tarsi Venta iš 
mano širdies išsilies... 

Visų mūsų pirmosios anglistų grupės studijų dominantė 
buvo ypatingai šilti santykiai, susiklostę su trečiajame kur- 
se mums leksiką dėsčiusia Rachile Aprijaskyte. Ji buvo mums 

darbštumo, sąžiningumo ir profesinės etikos etalonas. Ją tikrai 
nuoširdžiai gerbėme ir mylėjome, net pasiekėme, kad katedra 
paliktų ją mums dėstyti leksiką ir ketvirtajame kurse. Niekad 
nepamiršiu jaudinančio spontaniško mūsų nuoširdžios meilės 
ir pagarbos gesto trečiojo kurso studijoms artėjant prie pabai- 
gos. Pamenu, Rachilė (tarp savęs ją vadinome tik vardu) namų 
skaitymui ir aptarimui mums buvo parinkusi Džono Golsvorčio 
čechoviškos stilistikos novelę The Apple Tree. Buvo pats gegužės 
vidurys. Mes su grupe išsirengėme romantiškon ekskursijon į 
Anykščius. Obelys jau buvo bebaigiančios nužydėti (kaip ir toje 
novelėje), bet kur ne kur dar baltavo viena kita užsilikusi šake- 
lė, nespėjusi galutinai nubarstyti žiedlapių. Pagauti pavasarinės 
nuotaikos, nulaužėme vieną dar tebežydinčią šakelę ir vos grįžę 
į Vilnių nunešėme savo mylimai dėstytojai į namus, ketindami 
įteikti ją kaip mūsų meilės ir dėkingumo ženklą. Dėstytojos na- 
mie neradome ir dėželę su obels šakele bei prierašu iš skaitytos 
novelės The apple tree, the apple tree, the singing and the gold 
palikome prie jos buto durų. Iki pat šiol girdžiu jos balsą, kai 
po geros valandėlės paskambino man į „Tauro“ bendrabutį ir 
lūžtančiu iš susijaudinimo balsu ėmė dėkoti mums visiems už 
tokią netikėtą ir be galo mielą staigmeną. 

Šilti mūsų tarpusavio santykiai išliko ir vėliau, kai mes įsijun- 
gėme į katedros kolektyvą ir tapome kolegomis. Mus, jaunus 
dėstytojus, paskirtus dėstyti anglų kalbą pirmojo kurso studen- 
tams, Rachilė globojo nuo pat pirmosios darbo dienos. Tą ru- 
denį pirmajame kurse buvo trigubai daugiau studentų ir vietoj 
įprastinių dviejų susidarė net šešios akademinės grupės. Vienai 
iš jų dėstė Rachilė Aprijaskytė, ir į jos paskaitas rytais sugu- 
žėdavome visi ką tik iškepti dėstytojai, kad, pasisėmę iš savo 
globėjos dėstymo patirties, galėtume to paties mokyti ir mums 
paskirtų grupių pirmakursius. Tai buvo tikrų tikriausias „kou- 
čingas“ (coaching) - taip dabar vadinamas tam tikras kolektyvo 
darbuotojų profesinio ugdymo būdas, nors tada šio termino 
dar nebuvome girdėję. 


ANGLŲ KALBOS SLĖPINIŲ PAVILIOTI 171 


Dėstytoją Aprijaskytę mylėjo ir gerbė ne tik studentai, bet ir 
visi kolegos. Pamenu, kaip per pobūvį Universiteto kavinėje, su- 
rengtą po Rachilės disertacijos gynimo Maskvoje, Vokiečių filo- 
logijos katedros vedėjas Albinas Masiliūnas, garsėjęs savo humo- 
ro jausmu, jausmingai surimavo: Išbučiuočiau visą spintą, kur jos 
suknia pakabinta. O mūsų katedros pažiba Neda Kameneckaitė 
per tą patį pobūvį pasveikino Rachilę sakydama: So far you have 
been enjoying science. Its time you started enjoying life. 

Dažnai susimąstydavau, kas lėmė tokį glaudų mūsų ryšį su 
šia dėstytoja. Tarp mūsų buvo dvidešimties metų amžiaus skir- 
tumas, bet Rachilė buvo labai jaunatviška. Ji pati šypsodamasi 
sakydavo: When you work with girls of twenty, you have no other 
choice but to look like a girl of twenty yourself... 

Buvo dar vienas dalykas, lėmęs Rachilės Aprijaskytės išskir- 
tinumą katedroje. Su mumis ji kalbėdavo tik angliškai, taip 
sukurdama gyvybiškai svarbios natūralios kalbinės aplinkos 
atmosferą, kurios taip stigo ilgus dešimtmečius, kol pagaliau 
atsivėrė sienos ir mes ėmėme bendrauti su į katedrą atvyks- 
tančiais dirbti anglais, škotais ar amerikiečiais. O ir patys pra- 
dėjome vykti į stažuotes Londono ar Airijos universitetuose ir 
kolegijose. Aš asmeniškai tokios galimybės sulaukiau tik 1985 
metais (po 23 darbo universitete metų), Gorbačiovo perestroi- 
kos laikotarpiu, kai su kitais šešiais kolegomis anglistais iš Lietu- 
vos drauge su didele anglistų grupe iš įvairių Sovietų Sąjungos 
aukštųjų mokyklų buvome išleisti į stažuotę Londone. Antroji 
tokia galimybė pasikartojo 1994-aisiais, kai kartu su kolege Lai- 
ma Katkuviene stažavome Airijos Golvėjaus universiteto Anglų 
kalbos studijų katedroje. 


*** 
Savo ilgametį darbą Anglų filologijos katedroje apibendrinsiu 


labai trumpai. Esu nepaprastai dėkinga likimui, kad man teko 

laimė dirbti tokiame išskirtiniame kolektyve su aukšto proti- 
nio ir emocinio intelekto, darbščiais ir garbingais kolegomis 
bei puikiais studentais, kuriuos mums pavykdavo išsirinkti iš 
didelio stojančiųjų būrio. Žinoma, daug ką lėmė ir ano meto 
marazmai, bet labai reikšmingas jau vien tas faktas, kad anglų 
kalba mums suteikė daug daugiau galimybių geriau pažinti pa- 
saulį ir vertinti jo tvarką. Juk jau tada buvome skaitę daugia- 
tomę Vinstono Čerčilio Antrojo pasaulinio karo istoriją, o BBC 
World Service laidų klausymasis, blokavimo ir ausis rėžiančių 
trikdžių, buvo nuolatinis užsiėmimas, padedantis palaikyti ir 
savo profesinės kompetencijos lygį, ir atveriantis didesnes su- 
sivokimo galimybes. Iš savo darbinės veiklos prisimenu visas 
sėkmes ir nesėkmes, bet ypač vertinu tai, ką gero patyriau tiek iš 
savo vadovų, tiek iš kolegų. Prisimenu, kaip nuoširdžiai, gimus 
mano pirmagimiui, katedros vedėjas Alfonsas Laučka rūpino- 
si prailginti motinystės atostogų laiką, perspėjo ir patarė man, 
kaip išvengti katedrai visiškai nenaudingo tam tikrų struktū- 
rų susidomėjimo jaunąja dėstytoja. Esu labai dėkinga katedrai 
vėliau vadovavusiam, neseniai į Amžinybę išėjusiam Albertui 
Steponavičiui už jo rūpinimąsi jaunųjų katedros narių moks- 
line veikla ir už man rekomenduotą mokslinio darbo vadovą 
Anatolijų Lybermaną. Santykiai su kolegomis visada buvo labai 
dalykiški ir draugiški. Dalijomės ne tik sukaupta darbo patirti- 
mi (čia nepralenkiama buvo Lilė Talmantienė), bet ir Anglijoje 
ar Danijoje įsigytais naujais bičiuliais (kaip darė brangi mano 
draugė Gražina Karpuvienė). Visada su dėkingumu prisimenu 
neįkainojamą Dalijos Tekorienės paramą, kai sunki liga buvo 
ilgam išbraukusi mane iš darbinės veiklos. Katedroje visada 
buvo gyvas nuoširdus kelių kartų sambūvis: globojami savo 
vyresniųjų kolegų, mes juos nuoširdžiai gerbėme ir sekėme jų 
pavyzdžiu, o dabar mus globoja mūsų ugdyti ir jau gerokai mus 
pralenkę jaunesnieji, niekada nepamirštantys mūsų pakviesti į 
visus svarbiausius katedros renginius ir palaikydami su mumis 
nuolatinį ryšį. 

**k* 


Prieš keletą metų tapusi našle, nuo 2014 metų sausio atsi- 
sakiusi savo kaip vertėjos profesinės veiklos, dabar visą likusį 
laiką skiriu savo trijų mažamečių anūkėlių - Elzės bei dvynių 
Kristijono ir Benedikto - priežiūrai, auklėjimui ir lavinimui, su 
malonumu dirbu sode, o - svarbiausia - stengiuosi atsigriebti 
už tai, kam dažnai pristigdavo laiko anksčiau - skaitymui, in- 
tensyvioms istorijos studijoms ir kelionėms. 

Tačiau visos savo šiandieninės veiklos sūkuryje vis dažniau 
prisimenu savo mylimų poetų Vytauto Mačernio ir Marcelijaus 
Martinaičio eiles apie paukščius: 


Turiu aš paukščių didelius pulkus [...] 
Per šaltas, dideles dangaus erdves 
Kaskart platėjančiais sparnais 
Manieji paukščiai skrenda amžinai. 
(VYTAUTAS MAČERNIS) 


[Paukščiai] Jie žiemą praleis dausose, prie šiltų vandenų. 
Paukščiai - jie dar prisimena, 

iš kur kažkada atkeliavom: 

į ten juos kas rudenį išveda Paukščių taku 
mūsų protėvių vėlės. 

O lėkti per daug man, 

per daug spalio naktį žvaigždžių. 

Kas metai po jom esi vis mažesnis, 

lyg užmirštas ant kažkieno didelio delno - 
kad tiktai nesugniaužtų... 

(MARCELIJUS MARTINAITIS) 


2017 m. sausio 17 d. 

Aldona Rėksnienė 


MIELOS KOLEGĖS — 
RACHILĖ APRIJASKYTĖ 
IR REGINA SINIUTĖ-AYRE 


Kadaise, kai Vilniaus universitetas ir Pedagoginis institutas 
(dabar - LEU) keisdavosi specialistais studentų baigiamiesiems 
egzaminams ir diplominiams darbams vertinti arba dalydavosi 
patirtimi, lankydami vieni kitų užsiėmimus, dr. Rachilė Aprijas- 
kytė buvo pakviesta apsilankyti Pedagoginio instituto Anglų kal- 
bos katedros dėstytojų paskaitose. Kadangi tuomet buvau jauna 
dėstytoja ir dėsčiau praktinę fonetiką pirmųjų kursų studentams, 
o jauniesiems specialistams reikėjo pelnyti pasitikėjimą ir įrody- 
ti, kad jie gali gerai dirbti, dėstytoja apsilankė ir mano paskai- 
tose. Aišku, buvo jaudulio ir sumišimo, baiminaus, kad galbūt 
neturiu užtektinai žinių, gal ir metodikos reikėtų tobulesnės, ir 
apskritai, kur čia nedrebėsi, kai į tavo paskaitą įžengia tokio lygio 
profesionalė. Tos dienos įtampą iki šiol prisimenu. 

Aprijaskytė turėjo nepakartojamą talentą ramiai, labai profesi- 
onaliai ir taktiškai aptarti kritikuotinus paskaitos momentus, pa- 
drąsinti, pakelti ūpą, pagirti, o juk jaunam žmogui daugiau nieko 
ir nereikėjo. Aš pati supratau, žinojau, kiek man dar reikia ir rei- 
kės mokytis. Ir po kurio laiko jau galėjau pasakyti, kiek daug prie 
mano tobulėjimo prisidėjo Aprijaskytės parašytos knygos, kurios 
tarsi atvėrė akis ir leido tiksliau suvokti, nuodugniau išsiaiškinti 
daugelį anglų kalbos fonetikos ir fonologijos reiškinių ir geriau 
perprasti net savo gimtosios kalbos garsų ypatybes. Tų knygų 
autorė turėjo be galo gerai mokėti ne tik anglų, bet ir lietuvių kal- 

bą, kad galėtų taip raiškiai palyginti dvi fonetikos atžvilgiu labai 
skirtingas kalbas, paaiškinti tipines tarimo klaidas ir, svarbiausia, 
viską išdėstyti paprastai, suprantamai ir pateikti gausybę abiejų 
kalbų pavyzdžių. Jaunam fonetikui tiesiog nebuvo kito kelio — 
reikėjo tik imti tas knygas, skaityti, analizuoti, tobulėti ir viską, 
ką iš jų sužinojai, taikyti auditorijoje. 

Dėstytoją Aprijaskytę labai mėgo visų laikų studentai - už rim- 
tą požiūrį į savo ir studentų darbą (tiek savarankišką, tiek ir per 
paskaitas), už atidų dėmesį kiekvienam auditorijoje sėdinčiam, 
už nuoširdų didelį norą viską iki panagių išaiškinti, taip pat - 
nors ir paradoksalu - už griežtumą, nes ji ir iš savo klausytojų 
reikalavo maksimalių pastangų mokantis taisyklingos tarties ir 
nesuprasdavo, kaip galima praleidinėti paskaitas. Per jas dėsty- 
toja visus užkrėsdavo savo energija, žavėjo įvairių mokymo me- 
todų taikymo virtuoziškumu ir vidine elegancija. Anuomet, kai 
angliškų mokymo priemonių buvo itin mažai, reikėjo labai daug 
išradingumo, kad galėtum kitus išmokyti gražios, taisyklingos 
anglų kalbos tarties. Ant auditorijos stalų pritvirtinti magneto- 
fonai sukdavo visus anuomet prieinamus angliškus tekstus. Jų 
studentai klausydavosi, kartodavo, skaitydavo ir analizuodavo. 
Dėstytoja reikalaudavo ne imituoti, bet suprasti, kaip turi būti 
tariami anglų kalbos garsai. Jos padedami, studentai privalėda- 
vo išsiaiškinti, kas dedasi jiems kol kas svetimos kalbos garsinėje 
sistemoje, perprasti visus jos fonetinius reiškinius, daug kartų 
kartoti, įsiklausyti, pastebėti savo bendramokslių daromas klai- 
das, taisyti jas ir tobulinti savo pačių tartį. Pasitaikydavo, kad 
dėstytoja, negalėdama atvykti į paskaitą, kviesdavosi studentus į 
namus, kurių didžiajame kambaryje buvo atsiradusi net speciali 
pertvara, kad niekas iš namiškių netrukdytų. Tais laikais tai buvo 
neįprasta: dėstytoja kviečia į savo namus?! Studentams, aišku, 
buvo smalsu, o ir įspūdis nepamirštamas — visiems laikams at- 
mintyje liko šiltas malonaus ir širdingo bendravimo jausmas ir, 
žinoma, bendravimo kultūros pamokos. Niekada neteko girdėti, 


kad kas nors būtų mėginęs kritikuoti Aprijaskytės darbo kokybę 

ar jos studentų tartį. Visi, kurie ją pažinojo, visada jai jautė dide- 
lę ir nuoširdžią pagarbą. 

Praėjo nemažai metų. Mano dideliam džiaugsmui ir, aišku, 
didelei nuostabai, tokį neišdildomą įspūdį anuomet man pada- 
riusi docentė Aprijaskytė pakvietė vieną semestrą ją pavaduoti 
Vilniaus universiteto Anglų filologijos katedroje. Nė sakyti ne- 
reikia - labai apsidžiaugiau. Man tai buvo daugiau nei įverti- 
nimas. Teko rimtai imtis darbo naujame kolektyve, kitokioje 
aplinkoje ir dirbti negailint jėgų, kad grįžusi dėstytoja nenu- 
siviltų, kad studentų tartis nebūtų suprastėjusi ir nusmukusi 
kokiu laipteliu žemyn. Regis, nebuvo blogai. Tai buvo puiki ga- 
limybė įgyti daugiau pasitikėjimo savimi ir savo darbu. Esu ir 
būsiu dėkinga už gerus žodžius ir man parodytą pasitikėjimą. 

1997 metais Anglų filologijos katedros vedėja doc. Laima 
Katkuvienė vėl pakvietė dėstyti fonetiką. Nuo tada tapau šios 
katedros nare visam likusiam laikui. Patekau į nepaprastai jau- 
kią aplinką, puikių, nuoširdžių, nesavanaudiškų kolegų būrį. 
Čia visiems buvo labai gera, jauku, intelektualu, nes Laimos 
vadovaujamoje katedroje jaunieji dėstytojai, sieję savo ateitį 
su mokslu, galėjo sėkmingai atsidėti moksliniams tyrimams, 
praktiniame dėstymo darbe remtis vyresniųjų kolegų patirti- 
mi ir geranoriškais patarimais, plėsti studentų žinias, skatinti jų 
norą tobulėti ir patiems tobulintis, mokytis ir mokyti kultūrin- 
go ir nuoširdaus bendravimo. 

1989 metais, kai parašiau nedidelę mokomąją knygelę Pe- 
dagoginio instituto anglistų pirmojo kurso studentams Ang- 
ly kalbos fonetikos įvadinis kursas, paprašiau Aprijaskytės ją 
recenzuoti. Aišku, tai nebuvo tobulas darbas, tačiau su kokiu 
atidumu ir rimtumu dėstytoja jį perskaitė, kiek vertingų patari- 
mų davė prie arbatos puodelio savo jaukiuose namuose. Esu ir 
būsiu jai dėkinga už gebėjimą pasukti žmogų reikiama linkme, 
taktiškai nurodyti jo klaidas, patarti, išreikšti pasitikėjimą, ne- 
pažeisti orumo, nesumenkinti. Ji buvo tikros angliškos dvasios 
puoselėtoja, jauki, nuoširdi, visapusiškai išprususi, taktiška, 

supratinga, atjaučianti, aukštos vidinės kultūros ir aristokratiš- 
kai ori. Argi maža vienam žmogui? Didžiųjų raidžių neužtenka, 
kad jos sutalpintų mano ir visų jos buvusių studentų AČIŪ. 

Niekas niekada manęs neįtikins, kad nuostabių žmonių pa- 
saulyje nedaug - Vilniaus universiteto Anglų filologijos ka- 
tedroje tokių buvo pilna: vyresniosios ir jaunesniosios kartos 
dėstytojų, išsilavinusių, puikiai sutariančių, vieningai dirban- 
čių, sąžiningų, dorų. Kai kurių vyresniųjų, deja, jau nebėra, bet 
mieli prisiminimai visada šiltai užlieja širdį. 


**k 


2002-ieji... Liūdni Naujieji Metai. Netekome docentės dr. 
Reginos Siniūtės-Ayre. Anglų filologijos katedroje ji dirbo 
palyginti neilgai, nuo 1994-ųjų, tačiau atvykusi iš JAV Ko- 
lumbijos universiteto, kuriame dėstė vokiečių viduramžių li- 
teratūrą ir filologiją, ji atvežė šviežią, šiek tiek kitokį požiūrį 
į darbą, žmogų, buitį, bendravimą. Laikui bėgant, katedroje 
kažkas keitėsi ir, žinoma, tik į teigiamą pusę. Pradėjom jausti, 
jog kiekvienam žmogui labai svarbu būti pastebėtam, pakal- 
bintam, įvertintam. Tarsi visai kitokiomis akimis pamatėme, 
kokie mieli, ypatingi ir nepakartojami yra visi katedros nariai. 
Pamiršę savo šiaurietišką uždarumą, santūrumą, lietuvišką 
niūrumą, išmokome pasakyti vieni kitiems gražių žodžių, ne- 
pamiršti pasveikinti, atsiprašyti ir, svarbiausia, visur ir visada 
vieni kitiems padėkoti. Gerą, puikų kolektyvą tarsi iš naujo 
apgaubė bendrumo dvasia. 

Reginutė (taip meiliai ją vadindavome) labai mėgo gėles. Atė- 
jus pavasariui, katedros balkonas pražysdavo įvairiaspalviais 
gėlių žiedais. 1994 metais Regina inicijavo ir finansavo Vilniaus 
miesto gyvenamųjų namų balkonų apželdinimo konkursą, 
kuris tapo tradiciniu. Anglų filologijos katedros balkonas jos 
pastangų dėka gražiausių miesto gėlynų konkurse yra laimėjęs 

prizinę vietą. Tačiau labiau už viską ji mylėjo žmones. Jai buvo 
labai svarbu, kad kiekvienam būtų jauku, patogu. 

1994 m. Vilniaus universiteto Anglų filologijos katedros do- 
centė Siniūtė-Ayre kartu su savo vyru Michaeliu Ayre iš dalies 
finansavo Vilniaus universiteto Kanados auditorijos įrengimą. 
Apleista, viena iš buvusių senųjų Anglų filologijos katedros 
audiovizualinių auditorijų pavirto šviesia, tvarkinga, neprie- 
kaištingai įrengta Kanados auditorija su turtinga ir turininga 
biblioteka apie Kanadą, jos žmones, kultūrą, gamtą, literatūrą. 

Nusprendusi priartinti mus prie Kanados, Regina pasiūlė 
Anglų filologijos katedrai puikią idėją - įkurti Lietuvos-Kana- 
dos studijų asociaciją, kurios gimimo metai - 2001 -ieji. Jos dėka 
tolima ir nelabai pažįstama Kanada priartėjo prie mūsų su savo 
kultūra, kalba, literatūra. Ilgainiui susiklostė labai draugiški 
santykiai su Kanados atstovybe Lietuvoje, buvo pradėtos rengti 
tarptautinės konferencijos, kuriose mielai dalyvaudavo Kana- 
dos atstovybės kultūros ir mokslo atašė, o į kai kurias iš Rygos 
atvykdavo Latvijoje reziduojantys Kanados ambasadoriai. 

2000 metais atgavusi buvusius savo tėvų namus gimtojoje 
Utenoje, Regina Siniūtė-Ayre nusprendė juose įsteigti kultūros 
židinį ir taip įamžinti tėvų atminimą. Jos ir jos vyro Michae- 
lio lėšomis pastatas buvo suremontuotas, įsteigta viešoji įstaiga 
„Jono ir Marijos Sinių namai“ ir nupirkti knygų fondai namuo- 
se įkurtai vaikų bibliotekai. Už bibliotekos įkūrimą ir rėmimą 
Reginai ir Michaeliui Ayre tais pačiais metais buvo suteiktas 
Utenos Garbės piliečių vardas. 

Visus darbus, bet kokios apimties renginius Regina organizuo- 
davo su nepaprastu atsidavimu, rūpestingai, sumaniai, nė kiek 
savęs negailėdama. Kokie išradingi būdavo kalėdiniai studentų 
vakarai, kuriems ji negailėjo ne tik laiko, bet ir lėšų! Baigiantis 
metams, būtinai pasirūpindavo, kad nė vienas katedros narys ne- 
būtų pamirštas - kiekvienas į savo lentynėlę gaudavo sveikinimo 
laišką su gražiausiais Kalėdų ir Naujųjų Metų linkėjimais. 

Lietuvos-Kanados studijų asociacijos rengiamos tarptautinės 

konferencijos vykdavo ypatingai sklandžiai, be jokių trikdžių - 
tai vis Reginos pastangos ir nuopelnai. Jau gulėdama ligos pata- 
le, ji sugebėjo organizuoti grandiozinę tarptautinę konferenciją, 
sukviesti užsienio prelegentus, pasirūpinti jų apgyvendinimu, 
maitinimu ir nuotaika. Viskas buvo tiksliai sustyguota, darbai 
tobulai paskirstyti atsakingiems asmenims, beliko tik stropiai 
juos vykdyti. Reginutė norėjo Žinoti kiekvieną konferencijos ei- 
gos smulkmeną, ir visi su didžiausia noru ir dėkingumu jai tai 
pasakojo. Deja, dideliam mūsų liūdesiui, tai buvo paskutinė jos 
organizuota konferencija. 

Dr. Regina Siniūtė-Ayre mirė 2002 m. gruodžio 30 d., palaidota 
naujosiose Utenos kapinėse. Amžiną atilsį Regina buvo žmogus, 
kurio šviesaus atminimo negali išblukinti bėgantys metai. Vil- 
niaus universitete liko jauki auditorija, lentelė ant sienos su Regi- 
nos ir jos vyro pavardėmis, knygos, jos nuveikti darbai bei patys 
gražiausi, šilčiausi studentų ir buvusių kolegų prisiminimai. 


**kk 


Keli faktai iš doc. dr. Reginos Siniūtės-Ayre biografijos. 

Gimė Utenoje. 1944 m. kartu su tėvais emigravo iš Lietuvos. 
Po klajonių per pabėgėlių stovyklas šeima atsidūrė Vokietijoje, 
ten Regina 1947 m. baigė Lietuvių gimnaziją. Vėliau šeima iš- 
vyko į Angliją, paskui persikėlė į Kanadą. Regina įstojo į Mon- 
realio universitetą. Gavusi stipendiją ir galimybę studijuoti 
Amerikos universitetuose, 1965-1977 m. mokėsi Kolumbijos 
universitete, įgijo anglų ir vokiečių kalbų magistrės bei vokie- 
čių viduramžių literatūros ir filologijos daktarės laipsnį. Stu- 
dijuodama Niujorke susipažino su būsimuoju vyru Michaeliu 
B. Ayre, į Ameriką atvykusiu iš Toronto. 1977-1994 m. dėstė 
Kolumbijos universitete. 1992 m. grįžo į Lietuvą. Vilniaus uni- 
versitete dėstė viduramžių ir moderniąją vokiečių literatūrą. 


2016 m. kovo 31 d. 

Gražina Rosinienė 


ŽVELGIANT Į PRAEITĮ... 


Gimiau 1939-ųjų sausio pirmosios sekmadienio rytą Krapiš- 
kių kaime (dab. Rokiškio rajonas) neturtingų valstiečių Igno ir 
Rožės Talučių šeimoje. Tėvams mokslų eiti neteko — abu išėjo 
gyvenimo mokyklą: mama nuo pat mažų dienų pas svetimus 
piemenė, kiek paaugusi, samdinė (aukštaitiškai — merga), taigi 
mokėjo tik skaityti ir savaip rašyti; tėvas, jaunas likęs našlaitis 
su broliu ir dviem seserimis, tegalėjo baigti kelias pradinės mo- 
kyklos klases. Todėl savo seseris leido į mokyklą, kad nors kiek 
rašto ir kitų dalykų pramoktų, o pats tobulinosi savarankiškai 
ir tapo savo kaimo Žmonių raštininku, be to, rinko tautosaką ir 
siuntė į Kauną, vaidino kaimo klojimo teatre, buvo aktyvus pa- 
vasarininkas (Lietuvių katalikų jaunimo federacijos „Pavasaris“ 
narys). Mane, savo vienturtę dukrą, svajonėse matė kaip būsimą 
žurnalistę, mokančią užsienio kalbų ir keliaujančią po pasaulį. 

1945-ųjų rudenį visa mūsų šeima iškeliavo iš gimtojo kaimo 
į Vilnių, po karo beveik griuvėsiais virtusią sostinę, vildamasi 
saugesnio gyvenimo. Ilgai ieškoję būsto, pagaliau radome dvie- 
jų kambarėlių ir virtuvės butą nedidelio medinio namo antrame 
aukšte Dzūkų gatvėje, geležinkelio stoties rajone (ten gyvenau il- 
gai, beveik iki 1967-ųjų, kol Žirmūnuose kartu su vyru pasistaty- 
dinome kooperatinį butą, kuriame gyvenu iki šiol). Visus kitus to 
kuklaus namelio antrojo aukšto butus buvo užėmę tuo metu jau 
gerai žinomi meno žmonės: „Lietuvos“ ansamblio šokių grupės 
vadovas choreografas Juozas Lingys, geriausias ansamblio šokė- 
jas solistas Kazys Poškaitis su žmona žurnaliste Ona Poškaitiene, 
ansambliečiai Petras Ambražiūnas, Leonas ir Stefa Raščiauskai. 

Tų žmonių įtaka man, kaimo vaikui, o vėliau ir paauglei, 
buvo didžiulė: „atradau“ operą, kai Ona Poškaitienė nuvedė į 
Eugenijų Oneginą, mačiau daugelį „Lietuvos“ koncertų Filhar- 
monijoje, stebėjau gyvenimą už kulisų, slapčiomis sekiau, kaip 
kuriamas naujas šokis... Tada ir aš svajojau būti šokėja... Nors 
šokėja ir netapau, mokyti kitus naujų šokių man visada pati- 
ko. Pirmaisiais studijų metais universitete, pasinaudojusi savo 
kaimynų konsultacijomis, išdrįsau mokyti savo bendrakursius 
šokti latvių Rucavietį ir lietuvių Sadutę. Su šiais dviem šokiais 
mes atstovavome Istorijos ir filologijos fakultetui Universiteto 
saviveiklininkų konkurse, kuris vyko Aktų salėje (dabar - Di- 
džioji aula) Čiurlionio gatvėje. Šis pomėgis pravertė ir vėliau, 
kai ketvirtajame kurse reikėjo atlikti pedagoginę praktiką Ky- 
bartų Donelaičio vidurinėje mokykloje. 

Mintis savo ateities studijoms rinktis humanitarinius, o ne 
tiksliuosius mokslus subrendo mokyklos vyresnėse klasėse apie 
1956-57-uosius. Tais metais Vilniaus Antano Vienuolio vidu- 
rinėje mokykloje dirbo nemažai talentingų mokytojų, tarp jų 
lituanistas Petras Steponavičius, kuris buvo mūsų klasės auklė- 
tojas, ir anglistė Angelė Svecevičienė. Jie abu buvo labai skirtin- 
gos, bet ypatingos asmenybės tiek bendravimu su mokiniais, 
tiek savo dalykų dėstymo specifika. Šių mokytojų pavyzdžio ir 
patarimų veikiama ilgokai dvejojau, kurią kalbą - lietuvių ar 
anglų - pasirinkti savo gyvenimo specialybe. 

1957-ųjų vasarą, po abitūros egzaminų gavusios mokyklos 
baigimo atestatus, trys mano klasės draugės ir aš padavėme do- 
kumentus į Vilniaus valstybinį V. Kapsuko universitetą, Istori- 
jos ir filologijos fakulteto anglų kalbos ir literatūros specialybę. 

Stojamieji egzaminai į universitetą man buvo pirmas rimtas 
gyvenimo iššūkis: viena, konkursas buvo didžiulis, į 25 vietas 
atėjo devyni medalininkai, kuriems egzaminų laikyti nereikėjo, 
oį kiekvieną iš likusių šešiolika vietų pretendavo po šešis abitu- 
rientus; antra, pasiruošusi buvau tiek, kiek išmokau mokykloje, 
jokių konsultantų, korepetitorių neturėjau (kiek man žinoma, 


182 ANGLŲ KALBOS SLĖPINIŲ PAVILIOTI 


tais laikais tokių „praktikų“ apskritai nebuvo). Taigi laikydama 
stojamąjį anglų kalbos egzaminą pas vyr. dėstytojas Aleksandrą 
Dantaitę ir Rachilę Aprijaskytę, pati stebėjausi, kad nepaisant 
didžiulės įtampos sugebu keletą sakinių angliškai suregzti... 

Įstojusieji 1957-ųjų rudenį buvome paskirstyti į dvi grupes: 
pirmosios grupės branduolį sudarė visi medalininkai, elitas, ir 
vienas kitas eilinis, o į antrąją grupę pateko visi likusieji, tarp jų 
mano klasės draugės ir aš. 

Ir prasidėjo naujas, jau studentiško gyvenimo penkerių metų 
laikotarpis, kupinas naujų patirčių ir iššūkių. Nuo pat pirmojo 
kurso teko rimtai kibti į praktinius ir teorinius mokslus, kad 
pasiekčiau universiteto studentei anglistei deramą lygį. Studijas 
baigiau 1962-aisiais gerais ir labai gerais pažymiais. Kaip įrašy- 
ta diplome, man buvo pripažinta „filologo ir vidurinės moky- 
klos mokytojo kvalifikacija“. 

Specialybės dalykus ir kitas disciplinas mums dėstė asistentai, 
vyresnieji dėstytojai, keletas docentų ir profesorių (pastarieji 
daugiausia politinius mokslus)“*: Aleksandra Dantaitė (leksika, 
anglų kalbos dėstymo metodika), Elė Pareigytė (leksika), Izol- 
da Vitonytė (leksika), Neda Kameneckaitė (leksika, leksikologi- 
ja), Angelė Šurnaitė (anglų kalbos dėstymo metodika), Rachilė 
Aprijaskytė (praktinė ir teorinė fonetika), Uršulė Žemaitienė 
(praktinė gramatika), Alfonsas Laučka (gotų kalba, germanų 
filologijos įvadas, anglų kalbos istorija), Albertas Steponavičius 
(anglų kalbos istorijos seminarai, Šekspyro kūrybos semina- 
rai), Bronislavas Piesarskas (teorinė gramatika), Elena Kuosaitė 
(anglų literatūros istorija), Galina Baužytė (užsienio literatū- 
ros istorija), Stasys Samalavičius (Anglijos istorija), A. Vaitkū- 
nas (Anglijos istorija XIX-XX a.), Margaret Airey (rašymas), 


“Pirmiausia išvardiju specialybės, paskui — kitų disciplinų dėstytojus. 
Akademinių laipsnių prie pavardžių nenurodau, tik tarp skliaustų įra- 
šau jų dėstytus dalykus. 

Marija Firantaitė (vokiečių kalba), Eugenijus Frolovas ir Mer- 
kelis Račkauskas (lotynų kalba), Vanda Zaborskaitė ir Juozas 
Stonys (literatūros mokslo pagrindai), Irena Kostkevičiūtė (lie- 
tuvių literatūros seminarai), Eugenijus Meškauskas (dialektinis 
ir istorinis materializmas, filosofijos istorija), Kristina Rickevi- 
čiūtė (logika), Alfonsas Gučas (psichologija), Ričardas Mironas 
(kalbotyros pagrindai), Jonas Dumčius ir Benediktas Kazlaus- 
kas (antikinė literatūra), Jonas Miškinis ir Algimantas Mitri- 
kas (politinė ekonomija), Romas Šarmaitis ir Kostas Navickas 
(TSKP istorija), Irmija Zaksas (ateizmas). Fakulteto dekanai 
tada buvo lituanistas Jonas Palionis ir vėliau jį pakeitęs istori- 
kas Andrius Bendžius, Universiteto rektorius - Jonas Bulavas, 
vėliau - Jonas Kubilius. 

Toliau norėčiau keliomis mintimis pasidalyti apie kai kuriuos 
savo specialybės dėstytojus. 

Aleksandra Dantaitė buvo jauna, žavi šviesiaplaukė, audito- 
rijoje mėgusi greitą tempą, vis besišypsanti, geranoriška, ta- 
čiau nepaprastai reikli. Pirmajame kurse mūsų grupei ji dėstė 
leksiką. Teko gerokai įtempti atmintį: pasipylė ilgi sąrašai an- 
gliškų žodžių ir jų definicijų, žodžių junginių, kuriuos reikėjo 
ne tik suprasti, bet ir išmokti atmintinai (by heart), kas savaitę 
keliasdešimt puslapių angliško, nors ir adaptuoto, teksto namų 
skaitymui su tam tikromis užduotimis ir daug kitokių dalykų. 
Jai niekada netrūko išmonės ir entuziazmo. Katedros kolegų, 
ypač fonetikės Aprijaskytės, padedama, ji rengdavo studentų 
anglistų teminius vakarus, kurie vykdavo šeštadieniais fakulte- 
to 34-ojoje (dabar - Krėvės) auditorijoje. Jie paprastai būdavo 
skiriami kokiai nors žinomo anglų poeto ar prozininko sukak- 
čiai paminėti. Pavyzdžiui, buvo vakaras, skirtas Šeliui (Persy 
Bishy Shelley), Baironui (George Byron), Šo (Bernard Shaw) ir 
kitiems. Tie vakarai turėjo didelį pasisekimą, auditorija lūžte 
lūžo, netilpdavo visi norintys, ateidavo studentų ir iš kitų fa- 
kultetų. O mums, jų dalyviams ir atlikėjams, didžiulė šventė! 
Įvairialypę dėstytojos Dantaitės veiklą jautėme ir vėliau, jau 

būdami vyresnių kursų studentai. Kai kurie iš mūsų, ir aš pati, 
įsijungėme į jos vadovaujamą vertėjų būrelį. Į lietuvių kalbą iš- 
vertėme Ketrinos Mensfield apsakymus ir išleidome, sudėję į 
rinkinį Puodelis arbatos“. Mano grupės draugė Regina Remei- 
kytė ir aš išvertėme apsakymą Bliss (Palaima). 

Dantaitė vadovavo ir mano diplominiam darbui K. Mansfield 
„A Cup of Tea“ ir R. Kiplingo „Lispeth“ adaptacija X-XI klasei, 
kuris buvo įvertintas „gerai“. 

Vėliau, kai pati pradėjau dėstytojauti, Dantaitė, kaip ir kiti 
katedros nariai, dažnokai lankydavosi mūsų, jaunų dėstytojų, 
paskaitose, nešykštėjo naudingų patarimų, nurodydavo klaidas, 
vis padrąsindama žaismingiau pažvelgti į savo naują darbą, nes, 
anotjos, jauni dėstytojai „pirmais metais studentus gadina, ant- 
rais - patys mokosi, ir tik trečiais pradeda studentus mokyti.“ 

Su Dantaite buvau artima iki jos gyvenimo saulėlydžio. 

Elė Pareigytė buvo aukšto ūgio liekna šatenė, turėjo savi- 
tą griežtą aprangos stilių, skoningai derindavo spalvas ir ats- 
palvius (mums ji atrodė tikra anglų ledi), buvo ramaus būdo, 
santūri ir kukli. Kadangi buvo pernelyg reikli sau ir gal net 
smulkmeniška, nekopė mokslinės karjeros laiptais, nors galėjo: 
parašiusi kandidatinės disertacijos (dabar būtų daktaro laips- 
nio) vertą darbą, neišdrįso pateikti jo net svarstyti (nežinau, ar 
katedroje kas nors jį buvo skaitęs...). Tačiau buvo keleto moko- 
mųjų knygelių“ bendraautorė. 

Pareigytė mūsų grupei dėstė leksiką antrajame kurse. Kadangi 
į pratybas pati ateidavo kruopščiai pasirengusi, tokio pat kruopš- 


86 Versta pasirinktinai iš: Katherine Mansfield. Selected Stories, Mos- 


cow: Foreign Languages Publishing House, 1959. - 183 p; K. Mens- 
fild. Puodelis arbatos. (Vertė Vilniaus V. Kapsuko v. Universiteto anglų 
kalbos vertėjų būrelis, vadovaujamas vyr. dėst. A. Dantaitės), Vilnius: 
Valstybinė grožinės literatūros leidykla, 1962. - 191 p. 

“R. Aprijaskytė, E. Pareigytė. Some Lexical Diffeulties for the Lithu- 
anian Learner of English. Vilnius, 1982. - 48 p. 


ANGLŲ KALBOS SLĖPINIŲ PAVILIOTI 185 


tumo tikėjosi ir iš mūsų. Dirbo lėtokai, atidžiai klausydavosi 
mūsų atsakymų, neleisdama klysti, čia pat klaidas taisydavo ir 
paaiškindavo. Rašto darbų, testų ir rašinių klaidingas vietas iš- 
taisydavo, paraštėse parašydavo teisingų atsakymų paaiškini- 
mus. O kad mes tada būtume dėstytojos pastangas, jos didžiulę 
kantrybę ir triūsą tinkamai įvertinę! Nežinau, kaip kitiems, bet 
man dažnokai pritrūkdavo laiko į tas pastabas paraštėse rimčiau 
įsigilinti... Vis dėlto man nuo dėstytojos reiklumo nepavyko išsi- 
sukti. Antrajame kurse pasirinkau jos pasiūlytą temą apie spalvų 
pavadinimų semantinį lauką (tyrinėjau jų perkeltines reikšmes). 
Konsultuotis su kursinio darbo vadove dažniausiai tekdavo arba 
katedroje po paskaitų, arba net jos namuose. Nepaliko dėstytoja 
Pareigytė likimo valiai manęs ir tada, kai tapau jos „jaunąja kole- 
ge“ - dalykiški jos patarimai visada praversdavo. 

Už auditorijos ribų ją pažinojau kaip labai šiltą, nuoširdžią 
ir rūpestingą moterį. Jai rūpėjo ir studenčių, ir mūsų, jaunų 
dėstytojų - moterų-mamyčių, sveikata. Kai prispirdavo kokia 
nors sveikatos bėda, tik per jos protekciją patekdavome pasi- 
konsultuoti pas jos seserį, tais laikais vieną žymiausių Lietuvos 
ginekologių Danutę Pareigytę. Taigi mūsų dėstytoja ir vyres- 
nioji kolegė buvo tarsi gerasis angelas sargas čia, žemėje... Su ja 
gražiai bendravome iki pat jai iškeliaujant į Amžinybę. 

Kai buvome trečiajame kurse, mūsų grupei dėstyti leksiką iš 
Vilniaus Pedagoginio instituto (dabar - Lietuvos edukologijos 
universitetas) buvo pakviesta jauna, žavi dėstytoja Izolda Vito- 
nytė (dabar docentė Genienė). Vėliau, mums pačioms papra- 
šius, tą patį dalyką ji dėstė ir ketvirtajame kurse. Mes ir mūsų 
dėstytoja buvome beveik panašaus amžiaus, todėl gerai sutarė- 
me, darniai dirbome, tik ketvirtajame kurse gal kiek atleidome 
vadžias. Mums patiko jos guvus dėstymas, graži tartis, intona- 
cija. Bendraudavome su dėstytoja ir laisvalaikiu - kviesdavome 
į studentų vakarones, susitikimus su fizikais ir teisininkais (su 
pastaraisiais tada mes, anglistės, draugavome, tuose suėjimuose 
būdavo ir jų dėstytojų). Visi šauniai pasilinksmindavome. 

Dabar, kai retsykiais susitinku docentę Izoldą Genienę, abi 
turime nemažai ką gražaus iš tų laikų prisiminti... 

Docentė Neda Kameneckaitė-Stražienė mūsų grupei dėstė 
penktajame kurse. Iš karto pajutome „kietą ranką“. Aš ir pati su- 
vokiau, kiek man dar reikia mokytis, būdavau gerokai įsitempusi 
ir jaudindavausi, kai reikėdavo sklandžiai, taisyklingai ką nors 
perpasakoti ar protingai kokia nors tema padiskutuoti. Talentin- 
gi ir įdomūs studentai priklausė Kameneckaitės numylėtiniams. 
Manęs tarp jų nebuvo ir ilgai nežinojau, ką apskritai docentė apie 
mane manė, kol neperskaičiau jau Izraelyje išleistos jos knygos. 
Joje radau kelias eilutes, kurios mane maloniai nustebino““. 

Rachilė Aprijaskytė-Valdšteinienė iš naujo formavo mūsų 
anglišką tartį ir intonaciją tiek teoriškai, tiek praktiškai. Jos 
greitumu, dėstymo tempu iki šiol žaviuosi! Vos pravėrusi au- 
ditorijos duris, skubiai pasisveikinusi, pratybas pradėdavo ang- 
liška skanduote (apšilimui), toliau - be jokio atokvėpio - įra- 
šų klausymasis, garsų kartojimas ir choru, ir individualiai, kol 
dėstytoja lieka patenkinta tavo ištartu garsu. Kartais po tokių 
pratybų išeidavome braukdami prakaitą kaip po geros pirties... 
Bejos pagalbos ir palaiminimo negalėdavai išeiti į sceną dekla- 
muoti ar skaityti jokio angliško teksto per anglistų vakarus, ji 
būtinai perklausydavo mūsų dainuojamus kūrinėlius, kad tik 
neišdarkytume angliškų garsų! Aprijaskytė yra parašiusi moko- 
mųjų knygelių iš fonetikos teorijos, sudariusi specialių prati- 
mų, skirtų studentams lietuviams mokytis angliškos tarties ir 


“| „Ne zabyla ja i Gražiny Rosiniene. Ėtu otličnuju skromnuju student- 
ku udalos' ostavit na kafedre v izmenivšijesja k chudšemu političeskije 
vremena. My neskol'ko raz vmeste prinimali ekzameny. Ona byla do- 
brosovestnoj prepodovatel'nicej, čiutkoj kolegoj i chorošim čelovekom.“ 
[Nepamiršau aš ir Gražinos Rosinienės. Į bloga pasikeitusiais politiniais 
laikais šią puikią kuklią studentę pavyko palikti katedroje. Kelis kartus 
mes drauge su ja egzaminavome. Ji buvo sąžininga dėstytoja, jautri ko- 
legė ir geras žmogus. - Red. ] - Nedda Kameneckaite-Stražas. 
Bolšaja voda. Moji šest' žiznej. Jeruzalim: Eilobiblon, 2009, p. 369. 

intonacijos“. Anglistams skirtas knygeles rašė anglų kalba, kitų 
specialybių studentams - lietuviškai. Jai buvo svarbu, kad ir lie- 
tuvių kalba būtų taisyklinga. Abi esame atidžiai peržiūrėjusios 
jos lietuviškus tekstus; kiek pati sugebėjau, patariau, o jei kilda- 
vo abejonių, kreipdavomės į mano vyrą Albertą Rosiną. 

Uršulė Žemaitienė pirmuosiuose kursuose dėstė praktinę 
gramatiką. Būdavo visada kruopščiai pasirengusi pratyboms, 
turėdavo daug praktinių pavyzdžių nagrinėjamai temai pai- 
liustruoti. Gebėjo nuosekliai, aiškiai, studentams suprantamai 
išdėstyti bet kokį, kaip mums tada atrodė, gramatikos reiškinį. 
Buvo reikli dėstytoja. Kad gautume Žemaitienės anglų kalbos 
praktinės gramatikos įskaitą, turėjome mokėti taisykles ir žino- 
ti išimtis, o ne vien gerai parašyti rašto darbus. 

Tais laikais mes, specialybę studijuojantys, taip pat ir kitų spe- 
cialybių studentai papildomai mokėmės ir iš Maskvoje rusiškai 
išleistų anglų kalbos gramatikų“. Kadangi ilgai nebuvo jokios 
lietuviškai parašytos gramatikos, iš kurios galėtų pasimokyti visi 
anglų kalba besidomintys žmonės, apie 1990-uosius Žemaitienė 
ir du jos buvę studentai, o dabar kolegos, ėmėmės šio darbo. 
1993-aisiais parašėme Anglų kalbos gramatiką, kurią išleido 
Mokslo ir enciklopedijų leidykla"! o 2014-aisiais išėjo septinta- 
sis pataisytas šios gramatikos leidimas, kurį, prieš iškeliaudama 
į Amžinybę, Žemaitienė dar spėjo pamatyti. 

Dėl šių atsiminimų specifikos ir dėl savo atminties ribotumo 
nesiimsiu plačiau rašyti apie kitus mūsų katedroje ir fakultete 


*  Galyra katedros archyvuose? Namuose neberandu. 

* Viena išjų, pvz: Krylova I. P, Krylova E. V. Anglijskaja gramatika 
dlja vsech. Moskva, 1989. 

"Lionginas Pažūsis, Gražina Rosinienė, Uršulė Žemaitienė. Anglų 
kalbos gramatika. Vilnius: Mokslo ir enciklopedijų leidykla, 1993. — 
366 p.; Lionginas Pažūsis, Gražina Rosinienė, Uršulė Žemaitienė. 
Anglų kalbos gramatika, Septintasis pataisytas leidimas, Vilnius: Mokslo 
ir enciklopedijų leidybos institutas, 2014. - 319 p. 

dirbusius žmones, tarp kurių tikrai buvo ne viena spalvinga ir 
ypatinga asmenybė. Paminėčiau tik tai, kad daugelio dėstytojų 
vienokios ar kitokios pažiūros, kai kurių iš jų keistoki mąsty- 
mo, dėstymo ar egzaminavimo įpročiai Istorijos ir filologijos 
fakultete kūrė tam tikrą aplinką, kuri formavo jauno žmogaus 
supratimą apie pedagogo darbą, ir būsimasis jaunas dėstytojas 
galėjo atsirinkti, kokie pavyzdžiai sektini, o kokie atmestini. 

Nors iki pedagoginės praktikos konkrečiai nesuvokiau, ką aš, 
mokėdama anglų kalbą, gyvenime veiksiu, studijuodama stebė- 
jau, lyginau, mintyse vertinau savo dėstytojų anglistų (ir ne tik 
jų) darbo stilių auditorijoje ir už jos ribų. Taigi tiek mokydama 
ir auklėdama Kybartų Donelaičio vidurinės mokyklos (dabar - 
gimnazija) mokinius pedagoginės praktikos metu, tiek pradė- 
jusi dirbti Istorijos ir filologijos fakulteto vakariniame skyriuje 
su anglistais bei Fizikos ir matematikos fakultete su fizikais ir 
matematikais, dažnai pajusdavau, kad imituoju savo buvusių 
dėstytojų elgseną ir kalbos dėstymo metodus. 

Savo pačios dėstymo ir bendravimo su studentais stilių galė- 
jau susikurti ir, tarkim, susikūriau tik per daugelį metų, sava- 
rankiškai dirbdama su įvairaus lygio studentais, parašiusi (beje, 
rusiškai, nes tais laikais kitaip nebuvo galima) ir apgynusi kan- 
didatinę disertaciją iš semantikos", stažavusi užsienyje - Ari- 
zonos universitete (JAV, 1981 m.) ir Golvėjaus koledže univer- 
sitete (college university) (Airija, 1993 m.) ir nuolat ieškodama 
naujų idėjų ir formų. 

Darbas auditorijoje su studentais man buvo didžiausias sti- 
mulas pačiai tobulėti; visada siekiau įtaigiai ir patraukliai mo- 


2 Rosinene Stefanija-Gražina Igno. Charakteristika čeloveka zoonimami 
v litovskom jazyke. Dissertacija na soiskanije učennoj stepeni kandidata 
filologičeskich nauk, 10.02.15 Baltijskije jazyki, Vilnius, 1978. - 206 p.; 
Šios disertacijos pagrindu išleista knygelė mokslo populiarinimo serijo- 
je „Kalba ir žmonės“: Gražina Rosinienė. Kodėl “raudonas kaip vėžys"? 
Lietuvių kalbos zoomorfizmai. Vilnius: Mokslas, 1990. - 91 p. 

kyti juos anglų kalbos ir kitų dalykų. Studentus mylėjau, au- 
ditorijoje jaučiausi puikiai ir įsitikinau, kad būti dėstytoja yra 
mano gyvenimo pašaukimas. 

Per trisdešimt aštuonerius darbo universitete metus teko an- 
glistams dėstyti fonetiką, leksiką (su visais jos aspektais), prak- 
tinę gramatiką, taip pat skaityti teorinį leksikologijos kursą (ke- 
letą metų pavadavau profesorę Dalią Tekorienę), rengti užduotis 
leksikologijos seminarams ir juos vesti, vadovauti studentams, 
rašiusiems kursinius ir diplominius darbus iš semantikos. 

Rašydama kandidatinę disertaciją, buvau įgijusi semantikos 
tyrinėjimo patirties, todėl per leksikologijos seminarus kartais 
nagrinėdavome sudėtingus mokslinius tekstus iš originalių, pa- 
vyzdžiui, Džono Lajenso (John Lyons) ar Džiofrio Lyčo (Geoff- 
rey Leech) semantikos veikalų“. 

Įgyta patirtis leido man kokybiškiau, kūrybiškiau vadovauti 
studentų tiriamiesiems darbams. Temos iš kurio nors semanti- 
nio lauko pavadinimų perkeltinių reikšmių, matyt, jiems buvo 
patrauklios, nes noriai jas rinkdavosi. Įdomus būdavo ir pats 
kursinio ar diplominio rašymo procesas. Prisimenu tokių atve- 
jų, kai patys studentai, beveik įpusėję tyrinėti pasirinktą temą, 
prašydavo surengti atskirą seminarą visiems mano temas ra- 
šantiems, kad galėtų kartu padiskutuoti, pasidalyti kiekvienas 
savo patirtimi ir aptarti iškilusius sunkumus. Ne tik aš, bet ir 
jie patys padėdavo vieni kitiems savo darbus tobulinti. Buvo 
parašyta daug gerų darbų, tokių, kaip pavyzdžiui, Lolitos Mi- 
kalauskaitės Names of Domesticated Birds and their Figurative 
Use (Naminių paukščių pavadinimų perkeltinės reikšmės), 
Aurelijos Kvečaitės Canine Terms in Figurative Use in English 
(Anglų kalbos šunų pavadinimų perkeltinės reikšmės), taip pat 


* John Lyons. Semantics. Vol. 1-2, Cambridge: Cambridge University 
Press. 1977; Geoftrey Leech. Semantics. Middlesex: Penguin Books, 
1974. 

įvairių gretinamųjų darbų, pavyzdžiui, Names of Flowers in Fi- 
gurative Use in English, Lithuanian and Polish (Anglų, lietuvių 
ir lenkų kalbų gėlių pavadinimų perkeltinės reikšmės) ir pan. 
Kai kurių darbų pagrindu buvo parengti pranešimai studentų 
mokslinėms konferencijoms ne tik Vilniuje. 

Studentų iniciatyvą visada branginau ir skatinau, ypač per 
pratybas. Auditorijoje kartu ieškojome įdomesnių būdų, kaip 
pasiekti, kad taisyklingas ir sklandus kalbėjimas angliškai ne- 
keltų jokių sunkumų, kaip geriau įsiminti ir vartoti naujus 
žodžius, jų junginius ar specifinius terminus. Tarkim, išėję 
temą apie Jungtinės Karalystės ir JAV teismų sistemą, išmokę 
reikiamus terminus, perskaitę Harper Lee To Kill a Mocking- 
bird (Nežudyk strazdo giesmininko), studentai auditorijoje 
suvaidindavo romane aprašomą teismo procesą. Net ir per 
gramatikos pratybas jie yra suvaidinę gražių epizodų iš origi- 
nalių gramatiniams reiškiniams mokytis pritaikytų leidinių, 
pavyzdžiui, apie Don Žuano ir Ispanijos karaliaus sūnaus akis- 
tatą ir konfliktą iš Brajano Kelio (Brian Kelly) knygos užsie- 
nio studentams?*; tam prireikė dekoracijų, tam tikrų rekvizitų, 
specialių aprangos detalių. 

Yra tekę, berods, 1997-aisiais, vienoje labai guvioje ir stro- 
pioje grupėje planuoti pokalbių pratybas (vadinome jas mini 
konferencijomis), per kurias visa iniciatyva ir atsakomybė per- 
duodama patiems studentams. Gavęs programinę temą, vienas 
iš studentų pasisiūlydavo vadovauti visam procesui: parinkti 
papildomos medžiagos ta tema, sugalvoti smulkesnes temas ir 
jas paskirstyti savo grupės draugams, vadovauti pokalbiui ir jį 
apibendrinti. Kaip per tikrą konferenciją kiekvienas studentas 
galėjo kitus klausinėti, vertinti, išsakyti savo nuomonę. Prieš 
pratybas man būdavo įteikiamas pokalbio planas (dar iki šiol 


74 


Brian Kelly. An Advanced English Course for Foreign Students. London: 
Longmans, Green and Co LTD, 1967, p. 57-61. 

esu išlaikiusi du tokių planų pavyzdžius). Pati pokalbį tik iš ša- 
lies stebėdavau, kai ką pasižymėdama, nes reikės ir man Žodį 
tarti, kartais viską įrašinėdavau. Įrašai buvo naudingi: jų klau- 
santis lengviau pastebėti studentų klaidas. 

Su studentais gerai sutariau visur, ne vien auditorijoje. Tas 
pats pasakytina ir apie daugelį mano kolegų. Tą gražų dėstytojų 
ir studentų bendradarbiavimą galėčiau pailiustruoti tokiu šar- 
žu, kurį 1995-ųjų trečiakursiai anglistai sukūrė kažkokiai paro- 
dai fakultete; beje, tikrajai jo potekstei suprasti reikės subtilaus 
humoro jausmo (šaržas pavadintas Wanted: Mob Leader). 

Atidavusi nemažai energijos ir išmonės auditorijoje, savo ka- 
tedroje nebuvau tiek aktyvi, daugiau bendravau ir tariausi su 
savo „porininkais“, t. y. paralelinėse grupėse dirbančiais dėsty- 
tojais. Katedroje nebuvau iš drąsiųjų ką nors pasiūlyti, buvo ir 
be manęs daug aktyvių ir sumanių dėstytojų, docentų, profe- 
sorių. Buvau daugiau stebėtoja ir klausytoja. Intrigos, jeigu jų 
katedroje kada ir buvo, mane menkai tedomino, be to, buvau ir 
likau iš tų, kuri visas naujienas ar gandus sužino paskutinė. Ta- 
čiau savo katedros darbuotojų socialinius poreikius uoliai gy- 
niau fakulteto ir universiteto profsąjungose. Buvau Filologijos 
fakulteto profsąjungos komiteto narė, atsakinga už viso fakul- 
teto darbuotojų socialinę gerovę (skirstyti bendrabučius, butus, 
talonus deficitinėms prekėms įsigyti ir t. t.) ir poilsį (skirstyti 
kelialapius į Palangą, Nidą ir kitur). Tai buvo labai atsakingas 
darbas, stengiausi būti objektyvi ir teisinga. Atrodo, dirbti sekė- 
si, nes per keletą šios veiklos metų priešų neįsigijau. 

Taip ir prabėgo, nuvingiavo jaunystės ir brandos metai sena- 
jame Vilniaus universitete dirbant širdžiai mielą darbą. Dabar, 
kai Filologijos fakulteto dekanas kiekvieną rugsėjo pirmąją (ir 
dažniau) pasikviečia mus, senjorus, kartu pasibūti, kai visi buvę 
kolegos susitinkame savo Anglų filologijos katedroje, atrodo, lyg 
niekur nebūtume atsitolinę, lyg vis dar būtume šių namų dalis. 

Kai skirtingų metų mūsų absolventų laidos beveik kasmet 
kviečia mus, savo buvusius dėstytojus, susitikti, pabendrauti, 

tą akimirką atrodo, lyg kažkada buvęs bendrystės jausmas vėl 
atgytų. O kai Lietuvoje ar kitoje šalyje susitikę užkalbina mano 
buvę studentai, kuriuos kartais sunkiai beatpažįstu, arba kai 
viena ar kita studentė nori pasimatyti, pasikalbėti, pasidalyti 
savo gyvenimo džiaugsmais ir rūpesčiais, pasvarstau, ar nebū- 
siu ir aš jų širdyse kažkada pasėjusi gerumo sėklos, kuri jų gy- 
venimuose sudygo, užaugo ir pražydo. Ir tai džiugina. 


2015 m. kovo 2 d. 

Kristina Kačkuvienė 


GENOVAITĖ ŠPOKEVIČIENĖ — 
MANO MAMOS BENDRAKURSĖ 
IR MŪSŲ DĖSTYTOJA 


Anglų filologijos katedra man yra buvusi romantiška sie- 
kiamybė, vėliau tapusi gražiais atsiminimais. Dar negimusi — 
sako įsčiose girdime - „mokiausi“ Anglų kalbos ir literatūros 
katedroje, žavėjausi dėstytojomis Rachile Aprijaskyte, Neda 
Kameneckaite, Elena Kuosaite, nes mano Mama, Katarina Ka- 
jackaitė, baigė Vilniaus universitetą 1950 m. birželį ir, dirbda- 
ma mokytoja ir direktoriaus pavaduotoja Vilniaus Salomėjos 
Nėries vidurinėje mokykloje, dažnai susitikdavo su šeštajame 
ir septintajame dešimtmetyje garsėjančiais savo bendramoks- 
liais - Genovaite Adukevičiūte, Galina Baužyte, Alfonsu Lauč- 
ka ir pasakodavo romantiškas universitete prasidėjusias Letici- 
jos ir Broniaus Svecevičių, Henriko ir Laimutės Zabulių meilės 
istorijas, peraugusias į viso gyvenimo meilę... 

Ten, universitete, jiems visiems buvo šilta, nors paskaitose sė- 
dėdavo su kailinukais ir pirštinėmis. Buvo linksma, nors baisiai 
bijojo dekano Ričardo Mirono, nes buvo patyrusios jo rūstybę, 
kai dirbančias studentes išsikvietė ir davė pylos: „Tarybinis stu- 
dentas mokosi, o ne uždarbiauja!“ Ten iš lūpų į lūpas sklido pa- 
sakojimas, kaip jaunutė studentė iš Kauno vyko susitikti su an- 
glų kalbos grandu, leksikografu Vaclovu Baravyku, vežė kažką 
jam perduoti nuo savo dėstytojo. Buvo tikra: pavardės ji tikrai 
nepamiršianti, svarbiausia tą poną rasti. Rado. Prieina aukštas 
stotingas vyras, ir ji sako: „Labas, atvykau susitikti su dėstytoju 

Grybu...“ „Ir susitikote. Tik ne su grybu, o visu Baravyku“. Ten 
buvo entuziastingai ruošiamasi vaidinimui su dainomis ir šo- 
kiais apie tautų draugystę, nors didžiąją laiko dalį reikėjo skirti 
diplominiam darbui, norint gauti Vilniaus valstybinio univer- 
siteto Istorijos ir filologijos fakulteto anglų kalbos ir literatūros 
mokytojo ir filologo kvalifikacijos diplomą. Kikendavo susiti- 
kusios, kad buvo vadinamos gražuolių kursu. 

Genovaitė Adukevičiūtė-Špokevičienė buvo išskirtinė gra- 
žuolių kurso gražuolė, neeilinio darbštumo moteris, kuri gy- 
veno meile anglų kalbai ir savo šeimai. Gimė 1926 m. lapkričio 
5 d. Pajuostės kaime, augo Panevėžyje. Baigė Panevėžio mer- 
gaičių (dabar — V. Žemkalnio) gimnaziją. Mokykloje jos ga- 
bumus muzikai pastebėjo ir studijoms konservatorijoje rengė 
žymus muzikos mokytojas, dirigentas Mykolas Karka. Jis labai 
krimtosi, kai išėjus potvarkiui, kad studijuoti galima tik vieno- 
je aukštojoje mokykloje, Genutė nepasirinko konservatorijos, 
o juk buvo patekusi į iškiliausios dėstytojos Aleksandros Staš- 
kevičiūtės klasę. 

Taigi 1947 m. Genutė buvo įstojusi į dvi aukštąsias moky- 
klas - į Vilniaus universitetą ir Vilniaus konservatoriją (vėliau - 
Lietuvos valstybinė konservatorija, dabar - Lietuvos muzikos 
ir teatro akademija). 1950 m. baigusi mokslus, buvo paskir- 
ta vidurinių mokyklų inspektore, o po kelerių metų pradėjo 
dirbti Vilniaus universiteto Užsienio kalbų katedroje. 1959- 
1960 mokslo metais stažavo Londone. Grįžusi dėstė penktakur- 
siams, o tokia garbė buvo tekusi tik dėstytojoms Kameneckai- 
tei ir Špokevičienei. Sūnus prisimena ją nuolat palinkusią prie 
knygų bei leksikos ir fonetikos žodynų, besiruošiančią paskai- 
toms, kartojančią skaitysimus tekstus, tobulinančią savo anglų 
kalbą ir jos dėstymo metodiką. Tam buvo skiriamas praktiškai 
visas dėstytojos laikas. 

Studentai tai žinojo, jautė. Todėl į paskaitas jos grupėje be- 
simokančios mano bendrakursės eidavo specialiai pasipuo- 
šusios — gėda vilkėti nutįsusį megztą sijoną — ir visada gerai 

pasirengusios - gėda būti neįsiskaičiusioms į tekstą ar švebel- 
džiuoti. Mano kursas universitetą baigė 1972 metais. 

Kai 1965 m. radijas pradėjo transliuoti laidas užsieniui anglų 
kalba, Špokevičienė kartu su Lionginu Pažūsiu ėmėsi ir dikto- 
rės darbo. 

Nelauktai anksti, 1982 metais, ji paliko šį pasaulį, bet Anglų 
filologijos katedros pasauliui paliko tikrai daug. 


2015 m. lapkričio 28 d. 

Albertas Steponavičius 


IŠ MANO CURRICULUM VITAE 


Gimiau prieš karą, 1934 metais, Kaišiadorių rajono Juodiš- 
kių kaime. Mokiausi Kaišiadorių gimnazijoje, bet kurį laiką 
mokyklos visai nelankiau, nes šeima buvo išbuožinta ir mums 
teko ilgai slapstytis, kad nebūtumėm išvežti į Sibirą. 

Kaišiadorių gimnazija buvo aukšto akademinio lygio moky- 
kla. Čia matematiką dėstė dr. Gerardas Žilinskas, dirbo profe- 
sorius Juozas Balčikonis, vienu metu lietuvių kalbą ir literatū- 
rą dėstė Antanas Vengris, kiek vėliau ilgiau čia buvo užsilikęs 
dr. Vytautas Ambrazas, mokslinę veiklą gimnazijoje pradėjo 
būsimi profesoriai Zigmas Zinkevičius ir Jonas Kazlauskas. 
Man pasisekė, kad anglų kalbos mus mokė klasės auklėtojas 
mokytojas Anužis. Anglistiką pasirinkau jo dėka. 

Studijų pradžia buvo gana kurioziška. Kai tik sužinojau, kad 
po ketverių metų pertraukos, 1953-čiaisiais, Universitetas vėl 
atnaujino priėmimą į germanų kalbų ir literatūros specialybę, 
iš karto nunešiau prašymą leisti į ją stoti. Tuo pačiu laiku kari- 
nis komisaras vaikinus vertė važiuoti mokytis į karo mokyklą, ir 
mane su bendraklasiu Feliksu Pažūsiu išsiuntė į Arzamaso karo 
ryšių mokyklą. Išlaikėm egzaminus (rusiškai!) ir, visų nuostabai, 
pareiškėm, kad nesimokysim (učitsja ne budem). Mudviem davė 
pinigų bilietui atgal į Lietuvą. Puikiai nusiteikę tuo pačiu keliu 
per Maskvą po dviejų dienų grįžom namo. Komisaras Garnys 
pašėlo, grasino išsiųsiąs eiliniais į kariuomenę. Nejuokais išsi- 
gandę nubėgom į rektoratą pas rektorių Juozą Bulavą prašy- 
ti užtarimo. Rektorius mums girdint paskambino respublikos 

kariniam komisarui, ir mudu likome studijuoti universitete: Pa- 
žūsis žurnalistikos, o aš - anglistikos. 

Patekau į vieną kursą su septyniomis labai protingomis ir gra- 
žiomis bendrakursėmis - Roma, Gražina, Alyte, Vida, Aukse, 
Dalia ir Laima. Specialybės dalykus mums dėstė Rachilė Apri- 
jastytė (fonetiką ir leksiką), gramatiką - Sofa Levina (Levinaitė) 
ir Elė Pareigytė, Neda Kameneckaitė - leksiką. Joms visoms esu 
nuoširdžiai dėkingas už praktines anglų kalbos žinias. Anglų li- 
teratūros kursus mums skaitė Elena Kuosaitė ir Galina Baužytė. 
Mano diplominis darbas buvo daugiau literatūrinis nei kalbinis 
(Šekspyro „Otelo“ lietuviško vertimo analizė). 

1958 metais baigiau universitetą ir buvau paskirtas asisten- 
tu į Užsienio kalbų katedrą. Pagal to meto įstatymą be dvejų 
metų darbo stažo stoti į aspirantūrą negalėjau. Į Leningrado 
(dabar - Sankt Peterburgo) universiteto Anglų filologijos ka- 
tedros aspirantūrą įstojau 1960 metų rudenį. Anuomet ši ka- 
tedra, vadovaujama profesorės Irinos Ivanovos, buvo vieta, 
kurioje galėjai aukštu lygiu studijuoti bendrąją kalbotyrą, ger- 
manų ir anglų filologiją. Aspirantai turėjo plačias galimybes 
rinktis lingvistinius kursus ir seminarus: bendrąją kalbotyrą, 
germanų filologiją, anglų kalbos istoriją, anglų kalbos grama- 
tiką, gotų ir senosios islandų kalbų seminarus, šiuolaikines 
skandinavų kalbas. Studentų skaičius grupėje buvo nelabai 
svarbus: pavyzdžiui, aš kartu su kitais dviem klausytojais lan- 
kiau profesoriaus Michailo Steblin-Kamenskio gotų ir senosios 
islandų kalbų seminarus, o danų kalbos klasėje mokėmės tik 
dviese. Antraisiais aspirantūros metais reikėjo pasirinkti kon- 
krečią lingvistikos sritį ir disertacijos temą. Profesorius Ste- 
blin-Kamenskis laikėsi taisyklės nesiūlyti konkrečios temos, 
tik nurodyti perspektyvią galimų tyrinėjimų kryptį. Vis dėl- 
to kalbėdamasis su manim profesorius paminėjo, kuo jis šiuo 
metu ypatingai domisi ir kad tai galėtų būti ir mano mokslinio 
darbo sritis: „Dabar aš ir Irina Petrovna [Ivanova] ypač domi- 
mės istorine fonologija, gal ir jūs galėtumėt pagalvoti apie savo 

disertacijos temą iš šios srities“. Nusprendžiau rašyti apie labai 
savito Kento dialekto vokalizmo raidą. 1965 m. apgynęs kan- 
didato (dabar - daktaro) disertaciją, toliau domėjausi istorine 
fonologija, bet kartais nuklys davau ir į visai naujas kalbotyros 
sritis. Mano daktarinės disertacijos (dabar - habilituoto dak- 
taro) tema liko fonologinė, tačiau apie pusė jos buvo skirta iš- 
dėstyti bendrosioms diachronijos ir sinchronijos problemoms 
ir maždaug tiek pat vietos užėmė visų pagrindinių anglų kal- 
bos dialektų fonologijos tyrimai. Ją apgyniau 1978 metais. 
Vėliau tyrinėjau etimologijos, anglų kalbos gramatikos, žo- 
dyno problemas ir Vilniaus universitete dėsčiau bendrosios 
kalbotyros, germanų filologijos, anglų kalbos istorijos kursus. 
Prisipažinsiu, visada norėjau, kad mano mokslinė veikla 
nebūtų lokali, norėjau rašyti kuo didesniam skaitytojų būriui, 
dalyvauti tarptautinėse konferencijose, kongresuose. Sovieti- 
niais laikais tą daryti buvo galima tik gavus leidimą išvažiuoti 
į užsienį, o tam reikėjo gauti atitinkamą charakteristiką iš savo 
darbo vietos. Būta visokių trukdžių, kuriuos šiandien bjauru 
ir prisiminti. Vis dėlto man pavyko išvažiuoti į nemažai tarp- 
tautinių konferencijų, o 1978 metais gavau Fulbraito (Ful- 
bright) grantą ir skaičiau paskaitas JAV Pensilvanijos, Ohajo, 
Ilinojaus, Teksaso universitetuose. Lietuvai atgavus nepriklau- 
somybę, pusę metų stažavau Vokietijos Aichšteto (Eichstatt) 
universitete. Iš Vilniaus universiteto išlydėtas į pensiją, dešimt 
metų dėsčiau Baltstogės (Bialystok) universitete Lenkijoje. 
Pabaigai reikėtų pridurti, kad per savo mokslinę ir pedago- 
ginę karjerą teko dukart vadovauti Anglų filologijos katedrai. 
Pirmąsyk — nuo katedros įkūrimo 1968-aisiais iki 1971 metų, 
antrąkart - 1985-1990 metais. Anglų filologijos katedra susi- 
kūrė iš karto po to, kai vietoje Istorijos ir filologijos fakulteto 
atsirado du atskiri fakultetai. Galima sakyti, kad katedra buvo 
įkurta pirmojo Filologijos fakulteto dekano profesoriaus Jono 
Kazlausko iniciatyva. Tai buvo labai šviesus žmogus ir talen- 
tingas mokslininkas, anksti tragiškai žuvęs (kaip manoma, 

nužudytas KGB užsakymu). Tapęs dekanu, Kazlauskas iš karto 
ėmėsi naujoviškai tvarkyti fakulteto reikalus: šalia Anglų filo- 
logijos katedros radosi Romanų-germanų filologijos katedra 
ir buvo ypač skatinamas mokslinis darbas užsienio filologijų 
srityse. 


2014 m. birželio 16 d. 

Lilija Talmantienė 


MANO PRISIMINIMAI APIE 
VILNIAUS UNIVERSITETĄ 


Su Universitetu buvau susijusi nuo 1955-ųjų, kai atvykau stu- 
dijuoti anglų kalbos, iki 1999-ųjų, kai tų metų rudenį - savo 
noru ir kūno įsakymu - nustojau jame dėstyti... 


**k 


Taigi pirmiausia - nuotrupos iš studentės gyvenimo. 

Pirmą kartą pamačiau Vilnių ir Universitetą (toliau - VU) 
1955 m. birželio gale ar pirmosiomis liepos dienomis - sun- 
ku beprisiminti... Atvažiavusios iš Kauno kartu su mama, kuri 
jau šiek tiek pažinojo Vilnių, susiradome tą VU, kad paduočiau 
prašymą ir reikalingus dokumentus ir sužinočiau visus reika- 
lavimus. Apsistojome pas mamos seserį Eugeniją Mikėnienę 
mokslininkų namuose, kuriuose ji turėjo puikų butą savo vyro, 
skulptoriaus Juozo Mikėno, nuopelnų dėka... Paskui todėl, kad 
Vilniuje turėjau dar ir kitų giminių - tą „išdavė“ mano pavar- 
dė - negavau vietos universiteto bendrabutyje, teko nuomotis 
kampą, nes gyventi pas gimines ir neplanavau... (Bendrabučių 
skirstymo komisijoje pasakė, kad bendrabučiuose labai trūksta 
vietų ir jas duoda tik tiems, kas Vilniuje giminių neturi...) 

Antraisiais studijų metais viena šauni mūsų dėstytoja - Sofija 
Levinaitė - parūpino man vietą bendrabutyje, tada ir patyriau, 
ką reiškia gyventi su dar septyniom kitom studentėm viename 
kambaryje, nes Čiurlionio gatvės Nr. 1 bendrabutyje buvo labai 

dideli kambariai. Ir trečiame kurse jame gyvenau, tik jau pen- 
kiese... Įdomi ir gera patirtis. 

Vos atvykus Vilnius padarė klaikų įspūdį: aplinkui girdėjai 
kalbant tik lenkiškai ir rusiškai. Nesutikome nė vieno lietuviš- 
kai kalbančio žmogaus... O ta gatvių gatvelių raizgalynė mane 
visai pribloškė... Kai kur pačiame miesto centre dar riogsojo — 
lyg kokie baisūs vaiduokliai - per karą subombarduotų namų 
sienų liekanos... Ėjau ir skruostais riedėjo ašaros — kaip reikės 
čia gyventi? Tik pačiame VU išgirdome kalbant lietuviškai... 
Lengviau atsidusau... Niekada nepamiršiu, kaip vėliau sėdint 
paskaitose auditorijas retkarčiais sudrebindavo dabartinėje Pi- 
lies gatvėje (tada - Gorkio) staiga nugriuvusios kokios nors vos 
besilaikančios sienos trenksmas... Krūpčiodavom iš netikėtu- 
mo ir baimės... 


**kx* 


Dabar niekas netiki, kad 1955-aisiais studijuoti anglistiką 
priėmė tik devynis studentus, o į vokiečių ir prancūzų specia- 
lybes po aštuonis. Kadangi vidurines mokyklas baigę su auk- 
so ir sidabro medaliais būdavo priimami be konkurso, tai ne 
medalininkams, stojantiems į anglų kalbą, tais metais teliko 
vos keturios vietos... Kaip vėliau paaiškėjo, ne medalininkų 
prašymų buvo paduota iš viso 28, taigi konkursas — septyni 
pretendentai į tas keturias likusias vietas. Taip pat niekas ne- 
nori patikėti, kad reikėjo išlaikyti net septynis stojamuosius 
egzaminus: du lietuvių kalbos -— raštu ir žodžiu, rusų kalbos 
taip pat — raštu ir žodžiu, vieną anglų kalbos, ačiū Dievui, tik 
žodžiu, nes vidurinėse praktiškai nemokė rašyti (gramatikos 
pratimų rašymas vargiai galėjo išmokyti rašyti ką kita), o be 
jų, dar geografijos — tiek fizinės, tiek ekonominės, suplaktų į 
vieną - storiausios knygos, na, ir istorijos — visos — ir senovės, 
ir viduramžių, ir TSRS... Egzaminai vyko kas trečią dieną nuo 

pat rugpjūčio 1-osios iki 21 d. Norint įstoti, iš visų septynių 
egzaminų reikėjo gauti vien aukščiausius penkiabalės ska- 
lės balus, ir tas man pavyko, nes vidurinėje iki medalio buvo 
pritrūkę vos vieno balo - baisiai nemėgau matematikos. Taigi 
patekau tarp tų keturių laimingųjų... niekam jokio kyšio neda- 
vusi, nes, pirma, mūsų galvoje tokios net sąvokos nebuvo, o, 
antra, nebūtume turėję iš ko duoti. 

Į mūsų grupę kandidate buvo papildomai priimta Birutė Kiš- 
kytė, per stojamuosius gavusi vieną ketvertą, o rudenį atvyku- 
sios į studijas radome dar vieną kandidatę - nematytą negirdėtą 
Miną Siniciną, kuri, pasirodo, buvo įstatyta KGB linija, nes jos 
tėvas buvo faktiškasis KGB vadas - lietuviškojo „vaduko“ pava- 
duotojas. Taip mūsų grupė tapo jau vienuolikos studentų grupe. 

Vėliau, kai buvome trečiame kurse, mūsų grupė dar padidėjo, 
nes joje atsirado toks Albinas Klentva, kuris tik vėliau pasiva- 
dino savo tikrąja pavarde - Kentra. Trys vyresnieji jo broliai 
buvo nukankinti kaip partizanai (vyresnysis, Jonas, pasivadinęs 
Rutenio slapyvardžiu, dabar gerai žinomas Žemaitijos parti- 
zanų būrio vadas). Albinas, dar nesulaukęs nė aštuoniolikos, 
tada buvo sučiuptas pats pirmas: išduotas buvusio savo klasės 
draugo, įkalintas ir žiauriai kankintas Lukiškių kalėjime, pas- 
kui ištremtas į Sibiro Gulagą. Pavardę pakeitė ne savo valia: ją 
iškraipė rusų rašeivos, neįstengę teisingai perskaityti tikrosios. 
Vėliau jam tai išėjo į naudą. Sibiro lageryje Albinas kalėjo kartu 
su rusų rašytoju Solženicynu, kurį gerai pažino nuo 1946 iki 
1955 metų. Tuo pat metu lageryje kalėjo daug puikių inteligen- 
tų, tarp jų ir išsilavinusių vokiečių. Albinas ypač suartėjo su 
vienu aukšto rango vokiečiu Dekseliu, iš kurio puikiai išmoko 
vokiečių kalbą, ir ne tik kalbą - atmintinai išmokęs ilgiausias 
ištraukas iš garsių vokiečių klasikų kūrinių be vargo jas cituoja 
iki pat šiol. 

Vėliau prie mūsų grupės prisidėjo dar viena studentė, perė- 
jusi iš kitos specialybės. Taigi 1960-ųjų pavasarį universitetą 
baigėme jau 13 anglistų. 

**k* 


Mano studijų metais buvo vienas bendras Istorijos ir filologi- 
jos fakultetas, tad bendrųjų dalykų paskaitų, tokių kaip mark- 
sizmas-leninizmas, logika, psichologija, klausydavomės ne tik 
kartu su visais filologais, bet ir su istorikais, žurnalistais, o kai 
kurių net ir su ir teisininkais. 

Kalbotyros įvadas, kurį dėstė Ričardas Mironas, buvo priva- 
lomas visiems filologams. Mironas buvo dar prieškarinis dės- 
tytojas, studijavęs Paryžiaus universitete, mokėjo ir dėstė sans- 
krito kalbą, kurios fakultatyvą lankiau ir aš. Jo paskaitos buvo 
labai dalykiškos, turiningos ir gerai išdėstomos, bet nemėgome 
jo kaip žmogaus: mat darė karjerą partine linija, tad visi žino- 
jome, kad jo reikia pasisaugoti. Vėliau bendrąją kalbotyrą dėstė 
neseniai aspirantūrą baigęs Vytautas Mažiulis, bet jo klausytis 
būdavo visai neįmanoma: kažką sau tyliai burbėdavo po no- 
sim ir tiek - auditorija jam tarsi neegzistavo ir nerūpėjo, jokio 
kontakto su studentais nebūdavo, tad ir jokios naudos iš tokių 
jo paskaitų. Po kurio laiko nustojau jas lankiusi, nes numirt ga- 
lėjai iš nuobodulio. 

Labai įdomios ir naudingos buvo iki karo Vienos ir Jenos uni- 
versitetuose studijavusio Alfonso Gučo psichologijos paskaitos, 
taip pat jaunos dėstytojos Kristinos Rickevičiūtės dėstoma lo- 
gika. Tais dalykais giliai domėjausi, todėl ir jų paskaitas lankiau 
su didžiausiu malonumu. 

Iš tų tolimų studijų dienų prisimenu ir kai kuriuos išskirti- 
nius savo bendrakursius: lituanistus Tomą Venclovą, Juozą 
Aputį, Nijolę Baužytę, Gražiną Bigelytę ir labai įdomią asmeny- 
bę Valentiną Ardžiūną, taip pat rusistus Bronių Kuzmicką bei 
vėliau anglistu tapusį Algį Šveikauską. 


214 ANGLŲ KALBOS SLĖPINIŲ PAVILIOTI 


**k* 


Tada mūsų fakultetas atrodė visai kitaip: šalti ir drėgni kori- 
doriai, apsilaupusios, nuo drėgmės apmusijusios dėmėtos sie- 
nos. Šaltose auditorijose - suklypę stalai ir ilgiausi, nepatogūs 
sėdėti kieti siauri suolai, nežinia kada dažytos sienos ir suski- 
linėjusios lubos. Skurdas, nešvara ir pilkuma. Būdavo, atėju- 
sios į pirmąją paskaitą, auditorijoje kartais dar rasdavome prie 
aukštos krosnies klūpančią sargę, bandančią užkurti šlapias, 
sunkiai įsidegančias malkas. Auditorija jau būdavo pakvipusi 
dūmais... 

Paskaitose dažniausiai sėdėdavome su paltais, kurie šiaip jau 
būdavo sumetami ant galinių auditorijos suolų, nes jokios rūbi- 
nės fakultete dar ilgai nebuvo. Per pertraukas skubėdavome pa- 
sišildyti prie bent kiek jau įšilusios krosnies. Prie jos paprastai 
prilipdavome mes, merginos, - retai kada matei krosnį apsika- 
binusį vyruką, o jei koks ir suskubdavo prie jos pribėgti pirmas, 
visada užleisdavo vietą panelei... 

Buvo nemažai pereinamų auditorijų. Fakulteto koridoriuose 
tvyrodavo dvokas, sklindantis iš siaubingų tualetų, į kuriuos 
būdavo baisu užeiti. Daug vėliau, kai pati jau dėsčiau, atsime- 
nu, dėstytoja Genovaitė Špokevičienė per privalomus lankyti 
fakulteto atvirus partinius susirinkimus visada keldavo dvo- 
kiančių tualetų klausimą... Šaunuolė! O mes garsiais plojimais 
jai pritardavome, išdrįsusiai tarti kritikos žodį - mat ji galėjo 
apie tai kalbėti, nes buvo iš iš Šiaulių į Vilnių perkelto gan 
stambaus partinio funkcionieriaus žmona. Gaila, bet nieko iš 
to „klausimo kėlimo“ neišeidavo - viskas likdavo kaip buvę... 
Tik šiandien pagaliau vietoj antrame aukšte kadaise buvusio 
tualeto įrengta moderni auditorija, priklausanti studijuojan- 
tiems italų kalbą... 

*** 


Turbūt kiekvienam studentui studijų metai būna nuspalvinti 
romantikos, jos negali numarinti nei varganos, apleistos, metų 
metais neremontuotos ir šaltos auditorijos su kampuose stūk- 
sančiomis vos drungnomis krosnimis, nei suskilusios sienos... 
Nepaisant pokario sunkumų, mūsų jaunas gyvenimas virte virė: 
kiekvieną šeštadienį didžiausioje fakulteto auditorijoje (dabar - 
Krėvės) vykdavo šokiai, kas savaitgalį galėjai pasišokti ir Čiur- 
lionio gatvėje esančių rūmų Aktų salėje. Ten dažnai nueidavome 
pašokti valsų — ir greitojo, ir mano labiausiai mėgstamo anglų 
valso, tango ir fokstroto, o vėliau ir čarlstono... Kai prasidėjo bu- 
gi-vugi era, studentams drausdavo jį šokti. Mano grupiokę, Almą 
Lozoraitytę, vėliau tapusią Gurskiene (taip, garsusis Stasys Lo- 
zoraitis buvo jos dėdė), net iškvietė į komjaunimo komitetą ir 
pagrasino išmesią iš universiteto, jei dar kartą pamatys šokančią 
„tą buržuazinį išsigimusį šokį“, kurio komjaunuolei šokti nedera. 
Oji, anglistė, visą gyvenimą buvo aistringa šokėja! 

Netrūko ir kitokių pramogų: veikė turistų klubas, leisdavo- 
mės į pėsčiųjų žygius. Taip pat egzistavo graži tradicija akade- 
minių metų pabaigoje viso fakulteto studentams surengti kokią 
nors vienos ar kelių dienų išvyką. Kai kurie renginiai būdavo 
skiriami viso universiteto studentams. 

Pabaigusi pirmą kursą, gražų 1956-ųjų pavasarį kartu su dar 
keliomis bendrakursėmis išplaukiau į fakulteto studentams 
suorganizuotą kelių dienų kelionę garlaiviu nuo Kauno Ne- 
munu aukštyn iki Nidos. Kelionės tikslas buvo geriau pažinti 
Lietuvos istoriją ir pamatyti visas garsiąsias palei Nemuną dar 
teberymančias apgriuvusias pilis — Raudonės, Gelgaudiškio, 
Veliuonos... Šios išvykos didžiausias žinių lobynas buvo Tomas 
Venclova, tada dar ne poetas... Mes jį vadinome „vaikščiojančia 
enciklopedija“ — kiek jis žinojo! Apsuptas klausytojų, atrodė, 
gali valandų valandas pasakoti apie kiekvieną iš už Nemuno 
vingių atsiveriantį naują žemės lopinėlį... Pasakojo ramiu, kiek 

monotonišku balsu, neskubėdamas... O aš negalėjau atsistebėti 
jo talpia atmintimi... Pasigrožėję Nidos kopomis, atgal plau- 
kėme greičiau, jau beveik niekur nestodami iki pat Birštono: 
gėrėjomės įspūdingomis Nemuno kilpomis, aukštais, stačiais 
jo krantais ir netoliese dunksančiais piliakalniais... Atgal mus 
parplukdė iki Druskininkų, o iš ten traukiniu grįžom į Vilnių. 

Baigusi antrą kursą, džiaugiausi viso universiteto studentams 
surengta puikia gegužine - išvyka į visiškai sugriuvusią, bet la- 
bai romantišką Trakų pilį... (turiu keletą išlikusių tos išvykos 
nuotraukų, jas padarė garsus ano meto fotografas Ilja Fišeris, o 
kelios iš jų buvo išspausdintos Jaunimo gretų žurnale - matyt, 
ta gegužinė buvo įdomi ir platesnei visuomenei...). 

Vasarą po trečio kurso dalyvavau be galo įdomioje jungtinėje 
liaudies dainų rinkimo ekspedicijoje. Sakau „jungtinėje“, nes 
grupę organizavo Konservatorijos dėstytojai, bet joje buvo ir 
mūsų universiteto filologų, ir Dailės instituto studentų. Mane į 
tą ekspediciją pakvietė aukštesnio kurso prancūzistas Gvidonas 
Bartkus, vėliau tapęs literatūros dėstytoju ir universitete skai- 
tęs prancūzų literatūros kursus. (Mudu, abu jau aštuoniasde- 
šimtmečiai, iki šiol draugaujame...) Aplankėme daug anksčiau 
man visiškai nematytų kaimų, kalbinome senus žmones, kurie 
visada vaišingai mus priimdavo ir mielai dainuodavo senovines 
dainas... Išliko nepamirštami įspūdžiai... 


**X* 


Pirmąjį pokario dešimtmetį, kai dar buvau studentė, mūsų 
katedroje beveik nebuvo laipsniuotų dėstytojų. Vienintelis jau 
apsigynęs disertaciją buvo Alfonsas Laučka, nes jis iš pirmosios 
pokario absolventų laidos buvo pasiųstas į aspirantūrą Mas- 
kvoje. Apgynęs disertaciją, 1955 m. jis tapo anuometinės Už- 
sienio kalbų katedros vedėju, pakeitęs, berods, Vaclovą Baravy- 
ką. Man atrodo, tada vadovybė džiaugėsi išvis radusi Žmonių, 

galinčių dėstyti užsienio kalbas -— laipsniai ne taip jau baisiai 
kam rūpėjo... Todėl katedroje buvo ir senųjų inteligentų, tokių 
kaip puiki prancūzistė Ramutė Ramunienė, vėliau - iš tremties 
sugrįžusi Irina Karsavina... 

Pirmame kurse mūsų pagrindinė dėstytoja buvo Rachilė Apri- 
jaskytė-Valdšteinienė. (Tada ji, augindama dvi dukrytės ir spau- 
džiama nuolatinės laiko stokos, dar tik rašė savo disertaciją.) 
Dėstė fonetiką ir leksiką (kartu su namų skaitymu). Anglų kalbai 
valandų buvo skirta labai daug, taigi dėstytoja turėjo galimybę 
mus gerai pažinti. Ją labai mylėjome, nes buvo rūpestinga ir švel- 
ni... Vis dėlto kartais valiūkiškai, visai nepagalvojusios apie jai su- 
teikiamą skausmą, pabėgdavome iš paskaitų, vos kuriai nors šūk- 
telėjus: „Ji vėluojasi, neateis, fuginam!“ Ir visu būriu kopdavom į 
Gedimino pilies griuvėsius... (Ak, tas nelemtas „minios mentali- 
tetas“! Jis lyg kokia bacila įsismelkdavo į mūsų nebrandžius pro- 
telius...) Dažniausiai taip nutikdavo pavasarį, kada gamta viliote 
viliojo iš šaltų ir niūrių auditorijų... Tiesa, kartais ir pati dėstytoja 
sutikdavo, kad paskaita vyktų „gamtoje“... 

Su malonumu prisimenu Aprijaskytės paskaitas. Ji naudojo 
seną, Maskvoje A. Ševaldyševo draugę su kitais autoriais išleis- 
tą vadovėlį, kuriame buvo nemažai klasikos kūrinių ištraukų. 
Tarp kitko, visi Rusijoje leidžiami vadovėliai metodiškai bū- 
davo puikiai parengti. Atmintinai mokėmės Šekspyro sonetus, 
klausydavomės jų iš plokštelės, o ji sukdavosi ant seno, džerž- 
giančio, ranka prisukamo patefono, staiga nutildavusio „per 
pusę žodžio“ - ir vėl atgaivinto keliais rankenėlės pasukimais... 

Auditorijoje vaidindavome ištraukas iš Šekspyro dramų. Iki 
šiol mielai prisimenu, kaip vaidinau Kordeliją... Turėjome gim- 
takalbių anglų į plokšteles įskaitytą seną Lingafoninį kursą, su- 
sidedantį iš buitinių temų: po trumpo temos aprašymo eidavo 
su ja susiję dialogai. Juos visus kaldavome mintinai, ir tai buvo 
labai naudinga. Girdėdavome tikrą anglišką tartį. 

Pratybas Aprijaskytė vesdavo labai gyvai, išradingai ir greitu 
tempu, negaišdama nė minutėlės. Svarbiausia, kad jos nebijojo- 

me, jautėme jos švelnią globą, rūpinimąsi mumis ir nuoširdžiai ją 
mylėjome. Tik vėliau, pati tapusi dėstytoja, ėmiau suprasti, kaip 
stropiai ji būdavo apgalvojusi kiekvieną paskaitą - be išankstinio 
pasirengimo taip turiningai ir tokiu tempu, kokiu dirbdavo ji, 
pratybų sklandžiai vesti paprasčiausiai neįmanoma. 

Antrame kurse namų skaitymą jau dėstė garsaus istoriko, fi- 
losofo ir kultūrologo profesoriaus Levo Karsavino dukra Irina 
Karsavina - pati spalvingiausia mano kada nors matyta asme- 
nybė. Būdama jau nebe pirmos jaunystės, ji galėdavo staiga len- 
gvai stryktelti ant stalo ir nė kiek nesidrovėdama pademons- 
truoti, kaip šokamas kankanas, jeigu mes nesuprasdavome, ką 
tas Žodis reiškia. Mat, buvo studijavusi Italijoje ir Paryžiuje, 
baigusi Sorbonos universitetą. Ji puikiai kalbėjo prancūziškai ir 
angliškai, neturėjo jokių kompleksų ir su auditorija bendrauda- 
vo natūraliai ir gyvai. Sakydavo „Klauskite manęs ko tik nori- 
te...“ Deja, mes buvome ne tik drovios, bet ir Žioplos, ir nemo- 
kėjome jos tinkamai įvertinti... 

Tik baigusi trečią kursą, jau ištekėjusi, iš savo vyro Egidijaus 
Talmanto sužinojau, koks didis mokslo Žmogus buvo jos tė- 
vas, kadaise dėstęs Peterburgo ir kitų šalių universitetuose, nuo 
1928 m. Lietuvos Vytauto Didžiojo, vėliau - ir Vilniaus uni- 
versitete... ir kokį puikų išsilavinimą ši mūsų netikėtai atsira- 
dusi ypatinga dėstytoja buvo gavusi. Didžiulėje Egidijaus tėvo, 
Jurgio Talmanto, bibliotekoje buvo išlikę reikšmingų Karsavino 
parašytų knygų... Deja, šio erudito gyvenimo siūlas nutrūko 
1952 metais Komijoje, Abezės lageryje... 

Vėliau, kai sudarinėjau mūsų katedros istorijos metraštį ir 
nuėjau pas Iriną Karsaviną, tada jau pensininkę, paprašyti me- 
traščiui jos nuotraukos (gaila, kad šiandien iš mūsų albumo ta 
nuotrauka kažkur yra pradingusi), įsikalbėjome, ir ji su kartėliu 
užsiminė, kaip blogai tada jautėsi dėstydama mūsų fakultete, 
nes buvo sekama ir ujama dėl savo praeities... 

Beje, panašių jausmų, matyt, patyrė ir kita fakultete dirbu- 
si itin inteligentiška dėstytoja Ramutė Ramunienė, prieškariu 

taip pat pagyvenusi Prancūzijoje. Atmintyje yra išlikęs mano 
bendrakursės prancūzistės Vandos Jazukevičiūtės pasako- 
jimas, kaip kartą, 1956-ųjų rudenį, po paskaitos jų dėstytoja 
Ramunienė perspėjusi savo studentes, kad jos, išėjusios į ko- 
ridorių ir pamačiusios dvi nepažįstamas pro šalį praeinančias 
moteris, į jas nespoksotų, bet tyliai sau stovėtų nudelbusios 
akis ir nedrįstų net dirstelėti, kad tik tos moterys nepasijus- 
tų nejaukiai (!) ... Mat ji žinojo, kad tuo laiku į fakultetą turi 
ateiti seserys Karsavinos... Bet kur tau mergaitės iškentės! 
Mano draugė, nors galvos ir nepakėlė, akies kampučiu pa- 
matė dvi itin varganai apsirengusias moteris, mūvinčias sto- 
romis kojinėmis ir apsiavusias išklypusiais batais... Abi sese- 
rys buvo neseniai sugrįžusios iš tremties... Vyresnioji, Irina, 
buvo priimta dėstyti anglų ir prancūzų kalbas, o jaunesnioji, 
Siuzana, - ne... 

Vis dėlto fakultete tada buvo drąsių žmonių, nepabūgusių ri- 
Zikuoti! Dekanatui vadovavo Eugenijus Meškauskas — puikus 
žmogus. Vėliau, kai buvau jau trečiame kurse, jį pakeitė litua- 
nistas Jonas Palionis. 

Gramatiką pirmame ir antrame kurse dėstė labai gera dės- 
tytoja Sofija Levinaitė, vėliau išvažiavusi į Maskvą. Jokių ten 
ypatingų teorijų - gryna praktikė. Išzubrinai M. Ganšinos ir 
N. Vasilevskajos Gramatiką, padarei visus pratimus, ir to visiš- 
kai užtekdavo. Jokių svaičiojimų ir „mokslo“ darymų... Kon- 
kretūs klausimai: „Paaiškink, kodėl čia pasirinkai tokį laiką, 
o ne kitą?“ Išmankštino kaip reikiant. 

Likusiuose kursuose - trečiame, ketvirtame ir penktame - 
pagrindinė leksikos dėstytoja buvo Neda Kameneckaitė, kuriai 
dar prieš karą teko pastudijuoti Oksforde. Disertaciją ji apgy- 
nė gerokai vėliau. Valandų buvo skirta daug, matėme ją vos ne 
kasdien. Santykiai su ja ir kitomis dėstytojomis būdavo glau- 
dūs, kartais vos ne motiniški. Tiesa, vieną semestrą trečiame 
kurse mums „dėstė“ tikra anglė - Mrs. Margaret Airey. Nors 
tai buvo negirdėtas dalykas - užsienietė mūsų katedroje (!), bet 

nieko gero iš jos negavome, nes... apie dėstymą ji neturėjo jo- 
kio supratimo. Pati buvo kilusi iš darbininkų klasės, komunistė, 
matyt, menko išsilavinimo, ištekėjusi už kažkokio komunisto 
ir patekusi į Vilnių... Na, bet „tikra anglė“ tais laikais buvo re- 
tenybė... Per paskaitas ji rūkydavo n0n-stop ir nežinia ką sapa- 
liodavo vos girdimu balsu. Didesnė dalis studentų liovėsi lankę 
jos paskaitas. Kai neapsikentusios pradėjome skųstis, vietoj jos 
ir vėl gavome Nedą... 

Abi mūsų dėstytojos, tiek Rachilė, tiek Neda, buvo mums la- 
bai svarbios. Jos domėjosi mūsų gyvenimu, mes joms rūpė- 
davom kaip žmonės... Ypač maloni ir švelni buvo Aprijaskytė. 
Neda Kameneckaitė buvo ne tokia švelni, reiklesnė, dalykiška. 
Ji vertino gebėjimą mąstyti. Pati puikiai jautė anglų kalbos dva- 
sią ir įskiepijo man tai, ką vadinu „giliu kalbos pajautimu“. Ypa- 
tingą dėmesį ji kreipdavo į teisingą sinoniminių žodžių vartoji- 
mą, į kalbos stilių o tai juk yra absoliučiai būtina, norint tikrai 
pajausti kalbos dvasią. 

Vadovėlių tada praktiškai nebuvo. Mokėmės iš klasikos — 
daugiausiai iš Čarlzo Dikenso ir Džono Golsvorčio romanų. 
Kameneckaitės metodai buvo paprasti, bet geri. Dažnai už- 
duodavo tiesiog išmokti atpasakoti ištisus romanų skyrius, at- 
kurti įvykių eigą, smulkiai apibūdinti veikėjų išvaizdą, elgesį 
ir pan. Žodžiu, versdavo kalbėti. Taip pat išskirdavo žodžius, 
būtinus išmokti ir aktyvizuoti, rašant įvairias savo įsivaizduo- 
jamas situacijas. PUIKUS metodas! (Vėliau jį taikiau ir savo 
studentams; labai lavina kūrybingumą. Tarp pačių kūrybin- 
giausių savo studentų išskirčiau Vytautą Petrukaitį, šiandien 
išvertusį į lietuvių kalbą gerokai per šimtą knygų... Aišku, yra 
ir daugiau išskirtinių mūsų studentų, kurie dabar gerai žinomi 
visuomenei.) 

Tiesa, studijuodamos jutome gyvos šnekamosios kalbos trū- 
kumą ir dėl to tarp savęs paniurnėdavome, bet padėtį supra- 
tome: gyvenome atskirti nuo kito, už aklinai uždarytų sienų 
esančio pasaulio... 


ANGLŲ KALBOS SLĖPINIŲ PAVILIOTI 221 


Mano pačios atgaiva buvo mama“, prieš karą net septynio- 
lika metų dirbusi visų Britanijos ambasadorių Baltijos šalims 
(tada vadinamų the British Minister for the three Baltic States) 
asmenine sekretore. Be gimtosios, mano mama mokėjo dar de- 
vynias kitas kalbas. Ji puikiausiai kalbėjo angliškai, išmanė tiek 
diplomatinį, tiek šnekamąjį stilius ir buvo nepriekaištingai įval- 
džiusi angliškąjį stenografavimo meną. Studijuodama Vilniuje, 
su mama, likusia gyventi Kaune, visada susirašinėdavau tik an- 
gliškai. Man tai buvo pati geriausia anglų kalbos praktika, nes ji 
visada stropiai ištaisydavo mano klaidas raudonu rašalu ir, taip 
mane sugėdinusi, grąžindavo „paraudonavusius laiškus“ atgal... 
Ilgainiui jie raudonuodavo vis mažiau... Taigi galiu teigti, kad 
ir mama prisidėjo prie mano anglų kalbos įgūdžių lavinimo. 


* Mano mama buvo „grynų“ žemaičių dukra, XIX a. pabaigoje gimusi 
Liepojoje, ten baigė carinę gimnaziją, vėliau išvyko studijuoti astrofizi- 
kos į Peterburgą (iki šiol saugau jos senąją peterburgiškai-petrapilišką 
studijų knygelę...). Deja, netrukus prasidėjo 1917 m. perversmai. Trau- 
kiniu per Sibiro platybes traukdamasi nuo bolševikų, ji pateko į Vladi- 
vostoką, ten prabuvo keletą metų, dirbo vertėja „pas Kerenskį“ - mat į 
tą Rusijos miestą baltuosius palaikantys amerikonai tada jiems laivais 
atveždavo įvairių ginklų... Baltijos šalims tapus nepriklausomomis, su- 
grįžo į gimtinę: kol pasiekė Liepojos uostą, net tris mėnesius plaukė 
laivu. 

Jauna, graži ir netekėjusi 1921 m. ji pirmą kartą atsidūrė Kaune ir... 
tą pačią dieną visai netikėtai gavo darbą Britanijos pasiuntinybėje, kurią 
gan greit perkėlė į Rygą, nes trys atskiros Britanijos ambasados Kaune, 
Rygoje ir Taline, egzistavusios vos pusmetį, buvo sujungtos į vieną - the 
British Legation, o jos būstinę buvo pasirinkta Ryga. 

Perkopusi per keturiasdešimt, mama pagaliau sutiko ištekėti ir 
grįžusi į Lietuvą, būdama keturiadešimt dvejų, pagimdė mane, o vėliau 
dar gimė ir brolis... Taigi ji viską „suspėjo“ - sakau tai kaip padrąsinimą 
vyresnėms moterims: ryžtis kurti šeimą niekada nevėlu. 

*** 


Kaip jau minėjau, tais laikais buvo viena bendra visų trijų 
užsienio kalbų katedra. Jai vadovavo Alfonsas Laučka, vienin- 
telis iš visų dėstytojų apsigynęs kandidatinę disertaciją. Juo pa- 
sitikėjome, bet kai imdavome kuo nors skųstis, jis tik gudriai 
šypsodavosi ir nieko konkretaus neatsakydavo... O ar galėjo? 
Tuoj pat būtų išlėkęs iš darbo... Savo dalyką - germanų kalbų 
istoriją, vėliau anglų kalbos istoriją - Laučka dėstė, kaip mums 
tada atrodė (!), „labai gerai“, be jokių sudėtingų išvedžiojimų, 
lėtai padiktuodavo svarbiausius dalykus. Vadovėlių nebuvo. 
Ačiū Dievui, pakako užrašėlių ir žinoti pagrindinius dėsnius... 
Vėliau, kai tą dalyką perėmė Leningrade daugiau išsimokslinęs 
Albertas Steponavičius, kai kuriems studentams ši disciplina 
tapo „siaubu“... 

Panašiai gotų kalbą mums dėstė ir kita labai spalvinga asme- 
nybė - Ina Meiksinaitė, bet nuo Laučkos skyrėsi tuo, kad visą 
valandą skeldavo linksmus anekdotus, o paskui, per pusvalandį 
skubiai padiktuodavo pačius svarbiausius gotų kalbos faktus ar 
dėsnius. Mokslo metų gale iškaldavome jos paskaitų užrašų są- 
siuvinuką ir to visai pakako gauti įskaitą ar išlaikyti egzaminą. 
Užtat žinios buvo pačios fundamentaliausios ir ilgam jas įsimi- 
nėme, o jos paskaitos - pačios linksmiausios... 

Teoriniai dalykai, tokie kaip anglų kalbos istorija ar teorinė 
gramatika, tada mūsų Universitete dar buvo tik „gimimo sta- 
dijoje“ ir tuo mes, kvailelės, be galo džiaugėmės. 

Labai svarbios katedros gyvenime buvo dvi joje dirbusios la- 
borantės: anglistų Leokadija Germanavičiūtė - o mums tiesiog 
Levutė - ir vokiečių Vera Feigelmanienė. Tos dvi moteriškės 
sukurdavo šiltą katedros atmosferą ir viskuo rūpindavosi. Fei- 
gelmanienės vyras dirbo universiteto bibliotekoje ir, kaip vėliau 
sklido gandai, joje sukėlė tyčinį gaisrą... (Mat tais laikais buvo 
stengiamasi įrodyti, kad Lietuvoje negalėjo būti senesnio uni- 
versiteto nei Maskvos ar Peterburgo universitetai, ir jis negalė- 

jo turėti turtingesnės negu anų universitetų bibliotekos, o juk 
į jas, beje, per daugkartinius Vilniaus plėšimus buvo nukelia- 
vusi daugybė mūsų universiteto vertingų knygų ir archyvinių 
dalykų...) Tik vėliau sužinojau, kad Verutė, kaip visi ją vadino, 
mūsų katedroje buvo KGB akys ir ausys. Už akių ją vadindavo 
Mrs. Know-All... Asmeniškai nieko blogo apie ją pasakyti nega- 
lėčiau, nepažįstu nė vieno per ją nukentėjusio... Taip pat neži- 
nau, ar jos vyras buvo teisingai kaltinamas dėl to gaisro. Vėliau 
jie išvyko į Izraelį... 

Patys įdomiausi dėstytojai, be Ričardo Mirono, man buvo 
Neda Kameneckaitė ir Eugenijus Meškauskas, mat filosofi- 
ja buvo mano hobby... Meškauskas dėstė ne visai formaliai, 
jis tikrai skatino mąstyti. Vėliau, kai pati buvau dėstytoja, jis 
man atsiskleidė kaip labai įdomus ir šiltas žmogus, pažinojęs 
dar prieškariniame Kaune gyvenusius kelis mano mamos bro- 
lius, kurių, meistriškai grojančių įvairiais instrumentais kelio- 
se Kauno kavinėse ir restoranuose, eidavęs pasiklausyti, kaip 
ir kiti muziką vertinę kauniečiai... Neslėpsiu, man buvo labai 
malonu tai iš jo išgirsti. 

Be filosofijos, studijų metais dar labai domėjausi literatūra 
ir su dideliu užsidegimu dalyvavau literatų mokslinio būrelio 
veikloje, bet klausyti literatūrą dėsčiusios Elenos Kuosaitės pas- 
kaitų nelabai traukdavo, nes jos būdavo sausos, pilkos ir nuo- 
bodžios, tokios... „vadovėliškos“. Be to, ji buvo gana baili - vi- 
sada saugojosi, kad nepasakytų „ko nereikia“. Tai ypač aiškiai 
pamačiau, kai Kuosaitė vadovavo mano pasirinktam diplomi- 
niam darbui apie Džordžo Bernardo Šo estetines pažiūras. Į 
šio darbo rašymą įdėjau visą savo širdį - vos baigusi ketvirtą 
kursą, vasarą pasinėriau į šio dramaturgo kūrybą.... Vadova- 
vimas buvo gan menkas, be to - dėstytoja mano jėgomis jau 
pasitikėjo... Ką parašydavau, tas tikdavo, tik visai netiko vienas 
dalykas: ji baisiausiai išsigando ir griežtai paliepė keisti teiginį, 
kad Džordžas Bernardas Šo palaikęs impresionistus ir net jais 
žavėjęsis. Nors aš tvirtinau, kad tai gryna tiesa, anot mano va- 


224 ANGLŲ KALBOS SLĖPINIŲ PAVILIOTI 


dovės, to nebuvo galima sakyti, nes... „tarybinėje enciklopedijo- 
je impresionistai sumaišyti su žemėmis - ten jie įvardijami tik 
kaip buržuaziniai išsigimėliai...“ To nežinojau, nes šia enciklo- 
pedija nesinaudojau... Tačiau niekada nepamiršiu, kaip nuste- 
bau, kad Kuosaitė man neleidžia rašyti tiesos... „Nerašyk apie 
tai, ir viskas! Negalima...“ Bet aš nebūčiau aš, jei neatsisakyčiau 
paklusti!... Nusiminusi grįžau namo ir pasiskundžiau savo vy- 
rui. Sukome galvas, ką daryti? Laimei, jau kitą dieną jis - labai 
linksmas - parnešė Maskvoje leidžiamo žurnalo Ogoniok nu- 
merį, kuriame buvo išspausdintas labai palankus kažkurio rusų 
meno kritiko straipsnis apie impresionistus, vienas iš pirmųjų 
palankių tarybinėje spaudoje. To užteko. Nunešiau jį Kuosaitei, 
pamatė ir nusiramino. Tiesa buvo išsaugota. (Tokie tad buvo 
tie 1960 metų laikai...) 

Vyresniuose kursuose dėsčiusios Galinos Baužytės paskaitos 
būdavo daug drąsesnės ir įdomesnės. 

Vėliau, kai studijavau Leningrado universitete, galėjau paly- 
ginti mūsų ir jų dėstytojus: dangus ir žemė. Tada ir supratau: 
jų galimybės buvo visai kitokios nei mūsiškių. Daugumą mūsų 
dėstytojų valdė baimė ir slėgė dviguba jos našta - skundikų ir 
šnipelių buvo pilni visi kampai. Jų buvo infiltruota ir studentų 
grupėse, ir tarp dėstytojų, taigi mūsų dėstytojams reikėjo sau- 
gotis ir savų, ir svetimų - ir rusų, ir lietuvių... O ten tos dvi- 
gubos naštos nebuvo. Todėl Leningrado universiteto dėstytojai, 
ypač užsienio literatūros, buvo itin drąsūs. Jie nebijojo atvirai 
skelbti savo nuomonės ir pasakydavo daugiau, negu perskaity- 
davo oficialiuose vadovėliuose... Štai ten ir supratau, ką reiškia 
tikrai originalūs ir drąsūs dėstytojai, tikri literatūros žinovai — 
Nina Djakonova ir Sergejus Kovaliovas, kurie patys rašė vado- 
vėlius universitetams. 

Leningrade pirmąkart rimtai įsigilinau į tą Rusijoje sukurtą 
naują mokslą, leksikologiją, kurios imitaciją penktame kurse 
per tris paskaitas mums bandė pateikti Kameneckaitė, kai jai 
buvo paskirta tą dalyką dėstyti. Po trijų bandymų kalbėti apie 

leksikologiją kitas šiai disciplinai skirtas valandas ji panaudojo 
leksikos dėstymui. Taip ir baigėme studijas, nesupratusios, kas 
per paukštis yra ta „nauja mokslo šaka“. Taip pat nesužinojome 
ir kas ta „teorinė anglų kalbos gramatika“, kurios kelias paskaitas 
girdėjome iš visada kažką neaiškiai panosėje murmančio pusiau 
girto Broniaus Piesarsko, pasamdyto iš Pedagoginio instituto... 
Kadangi per paskaitą jis, užsikniaubęs ant stalo, dažnokai, mūsų 
džiaugsmui, saldžiai nusnūsdavo, tai semestro pabaigoje ir pa- 
žymius mums surašydavo „iš kepurės“, pasižiūrėjęs, kiek esam 
uždirbusios iš leksikos... Tai bent buvo laisvė! Mums tų dalykų 
visai ir nereikėjo — toks tada buvo visų mūsų supratimas... 

Mokslai man sekėsi lengvai, visą laiką gaudavau padidintą 
stipendiją - ne trisdešimt, o penkiasdešimt rublių. Jų ir užtek- 
davo pragyventi. 1960 m. pavasarį studijas baigiau su „raudo- 
nu“ diplomu, net nežinodama, kad jų būna skirtingų spalvų. 
Universitetą baigiau be jokio privalomo paskyrimo kur nors 
dirbti, nes mano vyras jau buvo įdarbintas neseniai įkurtame 
M. K. Čiurlionio meno mokyklos dailės skyriuje. Netrukus 
ir mane pakvietė ten dėstyti anglų kalbos, mat vyro draugas, 
skyriaus vedėjas vitražistas Antanas Garbauskas, nusprendė ją 
įtraukti į mokymo programą, kad man būtų darbo. (Muzikos 
skyriaus mokiniai mokėsi vokiečių kalbos.) 

O, tas nepaprastas laisvės jausmas! Rami išvykau ilsėtis į 
Juodkrantę, o ten pasivijo telegrama, kviečianti dėstyti VU 
Anglų kalbos katedroje. Ilgai nemąsčiusi, turėdama jaunystės 
jėgų antplūdį, priėmiau pasiūlymą. Nors su Universitetu buvau 
pažįstama jau penkerius metus, vis tiek buvau dar labai nai- 
vi, nes tada nebuvau girdėjusi apie kokį nors spaudimą „tapti 
mokslininku“ ir nė neįsivaizdavau, kad kada nors ateis metas, 
kai iš manęs ims reikalauti nori nenori daryti mokslinę karjerą. 
Jei būčiau tą žinojusi, niekada nebūčiau sutikusi, nes to visai 
netroškau! Visada darau tik tą, ko pati tikrai noriu. (Šiame gy- 
venime esu angažuota kitokioms studijoms — savęs pažinimui, 
tam ir skirdavau visą savo laisvą laiką...) 

**k* 


Tiksliai neatsimenu, kada abi pagrindinės mūsų dėstyto- 
jos pagaliau apsigynė savo disertacijas ir tapo kandidatėmis... 
Bet buvo ir tokių, kurios paaukojo visą sveikatą, per prievartą 
stengdamosi net dešimt metų kažką parašyti (pavyzdžiui, Elė 
Pareigytė), bet nieko iš to neišėjo. 

Man labai patiko pedagoginis darbas, nes aš ne vien anglų 
kalbos mokiau, bet stengiausi ugdyti savo studentų mąstymą 
ir dvasią. Be to, svajojau, kad ateis toks laikas, kai galėsiu versti 
knygas. Tai darau tik išėjusi į pensiją. Jau išversta per dešimt... 

Taigi pirmaisiais metais po studijų turėjau net dvi tarnybas, 
bet mokslo metams pasibaigus, mokyklos atsisakiau, nes labai 
traukė dirbti tik su studentais. 


* XX 


Krūvis buvo didžiulis. Turėdavome po 24 savaitines valandas 
ir jokios metodinės pagalbos, jokio supratimo, kaip dėstyti stu- 
dentams. Metodikos paskaitos, kurias per pusmetį mūsų studijų 
metais išdėstė iš Pedagoginio ateinanti valandininkė, buvo gan 
skurdžios, be to, orientuotos į darbą su mokiniais, o ne su stu- 
dentais. Žodžiu, visos tapom dėstymo metodikos savamokslė- 
mis. Iš pradžių patardavo abi buvusios dėstytojos, tad daugiau- 
siai jas ir kopijuodavome. Sakau „visos“, nes 1960 metų rudenį 
staiga buvo susigriebta, kad Tarybų Sąjungos aukštosios moky- 
klos turi išmokyti savo studentus kalbėti užsienio kalbomis ir 
vien į anglistiką priimtųjų skaičių drastiškai padidino nuo 9 iki 
60! Tad jau 1960 metų rudenį staiga atsirado net šešios anglistų 
grupės, o dėstyti nebuvo kam... O kur dar padidintas užsienio 
kalbų valandų skaičius kitų specialybių studentams? 

Todėl mane, kaip geriausiai iš kurso baigusią, ir pakvietė, 
matyt, tikėdamiesi, kad mielai darysiu mokslinę karjerą, bet, 

kaip jau minėjau, manęs net nepaklausė, ar to noriu... Būčiau 
atsisakiusi iš karto. Kai rudenį prisistačiau, Laučka paklausė, 
ką dar iš savo kurso galėčiau rekomenduoti dėstyti anglų kal- 
bą. Pasiūliau savo „grupiokes“ Almą Lozoraitytę-Gurskienę ir 
Birutę Kiškytę. Taip trys bendrakursės tapome kolegėmis. Po 
dvejų metu Gurskienę iš pareigų atleido, nes kažkas pamatė 
ją sėdinčią šv. Rapolo bažnyčios šventoriuje, mat laukė iš baž- 
nyčios išeinančio savo vyro. Paskundė, ir ji, besilaukianti savo 
pirmagimio, tuoj pat neteko darbo. Jos didžiai religingas vyras, 
lituanistas, tuo metu taip pat darbo neturėjo... Jiedu atsidūrė 
labai sunkioje padėtyje, bet niekam tai nerūpėjo. 


**kxk 


Pati pirmoji mano paskaita buvo vokiečių kalbą studijuojan- 
tiems antrakursiams, kuriems turėjau dėstyti elementariausius 
anglų kalbos pagrindus. Dėsčiau su didžiausiu ūpu, „iš savęs“. 
Ir visi buvome patenkinti: vėliau, kai susitikdavau tuomet bu- 
vusias savo studentes, jau vežiojančias vežimėliuose savo vaiku- 
čius, jos visada sakydavo su malonumu prisimenančios mano 
paskaitas. Matyt, per keletą metų kažko jas išmokiau. 

Pirmaisiais pedagoginio darbo metais patys rimčiausi mano 
studentai buvo germanistai, studijuojantys vokiečių kalbą. Dar 
dėsčiau matematikams ir rusistams. Paskui teko dėstyti ir isto- 
rikams, retsykiais net lituanistams. Tačiau jau antraisiais savo 
darbo metais gavau dėstyti ir trečio kurso anglistams ir ne tik 
leksiką, bet ir leksikologiją (apie tai parašysiu toliau). 

1960-aisiais visi užsienio kalbų ir literatūros dėstytojai dar 
priklausėme vienai „Svetimų kalbų“ katedrai. Ji buvo ten, kur 
daug vėliau buvo įkurta Užsienio kalbų skaitykla. Pirmuosius 
nuo mūsų atidalino prancūzistus. Su „vokiečiais“ dar ilgai bu- 
vome kartu... Po kurio laiko nuo mūsų atskilo ir jie, o galiausiai 
ėmė skaidytis ir anglistai. Atsirado net keturios anglistikos ka- 

tedros: Anglų filologijos, Humanitarinių mokslų anglų kalbos, 
Ekonomikos ir teisės fakultetų anglų kalbos ir Gamtos ir tiks- 
liųjų mokslų anglų kalbos katedra. (Jų buvusius telefonų nu- 
merius galima rasti senose Vilniaus miesto abonentų knygose, 
kuriose jos taip ir vadinamos...) 


*** 


Aš likau Anglų filologijos katedroje, nes tada, kai dėstytojus 
išskirstė į tas keturias anglistikos katedras, skaičiau anglistams 
leksikologijos kursą. Be to, labai greitai gavau jiems dėstyti ir 
leksiką. 

Buvo taip: antraisiais savo darbo metais rugsėjo pirmąją atėjusi 
į darbą sužinojau, kad man paskyrė dėstyti leksikologija. Aikte- 
lėjusi iš nuostabos, Laučkos ir klausiu: „O kas tai yra?“ Atsakė: 
„Pasiklausk Kameneckaitės - sužinosi.“ Čia tai bent! Nejaugi ne- 
galėjo iš anksto pranešti, kad per vasarą bent kiek susipažinčiau 
su tuo neseniai iškeptu mokslu... Bet niekam tai nerūpėjo... Sakė 
„nieko, išsikapanosi.“ Tikėjo manimi. Ir išsikapanojau. 

Laimei, knygyne įsigijau rusišką leksikologijos vadovėlį, per- 
versti kai kuriuos terminus. Pasakė. Bet kai pasiteiravau, ar yra 
koks nors angliškas leksikologijos vadovėlis, skėstelėjo ranko- 
mis: „Deja, ne...“ Ir negalėjo būti, nes pats terminas „leksiko- 
logija“ užgimė rusų universitetuose... Paskui, jau skaitydama tą 
rusiškąjį vadovėlį ir jame radusi nuorodų į angliškas knygas, 
per mūsų biblioteką iš Maskvos parsisiunčiau nurodytų knygų 
mikrofilmus, o kai kurias kitas knygas gavau per tarpbibliote- 
kinį abonementą. Tada ir pasinėriau į rimtas atskirų kalbotyros 
šakų, iš kurių ir buvo sudaryta „leksikologija“, studijas... Mano 
leksikologijos paskaitos būdavo penktadieniais. Ištisą savaitę 
nematydavau šviesios dienos — visas laisvas nuo dėstymo va- 
landas sėdėdavau profesorių skaitykloje ir iš kelių atkeliavusių 

knygų rengdavausi eilinei būsimai paskaitai. Tada supratau, ko- 
dėl Kameneckaitė man sakė, kad angliškai jokių knygų nėra: 
tas tris paskaitas, kurias ji mums, penktakursiams, vos daugiau 
nei prieš metus padiktavo, pati žodis žodin buvo nurašiusi iš 
vienos tų angliškų knygų, skirtų semantikos klausimams, ir, 
matyt, nenorėjo, kad tą sužinočiau... Vadinasi, ji irgi panašiai 
sukosi iš padėties, kaip ir aš.... Tik aš ruošdavausi iš kokių ketu- 
rių-penkių knygų iškart. Ir viską, ką būdavau sukurpusi penk- 
tadienio paskaitai, sąžiningai padiktuodavau savo studentams. 
Taip, kaip kadaise mums diktuodavo Laučka. Visi buvome pa- 
tenkinti. Tikriausiai mano studentams nė galvon nešovė, kad jų 
dėstytoja pati labai stropiai to dalyko mokosi, kas savaitę ženg- 
dama vieną žingsnelį pirma jų... Tokia buvo pradžia... 

Prisimenu, kai išėjau iš auditorijos po pačios pirmosios savo 
leksikologijos paskaitos, koridoriuje susitikau Laučką. Šypso- 
damasis ligi ausų linksmai manęs paklausė: „Na, kaip pavyko 
pirmoji paskaita?“ Labai savimi patenkinta atsakiau: „Puikiai!“ 
O jis tik palingavo galvą ir šyptelėjo: „Pamatysi, kaip ji tau at- 
rodys po kelerių metų...“ Reikia pasakyti, kad net po dešimties 
metų man ji atrodė visai neblogai... 

O jau kitais, 1962 metais, išvykau tobulintis į Leningrado 
universitetą. Ten baigusi dvimečius aukštuosius užsienio kal- 
bų dėstymo kursus, gavau aukštosios mokyklos dėstytojos di- 
plomą ir pažadą suteikti docento vardą, nes buvau įvykdžiusi 
visas sąlygas jam gauti: reikėjo visus keturių semestrų egza- 
minus išlaikyti aukščiausiais balais... Tie kursai atsirado, kai 
buvo susigriebta, kad Tarybų Sąjungai reikia daugiau aukštųjų 
mokyklų dėstytojų, tikrai gerai mokančių užsienio kalbas, nes 
dėl geležinės uždangos mažai kas turėjo galimybę vykti į užsie- 
nius ir jų išmokti „iš natūros.“ Stojamuosius egzaminus į šiuos 
aukštuosius kursus galėjo laikyti tik jau turintys kitų aukštųjų 
mokyklų filologų diplomus. Taigi jų užduotis ir buvo parengti 
gerus užsienio kalbų specialistus-praktikus aukštosioms mo- 
kykloms, bet nereikalauti, kad jie dirbtų mokslinį darbą. Bent 

taip buvo sakoma Sąjungos centriniuose laikraščiuose. Grįžę į 
savo aukštąsias mokyklas, jie turėjo gauti vyresniojo dėstyto- 
jo arba - geriausiai baigę (kaip buvo žadėta) - docento etatą. 
Pačiais pirmaisiais metais, kai tokia nuostata buvo paskelbta, į 
Leningrado universiteto dvimečius aukštuosius kursus iš visos 
Sąjungos suvažiavo daugiau kaip 500 pretendentų su užsienio 
kalbų aukštųjų mokyklų baigimo diplomais. Įstoti nebuvo len- 
gva: priėmė tik 60 žmonių, išlaikiusių stojamuosius egzaminus 
vien aukščiausiais balais, po dešimt į šešias grupes. Iš Pabaltijo 
respublikų patekome visi; mūsų, berods, buvo devyni. Grįžusi 
gavau vyresniosios dėstytojos etatą, bet apie docento vardą nie- 
kas nė neužsiminė. Pažadas taip ir liko netesėtas... 

O man to ir nereikėjo. Niekad nebuvau karjeristė ir juo labiau 
nesiekiau didesnių pinigų. Net į galvą neatėjo save prievartauti 
dėl ponios Karjeros ar materialios naudos... 

Džiaugiausi, tapusi geresne leksikologijos dėstytoja, nes Le- 
ningrade tą dalyką mums dėstė nuostabi profesorė, Leksikolo- 
gijos vadovėlio autorė Natalija Amosova, kuri buvo nepaprastai 
įdomi ir patraukli asmenybė. Tik ten ir pamačiau tikrų asme- 
nybių. Be minėtų nuostabių literatų, niekada nepamiršiu fone- 
tikės Sofijos Kanevskajos ir labai įspūdingos leksikos dėstytojos 
Kuprijanovos (vardo, deja, neprisimenu), senosios kartos inte- 
ligentės. Kartais jos paskaitos vykdavo Ermitaže, ten apie meną 
kalbėdavomės angliškai. O retsykiais pasitaikydavo susitikimų 
su garsiais britų autoriais, kurie jau tada apsilankydavo Mask- 
voje ir Leningrade, kai pas mus jų atvykstant net įsivaizduoti 
tada negalėdavome... 

Daugybę valandų praleidau bibliotekoje, Publičkoje, kurioje 
galėjai prieiti prie tokių knygų, kurių nebuvo įmanoma gauti 
Vilniuje. Gerokai išprusau... Šiek tiek patobulinau ir pakeičiau 
savo buvusį leksikologijos kursą. 

Dešimt metų dėsčiau leksikologiją. Manau, kai kuriems mano 
studentams ji buvo įdomi. Paskui ją iš manęs perėmė filologijos 
mokslų kandidatės laipsnį įgijusi Dalia Tekorienė. Mat belaips- 

niai dėstytojai jau nebegalėdavo dėstyti teorinių dalykų... Uni- 
versiteto mokslinis lygis kilo. 

Šiandien tyliai sau pagalvoju: ką be mūsų, praktikų, pastangų 
būtų dariusi nepriklausomybę atkūrusi Lietuva? Kol Vyriausy- 
bėje dirbantys vadovaujantys asmenys nemokėdavo susikalbėti 
svetima kalba, prie kiekvieno jų alkūnės matydavau vertėjais 
dirbančius buvusius mūsų studentus. Ar labai tada jiems buvo 
reikalingos laipsniuotų dėstytojų teorinės žinios? 


**k 


Kaipgi tiek ilgai išsilaikiau universitete, neturėdama jokio 
laipsnio? Juk pokario sunkumams grimztant į praeitį, vis stip- 
riau ėmė reikštis publish or perish reikalavimas... 

Taip, teko kai ką ir išspausdinti, o dar daugiau parašyti me- 
todinių priemonių, kurios taip ir likdavo rankraščiai, nes tai 
buvo mūsų „darbo įrankiai“. Parašiau ir 1976 metais savo lė- 
šomis (atsimenu, sumokėjau 50 rublių) universiteto leidykloje 
išleidau tik vieną knygelę universiteto studentams A Guide to 
written English. Prieš tai pati pirmoji atkreipiau savo kolegų 
dėmesį į tai, kad užsienio mokyklose dėstoma tokia discipli- 
na kaip Academic Writing, apie kurią pas mus dar nebuvo net 
užsimenama. Ta tema išstudijavusi per 10 užsieniuose išleistų 
vadovėlių, parašiau tą savo minėtą knygelę... Ji buvo tik kompi- 
liacija... Dvejus metus dėsčiau šią naują discipliną, o vėliau ją iš 
manęs perėmė Laima Katkuvienė, kuri tą dalyką daug išsamiau 
išstudijavo ir perteikė jau kaip mokslą. 

O katedroje išsilaikiau, nes kas penkeri metai parengdavau 
kokią nors naują metodinę priemonę, padedančią būsimie- 
siems anglistams įsisavinti leksiką. Tai buvo rimtas darbas, 
reikalaujantis daug laiko ir jėgų: tekdavo intensyviai ruošti 
studentams namų skaitymo apdorojimo medžiagą, kuri atsto- 
davo gerą vadovėlį. Be to, dėsčiau ir tokį įdomų dalyką kaip 

Analitinis skaitymas, jam taip pat turėdavau parengti metodinę 
medžiagą. Taip ir išsilaikiau. Tiesa, kai dar pirmaisiais dėsty- 
mo metais Laučka ragino išsilaikyti kandidatinio minimumo 
egzaminus, per dvi savaites pasiruošiau filosofijos egzaminui ir 
jį kuo lengviausiai išlaikiau, nes tai man buvo įdomu. Daugiau 
savęs neprievartavau, nors vokiečių kalbos egzaminą taip pat 
būčiau galėjusi išlaikyti, nes su tėvu nuo gimimo kalbėjomės 
tik vokiškai... 

Visai nesukau sau galvos, kad vieną gražią dieną galiu neper- 
eiti kas penkeri metai privalomo konkurso. Tikėjau, kad mane 
saugo, veda ir globoja „aukštesnė jėga“. Matyt, taip ir buvo... 
Be to, reikia pasakyti, kad mūsų katedroje vyravo gan pakanti 
ir geranoriška atmosfera. Visi vienas kitą palaikėme, patarda- 
vome, niekas nenorėdavo ką nors „paskandinti“. Buvome tikri 
bendradarbiai. Man atrodo, kad buvome viena iš pačių malo- 
niausių ir inteligentiškiausių universiteto katedrų, bent jau iš 
paviršiaus... Žmonės suprato, kad reikalingi ir praktinės kalbos 
specialistai, o ne vien teoretikai. 


**kXk 


Dažnai tekdavo būti viso anglistų kurso kuratore, nes anuo- 
met būta ir tokių visuomeninių pareigų. Ir čia stengiausi iš 
visos širdies: pamačiusi, kad dauguma iš kaimų suvažiavu- 
sių studentų neturi jokio supratimo apie dailę, mėginau juos 
šviesti. Susitariau su meno istoriku Gyčiu Vaitkūnu, ir jis visą 
semestrą kartą per savaitę mielai mums skaitė meno istorijos 
kursą. Studentus tas kursas sužavėjo, noriai lankė jo paskaitas... 
Stengdavaus pakviesti įdomių žmonių. Manau, kad tie, kurie 
dalyvavo susitikime su dainininke Beatriče Grincevičiūte, jo 
tikrai nepamiršo. Buvau ją pasikvietusi, kad papasakotų nuolat 
verkšlenantiems ir gyvenimo sunkumais besiskundžiantiems 
studentams, kaip ji, būdama visiškai akla, nugali savo sunku- 

mus (pačią dainininkę pažinojau nuo vaikystės - kol gyveno 
Kaune, buvo mūsų šeimos draugė)... 

Be to, dalijausi su studentais ir savo gyvenimo perspektyvos 
suvokimu, t. y. kad žmogus Žemėje vystosi per daugybę inkar- 
nacijų... Mat tą žinojau nuo pat ankstyvos vaikystės, bet tik iš- 
mokusi gerai skaityti angliškai ėmiausi nuodugniai studijuoti 
visas XX a. antrojoje pusėje ta tema parašytas naujausias stu- 
dijas ir patvirtintus reinkarnacijos faktus fiksuojančias knygas. 
Nekalbant jau apie Indijos filosofų darbus... Būtent tas dalykas 
ir buvo tikrosios mano studijos. Ir garbė tuometiniam šviesiam 
mūsų dekanui Kęstučiui Urbai, kad dar 1989 metų rudenį leido 
man perskaityti dvi keturių valandų trukmės atviras paskaitas 
apie REINKARNACIJĄ. Pirmą kartą mūsų Alma Mater isto- 
rijoje! Didžiausia Filologijos fakulteto Krėvės auditorija buvo 
sausakimša abu kartus... (Kol kas šito dalyko iš manęs universi- 
tete niekas neperėmė, o gaila, nes ta tema jau yra parašyta tiek 
daug gerų mokslinių knygų, gausiai dokumentuotų įrodytais 
faktais - jas rašo garsūs užsienio psichiatrai ir psichologai.. Čia 
ir vėl atsiliekame...) 

Į tas dvi mano paskaitas apie reinkarnaciją atėjo klausytojų 
net iš Dailės instituto, iš Konservatorijos ir ne tik studentų, bet 
ir jų tėvų, taip sakant, „žmonių iš miesto“... Tik niekas neatėjo 
iš mano katedros, išskyrus tuometinį katedros vedėją Stepo- 
navičių, kurį tempte atsitempiau pati... Kai paklausiau, koks jo 
įspūdis, pasakė „Labai graži pasaka...“ ir į antrą paskaitą nebe- 
atėjo... Naujos pažiūros sunkiausiai skinasi kelią į akademinę 
bendruomenę - taip jau, deja, visada yra... 

Dėl savo „erezijų“ šiais laikais nebuvau nukankinta inkvizi- 
cijos, kaip galėjo įvykti kadaise... Pažanga vis dėlto... Man - tai 
nepamirštamas ir labai reikšmingas dalykas. Iš to vėliau gimė 
mano straipsniai apie reinkarnaciją Mokslui ir gyvenimui (iš- 
spausdinti 1990 metų 5, 7 ir 9 numeriuose). Po to Vytautas Kaz- 
lauskas viliote viliojo dirbti dėstytoja jo įkurtoje Parapsichologų 
akademijoje. Nesutikau — ne tik todėl, kad niekada nesijaučiau 

esanti „parapsichologe“, bet ir todėl, kad norėjau išlikti laisva, 
nors retkarčiais sutikdavau paskaityti vieną kitą paskaitą vi- 
siems Akademijos keturių kursų studentams, taip pat skaityti 
pranešimus kasmetinėse šios Akademijos konferencijose, į ku- 
rias suvažiuodavo šimtai žmonių iš visos Lietuvos... Taip tęsėsi 
kokį dešimtmetį. 

Žinau, kad kai kuriuos savo studentus labai erzinau savo 
„idiotiškomis pažiūromis.“ Bet ne visus... Vėliau per paskai- 
tas lioviausi apie tai kalbėjusi, atėjau į protą. Bet tas tik įrodo, 
kad buvo galima išlikti net ir ten, kur aplinkui skundikai, ir net 
tada, kai kalbi ne tai, ką reikia...! Ar tai ne įrodymas, kad esu 
saugoma Aukštesnės jėgos? 

Ar buvau skundžiama? Aišku, kad buvau! Kartą saugumietis 
visai atvirai atėjo į paskaitą ir sėdėjo sudėjęs pirštus, imituoda- 
mas „kalėjimo grotas“... Man buvo visai aišku, kas jis toks, nors 
prisistatė norįs studijuoti anglų kalbą ir gavęs katedros vedėjo 
Liongino Pažūsio leidimą dalyvauti mano paskaitoje. Intuicija 
man pakuždėjo, kas jis toks... Laimei, tą dieną studentams kaip 
tik buvo užduota išmokti „politinių terminų žodyną“, kurio 
mokėmės tiesiai iš angliškų laikraščių Moscow News bei Daily 
Worker. Tad buvo labai lengva visą paskaitą pakreipti derama 
politine linkme... Argi Aukštesnė jėga manęs nesaugojo?! 

Po paskaitos vienas grupės studentas pakvietė kavos ir atviru 
tekstu pasakė: „Dėstytoja, man dėl Jūsų baisu...“ Supratau, ir 
atsakiau: „O tu nesijaudink, Jonai... Viskas bus gerai“. Mat kar- 
tais į grupę atnešdavau ne tik impresionistų darbų albumų, bet 
ir didžiulį dar prieškarinį Nikolajaus Rericho darbų albumą, 
pasakodavau apie Himalajus ir ten gyvenančius jogus, kuriuos 
jis tapė (visą semestrą buvome skyrę meno temai, tai kodėl gi 
neparodžius ir to rusų tapytojo darbų?). Apie visus tuos daly- 
kus kalbėdavau tik angliškai; tai plėtė ir turtino studentų leksi- 
ką, reikalingą kalbėtis filosofinėmis bei meno temomis. Nieko 
nebijojau... Skatinau studentų mąstymą ir plėčiau jų akiratį vi- 
sai nesijaudindama dėl savo likimo... Ir buvau teisi! 

**k* 


Kas man tada patiko? Patiko, kad nebuvo jokių vadovėlių. Pa- 
tiko, kad niekas netikrino jokių programų. Jų tiesiog nebuvo! 
Jas susidarydavome pačios, labai kolegialiai pasitardamos. Mes, 
to paties kurso skirtingų grupių dėstytojos, galėdavom imti ko- 
kią tik norim medžiagą. Dirbom visos kartu ir labai sutartinai. 
Man daugiausia teko dėstyti trečio ir ketvirto kursų studentams 
kartu su Ema Geniušiene, Gražina Rosiniene, Aleksandra Dan- 
taite, Rachile Aprijaskyte, Vita Juozėnaite ir Adele Vilčinskie- 
ne. Visos gražiai sutardavome dėl pasirinktų temų. Mano sti- 
chija buvo menas, o kai dėsčiau analitinį skaitymą, - karalienės 
Elžbietos laikų Anglija... Tai buvo įdomiausios temos, kurias 
labai išsamiai pristatydavome savo studentams. Manau, ne vie- 
nas liko mums dėkingas, kad privertėme per vieną semestrą 
nuodugniai susipažinti su pačiais žymiausiais Anglijos meni- 
ninkais bei išmokti plačią tos srities leksiką. Taip pat ne vienas 
prisimins įdomiausias temas iš XVI a. Anglijos gyvenimo. 

Beto, akademinių metų pabaigoje buvo rengiami anglistų va- 
karai. Statėme ištisas scenas iš Dikenso romanų. Prisimenu vie- 
ną epizodą, įvykusį, berods, 1966 metų ankstyvą pavasarį, kai 
mūsų fakultete buvo griaunamos senosios krosnys ir įrengia- 
mas centralizuotas šildymas. Kaip tik tada visas mūsų fakulteto 
antro aukšto koridorius, nuo laiptų vedantis į dabartinę Krėvės 
auditoriją, buvo pilnas plytgalių ir visokių duženų. Po paskaitų, 
apie 16 val., šalia Krėvės auditorijos esančioje mažesnėje audi- 
torijoje buvo numatyta paskutinė mano studentų repeticija, per 
kurią dalyvaujantys vakaro programoje turėjo parodyti savo 
paruoštus numerius. Bet prieš tai, apie 13 val., mane iškvietė 
į rektoratą ir paprašė pavedžioti po centrinius rūmus tris ang- 
lus aspirantus, kurie Maskvoje tobulino savo rusų kalbos įgū- 
džius (jiems buvo leista atvykti kelioms dienoms pasižvalgyti 
po Vilnių). Parodžiau gražiausias mūsų centrinių rūmų sales 
ir koridorius, papietavome universiteto kavinėje. Pažvelgusi į 

laikrodį, atsiprašiau ir pasakiau, kad manęs laukia studentai, 
repetuosime rengiamo anglistų vakaro programą. Susidomėję 
svečiai anglai paklausė, ar ir jie negalėtų pasižiūrėti mūsų repe- 
ticijos. „Kodėl gi ne“, - pagalvojau ir nusivedžiau juos, džiaug- 
damasi, kad studentai gaus puikią retą progą pabendrauti su 
„tikrais anglais“! Pasakyta - padaryta. 

Išklausę juokingiausių, puikiai suvaidintų ištraukų iš Pikviko 
klubo užrašų bei dar kitokių pasirodymų, iki soties pabendra- 
vę su pagyvėjusiais studentais, sugebančiais sklandžiai kalbė- 
tis angliškai, mano svečiai liko ne tik labai patenkinti, bet ir 
didžiai nustebę: kaip įmanoma vien tik iš knygų išmokyti stu- 
dentus taip gerai kalbėti ir taip puikiai tarti, jeigu nei dėstyto- 
jai, nei studentai nė karto nesilankė jokioje užsienio šalyje?!... 
Jiems tai atrodė neįtikėtina! Sakė, kad Anglijoje studijuodami 
rusų kalbą perpus blogiau ją išmoko nei mūsų studentai anglų 
kalbą. 

Labai džiaugiausi tuo susitikimu, džiaugėsi ir studentai. Bet 
jau kitą dieną man buvo įsakyta skubiai prisistatyti į rektoratą. 
Čia mane ir išdėjo į šuns dienas už tai, kad išdrįsau be leidimo 
nusivesti svečius į Filologijos fakultetą... Iš pradžių nieko nesu- 
pratau: ką blogo padariau? Paaiškino: juk jie pamatė išgriautas 
mūsų koridorių palanges! Pamatė baisų šiukšlyną, dulkes... Pa- 
sirodo, sulaužiau nerašytą pokazuchos įstatymą! 

Kai bandžiau pasiteisinti, kad anglai į remontą nekreipė jo- 
kio dėmesio, nes buvau apie tai juos perspėjusi, manęs nė ne- 
siklausė — prorektorius Bronius Sudavičius kone apsiputojęs 
rėkė ant manęs taip, lyg būčiau sąmoningai įvykdžiusi kokią 
politinę diversiją. Man tie jo riksmai atrodė be galo juokingi: 
neišsigandau, tik stebėjausi, kaip prorektorius gali būti toks ne- 
kultūringas. Užtat labai didžiavausi anglų įvertinimu - panašių 
nuostabos kupinų vertinimų vėliau išgirsdavome dar daugiau, 
kai katedroje pradėjo vis dažniau lankytis užsieniečiai - ne vie- 
nas iš jų stebėdavosi mūsų studentų lygiu, turėdamas galvoje 
sąlygas, kokiomis juos mokėme. 

Mano savivertė sustiprėjo ir tada, kai 1978 metais viena pati 
savo jėgomis (ir, be abejo, su Dievo pagalba) ištrūkau į trijų 
mėnesių privačią kelionę po JAV (savotiškas stebuklas, nes ne- 
buvau nei partinė, nei kokia „šnipė“: apie tai galėčiau parašy- 
ti visą knygą... O patekau ten, pasinaudojusi savo pusseserės, 
gyvenančios Hartforde, kvietimu. Nepatikėsite, bet kovojau dėl 
vizos net 11 mėnesių!...). 

Ten nuvykusi lankiausi universitetų paskaitose ir vidurinių 
mokyklų vyresniųjų klasių pamokose ir pamačiau, kad mes 
dirbame nė kiek ne prasčiau! Vienoje grupėje jie net tą pačią 
knygą - Harper Lee To Kill a Mockingbird - nagrinėjo labai pa- 
našiai, kaip ir mes per namų skaitymo paskaitas. Ir kai kurie 
diskusijų klausimai buvo labai panašūs. Vadinasi, mūsų lygis 
buvo nė kiek ne menkesnis - be jokio kišimosi ir nurodymų iš 
aukščiau, be jokių gudragalviškų užsienietiškų vadovėlių. 


*kk 


O prieš Universiteto 400 metų sukaktį kaip švarinomės, kaip 
dirbome! Kartą tapome šlavėjais, net ant Istorijos fakulteto stogo 
turėjome ropštis nuvalyti sniego! Tikrų tikriausi juodadarbiai... 

Visur aplink šventinė nuotaika. Savo kiemelyje priešais įėjimą 
į Anglų filologijos katedrą pasodinome liauną, gal kokio metro 
aukščio ąžuoliuką. Pirmasis sodinukas neprigijo, prigijo tik ant- 
rasis. O dabar štai koks puikus medis žaliuoja - tiesus ir aukštas. 
Malonu prisiminti, kaip visi kartu jį sodinome. Tik nemalonu, 
kad nė vienas eilinis dėstytojas taip ir nebuvo pakviestas į Di- 
džiąją Šventę - nei į rektoratą, nei į Aktų salę... Buvome užmiršti. 
Tikome tik kaip darbo jėga. Negražiai elgėsi vadovybė... 

Apskritai rektorių Joną Kubilių nelabai gerbiau. Man nesvar- 
bu, kad jis didžiai nusipelnęs matematikos mokslui ar dar kaip 
kitaip universitetui, kad mėgo Bachą ir Bethoveną - vidinės 
kultūros jam vis dėlto pristigdavo. Jei išsikviesdavo į savo ka- 

binetą dėl ko nors pabarti, niekada nepaprašydavo atsisėsti ir 
elgėsi kaip koks imperatorius. Įtūžęs rėkdavo. Savo kailiu pirmą 
kartą tai patyriau, kai mus, bebaigiančius studijas penktakur- 
sius, skirstė į būsimas darbo vietas (daugiausia į provinciją). 
Kadangi jau buvau ištekėjusi, ir mano vyras iš Dailės institu- 
to buvo gavęs paskyrimą dirbti Vilniuje, tai kaip Žmona, au- 
tomatiškai turėjau likti Vilniuje ir aš. Per skirstymą Rektorius 
susinervinęs pradėjo ant manęs garsiai šaukti, esą, baigdama 
studijas susigriebiau ištekėti vien tam, kad likčiau Vilniuje... Ir 
kad man „tos gudrybės nepraeis“, ir kad mane kartu su vyru 
išsiųsiąs dirbti į provinciją. Ramiai atsakiau, kad ištekėjau ne 
paskutinę minutę, bet prieš dvejus metus, ir kad vyras Vilniuje 
dirbs pagal paskyrimą. Tada pritilo lyg musę kandęs ir nepa- 
tenkintas pasirašė vadinamąjį laisvą diplomą. Negaliu gerbti 
žmogaus, kuris, užimdamas aukštesnę padėtį, be jokio pagrin- 
do gali aprėkti moterį. Apie Rektorių Žinau ir blogesnių dalykė- 
lių, tik nesinori čia pasakoti. Nė vienas nesame vien tik juodas 
arba vien tik baltas. Toliau dar parašysiu apie tikrai pagirtinus 
jo nuopelnus mūsų Universitetui. 


**kk 


Jau minėjau, kad darbo atmosfera mūsų katedroje, mano 
nuomone, buvo labai gera. Kolegos buvo malonūs ir dauguma 
geri, kultūringi žmonės. Vienas kitam be reikalo nekiaulinome, 
jokių intrigų nerezgėme... Kartais yra buvę konfliktų, nes kilda- 
vo problemų, kurias kaip nors reikėdavo išspręsti... Net ir par- 
tiniai mūsų vadai elgdavosi gan padoriai. Kažkam juk reikėjo 
tas pareigas citi. 

Kai susirinkdavome į mokslo metų pabaigos balių pas Ade- 
lę Vilčinskienę (Dieve duok jai gyventi ŠVIESOJE, išėjusiai į 
Amžinybę... 2013 metais), visi būdavome draugiški ir malonūs 
vienas kitam, vyraudavo linksma, gera nuotaika, vienydavo 

bendrumo jausmas, ypač kai sutartinai užtraukdavome pačias 
populiariausias angliškas daineles - My bonnie is over the ocean 
ar Clementine ir kt. 

Per katedros posėdžius dažniausiai vieni kitus palaikydavo- 
me, ypač tada, jei kas „eidavo per konkursą“. Būtent savo kole- 
gų geranoriškumo dėka taip ilgai dirbau šioje katedroje - jokio 
laipsnio neužsitarnavusi, nors, tikiu, prisidėjusi prie tiek daug 
„geros produkcijos“ išleidimo... Be jos - visų mūsų pastango- 
mis išugdytų studentų - mūsų valstybei būtų buvę visai riesta, 
ypač Nepriklausomybės atgavimo pradžioje. Iš kur būtų atsira- 
dę tiek daug puikiai angliškai kalbančių vertėjų, tada verkiant 
reikalingų Vyriausybėje ir Seime, jei ne mūsų, praktikų, įdirbis? 


**k 


Ir visai baigdama negaliu nesugrįžti prie Albino Kentros. Jis, 
kaip ir aš, nepadarė jokios mokslinės karjeros, tačiau, jeigu ne 
jis, Filologijos fakultetas ir visa universiteto administracija da- 
bar vargu ar būtų ten, kur yra šiandien - pačioje mūsų senosios 
Alma Mater širdyje, nes viską buvo numatyta iškelti į Saulėtekį, 
o šiame rūmų ansamblyje, kaip sakė tuometinė universiteto va- 
dovybė, „gal įsikurs koks muziejus“... 

Kažkam, matyt, norėjosi Universitetą visiškai iškeldinti iš jo 
garbingos, 400 metų užimamos vietos, kad paskui būtų galima 
ir toliau traukti okupantų atkakliai giedamą giesmelę, jog tik 
sovietai suteikė lietuviams mokslą ir kultūrą, kurios jie prieš 
okupaciją, atseit, neturėję... Oi, kaip jiems magėjo paslėpti ir 
sunaikinti tą faktą, kad Vilniaus universitetas net porą šimtų 
metų senesnis už bet kurį Rusijos universitetą ir kadaise buvo 
labai garsus Europos mokslo centras... 

Jeigu ne Albinas Kentra, mūsų fakultetas šiandien neturė- 
tų visų savo gražiųjų puošmenų, kuriomis taip didžiuojamės. 
Nebūtų ir to ilgus metus buvusio užmūryto gražaus perėjimo 


240 ANGLŲ KALBOS SLĖPINIŲ PAVILIOTI 


iš Sarbievijaus kiemo į Didįjį, su jo arkoje kabančiu gražuolių 
Varpu... Tai faktas. 

Baigęs anglistiką 1960 m., Albinas nebuvo pakviestas likti 
universitete. Įsidarbino netoli Vilniaus - Laurų kaimo mokyk- 
loje, ten dėstė anglų kalbą, o Nemenčinės mokykloje dirbo 
vokiečių kalbos mokytoju. Tada Albinas jau buvo tapęs mūsų 
šeimos draugu, artimai draugavo su mano vyru keramiku Egi- 
dijumi Talmantu ir dažnai pas mus viešėdavo. 

Kai grįžusi namo po pirmųjų studijų metų Leningrade pa- 
pasakojau, ko ten mokomės, ir jis panoro stoti į tuos dvimečius 
kursus. 1963-čiųjų vasarą lengvai išlaikė gana sunkius stoja- 
muosius egzaminus ir buvo priimtas. 

Leningrade juo susidomėjo profesorė Irina Ivanova, žinoma 
to meto tarybinės lingvistikos figūra. Albinas išsilaikė visus 
kandidatinio minimumo egzaminus ir buvo beveik besutinkąs 
jos vadovaujamas rašyti disertaciją iš senosios gotų kalbos. Kai 
baigė tuos dvimečius aukštuosius kursus, jam siūlė pasilikti 
Leningrado universitete arba dirbti bet kurioje kitoje Sąjungos 
aukštojo mokslo įstaigoje. Pasirinko Lietuvą ir darbą Vilniaus 
universitete. 

Dar studijuodamas Vilniaus universitete, Albinas krimsdavo- 
si, kad studentai neturi galimybės pasiklausyti natūralios anglų 
kalbos. Juk nei BBC, nei kitų radijo stočių tada negalėjai klau- 
sytis be trukdžių: jos tyčia būdavo užgožiamos visokiais pašali- 
niais triukšmais. Tad natūralu, kad studijuojant Leningrade, jį 
vis stipriau ėmė užvaldyti mintis, jog ir mums reikia turėti gerą 
fonetikos laboratoriją. Ištyrinėjęs Leningrado ir Maskvos uni- 
versitetų laboratorijas, dar prieš grįždamas į Vilnių, Albinas jau 
buvo nubraižęs mūsų būsimosios fonetikos laboratorijos pro- 
jektą. Pradėjęs dirbti fakultete 1965 m., ėmėsi žygių savo tikslui 
įgyvendinti. Tam atidavė visas jėgas, o jų prireikė labai daug: 
pirmiausia, reikėjo įtikinti katedrą, kad gerai įrengta laborato- 
rija yra būtina, paskui įtikinti rektoratą ir galiausiai „pramušti“ 
lėšų. Dėl to jis pradėjo dažnai lankytis rektorate ir kartą iš paties 

rektoriaus Jono Kubiliaus ir išgirdo apie numatomą Universite- 
to administracijos ir Filologijos fakulteto perkėlimą į Saulėtekį. 
Paklausęs, kas liks čia, išgirdo: „Gal pastatus perims koks nors 
muziejus...“ Jam pasidarė baisu... Ką daryti, kad taip neįvyktų? 

Albinas turi neeilinių gabumų - jis sugeba numatyti įvykius 
toli į priekį. Ir tada, akimirksniu supratęs, kokios lemtingos gali 
būti fakulteto ir administracijos iškėlimo iš senųjų rūmų pa- 
sekmės, pasiryžo kuo greičiau įgyvendinti savo idėją: fakultete 
reikia įrengti masyvias sunkiai pajudinamas kabinas su stacio- 
nariai įtaisytais dideliais magnetofonais, kad nebūtų lengva 
viską išgriauti... Taip atsirado pirmoji užsienio kalbų mokymui 
pritaikyta ir puikiai įrengta fonetikos laboratorija, kuria jis rū- 
pinosi nuo A iki Z... Taip pat tik jo dėka atsirado pirmieji už- 
sieniniai šiuolaikiniai fonetikos įrašų kursai. Daug kliūčių jam 
tekdavo nugalėti, bet savo visada pasiekdavo. 

Kadangi „Saulėtekio plano“ mašina sukosi kur kas lėčiau, 
Albinui tuo pat metu kilo mintis pradėti puošti dekoratyviniu 
monumentaliuoju menu mūsų fakultetą, viliantis, kad tada tai 
jo tikrai niekur nebeiškels. Tada atsirado ir masyvių ovalių sta- 
lų, aplink kuriuos susėdus galėtų vykti mokymas, idėja... (Vė- 
liau šito „naujoviško studentų susodinimo“ pasižiūrėti atvykda- 
vo ekskursijos ir iš Rusijos didžiųjų miestų - tai faktas, nes gerai 
prisimenu, kad smalsūs atvykėliai kaišiodavo nosis į auditorijas 
net per mūsų paskaitas.) 

Tada iki 400 metų jubiliejaus tebuvo belikę 14 metų, tad jis 
kiekviena proga ėmė sukti galvą Rektoriui ir kitiems valdžios 
vyrams dėl tinkamo universiteto centrinių rūmų ir mūsų fakul- 
teto atnaujinimo. Garbingo jubiliejaus įamžinimo idėja augo ir 
stiprėjo. Ja, ačiū Dievui, užsikrėtė ir pats Rektorius. Susirūpinta 
Centrinių rūmų remontu bei naujais baldais. 

Mintis deramai pasiruošti švęsti Universiteto jubiliejų pa- 
siekė net Partijos Centro Komitetą. Buvo sudaryta Jubiliejaus 
komisija, į kurią įėjo ir Albinas Kentra. Jo rankos visai atsiri- 
šo: pasiūlė iki jubiliejaus pagaminti naujus baldus rektoratui ir 

mūsų fakultetui ir ne tik ėmėsi globoti šitą projektą, bet pats 
daug ką projektavo bei aktyviai rūpinosi tų projektų vykdy- 
mu. Čia būtų galima parašyti įspūdingą pasakojimą, kaip jis tą 
darė - išeitų kone detektyvinis romanas, nes norinčių pakenkti 
Kentros sumanymams niekada netrūko... 

Esu viso to liudininkė, o ir mano buvęs vyras gali patvirtinti, 
kad visi naujų baldų, šiandien puošiančių rektorato patalpas, 
taip pat puošnių mūsų fakulteto kėdžių bei auditorijų apvaliųjų 
stalų projektai gimė Albino galvoje ir buvo braižomi ant mūsų 
virtuvės stalo, o juos aptariant išgerta nesuskaičiuojama dau- 
gybė puodelių kavos. Kad baldai būtų pagaminti laiku, taip 
pat rūpinosi pats Albinas. Kaip ir fakulteto sienų bei salių de- 
koravimu: jo rūpesčiu atsirado ir Šarūno Šimulyno Mažvydo 
salės freskos (baigtos 1968 m.), ir Rimtauto Gibavičiaus Mūzų 
vestibiulis (1969 m.), o vėliau — didysis vestibiulis su mūsų 
garsiųjų poetų bei rašytojų portretais, taip pat Vitolio Trušio 
pagoniškieji senovės lietuvių dievai vestibiulyje prie Klasikinės 
filologijos katedros... Albinas pats yra man stebėjęsis, kodėl tų 
dievų idėja jam taip įkyriai nedavusi ramybės: tik gerokai vėliau 
sužinojęs, kad jo prosenelis yra kilęs iš Žemaitijoje esančio Al- 
kupio kaimo, kuris yra prie Alkos upeliuko. Galvokit, ką norit... 

Nepamiršau, kaip nuodugniai jiedu su Talmantu svarstė, 
kuriuos dailininkus pakviesti tuos projektus vykdyti... Pago- 
niškiesiems dievams sukurti Talmantas pasiūlė šiaulietį monu- 
mentalistą Trušį: mat jis buvo partinis, prie jo, esą, mažiau kibs 
dėl tematikos. O Albinas vietoj dailininko numatytos bizantiš- 
kojo vitražo smaltos technikos patarė jam sukurti mozaiką iš 
Lietuvos laukų akmenų... Pats Albinas ir akmenėlių parūpino... 
Ir paskui jis padėjo visiems kitiems mano vyro rekomenduo- 
tiems dailininkams, įskaitant Petrą Repšį ir tekstilininkę Ra- 
mutę Jasudytę. (Tarp kitko, jei ne Albinas, šiandien Jasudytės 
kilimas nepuoštų Krėvės auditorijos ir turbūt apskritai niekada 
niekur nebūtų kabojęs, nes po to, kai buvo eksponuotas cent- 
riniuose rūmuose, jis... dingo! Porą savaičių niekas nežinojo, 

kur ir kaip jis „išgaravo“... Albinas ėmėsi jo ieškoti: išvaikščiojęs 
įvairiausius Universiteto užkaborius - lyg tikras detektyvas — 
jį surado... paslėptą viename sandėlyje ir paruoštą sunaikinti. 
Kažkam, matyt, negalėjo neužkliūti senovės karžygių tema...) 

Savaime suprantama, kad visam tam Universiteto gražinimui 
ir išsaugojimui reikėjo be galo daug energijos, jėgų ir tikro pa- 
trioto meilės. Atsisakė Albinas savo sėkmingai pradėtos moks- 
linės karjeros Leningrado universitete ir visą save atidavė mūsų 
praeičiai gaivinti ir saugoti. Todėl tapo pačiu tikriausiu Univer- 
siteto ir Lietuvos politinio gyvenimo metraštininku, susukęs 
daugiau kaip 4000 filmų apie svarbiausius istorinius įvykius ir 
savo veikla svariai prisidėjęs prie pirmųjų mūsų nepriklauso- 
mybės atgavimo žingsnių... 

Bet argi universitete kas nors tai vertina? Juk jis nei profeso- 
rius, nei - bentjau - docentas... 


2018 m. birželio 18 d. 

Dalija Tekorienė 


KAIP MES MOKĖMĖS IR 
MOKĖME ANGLŲ KALBOS 


Gyvenimo pabaigoje žvelgdama atgal, galiu pasakyti, kad pa- 
sirinkimas studijuoti anglistiką buvo vienas iš geriausių mano 
sprendimų. Studijų ir vėliau darbo Vilniaus universitete metais 
sutikau daug taurių ir išmintingų žmonių, kurie paveikė mano 
asmenybės formavimąsi, atsivėrė perspektyvos, platėjo horizon- 
tai ir tvirtėjo tikromis vertybėmis pagrįsti gyvenimo pamatai. 

Kaip ir daugeliui abiturientų, profesijos pasirinkimą didele 
dalimi nulėmė charizmatiška mokytojos asmenybė. Šiaulių II 
vidurinėje mokykloje (ji atsirado naikinant tokią „buržuazinę 
liekaną“ kaip gimnazijos - Šiaulių mergaičių gimnaziją pava- 
dinus Šiaulių II vidurine ir perkėlus į naujas didesnes patalpas 
Birutės gatvėje) anglų kalbą vyresnėse klasėse dėstė mokytoja 
Vaivadaitė, neseniai baigusi Vilniaus universitetą. Pablogėjus 
sveikatai, mokytoja išvažiavo gydytis, ir ją pakeitė iš Vilniaus 
atvykusi jos kurso draugė Genovaitė Špokevičienė, kuri nese- 
niai buvo ištekėjusi už aukštas administracines pareigas Šiau- 
liuose einančio Juliaus Špokevičiaus. Naujoji mokytoja netruko 
užkariauti visų mūsų simpatijas ir tapo mums moteriško gro- 
žio ir elegancijos pavyzdžiu. Jos žavesį kažkodėl siejau ne tik su 
įgimtu grožiu, bet ir su anglų kalba, nes atrodė, kad anglų kal- 
ba jai atveria didžiulius intelektinius ir dvasinius lobius, kurie 
padeda atsiskleisti vidiniam ir išoriniam grožiui. Anglų kalba 
man atrodė „langas į pasaulį“, panašiai kaip Petro I pastatytas 
Peterburgas, kuris Rusijos istorijos vadovėliuose mums buvo 
apibūdintas kaip „langas į Europą“. 

1954 m. liepos pabaigoje atvykau į Vilnių ir padaviau do- 
kumentus į anglų kalbos specialybę Vilniaus universitete. Tai 
buvo antrieji metai, kai po kelerių metų pertraukos į šią specia- 
lybę vėl buvo priimami studentai. Tiesa, labai nedaug, tik devy- 
ni, todėl konkursas buvo milžiniškas. Prašymų buvo paduota 
apie keturiasdešimt, o kadangi tais laikais su aukso ir sidabro 
medaliais vidurinę mokyklą baigę jaunuoliai į aukštąsias buvo 
priimami be konkurso, vietų skaičius laikantiems stojamuosius 
egzaminus sumažėjo iki penkių. Išsigandau ir paskutinę dieną, 
kol dar buvo galima tai padaryti, nutariau dokumentus atsiim- 
ti ir stoti į bibliotekininkystę. Ten konkursas buvo mažesnis. 
Nežinau, kokia geroji dvasia mane tuomet globojo, bet tą pa- 
čią valandą ir tuo pačiu keliu pasiuntė mano mokyklos draugę, 
taip pat Dalią (mergautinės pavardės tiksliau nebeprisimenu, 
tik žinau, kad vėliau ištekėjo už garsaus kino operatoriaus Jono 
Griciaus), kad ji sulaikytų mane nuo to žingsnio. Sužinojusi, 
kad ketinu dokumentus paduoti į bibliotekininkystę, kur ir ji 
pati ketino stoti, sureagavo labai aštriai. Gerai prisimenu, kaip 
ji mane pavadino „artiste“: atseit, aš tik vaidinanti, kad bijau 
egzaminų, nes kas gi tuomet įstos, jei aš neįstosiu. Jos žodžiai 
perliejo mane kaip šaltas dušas: supratau, kad neįstojus ten, kur 
labai noriu, bus gėda grįžti į Šiaulius. Apsisukau ir nuo centri- 
nių rūmų durų grįžau į bendrabutį. Taip niekuomet ir neprisi- 
rengiau (o gal ir neturėjau progos) padėkoti Daliai už didžiulę 
jos paslaugą, kuri nulėmė visą tolesnį mano gyvenimą. 

Visus stojamuosius egzaminus - anglų, rusų (raštu ir žodžiu) 
ir lietuvių (raštu ir žodžiu) (kokius dar stojamuosius egzaminus 
laikėme, nebeprisimenu) išlaikiau penketais. Už juos esu dėkin- 
ga savo mokytojams Genovaitei Špokevičienei, Irenai Hiksienei 
ir Mykolui Freimanui, kurių išmintį ir pedagoginį talentą jautė- 
me ir gerbėme, bet tik gerokai vėliau sugebėjome deramai įver- 
tinti. Gauti penketą per anglų kalbos egzaminą padėjo tai, kad 
anglų kalbos gramatikos taisykles pasakyti ir paaiškinti buvo- 
me mokomos angliškai. Dar ir šiandien prisimenu: The Present 

Continuous Tense is used to express an action which is taking 
place at the moment of speaking. Kadangi niekas iš stojusiųjų 
to nedarė, mačiau, kad angliškai pasakytos taisyklės egzamina- 
vusioms dėstytojoms patiko. Viena iš jų, Elė Pareigytė, paprašė 
ištarti žodį won't. Matyt, pavyko nekaip - dėstytojos susižvalgė, 
bet antroji pasakė: „Išmoks“. Taip aš tapau Istorijos ir filologijos 
fakulteto studente. 

Atvykus iš Šiaulių II vidurinės mokyklos, kuri buvo ką tik 
persikėlusi į naują tipinį pastatą, tokį pat kaip Salomėjos Nėries 
mokyklos Vilniuje, su plačiais ir šviesiais koridoriais bei par- 
keto grindimis, Istorijos ir filologijos fakulteto patalpos atrodė 
ypač skurdžios. Net ir universiteto centrinių rūmų laiptai buvo 
mediniai, suklypę ir gerokai nudilę. Per visus penkerius studijų 
metus dviem pagrindiniais savo fakulteto antro aukšto korido- 
riais buvau nuėjusi tik iki 114 auditorijos viename gale ir ekspe- 
rimentinės fonetikos laboratorijos kitame. Toliau viskas buvo 
užversta nuolaužomis ir šiukšlėmis. Visose auditorijose stovėjo 
blizgančiais juodais dažais nudažyti masyvūs mokykliniai suo- 
lai, skirti sėdėti po keturis (o ne po du kaip mokykloje). Pa- 
talpos buvo šildomos krosnimis, o negrįstas Daukanto kiemas, 
pabarstytas akmens anglių šlaku, rudenį ir pavasarį pavirsdavo 
purvynu. Bet mūsų, pokario vaikų, tas nestebino ir negąsdino. 
Vilniaus gatvėse, praėjus dešimčiai metų po karo, dar buvo likę 
griuvėsių, kuriuos ir mums teko valyti per studentiškas talkas. 

Vietą Čiurlionio gatvėje Nr. 1 esančiame merginų bendra- 
butyje pavyko gauti be jokių sunkumų. Vėliau, kai į Universi- 
tetą priimdavo vis daugiau studentų, bendrabutį gaudavo jau 
ne visi. Pirmojo kurso studentes apgyvendindavo didesniuose 
kambariuose. Didžiausiame buvo dvidešimt dvi, mano kamba- 
ryje - septyniolika lovų, sustatytų dviem eilėm galais į priešin- 
gas sienas, o per vidurį stovėjo trys didžiuliai stalai, prie ku- 
rių valgydavome ir ruošdavomės paskaitoms ir seminarams. 
Abiejuose kambario galuose buvo po dvi trijų durų spintas. Jos 
buvo šiek tiek atitrauktos nuo sienos, kad turėtume kur laikyti 

virtuvės rakandus: primusus, puodus, keptuves, bulves ir net 
žibalą primusams. Kiekviename aukšte buvo virtuvė. Joje prie 
sienos stovėjo ilgi skarda apkalti stalai, ant kurių pasistačiusios 
savo primusus gamindavomės valgį. Dažniausiai kepdavomės 
bulvių, išsivirdavom makaronų arba kruopų. Primuso palikti 
virtuvėje be priežiūros nebuvo galima: puodams pradėjus bėg- 
ti, galėjo kilti gaisras, o baigus gaminti, reikėdavo parsinešti į 
kambarį, nes paliktas virtuvėje galėjo dingti. Vakarais viena- 
me aukšte užkaisdavo katilą, vadinamą „titanu“, iš kurio per 
kranelį visos bendrabučio gyventojos prisipildavo puodelius 
verdančio vandens vakarienės arbatai. Vanduo būdavo tikrai 
verdantis: puodelyje ilgiau palaikęs kiaušinį, išsitraukdavai 
minkštai išvirusį. Arbatą bent jau pirmaisiais studijų metais 
dažnai tekdavo gerti nesaldintą arba su vadinamosiomis „pa- 
duškutėmis“, tokiais prastais saldainiais su marmelado įdaru. 
Norint nusipirkti cukraus, jei jo pasirodydavo parduotuvėse, 
reikėdavo stovėti eilėse. Grįžta, būdavo, kuri nors kambario- 
kė iš paskaitų Basanavičiaus gatve, pamato eilę prie cukraus, 
užsiima joje vietą ir bėga į bendrabutį su Žinia „Basanavičiaus 
gatvėje duoda cukrų!“ Visos metam, ką dirbusios, ir skuodžiam 
į eilę, kad gautume nusipirkti po pusę kilogramo cukraus. 
Kiekviename aukšte buvo po vieną prausyklą su keturiom ar 
penkiom praustuvėm, todėl atsikėlus iš ryto pirmas rūpestis 
būdavo prie jų užsiimti eilę: viena mergina prausiasi, o keturios 
ar penkios trypčioja su rankšluosčiais, laukdamos, kada ji baigs 
ir praustuvė bus laisva. Kelis kartus mūsų kambaryje buvo nuti- 
kęs toks juokingas nuotykis. Mums, užsienio kalbų studentėms, 
užduodavo nemažai namų darbų, tekdavo pasėdėti ir gerokai 
po vidurnakčio. Kitos kambariokės, istorikės ir lituanistės, iki 
to laiko jau numigusios pirmąjį miegą, kartais prabusdavo ir, 
pamačiusios kambaryje degančią šviesą (stalinių lempų netu- 
rėjom, plieksdavo visos trys lemputės, nes jų užgesinti po vieną 
nebuvo galimybių), griebdavo rankšluostį ir puldavo pro duris 
į prausyklą. Šaukti „grįžk!“ negalėjai — išbudinsi visą kambarį. 

Bėgi paskui, čiumpi už rankovės ir sugrąžini į lovą. Rytą iš to 
gardžiai pasijuokdavome. 

Rytais laukdavo linksma kelionė į universitetą žemyn nuo 
kalno Kalinausko ir Liejyklos gatvėmis. Vienu metu į gatvę 
pasipildavo studentai iš dviejų bendrabučių - Čiurlionio „vie- 
nuolyno“ ir „Tauro“. Žiemą gatvės slidžios, po nakties dar ne- 
nuvalytos, studentai skuba, vėluoja į paskaitas, nes atsikėlė per 
vėlai. Nebūdavo dienos, kad kuris nepaslystų ir nepargriūtų, 
o vienam pargriuvus, ant viršaus sugriūdavo dar kokie penki. 
Tai bent juoko ir kvatojimo - smagi dienos pradžia! 


**kxk 


Universitete iškart patekome į nuoširdžią savo dėstytojų ir 
Užsienio kalbų katedros, vėliau pervadintos Romanų-germanų 
filologijos katedra, globą. Tos globos mums labai reikėjo, nes 
iš pradžių buvom tikros avelės, nesusigaudėme universiteto 
struktūroje, nesuvokėme visų jo hierarchijos ryšių ir dėstomų 
dalykų sistemos bei svarbos. Pagrindinė mūsų anglų kalbos 
dėstytoja pirmajame kurse buvo Rachilė Aprijaskytė. Neįsivaiz- 
duoju tinkamesnio žmogaus, kuriam būtų buvę galima pati- 
kėti pirmuosius devynių dar vaikiškos mąstysenos mergaičių 
žingsnius į brandos ir mokslo pasaulį. Ji mokė mus ne tik anglų 
kalbos fonetikos ir praktinės kalbos, bet ir savo nuoširdžia lai- 
kysena bei dėmesiu kūrė jaukią atmosferą, kuri padėjo pamilti 
universitetą, ir jis iš tikrųjų mums tapo Alma Mater. 

Pirmąsias tris savaites mokėmės vien tik fonetikos. Iš pradžių 
dėstytoja demonstravo kalbos padargų piešinius, aiškino jų pa- 
dėtį tariant vieną ar kitą garsą ir kuo skiriasi kalbos padargų 
padėtis tariant panašius lietuvių ir anglų kalbų garsus. Vėliau 
perėjome prie intonacijos pagrindų. Kad angliškų garsų tarimo 
ir intonacijos mėgdžiojimas taptų automatišku įgūdžiu, dėsty- 
toja turėdavo parengusi daugybę pratimų. Kiekvienai studen- 

tei kildavo skirtingų sunkumų, juos įveikti dėstytoja padėdavo 
dėmesingai parinktais pratimais ir individualiomis treniruotė- 
mis. Man sunkiausias pasirodė garsas [h], iš pradžių niekaip 
nesugebėjau jo ištarti neįtempdama minkštojo gomurio. Bet 
nuostabiausia, ką suvokiau tik daug vėliau, buvo tai, kad dėsty- 
toja neturėjo jokių mokomųjų įrašų. Jų paprasčiausiai nebuvo. 
Ji pati demonstravo, kaip tarti, begales kartų kartojo žodžius 
ir frazes, o mes kartojome pagal ją. O dar nuostabiau buvo tai, 
kad šitokiais primityviais metodais ir be jokių įmantresnių mo- 
kymo priemonių jai pavyko mus išmokyti visai padoriai tarti, 
ir vėliau teko sulaukti nemažai komplimentų dėl gražios anglų 
kalbos tarties. 

Po trijų savaičių prasidėjo tikroji anglų kalbos mokymo pro- 
grama, kuri buvo išdėstyta per visus penkerius metus: leksika 
(keturis, o vėlesniuose kursuose tris kartus per savaitę), prak- 
tinė gramatika (iki trečiojo kurso; iš pradžių du kartus, vėliau 
vieną kartą per savaitę) ir fonetika (iki antrojo kurso du, vėliau 
vieną kartą per savaitę). Praktinę gramatiką dėstė Sofa Levinai- 
tė, kuri vėliau išvažiavo į Maskvą ir dirbo Užsienio kalbų insti- 
tute. Leksiką ir fonetiką pirmuosius dvejus metus dėstė Aprija- 
skytė pagal Maskvoje išleistą visai neblogą vadovėlį Advanced 
English. Jį buvo parengusi Maskvos užsienio kalbų institute 
dirbusių dėstytojų grupė, kurioje buvo imigrantų, trečiajame 
ir ketvirtajame XX a. dešimtmečiuose kartu su keliasdešimčia 
tūkstančių kitų amerikiečių atvykusių į Sovietų Sąjungą padėti 
statyti socializmą. Todėl šiame vadovėlyje nebuvo tokių vadi- 
namajai Soviet English būdingų anglų kalbos „perliukų“, kaip 
prepare ones lessons (ruošti pamokas) ir kt. Vėliau, jau man 
baigus universitetą, atsirado Arakino parengti praktinio anglų 
kalbos kurso vadovėliai, iš kurių Sovietų Sąjungoje mokėsi iš- 
tisos anglistų kartos. Mūsų katedros dėstytojų garbei reikia pa- 
sakyti, kad Arakino vadovėliai buvo naudojami tik pirmajame 
ir antrajame kursuose. Vėlesniuose kursuose mūsų dėstytojai 
stengėsi anglų kalbos mokyti, naudodami originalius anglų ir 

amerikiečių autorių tekstus, kurie darėsi vis labiau prieinami, 
nes po Stalino mirties Sovietų Sąjunga pradėjo leisti anglų kal- 
ba klasikų Dikenso, Tekerėjaus, Golsvorčio, Hemingvėjaus ir 
kitų žymesnių (arba ideologiškai „nežalingų“) šiuolaikinių ra- 
šytojų knygas. Galbūt tie tekstai ir nebuvo patys tinkamiausi 
dabartinei anglų kalbai mokyti, bet vis dėlto tai buvo autentiška 
anglų kalba. 

Kartą per savaitę būdavo vadinamasis namų skaitymas (man 
jį dėstė Elė Pareigytė ir Aleksandra Dantaitė). Kas savaitę priva- 
lėdavome perskaityti penkiasdešimt puslapių, o kartais ir dau- 
giau. Antrajame kurse perėjome nuo adaptuotų tekstų prie ori- 
ginalų. Pamenu, viena pirmųjų knygų buvo Dikenso Pickwick 
Papers. Universiteto bibliotekos padaliniuose turimų knygos 
egzempliorių visoms grupės studentėms neužteko, todėl reng- 
tis namų skaitymui eidavome į skaityklą ir vieną knygą skaity- 
davome kartu po dvi ar net po tris. Toje knygoje gausu komiškų 
epizodų, o juokas - kolektyvinis reiškinys, todėl beskaitant mus 
dažnai suimdavo toks juokas, jog tekdavo bėgti iš skaityklos, 
kad galėtume iki valiai kvatotis už jos durų. Prisijuokusios 
grįždavome ir vėl sukišusios nosis į vieną knygą skaitydavome 
toliau. Tokiu pat būdu skaitėme Tekerėjaus Vanity Fair ir Še- 
ridano komedijas. Trečiajame kurse, t. y. nuo 1957 m., namų 
skaitymui jau galėjome kiekviena įsigyti atskirą egzempliorių, 
nes kai kurių šiuolaikinių britų ir amerikiečių autorių knygų 
originalo kalba atsirado knygynuose. Viena pirmųjų tokių kny- 
gų buvo Kronino The Citadel, kurią skaitėme trečiajame kurse, 
o vėliau - Golsvorčio The Forsyte Saga, pagrindinį visos mano 
ir dar kelių anglistų kartų anglų kalbos žinių šaltinį. 

Kokie buvo pagrindiniai praktinės anglų kalbos mokymo 
metodai? Juos verta prisiminti, nes, gyvenant už geležinės už- 
dangos, galimybių išgirsti gyvą anglų kalbą nebuvo, ir vis dėlto, 
laisvėjant tarptautiniams santykiams, mūsų universitete pa- 
rengtų anglistų praktiniai anglų kalbos įgūdžiai užsieniečiams 
keldavo nuostabą ir sulaukdavo daug komplimentų. 

Mąstydama apie metodus, kuriais buvau mokoma anglų kal- 
bos Vilniaus universitete ir kuriuos pati vėliau taikiau mokyda- 
ma savo studentus, matau, kad juose atsispindėjo trys svarbiausi 
kalbos mokymo ir mokymosi aspektai - kognityvinis, komuni- 
kacinis ir praktinių įgūdžių įtvirtinimas bei automatizavimas. 
Kognityvinis aspektas pasireiškia tuo, kad studentai mokomi 
sistemiškai. Svarbiausia padėti jiems susidaryti aiškų kalbos 
sistemos ir jos posistemių vaizdą, kuris laipsniškai plečiamas ir 
gilinamas. Kognityvinis elementas atsiranda nuo pat pirmųjų 
kalbos mokymo etapų, supažindinant studentus su kalbos gra- 
matinės, leksinės ir fonetinės sistemos pagrindais. Svarbu, kad 
susidūrę su naujais kalbos reiškiniais, studentai aiškiai suvoktų 
tų reiškinių vietą ir ryšius sistemoje. Šiuo atžvilgiu labai svarbūs 
buvo nuo pirmųjų studijų metų dėstomi kursai: praktinė gra- 
matika (dėstoma iki trečiojo kurso pabaigos) ir praktinė fone- 
tika (irgi dėstoma trejus metus), taip pat visi vėliau pradedami 
dėstyti teoriniai kursai (teorinė gramatika, anglų kalbos leksi- 
kologija, stilistika) ir tai, ką mes vadinome analitiniu skaitymu, 
o užsienio universitetuose buvo žinoma kaip language through 
literature course. 

Komunikacinis aspektas ryškiausiai pasireikšdavo, mokant 
naujų žodžių ir labiausiai pagyvindavo tai, ką vadinome lek- 
sikos paskaitomis, t. y. pagrindines praktinės kalbos pratybas. 
Leksikos dėstytoja anglistams buvo pagrindinė praktinės anglų 
kalbos mokytoja (mūsų 1954-1959 m. kursas turėjo dvi anglų 
kalbos leksikos dėstytojas: pirmaisiais dviem studijų metais 
Rachilę Aprijaskytę, nuo trečiųjų metų iki studijų pabaigos — 
Nedą Kameneckaitę). Leksikos dėstytoja dažnai buvo suvokia- 
ma kaip grupės auklėtoja: per ją būdavo palaikomas ryšys su 
katedra, su ja studentės kartais aptardavo net savo asmenines 
problemas. Apskritai, sprendžiant iš buvusių katedros absol- 
venčių prisiminimų ir pasakojimų per kursų susitikimus, leksi- 
kos dėstytoja dažnai labai paveikdavo studenčių pažiūrų, mo- 
ralinių ir kitokių principų formavimąsi. 

Bet grįžkime prie kalbos mokymo metodų komunikacinio 
elemento. Vadovėlyje pateikto ar kitokio skaitomo teksto pa- 
grindu dėstytoja parengdavo 10-15 naujų Žodžių sąrašą. Pir- 
moji užduotis buvo išstudijuoti informaciją, pateiktą apie juos 
žodynuose. Sakau „žodynuose“, bet faktiškai naudojomės... 
anglų-rusų kalbų žodynu, nes 1958 m. išleistas Vaclovo Bara- 
vyko parengtas anglų-lietuvių kalbų žodynas anglistams buvo 
per menkas, o mokomasis Hornbio (Hornby) žodynas, kurio 
pirmasis leidimas išvydo pasaulį 1944 m., tada paprasčiausiai 
buvo nepasiekiamas (jo antrojo leidimo egzemplioriai mus pa- 
siekė tik septintojo dešimtmečio pabaigoje ir buvo platinami 
padauginti rotaprintu ant labai plono (ir nepatvaraus) popie- 
riaus; rašydama šiuos prisiminimus, vieną tokį egzempliorių 
dar radau VU centrinės bibliotekos fonduose). Kiekviena turė- 
jome per du puslapius susigrafavusios storą sąsiuvinį, kuriame 
suklasifikuodavome leksikografinę informaciją apie kiekvieną 
žodį: tarimas, reikšmės apibrėžtis, vertimas, frazeologiniai jun- 
giniai, dažnai ir pačių susirinkti vartojimo sakiniuose pavyz- 
džiai. Antroji užduotis - parašyti su tais žodžiais vadinamąsias 
situacijas, t. y. sukurti rišlų tekstą (pasakojimą, aprašymą, dia- 
logą), kuriame būtų pavartoti mūsų „aktyvizuojami“ žodžiai. 
Jų į vieną rašinį stengdavomės sukišti kuo daugiau. Savo „kūri- 
nius“ skaitydavome auditorijoje, o dėstytoja komentuodavo, ar 
aktyvizuojamus žodžius pavartojome tinkamame kontekste ir 
tinkamame junginyje. Tokių tekstų kūrimas ir skaitymas kar- 
tais sukeldavo daug juoko: mūsų kūrybinių pastangų rezultatas 
dažnai būdavo kokia nors absurdiška situacija, kurios bepras- 
miškumas ar primityvumas priversdavo draugiškai kvatotis. 
Situacijų metodą vėliau naudojau ir pati, mokydama savo stu- 
dentus. Negaliu pamiršti dviejų talentingų „situacijų“ rašytojų, 
Izoldos Laurinčiukaitės-Maliukevičienės ir Dalios Kriukely- 
tės-Dūdienės, kurios jas kurdavo drauge, dažniausiai kaip di- 
alogą. Jų sugalvotos situacijos būdavo tokios juokingos, kad ir 
studentės, ir aš raičiodavomės iš juoko. 

Antrasis mūsų leksikos dėstytojų taikomas komunikacinis 
metodas buvo paremtas teksto pasakojimu ir komentavimu. 
Pirmoji užduotis būdavo išmokti kuo tiksliau papasakoti tekstą 
taip, kaip jis parašytas (as close to the text as possible), o paskui 
auditorijoje dėstytoja paprašydavo tekstą papasakoti kurio nors 
jame aprašyto įvykio ar epizodo veikėjo požiūriu (point-of-view 
reproduction of the text). Pavyzdžiui, pasakėčios apie dramblio 
ir beždžionės ginčą dėl to, kas geriau - būti greitam ar stipriam, 
pasakodavome dramblio, beždžionės ir teisėjos varnos požiū- 
riu. Tačiau tokios užduotys galėjo būti ir gana keblios. Prisi- 
menu, skaitėme Šeridano papročių komediją Intrigų mokykla. 
Ketvirtajame akte yra scena, kurioje Leidi Tyzle slepiasi už šir- 
mos ir klausosi savo vyro sero Pyterio Tyzle ir Džozefo Surti- 
so, o vėliau brolių Džozefo ir Čarlzo Surfisų pokalbių ir išgirsta 
daug paskalų bei tikruosius jų ketinimus savo ir kitų moterų 
atžvilgiu. Analizuojame pjesę, ir staiga dėstytoja sako: „And 
now imagine you are Lady Teazle behind the screen.“ Situacija 
tiesiog absurdiška ir komiška. Turime apsimesti naiviomis, pri- 
mityviomis į intrigų voratinklį patekusiomis XVIII a. Anglijos 
provincialėmis. Mūsų interpretacijos sukelia audringą grupės 
draugių juoką. Vėliau, jei kuri nors iš mūsų pasiskųsdavo ne- 
beišmananti, kokių čia situacijų sugalvoti su aktyvizuojamais 
žodžiais arba ką pasakyti pasiūlyta tema, išgirsdavome draugių 
patarimą: „Imagine you are Lady Teazle behind the screen.“ Tai 
buvo tik mūsų grupei suprantamas humoras. 

Galiojo nerašytas įstatymas: per anglų kalbos pratybas (vadi- 
namąsias leksikos paskaitas) privalai kalbėti bet kuria dėstyto- 
jos pasiūlyta tema. Ne taip svarbu, ką pasakysi, svarbu netylėti, 
nes bet kuris požiūris ar nuomonė gali sukelti diskusijas, o tai - 
puiki treniruotė gebėti be išankstinio pasirengimo išdėstyti 
savo nuomonę angliškai. Didelė temų meistrė tokioms praty- 
boms buvo docentė Kameneckaitė. Pavyzdžiui, ateina kartą į 
pratybas ir pareiškia: „Today we'll speak about the button.“ Gali 
pasirodyti nerimta. Tačiau vėliau, po Nepriklausomybės atkū- 

rimo, domėdamasi, kaip rengiami vertėjai žodžiu Kopenhagos 
verslo mokykloje, Bredfordo ir Lydso universitetuose, mačiau, 
kad apie tinkamumą dirbti vertėju žodžiu sprendžiama ir iš to, 
ar kandidatas geba rišliai kalbėti ir turi ką pasakyti bet kuria 
pasiūlyta tema. 

Trečiasis svarbus užsienio kalbų mokymo metodikos elemen- 
tas atėjo kartu su didėjančiu garso įrašų populiarumu šeštajame 
ir septintajame XX a. dešimtmečiuose. Visuose pasaulio uni- 
versitetuose buvo kuriamos įrašų laboratorijos, kuriose studen- 
tai atskirose kabinose su ausinėmis klausydavosi, kartodavo ir 
automatizuodavo įvairias kalbos struktūras. Mūsų universitete 
audiovizualinė laboratorija atsirado septintojo dešimtmečio 
pabaigoje ir gyvavo Albino Kentros pastangomis“. Joje buvo 
naujausia aparatūra ir naujausi mokomieji įrašai. 1979 m. VU 
audiovizualinė laboratorija kaip geriausia tokia laboratorija 
Sovietų Sąjungoje buvo apdovanota aukso medaliu. Užsienio 
kalbų studentai ja naudojosi bemaž dvidešimt metų, kol garso 
įrašų ir reprodukcijos priemonės tapo prieinamos kiekvienam, 
ir tokia mokymo struktūra, kaip audiovizualinė laboratorija, 
tapo nebereikalinga. Kiekvienas studentas įrašų gali klausytis 
namie, naudodamasis savomis priemonėmis. 


**kk 


Studentiškų džiaugsmų ir rūpesčių verpete netruko prabėgti 
penkeri studijų metai. Artėjo neišvengiamas skirstymas į dar- 
bo vietas, kuriose privalėjome išdirbti trejus metus. Mus rengė 
vidurinės mokyklos anglų kalbos mokytojų darbui. Labiausiai 


"Lietuvos šiuolaikinės istorijos metraštininku, naujausių laikų lituanis- 
tikos archyvo kūrėju, paveldo puoselėtoju vadinamo Albino Kentros 
veikla, darbai ir jų reikšmė nusipelno atskiro dėmesio, tyrinėjimo ir 
įvertinimo. 

tikėtina, kad gausi paskyrimą į devynmetę kokio mažo mieste- 
lio ar didelio kaimo mokyklą. Išskyrus dvi ar tris grupės drau- 
ges, visos buvome iš didesnių Lietuvos miestų - Vilniaus, Kau- 
no, Šiaulių, ir tokia darbo perspektyva mus nelabai žavėjo. Tai 
nuspalvindavo ir mūsų pažiūras į kai kuriuos dėstomuosius da- 
lykus: pavyzdžiui, nenoriai mokėmės privalomos antrosios, vo- 
kiečių, kalbos, nes mūsų jaunoms galvelėms atrodė, kad „Pler- 
piškėse“ ir vienos užsienio kalbos bus per akis, tuo labiau, kad 
užsienio kalba vidurinėse (ir aukštosiose) mokyklose nebuvo 
populiari. Mokiniai ir studentai sovietų okupacijos sąlygomis 
nematė perspektyvų, kur tas kalbas galėtų panaudoti. 

Tačiau baigiantis šeštajam dešimtmečiui, praėjus penkiolikai 
metų po Stalino mirties, imta gyviau domėtis užsienio kalbo- 
mis. Kai kas pradėjo jų mokytis individualiai, kai kuriose įstai- 
gose (ypač mokslo ir mokymo) susiburdavo grupės. Ėmė rastis 
privačių pamokų. Vilniaus universitetas taip pat planavo didin- 
ti į anglų kalbos specialybę priimamų studentų skaičių, todėl 
buvo nutarta iš mūsų 1959 m. laidos palikti dirbti universitete 
dvi anglistes ir po vieną vokiečių ir prancūzų kalbų dėstytoją. 

Tais metais, kai baigiau universitetą, Romanų-germanų filo- 
logijos katedrai vadovavo docentas Alfonsas Laučka. Vienu iš 
svarbiausių jo, kaip katedros vedėjo, nuopelnų laikau atsakingą 
ir sąžiningą požiūrį į katedros kolektyvo formavimą. Jo vedė- 
javimo laikotarpiu užsienio kalbų dėstymas universitete buvo 
nuolat plečiamas ir stiprinamas, todėl plėtėsi ir reorganizavo- 
si Romanų-germanų filologijos katedra. Vėliau ji skilo į anglų, 
vokiečių ir prancūzų kalbų katedras, o dar vėliau, 1968-aisiais, 
Anglų kalbos katedra dar kartą buvo padalyta į dvi - Anglų 
filologijos katedrą, atsakingą už anglų kalbos specialistų rengi- 
mą, ir Anglų kalbos katedrą, kuri vadovavo anglų kalbos dėsty- 
mui visiems kitiems studentams. Vykstant tokiems procesams, 
dėstytojų kolektyvo formavimas buvo vienas svarbiausių užda- 
vinių. Kam siūlyti likti dirbti universitete pirmiausia spręsdavo 
ir aptardavo katedra. Vienas kriterijus buvo studento studijų 

rezultatai, antras, nė kiek nemažiau svarbus - moralinės ir kito- 
kios studento charakterio ypatybės. Suprantama, svarus žodis 
priklausė katedros vedėjui, jis teikdavo numatytą kandidatūrą 
dekanatui, o šis — rektoratui. Galutinis sprendimas priklausė 
nuo „konservatorijos“ pritarimo. „Konservatorija“ šiame kon- 
tekste reiškė SSRS saugumo komitetą (KGB), įsikūrusį viename 
Lenino (dabar - Gedimino) prospekto pastate šalia Lietuvos 
valstybinės konservatorijos, po nepriklausomybės atkūrimo 
reorganizuotos į Lietuvos muzikos ir teatro akademiją. Toji 
„konservatorija“ užvėrė duris į mokslo pasaulį ne vienam ga- 
biam jaunuoliui vien dėl to, kad jis buvo gimęs Sibire, nesvarbu, 
kad į Sibirą be teismo ir kaltės buvo išvežti jo seneliai su dar ne- 
pilnamečiais būsimaisiais tokio jaunuolio tėvais. Gimimo vieta 
išduodavo kilmę iš potencialių sovietų valdžios priešų. 

Nepaisant „konservatorijos“ korekcijų, sąžininga atranka ir 
vėlesnė mūsų katedros jaunimo globa ir skatinimas lėmė, kad 
paskutiniajame XX a. dešimtmetyje katedra jau turėjo keturis 
profesorius habilituotus daktarus. Prasidėjus Atgimimui, tarp- 
tautiniams Sąjūdžio ryšiams reikalingas vertimo žodžiu ir raštu 
paslaugas pirmieji savanoriškai pradėjo teikti Anglų filologijos 
katedros nariai. 

Apie tai, kad katedra gali siūlyti skirstymo komisijai mane pa- 
likti dirbti universitete, sužinojau iš doc. Kameneckaitės, kuriai 
už globą, išmintingus patarimus ir, jos pačios žodžiais tariant, 
motiniškus jausmus man esu dėkinga visą gyvenimą. Bet ka- 
tedros vedėjas apie tokį ketinimą man nieko nesakė, ir buvo 
aišku, kad dėl mano kandidatūros jis vis dar abejoja. Galėjau 
tik numanyti abejonių priežastį. Docentas Laučka mums dėstė 
anglų kalbos istoriją. Tai nėra dalykas, kuris gali sužavėti kiek- 
vieną studentą; mūsų grupės anglų kalbos istorija tikrai neža- 
vėjo, vangiai ruošdavomės pratyboms ir šaipydavomės iš tekstų 
senąja anglų kalba. Progos pasišaipyti, parodyti, kad neįdomu, 
kad nematau prasmės gilintis į anglų kalbos istoriją, nepraleis- 
davau ir aš. Buvau tiesiog „nepatogi“ studentė ir galėjau tapti 

nepatogia katedros nare. Kitokių progų mane pažinti Laučka ne- 
turėjo, rėmėsi tik kitų dėstytojų nuomone, todėl delsė ir abejojo. 

Skirstymo išvakarėse katedros vedėjas sukvietė visus mūsų 
kurso svetimų kalbų (kaip tuomet buvome vadinami) studen- 
tus į instruktažą, norėdamas paaiškinti, ką toks skirstymas reiš- 
kia ir kaip turėtume elgtis. Instruktažui baigiantis į auditoriją 
įėjo Istorijos ir filologijos fakulteto komjaunimo biuro sekre- 
torius ir vienas biuro narys, mūsų kurso lituanistas. Rankose 
jie laikė mūsų specialybės studentų charakteristikas, parengtas 
skirstymo komisijai ir pirmosios mūsų darbo vietos administ- 
racijai. Jų nuomone, mūsų charakteristikos palyginti su litua- 
nistų esančios per geros ir neobjektyvios, jas būtina pataisyti, 
nes mes per visus penkerius studijų metus buvę gana pasyvūs 
fakulteto komjaunimo organizacijos nariai, o iš charakteristi- 
kų to nematyti. Aš jų nebuvau skaičiusi, bet buvo aišku, kad 
jas rašė katedros vedėjas (nors pagal taisykles jis turėjo tartis 
ne tik su dėstytojais, bet ir su studentų pirminės komjaunimo 
organizacijos atstovais). Atsistojau ir ėmiau atkakliai priešintis. 
Pasakiau, kad charakteristikų netaisysime, su blogomis savo 
kurso studentų į mokyklas nesiųsime, nes mums palyginti su 
lituanistais tekdavo daug daugiau mokytis ir dėl šių objektyvių 
priežasčių visuomeninei veiklai likdavo labai mažai laiko. Au- 
dringa mano reakcija suglumino fakulteto komjaunimo veikė- 
jus. Gana nuolankiai paprašę charakteristikas vis dėlto šiek tiek 
pakoreguoti, jie išėjo. 

Vėliau mūsų aspirantūros Kijeve laikų draugė Vitalija Mic- 
kienė pasakojo, kad katedroje svarstant, ką palikti dirbti uni- 
versitete, Laučka apie mane atsiliepė labai palankiai. Manau, 
kad ginčas dėl charakteristikų jam padėjo apsispręsti ir pati- 
kėti mano padorumu. Paskui visą laiką jaučiau jo pasitikėjimą. 
Pavyzdžiui, kai 1964 m. rektorius Jonas Kubilius paprašė reko- 
menduoti ką nors iš katedros narių, kas padėtų jam mokytis 
anglų kalbos, Laučka šią užduotį paskyrė man. Į mano abejones 
ir samprotavimus, kad katedroje yra labiau patyrusių dėstytojų, 

kurie galėtų mokyti rektorių, jis atsakė, kad „labai svarbu, kam 
patikėti rektoriaus ausį.“ 

Per skirstymą paaiškėjo, kad mus keturis palieka dirbti uni- 
versitete valandininkų teisėmis, nes laisvų asistento etatų nėra. 
Savo dėstytojų patarti, visi sutikome, nes vis dėlto tai buvo ge- 
riausia, ko galėjom tikėtis. Dirbdama valandininke, per mėne- 
sį uždirbdavau 80 rublių, iš jų lygiai pusę mokėjau už kambarį 
(kaip asistentė, būčiau gavusi 105 rublius ir turėjusi teisę į mo- 
kamas atostogas). Ir vėl padėjo atsitiktinumas. Kiekvieną rudenį 
fakultetuose vykdavo profsąjungos ataskaitiniai susirinkimai, 
kurie buvo privalomi visiems fakulteto darbuotojams. 1959 m. 
rudenį mūsų fakulteto profsąjungos susirinkimas vyko 7-ojoje, 
vienoje iš didžiausių auditorijų. Jausdamasi nejaukiai, atsisė- 
dau į keturvietį juodai dažytą suolą. Šalia manęs sėdėjo nepa- 
žįstamas dėstytojas, todėl pamaniau, kad jis greičiausiai yra is- 
torikas. Pradėjom kalbėtis. Jis pasidomėjo, kas aš tokia būsiu, 
kaip man sekasi ir t. t. Po kelių dienų ateinu į katedrą, ir pirmas 
klausimas, kurį išgirstu iš vedėjo: „Iš kur jūs pažįstat prorekto- 
rių?“ „Nepažįstu,“ - sakau. „Argi? Jis pasikvietė mane ir pasa- 
kė, kad Širvinskaitei ir trims kitiems naujiems valandininkams 
rado etatų ir kad juos reikia įforminti kaip etatinius katedros 
dėstytojus.“ Tuomet ir supratau, kad nepažįstamasis suolo kai- 
mynas istorikas buvo mokymo reikalų prorektorius Stanislovas 
Lazutka. Kadangi jo žmona Liudvika Lisenkaitė buvo Lietuvių 
literatūros katedros docentė, vėliau jis visuomet apsilankydavo 
Filologijos fakulteto vyrų organizuojamoje kasmetinėje Kovo 
8-osios šventėje ir kartais mane pašokdindavo. Jaučiau, kad iš 
tolo stebi mano akademinę karjerą, o kartą, kai jau buvau do- 
centė, pasakė, kad džiaugiasi dėl manęs neapsirikęs. 

Laikau didžiausia likimo dovana, kad mano pirmoji, vienin- 
telė ir paskutinė, darbo vieta buvo Romanų-germanų filologi- 
jos (vėliau - Anglų filologijos) katedra. Čia radau išskirtinai 
padorių, išsilavinusių ir inteligentiškų žmonių kolektyvą. Jau- 
čiau vyresniųjų kolegų globą ir stengiausi iš jų mokytis ne vien 

profesinių įmantrybių, bet svarbiausia - tarpusavio pagarbos, 
paremtos tvirtais padorumo principais. 

Pirmuosius dvejus metus anglų kalbos mokiau Ekonomikos 
ir Fizikos fakultetų studentus. Nors tais laikais užsienio kalbų 
mokymui visų specialybių studentams buvo skiriama nemažai 
valandų (dažnai net po 4 valandas per savaitę trejus metus), po- 
žiūris į jų mokymą ir mokymąsi, švelniai tariant, nebuvo labai 
rimtas. Žinoma, tai priklausė nuo fakulteto, jo vadovybės ir stu- 
dentų kontingento. Darbas su fizikų grupe man teikė didžiulį 
malonumą. Jis buvo pagrįstas ne vien dėstytojos ir studentų san- 
tykiais. Tai buvo daugiau give and take bendradarbiavimas, ir 
aš visuomet nekantriai laukdavau kito susitikimo auditorijoje su 
šiais intelektualiais studentais, iš kurių vėliau daug kas tapo pro- 
fesoriais ir net akademikais. Ekonomikos fakultete studentų ir 
dekanato požiūris į anglų kalbos mokymąsi buvo kitoks. Pame- 
nu, kaip dėl anglų kalbos įskaitos negaunančio studento mane 
išsikvietęs fakulteto dekanas piktinosi: „Tai ką, dėl jūsų anglų 
kalbos aš turėsiu jį šalinti iš universiteto?!“ Vis dėlto ir tarp eko- 
nomikos studentų buvo ir į anglų kalbą, ir į visas savo studijas 
rimtai žiūrinčių žmonių. Dėl jų mačiau savo darbo prasmę. 

Romanų-germanų filologijos katedroje iš mūsų, jaunųjų dės- 
tytojų, buvo tikimasi, kad rengsimės stoti į aspirantūrą ir rašy- 
sime disertacijas, nes buvo būtina stiprinti katedros mokslinį 
potencialą. Negaliu pasakyti, kad tokia perspektyva mane žavė- 
jo. Save laikiau anglų kalbos mokytoja (taip ir įrašyta mano uni- 
versiteto diplome), studijuodama buvau daugiausia susipažinu- 
si su praktiniu kalbos mokymo aspektu ir tariausi jį išmananti, 
o teorinės lingvistikos dalykai man buvo „tamsus miškas“. Be 
to, anglistikos aspirantūros Vilniaus universitete nebuvo. Rei- 
kėdavo važiuoti į kitus, dažniausiai Maskvos ar Leningrado, 
universitetus ir laikyti stojamuosius egzaminus sąjunginio 
konkurso sąlygomis. Tikimybė, kad pateksi, buvo labai menka, 
nes universitetai būdavo suinteresuoti priimti savo studentus 
ir dažniausiai juos proteguodavo. Tiesa, Vilniaus universitetui 

buvo suteikta galimybė išsirūpinti tikslinės aspirantūros vietas, 
į kurias jo siųstam kandidatui sąjunginio konkurso reikalavi- 
mai nebuvo taikomi. 

Maskva Vilniaus universitetui 1961 m. skyrė tris tikslinės as- 
pirantūros vietas - anglistui, romanistui ir germanistui, tačiau 
ne Maskvos ar Leningrado, o Kijevo universitete. Tai dar la- 
biau sumažino norą studijuoti aspirantūroje, bet Lietuvos TSR 
Aukštojo ir specialiojo vidurinio mokslo komitetas pasakė: 
„Lėks galvos, jei nerasite, kas tas vietas užpildytų.“ Pasirinkimo 
kaip ir nebuvo. 

Kaip visada, paguodos ir patarimo nuėjau pas doc. Kamenec- 
kaitę. Jos nedidelėje virtuvėlėje sėdėjau ir verkiau, o ji pasakė: 
„Važiuok, rengdamasi kandidatiniam egzaminui metus skaityk 
lingvistinę literatūrą, o jei po metų skaitymo nesusidomėsi, lei- 
džiu tau grįžti.“ Ji mane įtikino, kad tai - nors ir ne geriausias 
atvejis, tačiau vis tiek visai neblogas šansas turėti trejus laisvus 
metus, kuriuos gali kuo tikslingiau išnaudoti savo tobulėjimui 
ir savo ateičiai, ir kad viskas priklausys tik nuo manęs pačios. 
Antro tokio šanso gali ir nebepasitaikyti. 

Stojamieji egzaminai į Kijevo universiteto aspirantūrą paliko 
neišdildomą įspūdį, ypač TSKP (Tarybų Sąjungos komunistų 
partijos) istorijos egzaminas. Naudotis kurso programa per šį 
egzaminą nebuvo leidžiama, nes ji galėsianti padėti laikančia- 
jam susiorientuoti ir suvokti klausimo kontekstą. Biliete, kurį 
išsitraukiau, buvo trys klausimai: 1. Stalino veikalas Leniniz- 
mo klausimai, 2. Laikraščio Proletaras redakcijos pasitarimas, 
3. (nebeprisimenu). Pirmasis man buvo visiška staigmena: nuo 
Stalino mirties praėjus beveik dešimčiai metų, Vilniaus univer- 
sitete jo veikalų skaityti jau nebebuvo reikalaujama. Nutariau 
kalbėti apskritai apie leninizmo principus, bet egzaminuotojas 
mano įpusėjusį pasakojimą pertraukė: „Tai, ką jūs pasakojate, 
yra teisinga, bet prašom apie pačią knygą: kiek ten puslapių, 
kokie skyriai, skyrių pavadinimai ir panašiai.“ Apie tai papa- 
sakoti aš, aišku, negalėjau. Antrasis klausimas mane glumino 

todėl, kad visai nežinojau jo konteksto. Bandžiau išmąstyti: 
laikraštis Iskra buvo uždarytas 1904 m., tada bolševikų partija 
ėmė leisti Proletarą, ir jeigu jo redakcijos pasitarimas, apie kurį 
reikia papasakoti, buvo toks svarbus, galimas dalykas, kad jame 
buvo aptariamas pasirengimas 1905 m. revoliucijai. Kaip ši re- 
voliucija buvo rengiama ir kaip ji įvyko, žinojau. Bet egzami- 
nuotojas ir vėl mane pertraukė: „Jūs pradėjote per daug iš tolo. 
Laikraščio Proletaras redakcijos pasitarimas, kuris čia turimas 
galvoje, įvyko 1910 metais.“ Žaibiškai persiorientuoju. Žinojau, 
kad 1910-1911 m. bolševikų partija kovojo su „otzovistais“ ir 
„likvidatoriais“. Pradedu aiškinti partijos politiką jų atžvilgiu, 
bet ir vėl klausimas: „O prieš kuriuos konkrečiai buvo kalbama 
šiame pasitarime?“ Reikėjo spėti, ir aš nepataikiau. Trečiasis 
klausimas sunkumų nekėlė, turbūt todėl jo ir neatsimenu. Eg- 
zamino rezultatas - patenkinamai. Mane pribloškė ne tiek pa- 
žymys, kiek tai, kad buvo reikalaujama ne suprasti dalyko esmę, 
o tik mechaniškai atgaminti įsimintus nereikšmingus faktus. 

Stojamasis į aspirantūrą iš marksizmo-leninizmo „mokslų“ 
turėjo būti paskutinis, nes kandidatinį marksizmo-leninizmo fi- 
losofijos egzaminą, doc. Kameneckaitės kaip visada išmintingai 
patarta, jau buvau iš anksto išlaikiusi Vilniaus universitete. Jei 
įstosiu į aspirantūrą, tikra laimė, kad Kijeve jo laikyti nebereikės. 

Tačiau apsilankius aspirantūros skyriuje ir vėl pribloškė jo ve- 
dėjos Jekaterinos Trofimovnos (pavardės neatsimenu, nes pagal 
gražią, mano nuomone, tradiciją į ją visuomet buvo kreipiamasi 
vardu ir tėvavardžiu) žodžiai: „Gaila man tavęs, mergyte. Nenori 
tavęs priimti.“ Kodėl? To ji man nepaaiškino, bet galima numa- 
nyti: Anglų filologijos katedrai vadovavę žmonės į atsiradusią 
aspirantūros vietą greičiausiai labiau norėjo priimti savą, o ne iš 
kitos respublikos atvykusį kandidatą. Tačiau Jekaterinos Trofi- 
movnos būta teisingo žmogaus. Progai pasitaikius, su Kijevo 
universiteto Anglų filologijos katedros pozicija mano atžvilgiu 
ji supažindino Ukrainos aukštojo mokslo ministro pavaduotoją. 
Aš tapau Ukrainos Ševčenkos vardo universiteto aspirante. 

Treji aspirantūros metai Kijeve bėgte prabėgo universiteto 
bibliotekos skaitykloje. Kartą ar du per metus turėdavau gali- 
mybę nuvažiuoti į Maskvą, Lenino vardo biblioteką, susipažinti 
su Kijeve neprieinama literatūra. Supratau viena - nėra pasau- 
lyje neįdomių dalykų, yra tik dalykai, kurių neišmanai, todėl 
jie tau ir neįdomūs. Lingvistika man tapo įdomiausia domė- 
jimosi ir tyrinėjimo sritimi. Ypač įdomu ir prasminga atrodė 
žinias, sukauptas skaitant pasaulinę lingvistinę literatūrą anglų, 
rusų ir kitomis kalbomis, perkelti ir pritaikyti lietuvių kalbos 
lyginamosioms studijoms su kitomis kalbomis. Praėjus porai 
dešimtmečių po kandidatinės disertacijos gynimo ir sukaupus 
pakankamai teorinių žinių bei konkrečios medžiagos, noras ir 
sprendimas rašyti habilituoto daktaro disertaciją apie lietuvių 
kalbos būdvardžio sintaksę ir semantiką man atėjo lyg ir savai- 
me. Panašų mokslinių tyrinėjimų kelią pasirinko ir kai kurie 
kiti Anglų filologijos katedros nariai. Visų pirma, reikėtų pami- 
nėti reikšmingus prof. Emos Geniušienės ir jos doktorantų dar- 
bus. Iš pradžių tokią anglistų „invaziją“ į lietuvių kalbos tyrinė- 
jimus lituanistai sutiko skeptiškai ir net priešiškai. Tačiau gana 
greitai jų požiūris pasikeitė, atsirado pagarbus abipusis bendra- 
darbiavimas. Taigi Vilniaus Anglų filologijos katedros narių ir 
jos auklėtinių indėlis į lietuvių kalbotyrą yra tikrai nemažas. 


**X* 


1964-ųjų rudenį grįžus iš aspirantūros, prasidėjo naujas, jau 
visiškai savarankiškas mano akademinio gyvenimo etapas. 
Man buvo patikėta studentų auditorija, ir santykiai su ja bei pe- 
dagoginio darbo sėkmė priklausė tik nuo manęs. Pedagoginio 
darbo krūvį, pasitaręs su pačiu dėstytoju, skirstydavo katedros 
vedėjas. Pirmaisiais metais po aspirantūros gavau dvi antrojo 
kurso anglistų grupes, kurioms dėsčiau praktinį anglų kalbos 
kursą, t. y. vedžiau vadinamąsias leksikos pratybas. Po trejų 

Kijeve praleistų ir tik rusiškai kalbėtų metų mano šnekamosios 
anglų kalbos įgūdžiai buvo gerokai suprastėję, todėl leksikos 
pratybos buvo ne tik studentų, bet ir mano pačios kalbėjimo 
angliškai treniruotės. Įgūdžiai netruko sugrįžti, ir kas keleri 
metai gaudavau dėstyti vis aukštesnio kurso grupėms. 

Apie 1972 metus parengiau teorinį anglų kalbos leksikologi- 
jos kursą, kurį skaitydavau angliškai trečiojo kurso anglistams. 
Jis susidėjo iš dviejų dalių - leksinės morfologijos ir leksinės se- 
mantikos. Man pačiai įdomesnė buvo leksinės semantikos dalis, 
jai tekdavo maždaug du trečdaliai viso šiam kursui skirto laiko. 
Stengiausi studentus supažindinti su pagrindinėmis semanti- 
kos sąvokomis ir parodyti, kaip taikant jas kalbos reiškinių ana- 
lizei atsiskleidžia leksinės sistemos ryšiai ir jų esmė. Kadangi 
mūsų studentams tai buvo pirmas angliškai skaitomas teorinis 
kursas ir jie pirmąkart susidurdavo su semantikos sąvokomis, 
jas suvokti, įsisavinti ir logiškai paaiškinti per egzaminą būdavo 
nelengva. Pasitaikydavo, kad tik šiek tiek daugiau kaip pusė stu- 
dentų jį išlaikydavo iš pirmo karto. Tais laikais egzaminai vyk- 
davo žodžiu, bet perlaikant egzaminą atsakymo reikalaudavau 
raštu. Tai versdavo studentus atsakingiau ir kritiškiau vertinti, 
kaip jie dėsto savo mintis, o aš turėdavau konkretų įrodymą, 
kadjų žinios objektyviai įvertintos. Išlikti principingai ir griež- 
tai nebuvo lengva, ypač tada, kai iki tam tikros datos neišlaikius 
kokio nors egzamino studentams grėsė pašalinimas iš univer- 
siteto dėl nepažangumo, o vaikinams tai reiškė būti paimtiems 
į privalomąją tarnybą Sovietų armijoje. Bet per visus daugiau 
kaip dvidešimt metų, kol dėsčiau šį kursą, nebuvo nė vieno stu- 
dento, kuris galiausiai nebūtų išlaikęs leksikologijos egzamino 
ir dėl to būtų buvęs pašalintas iš universiteto. Leksikologijos 
kursas buvo svarbus ne tik dėl to, kad studentai buvo supažin- 
dinami su svarbiomis lingvistinėmis sąvokomis ir terminais, be 
kurių būtų buvę sunku suvokti kitas vėliau dėstomas teorines 
disciplinas, bet ir dėl to, kad studijuojant lingvistinio mąstymo 
pagrindus buvo ugdomas studentų abstraktusis mąstymas. Po 

dvejų metų, kai tiems patiems studentams, penktajame kurse 
besirengiantiems laikyti baigiamuosius (valstybinius) egzami- 
nus, pasiūlydavau pakartoti kai kurias į egzamino programą 
įtrauktas leksikologijos temas, jie stebėdavosi: „Ir kas tokio ten 
būta sunkaus?“ Neapsakomas džiaugsmas matyti, kaip bręsta, 
skleidžiasi ir pražysta jaunas žmogus. 

Praktinės anglų kalbos mokymas aukštesniuosiuose kursuose 
kėlė nemažai kitokių problemų ir sunkumų. Tam skirtos audi- 
torinės valandos studentams buvo vienintelė galimybė tobulinti 
kalbėjimo įgūdžius, nes gyvendami už geležinės uždangos kitų 
galimybių neturėjo. Tačiau diskusijų temos studentams turi būti 
įdomios ir netrivialios. Joms būtina suteikti intelektualų turinį, 
kuris ugdytų studentų mąstymą, plėstų jų akiratį ir pasirinktos 
studijų srities Žinias. Su tokios mokymo programos parengimo 
problema staiga susidūriau 1972 m., kai doc. Kameneckaitei iš- 
važiavus į Izraelį, iš jos teko perimti praktinės kalbos pratybas 
ketvirtojo ir penktojo kurso anglistams. Tuo metu Sovietų Są- 
jungos užsienio kalbų institutuose ir universitetų fakultetuose 
vyresniųjų kursų studentams buvo dėstomas dalykas, vadina- 
mas analitiniu skaitymu. Jame buvo susipynę kai kurie literatū- 
ros kūrinių interpretacijos bei struktūrinės analizės elementai ir 
language through literature metodai, šiuo metu ypač populiarūs 
Vakarų Europos šalyse. Sovietų Sąjungoje XX a. septintojo de- 
šimtmečio pabaigoje buvo išleistas tik vienas vadovėlis, kuris, ga- 
lima sakyti, buvo skirtas analitiniam skaitymui - Irinos Arnold 
ir Ninos Djakonovos Three Centuries of English Prose. Jame buvo 
pateiktos kai kurių garsių anglų rašytojų kūrinių ištraukos ir pa- 
čių rinkinio sudarytojų parengtos jų interpretacijos. Apsiriboti 
vien šiuo analitinio skaitymo vadovėliu man atrodė per menka ir 
nepakankama. Norint, kad studentai mokytųsi kalbos iš literatū- 
ros kūrinių ir įvairaus žanro tekstų, būtina juos supažindinti su 
teksto ir literatūros kūrinio struktūrinės ir lingvistinės analizės 
sąvokomis ir elementais. Studentai turi būti mokomi suprasti ir 
matyti, kokiomis kalbos ir kompozicijos priemonėmis autoriai 

siekia meninio efekto, ir tai gali būti puiki, įdomi ir labai naudin- 
ga diskusijų auditorijoje tema. 

Pirmiausia reikėjo pačiai gerai perprasti tokios analizės prie- 
mones ir elementus ir kartu anglų kalba parengti medžiagą, iš 
kurios studentai galėtų mokytis. Vilniaus universiteto bibliote- 
kos skaitytojai turėjo galimybę užsisakyti knygų iš turtingiausių 
Maskvos ir Leningrado bibliotekų. Informaciją apie naujausias 
knygas gaudavau iš mėnesinių bibliografinių leidinių Naujau- 
sios užsienio lingvistinės literatūros biuletenis it Naujausios ta- 
rybinės lingvistinės literatūros biuletenis, kurie ateidavo į VU 
bibliotekos bibliografijos skyrių. Priklausomai nuo užsisakiu- 
siųjų skaičiaus užsakytą knygą gaudavai per mėnesį, o kartais 
ir per pusę metų. Iš kitų bibliotekų atsisiųstų knygų į namus 
neišduodavo, jas reikėjo skaityti pačioje bibliotekoje. Daugi- 
nimo aparatų, kuriais būtų buvę galima atsišviesti kai kuriuos 
svarbesnius puslapius, galima sakyti, nebuvo. Buvo kažkoks 
primityvus aparatas, kuriuo atšviesti puslapiai tapdavo tamsiai 
violetinės spalvos, dvokdavo žibalu, o ir galimybė juo naudotis 
buvo normuojama. Todėl skaitomas knygas tekdavo konspek- 
tuoti ar tiesiog ištisus puslapius persirašyti ranka, paskui namie 
tuos tekstus sutvarkyti taip, kad studentai galėtų jais naudotis: 
paimdavau dešimt rūkomojo popieriaus storumo lapų, perklo- 
davau juos kalkiniu popieriumi ir senoviška 1913 m. gamy- 
bos Mercedes rašomąja mašinėle perspausdindavau. Parengta 
medžiaga dalijausi ir su kolegėmis, kad jos galėtų ją naudoti 
savo penktakursių anglistų grupėse. Taip dirbdama per dvejus 
metus sukomplektavau autentiška anglų kalba rašytus tekstus. 
Iš jų studentai mokėsi analizuoti tekstą, jo kalbą ir apie tai dis- 
kutuoti. Analizei dažniausiai pasirinkdavau trumpus Džeimso 
Džoiso (J. Joyce), Ernesto Hemingvėjaus (E. Hemingway) ap- 
sakymus, O'Nylo (O'Neil), Tenesio Viljamso (Tennesee Wil- 
liams) pjesių ištraukas, garsius oratorinio meno pavyzdžius. 
Tekstų persirašinėjimas bibliotekoje ir mokomosios medžiagos 
techninis rengimas atrodė baisus laiko švaistymas, bet po dve- 

jų metų pastebėjau, kad ima gerėti mano rašytinės kalbos įgū- 
džiai, ir sintaksinės struktūros lyg savaime ima lietis ir jungtis 
į gražius sakinius. Vėliau tai man labai pravertė, kai su nepri- 
klausomybės atėjimu prireikė versti įvairius tekstus iš lietuvių 
į anglų kalbą. Todėl visuomet ragindavau studentus tuoj pat 
nepulti prie dauginimo aparatų ir nevengti persirašinėti tekstų 
ranka, nes tai padeda ugdyti rašytinės kalbos įgūdžius. Buvo 
tokių, kurie paklausė mano patarimo. 

Suprantama, norint gerai išmokti kalbą, vien grožinės litera- 
tūros kūrinių nepakanka. Būtini ir kitokio žanro įvairių sričių 
ir įvairios tematikos tekstai. Bet tokie buvo sunkiai prieinami. 
Pavyzdžiui, mus pasiekdavo vienintelis britų komunistų re- 
miamas laikraštis Daily Worker (1966 m. pervadintas Morning 
Star). Mokėti jį skaityti buvo privalu net visų kitų specialybių 
aspirantams, ir tai buvo vienas iš anglų kalbos kandidatinio eg- 
zamino reikalavimų. Kadangi literatūra apie anglišką laikraštinį 
stilių nebuvo visuotinai prieinama, studentai nebuvo mokomi 
įvairių laikraštinio teksto formų ypatybių, todėl jų nepaste- 
bėdavo ir nesuvokdavo. Tai trukdė suprasti ir įvertinti skai- 
tomo teksto turinį. Norėdama užpildyti šią spragą, parengiau 
1976 m. rotaprintu išleistą 61 puslapio knygelę We Discuss En- 
glish Newspaper, kurią šiandien pavarčius darosi graudu: lapai 
pageltę, mašinėle spausdintą tekstą sunku skaityti. Vargšai anų 
laikų studentai... Bet jie mokėsi, domėjosi ir vertino dėstytojų 
jiems perteikiamas žinias. Iki šiol esu dėkinga buvusiems savo 
studentams už jų teigiamą požiūrį į mano pastangas ir jų ver- 
tinimą. Tai skatino mane, dirbdama su jais jaučiaus laiminga. 

Įsiklausiusi į studentų poreikius, 1981-83 m. parengiau an- 
glų ir amerikiečių leksikografijos kursą. Iš pradžių apie anglų ir 
amerikiečių žodynus savo grupių studentams pasakodavau per 
leksikai skirtas valandas, nes buvau pastebėjusi, kad Vilniuje 
atsiradus užsienio literatūros knygynui, kuriame buvo galima 
įsigyti angliškų žodynų, kartais jie nusipirkdavo ne pačius rei- 
kalingiausius. Žiniomis apie žodynus pradėjo domėtis ir kitų 

grupių studentai; taip atsirado leksikografijos seminaras, kuria- 
me analizavome įvairius žodynų tipus, o vėliau patys bandėme 
eksperimentuoti, sudarydami dvikalbio lietuvių-anglų kalbų 
žodyno straipsnius. 

Tai, kad Anglų filologijos katedra, daugiausia rengianti ang- 
lų kalbos mokytojus vidurinėms mokykloms, neturi ryšio su 
autentiška gyva anglų kalba, matyt, rūpėjo ir universiteto vado- 
vybei. Nežinau, kokiais keliais ir kokiomis priemonėmis (apie 
tai galima tik spėlioti) prorektoriui prof. Jonui Grigoniui pa- 
vyko pasiekti, kad Vilniaus universitetas būtų įrašytas tarp tų, 
kuriuose galėtų dirbti anglų kalbos dėstytojai, atvykę į SSRS iš 
Jungtinės Karalystės pagal mainų sutartį su Britų Taryba. Taip 
aštuntajame dešimtmetyje mūsų katedroje pasirodė škotas Ja- 
nas Vudvordas (Ian Woodward), vėliau - du Deividai, Deividas 
Pirmasis ir Deividas Antrasis, o paskutinė dėstytoja anglė buvo 
Džanet Roberton, kuri mūsų katedroje dirbo ketverius metus. 
Kai kurie vyresniosios kartos dėstytojai iki šiol bendrauja su 
Janu ir Džanet. Pagal mainų sutartį su Britų Taryba į Sovietų 
Sąjungos universitetus atvykdavo žmonės, turintys paprasčiau- 
sią anglų kalbos mokytojo kvalifikaciją, todėl iš jų nebuvo ga- 
lima tikėtis, kad pakels teorinį katedros lygį ir sustiprins dės- 
tomus teorinius kursus. Bet užtat dabar mes turėjome su kuo 
pasitarti dėl vieno ar kito žodžio vartosenos, pasitikrinti, kas 
taisyklinga, kas ne, ir mokytis gyvos šnekamosios anglų kalbos. 
Šiuo atžvilgiu Britų Tarybos pagalba buvo neįkainojama. Rei- 
kėjo tik stengtis išnaudoti progą. 

Aštuntojo dešimtmečio pabaigoje nelauktai, tiesiog stebu- 
klingai, atsirado dar vienas dosnus šaltinis - JAV konsulatas 
Leningrade, ypač tuo laikotarpiu, kai jame kultūros atašė dir- 
bo Barbara Allen. Iš ten kartais gaudavome įvairios medžiagos, 
o viena iš pirmųjų atvežamų dovanų buvo filmai, kuriais ga- 
lėdavome naudotis apie porą savaičių. Juos rodydavome kelis 
kartus per dieną, nes pasižiūrėti ateidavo ne tik mūsų, bet ir 
kitų specialybių studentai. Kai gavome Skrydį virš gegutės lizdo, 

žinia kaip žaibas pasklido mieste, ir pirmosiomis dienomis pa- 
tekti į auditoriją, kurioje šis filmas buvo rodomas, negalėjo net 
patys katedros nariai. 

Pasitikti iš Leningrado traukiniu atvažiuojančios Barbaros 
kartais tekdavo vykti net dviem automobiliais. Kartą ji atvežė 
20 didžiulių magnetinės juostos ritinių, kuriuose buvo įrašyti 
per radiją The Voice of America transliuoti valandos trukmės 
pokalbiai su šiuolaikiniais Amerikos rašytojais ir poetais. Tai 
buvo puiki mokomoji medžiaga. Ją buvo galima naudoti įvai- 
riais tikslais - klausymo įgūdžiams ugdyti, amerikiečių literatū- 
ros studijoms, diskusijoms auditorijoje ir t. t. Tačiau kiekviena 
juosta prasidėdavo „This is the Voice of America“ ir baigdavosi 
„That was the Voice of America“. Pasitarę su katedros vedėju 
doc. Lionginu Pažūsiu, nurėžėme juostų kilmę akivaizdžiai iš- 
duodančias „galvas“ ir „uodegas“ ir sėkmingai jomis naudojo- 
mės keletą metų. 

Įpusėjus devintajam dešimtmečiui ir papūtus Gorbačiovo 
perestroikos vėjams, mūsų mokomojoje medžiagoje atsirado 
iki tol neįmanomas dalykas - knygelė apie JAV ekonominę ge- 
ografiją. Barbara atvežė net 50 jos egzempliorių, kad užtektų 
visiems vieno kurso studentams. Tai buvo pirmasis ne groži- 
nės literatūros tekstas, kurį naudojau auditorijoje, mokydama 
studentus anglų kalbos. Tada dar to nežinojome, bet tai buvo 
puikus pasirengimas netrukus atsiradusiai būtinybei tuoj po 
nepriklausomybės atkūrimo padėti naujiesiems mūsų valstybės 
politikams bendrauti su pasauliu anglų kalba. 

Rašyti prisiminimus apie Vilniaus universitete praleistus 
daugiau kaip penkiasdešimt metų būtų galima įvairiais aspek- 
tais. Bendrauta su daug iškilių žmonių, stebėta daug įdomių ir 
reikšmingų įvykių. Šiame Anglų filologijos katedros narių pri- 
siminimų rinkinyje man norėjosi papasakoti, kaip mes mokė- 
mės ir mokėme anglų kalbos, patys neturėdami galimybės ją 
vartoti kaip komunikacijos priemonę natūraliomis sąlygomis. 
Lietuvai tapus nepriklausoma, katedrai teko persiorientuoti ir 

prisitaikyti prie naujų aplinkybių. Prasidėjo naujas ir visiškai 
kitoks jos gyvenimo laikotarpis. Labai gaila, kad dėl įvairiausių 
priežasčių jis sutapo su kartų atotrūkiu. 

Pabaigai norėčiau išreikšti mintį, į kurią turėtų atkreipti dė- 
mesį visi, kas bando ar bandys vertinti Vilniaus universiteto 
Anglų filologijos katedros darbą sovietmečiu. Tiesiog nuosta- 
bu, kad tokioje ideologiškai „slidžioje“ katedroje, kurioje studi- 
jų objektas tiesiogiai lietėsi su „buržuazine“ ideologija ir įtaka, 
per keturiasdešimt su viršum metų niekas nenukentėjo nuo re- 
presinių valdžios struktūrų. Nujaučiu, kad buvo dorų žmonių, 
kurie reikiamu laiku ir reikiamoje vietoje sumaniai užtardavo 
katedrą ir joje dirbusius žmones. 


2016 m. vasario 19 d. 

Leona Toker 


STUDENT YEARS, 
1968-1973 


On September 1, 1968, the new recruits for English studies 
gathered in one of the halls of Vilnius University. A new stage 
in our lives was beginning. 

We were mostly girls, about fifty of us, mostly aged 18. There 
were only three young men, barely discernible among us. Be- 
fore that day, at school, in the theater, on the beach, in sports 
clubs, there were always boys around — young men, eye-con- 
tact, guesswork, occasional convergence. Not here, not now. 
How do you keep up your spirits in a place where no one is 
sexually relevant to you? Romance would have to be sought 
elsewhere. 

Soon enough, however, I discovered how good it actually was 
to be among women. One could be more relaxed, more oneself 
(never entirely so, for reasons unrelated to gender). We were 
divided into five groups of about ten students each. The groups 
had daily language classes, where every student received due at- 
tention. For some of the subjects the groups were joined; there 
were also general lectures sometimes attended also by peo- 
ple from other foreign-language departments. Soon after the 
start of the classes, a reshufiling was made, and I found myself 
among students with the strongest command of English, gath- 
ered into one "special" group — to our joy at no longer being 
bored with elementary exercises and to the resentment of the 
others, who thought — mistakenly, as it turned out — that we 

were all slated for academic careers. In later years there was 
a further reshufiling; the number of groups was reduced, and 
we were joined by more girls whose language skills had made 
spectacular progress. 

When you spend six to eight hours every weekday with the 
same people, the friendships as well as the dislikes acguire a 
special coloring. Always close by was Rufa Savičiutė (now 
Moldel), my friend from high school (who would eventually 
marry our former classmate in Israel): I often got off the bus 
near her house, and we would walk down Trakų street to the 
University together. From the start some of the others were im- 
mediately attractive to me (reciprocally, it seems - there was 
some sort of mysterious sympathy), some (one or two) were 
immediately repulsive (again, reciprocally, no doubt; nor did 
I see them at reunions several decades later), some indifferent, 
and some a challenge. With the latter it seemed that the initial 
sense of hostility, coming from different backgrounds, compet- 
ing for excellence, probably believing in different things, was 
guite likely to be eventually replaced by mutual respect and 
even friendship. This happened, in several cases. Looking back 
on my experience of those years, I am pleased to have no mem- 
ories of having ever said anything, let alone done anything, out 
of a resentment. Which is one of the reasons for the happi- 
ness of the reunions that started taking place 30 years after the 
parting in 1973. When Gražina Nainytė (now Matukevičienė), 
Algimanta Railaitė (later Pranckevičienė, of blessed memory), 
and Alina Rabašauskaitė (now Gutauskienė) came for a visit in 
Jerusalem, after ten minutes of initial embarrassment, it was as 
if the intervening 33 years were swept away. We were still young 
in one another's eyes. Later, on my revisiting Lithuania, it was 
the same with Laima Servaitė, Gražina Pabienskaitė (Nemu- 
nienė), Gražina Cijūnėlytė, Tolema Vabolytė, Vytautė Vyšni- 
auskaitė and some others. 

And yet there was not much intimacy in our relationships 

in 1968-1973. We were like figures who came together trail- 
ing broad veils: there were slits for our eyes but our outlines 
were half-curtained, the veils behind us loosely blown in the 
direction of each of our worlds. I remember meeting Tolema 
at the entrance exams - one of the girls with whom there was 
an immediate click of sympathy: she said she wanted so much 
to get admitted, more perhaps than some who may have come 
there without a special motivation. I never asked why. When 
the studies started I was happy to see her in the halls, and a 
friendship continued on a low flame throughout the five years 
of studies. She could not help intimating that there was trou- 
ble back at home in Kaunas, but when asked what trouble, she 
would fall silent, and we knew better than to inguire further. 
The girls from Kaunas who took a train home together on 
weekends must have been more open with each other, but also 
probably to a point. 

When boyfriends came into the picture, they too remained 
largely behind our veiled figures, in the reality that connected 
to our homes and only rarely sent glimmers into our shared 
spaces. 

Nor did I explain to my new friends what had brought me 
to the English Department. To backtrack: for many years, at 
school, I had thought I would study physics, until I understood 
that my interest was actually not in physics but in physicists (I 
still think that physicists are the nicest people on any campus; 
I married one, and both our children are physicists). The book 
by Landau and Lifshits that my parents bought me for a trial 
run was, however, soon abandoned for the sake of some novel 
or other. Then I thought it would be best to study mathematics. 
Computer programing was just coming in; a mathematician 
could get a safe job somewhere. At school I was good at mathe- 
matics, but my parents decided to send me to a private tutor for 
enrichment. A frustrating discovery: I could solve any problem 
of the kind that I had solved once, but was incapable of finding 

new creative solutions... On the other hand, already at school I 
was moved to write essays on the books I read, and despite the 
skepticism of one or two people to whom I showed them, I was 
totally convinced of their value. 

A career in the humanities in Soviet Lithuania? Suddenly it 
seemed not as absurd as before. In 1968 Khrushchev's “Ihaw)" 
which had made Soviet literature readable again, was already 
over, but I did not wish to believe it. There had been temporary 
setbacks before, and this might be another. There were inspir- 
ing developments in Czechoslovakia: “socialism with a human 
face" seemed not just possible but a necessary stage in social 
development. Among our friends and acguaintances my father 
was alone in being sure that the Soviets would soon put an end 
to the Prague Spring. “I shall eat my hat if they don't" he said, 
and some of his friends were already asking whether he would 
like his hat boiled or fried. 

In the meantime, during the spring and early summer of 
1968, I was preparing for school matriculation exams, sup- 
pressing boredom and the pervasive skepticism which turned 
my study of history and even literary history into textual cram- 
ming rather than learning. It worked,; I got the gold medal. The 
rule at the time was that those who had gold or silver med- 
als needed only to take one University entrance exam, and if 
they got the highest grade (5), they would be enrolled with- 
out the other exams. In the last-minute decision making, I had 
to choose between an exam in mathematics and an exam in 
English. Averse to studying for other entrance exams again, I 
thought that in mathematics a casual error might ruin the end 
results, but nothing could go wrong for me in English. So En- 
glish it was. At the beginning of August, I could already for- 
malize my enrollment in the English Department of Vilnius 
University and retreat into my own world. 

Then, on August 21, the Warsaw-pact tanks rolled towards 
Prague. Between my entrance exam and the start of the studies, 

the world had changed. People of our generation still differ as 
to what the year 1968 means to them: for some it is the Paris 
students' revolution, for others the murder of Martin Luther 
King. I belong to those for whom it is the end of the Prague 
Spring, and of hopes that a brighter future for humanity would 
be brought about by a humane and scientifically sound deploy- 
ment of socialist ideals. 

None of this could be discussed with the new friends on the 
benches of the old University, which had started as a Jesuit col- 
lege in 1579 and was now functioning as a Soviet educational 
institution, bearing the name of Vincas Kapsukas (1880-1935), 
a leader of the Lithuanian Communist Party. Nor would I tell 
anyone of another change that started taking shape. In 1966 I 
had been very upset, even angry, when, on a walk in the woods, 
my father told me that one day we may decide to leave every- 
thing and go to Israel. But I was moved when, soon afterwards, 
during a group tour of Rumania, father could not hold back 
tears as he picked up a scrap of paper with Hebrew lettering 
from the pavement. In pre-war Lithuania he had studied in a ye- 
shiva and then in a Hebrew gymnasium. He was not an obser- 
vant Jew: he had left the yeshiva at age fourteen because he had 
lost his faith. Yet everything genuinely Jewish, and all touches of 
the Hebrew language, triggered his emotions, longings, regrets. 
These were depths unknown to me, but I would gradually come 
to fathom some of them. Still, in 1968 I could not foresee that 
less than four years later it would be my initiative, following my 
engagement, to apply for emigration to Israel. 

All of'us students had reasons for a reserved conduct. During 
the first year, our teacher of English practice was the wise and 
hard-working Uršulė Žemaitienė. We read various texts and 
answered comprehension guestions. One of the short stories 
she brought for us to read was by Albert Maltz, set during the 
McCarthy period in the USA. It dealt with the employers in- 
trigue to cheat an old woman out of her pension: shortly be- 

fore she reaches retirement age, someone is sent to “draw her 
out? and when she makes some innocuous complaint she is 
dismissed for “anti- American attitudes? So that is what used to 
happen in America! It was guite clear to us that the use of this 
text was a mild warning, but we said nothing. In Israel there 
is a saying, “Everybody knows why the bride enters under the 
wedding canopy, but only a donkey says this out loud? There 
were no donkeys among us. 

Some time later, I happened to be the last to leave the class- 
room after a second-foreign-language class. As I was slowly 
packing my books, the handsome young teacher (whom we 
strangely disliked) started asking me guestions about student 
life. I said that there were good times and less good times. He 
was interested in the latter: he asked whether the less good 
times were around the “demonstrations" (May 1, November 
7 - communist holydays when students had to take part in the 
parades). This was rather too blunt. I said, “On the contrary, pa- 
rades are fun" But we knew that more subtle surveillance was 
constantly carried out. The habit of being careful about what I 
say stood me a good stead in Israel as well, though in matters of 
academic politics, not ideology. It is guite a catharsis to break 
through that habit once in a while. 

There were, no doubt, some advantages in the socialist sys- 
tem: no tuition fees, and students from families that could not 
support them got scholarships. Those with a good academic 
record got scholarships too, even higher ones: I was never out 
of cash and did not have to ask my parents for money. Students 
from out of town rented rooms if they could afford it; those 
who could not got places in the student hostels (but that, ap- 
parently, was no fun). One of the few boys in our cohort, the 
one known as “red? had come from a village. “Where would I 
be now but for the Soviet power?" he once said. When 40 years 
later I guoted this to Gražina N., her answer was “In exactly the 
same place“ I think she is right. BA is mostly free in capitalist 

France and Germany too these days, as in some other European 
countries. In Israel it is not free but largely affordable. 

I had another reason for being reserved. My mother, Neda 
Kameneckaitė, was one of the most popular teachers in my de- 
partment, and many of the other teachers had once studied un- 
der her. She taught language practice in the fifth year as well as 
linguistics courses, in particular stylistics. I remember how im- 
pressed I was by her linguistic analysis of the opening of Joyce's 
“The Dead? Those who studied language practice with her felt 
lucky; in addition to language, it was also about wisdom and 
style. But from literature and film we know the types of “the 
teacher's pet" or “the headmaster's son" — I did not want to be 
like that or to get any obviously preferential treatment. I avoid- 
ed the teachers' room, avoided mentioning mother in talking 
to my friends, avoided gossip about her colleagues. But when 
I did study with her, we had a little secret: I would sometimes, 
when not observed by anyone, slip a little piece of paper with 
the picture of a flower into the drawer of the teacher's table in 
the classroom. She kept those flowers, and showed them to me 
again a few years ago. 

Each day the classes included language practice, the so-called 
“Anglistics;' and philological courses, as well the mandatory 
communist education program. Language practice was about 
vocabulary enrichment through reading, about eliminating 
mistakes, learning idioms, etc. At a certain point these class- 
es also included “pattern practice“ that had become a popu- 
lar method of automatizing language skills: we had to generate 
multiple sentences on the same grammatical mold. "Anglistics" 
started with two years of English phonetics taught, logically 
and systematically, by Dr. Aprijaskytė. This also involved much 
practice. One of my fellow students eventually based her own 
course on phonetics and phonology on Aprijaskytės model. I 
do not have a good ear, and could improve my pronunciation 
only after the teacher explained the anatomical aspects of En- 

glish sounds — for instance, the difference between the English 
dental t and d and the Lithuanian alveolar consonants. In addi- 
tion to learning theory, we were expected to getrid of accent-re- 
lated errors. More difhicult was the guestion of intonation: we 
had to memorize a BBC collection of dialogues, imitating the 
modulations of the pitch. For two years we had to work with 
tape recorders almost every day. When I started my doctor- 
ate at the Hebrew University in late 1973, people could not tell 
where I was from — there was no recognizable accent, but they 
felt that my English was not native. This was mainly because of 
the confusion: we had learned the British intonations, to which 
I did not guite connect, but around me in Jerusalem there were 
a number of American accents, as well as South African and 
even Indian ones. I would not even try to blend into any of 
those ways of speaking. 

Phonetics was followed by morphology, syntax, and eventual- 
ly stylistics. But the coloring of every year of studies was created 
by that years English-practice teacher, first Žemaitienė, then 
the young and romantic Alma Ločerytė, who eventually mar- 
ried a Norwegian and went to live in Norway, then, it seems, 
Pažūsis, who had a voice which struck us girls as Hollywood 
sexy and whose less appealing character features transpired lat- 
er. In the fourth year our teacher was Dalia Tekorienė, whom I 
loved and had a hard time not showing it — she had been my 
first English teacher when I was five years (and she a beautiful 
young student). In the fifth year it was my mother. There were 
other teachers in parallel groups. Every teacher had to size up 
how much we knew at the beginning of the year, and build on 
this, with the right proportion of new materials and recapitula- 
tion. It is from these teachers that we mainly imbibed principles 
of practical pedagogics, rather than from the cycle of courses 
expressly meant to prepare us for teaching English at school. 

The philological courses prominently included two years 
of Latin (taught by Prof. Zabulis, the Minister of Education). 

I loved this subject, and Latin turned out to be of great value 
to me in the future. There was also Old Gothic, the history of 
the English language and its Germanic roots, some German, 
and a year of optional Italian. I remember closing myself in my 
room at some emotionally diflicult time to study the history of 
the migrations of Germanic tribes. This was a makeshift refuge, 
and I no longer have the memory either of those migrations or 
of what was oppressing me at the time. 

Throughout my University years once or twice a week I also 
took private lessons of French with Irina Lvovna Karsavina, al- 
ready retired from Vilnius University, daughter of the philoso- 
pher Lev Karsavin, whose memory is now cultivated in Vilnius, 
and who had been my father's unforgettable history professor 
at Kaunas University. Prof. Karsavin, arrested in the late forties, 
died in a Gulag camp in Abez'; Irina Lvovna had also been in 
the camps, because of her pre-war work in a foreign embassy in 
Lithuania. After release she settled with her younger sister in a 
little apartment near the Red Army (now Savanorių) Prospect, 
amidst books, pictures, and French journals, some still being 
sent to her by another sister from Paris. After just a few lessons 
she made me read Merimėe in the original, infusing the French 
language into me in a near-mystical way. Her analysis of poetry 
was another major influence on my life. She had studied En- 
glish literature with Louis Casamian in the Sorbonne (I was de- 
lighted to be able to purchase his book on the history of English 
literature several years later). In my doudy and dreamy state of 
those days, I got immersed in her language, her memories, and 
her thoughts without calculating my progress in active French. 
My grammatical imprecisions and residual naivetė must have 
been frustrating to her, but she was sad when I came to take 
leave of her in 1973. 

My future husband also studied with her. It was she who ac- 
tually brought us together. 

My cloudy-dreamy state doubled as a protective cocoon. 

During the boring spans in the cdasses, when, for instance, the 
others were reciting the BBC dialogues, my mind would float 
away, mainly into love-stories inspired by 19 century fiction 
and some recent Soviet movies (I liked, for instance, The Col- 
leagues after Aksyonov's novel, and Nine Days of the Same Year, 
about physicists - would I have liked them now?). But language 
practice and philological courses were seldom boring, and 
some of the general lectures never. Particularly interesting and 
well presented was the course in the History of Western Philos- 
ophy, taught by Kristina Rickevičiūtė (who also gave us a short 
and elegant lecture course on logic), where the history of ideas 
was told like an exciting narrative. It did not include Schopena- 
hauer, Nietzsche, and Bergson whom I read much later; nor did 
it have a tutorial: we learned about the philosophical systems 
but did not read the texts themselves. Several decades later I 
partly filled in that gap, particularly enjoying the language of 
18! century British thinkers. But the course created a firm ma- 
trix upon which it was later easy to build. 

As in all Soviet Universities, there was a cycle of courses 
meant to give us a sound communist education (one, indeed, 
which later made me impatient with “modified Marxism" as 
a scatterbrain distortion of the logically rigorous doctrine in 
which I had stopped believing). The attitude to and the way 
of studying each of the courses of the cycle was different. First 
there was the History of the Communist party, with a tutorial 
devoted to some works by Lenin: the handsome young assistant 
who taught it had managed to somehow turn it into a course in 
the history of ideas. But his emphasis on proper conceptualiza- 
tion backfired. At a session meant to prepare us for the exam, 
he wished to explain how communist ideology voids the issue 
of nationality of its meaning (no one was buying this, but the 
resistance was generally tacit). “What, for instance, was Lenins 
nationality?" He asked. To my somewhat embarrassed amuse- 
ment, and the teacher's consternation, a spontaneous tongue- 

in-cheek chorus answered, “A Jew" - “Žy-y-ydas, the first sylla- 
ble comically prolonged. 

A few decades later in Israel, I studied the history of KPSU 
once again on my own, from the perspective of the history 
of the repressions and the Gulag... By then the experience of 
completely contrary perspectives on the same events no longer 
created a cognitive dissonance: the ethical aspect of the events 
left little space for hesitation. 

The next steps in our ideological education were “Dialectical 
Materialism," which made sense, and “Historical Materialism, 
which did not, though Prof. Meškauskas, who lectured on the 
latter, managed to turn it into an interesting deployment of 
philosophical ideas. At one point he stated, with some empha- 
sis, that socialism does not exist without democracy. Ofhicially 
this was supposed to mean that there was democracy in the 
country; unoflicially we understood it as saying that it was not 
true socialism that we were living in. Fortunately, there were no 
“donkeys" among us in that gathering. 

Likewise, “Political Economy of Capitalism; based on Marx's 
Capital, made sense, but “Political Economy of Socialism; 
which followed, did not. In principle, one was expected to rise 
to a higher level of socio-political consciousness, in which the 
more arcane “dialectical" vision would be achieved instinctive- 
ly as it were, via spontaneous insight. In reality, there was a spe- 
cial visual-conceptual way in which we crammed for that exam, 
as well as for exams on “Scientific Atheism, and “Scientific 
Communism": the idea was to remember what was said in each 
paragraph on each page of the text-book. "That type of study 
started in the last grades of school. We had bracketed away the 
guestion of the truth value of what was said in all those para- 
graphs on all those pages. 

In the last of our student years we had some literature cours- 
es. Except for a single seminar — in my case given on Byron by 
Dr. Baužytė (in a parallel group they were reading Joyces Ulyss- 

es!) these courses were mainly devoted to literary history rather 
than to in-depth literary study. Nevertheless, the leading litera- 
ture professor, Elena Kuosaitė, was a very stimulating supervi- 
sor of my graduation paper, which I chose to write on dialogue 
in two eighteenth-century novels. It was she who first sent me 
to the library to read whatever American books on narratology 
were available or could be obtained by interlibrary loan. Those 
hours in central Reading Rooms on the National Library and in 
the main building of the University library, when I read a chap- 
ter of Edwin Muir or Wayne Booth at a sitting, were among 
the happiest in my student days. I retained a warm memory of 
those reading rooms, and would look for their replicas on visits 
to different campuses in Europe and the States. But when I re- 
visited these libraries 35 years later, what I saw did not coincide 
with the memories. It is still not clear whether this was because 
of actual restructurings in the intervening years or because my 
memory had glamorized the halls, the wood paneling, and the 
slightly mysterious atmosphere of parallel non-converging flow 
of strangers' minds in the glow of the desk-lamps. 

Our own department library was useful but not rich; it did 
not, for instance, have the full text of Paradise Lost. Yet we were 
rather well supplied by modern English and American fic- 
tion from other sources. Many people got parcels with books 
from relatives abroad, and those circulated. I think I was more 
abreast of the contemporary American novel of the 1960s and 
the 1970 (except for Philip Roth, whose work I never saw in 
those days) than I was in Israel later, where paperbacks were 
easily available and treasured less. 

Underappreciated at the time (but longed for in retrospect) 
were mandatory sports classes. One of the objections against 
them was that they usually consumed half a day: we had to take 
a bus to the University building on Čiurlionio street, change 
into sports clothes, and run to the Vingio Park stadium for var- 
ious athletics exercises and games. In winter we sometimes got 

ski gear from a storage room, and went cross-country skiing 
in the Park. Likewise underappreciated, mainly for reasons of 
poor teaching, was a cycle of courses meant to prepare us to act 
as emergency paramedics in times of war. 

One of our unstated ambitions was to become elegant young 
ladies, but sound communist education reguired keeping us 
connected with the down-to-earth peasant-and-worker reali- 
ties. In the summers following the first two years we were obli- 
gated to work for a few weeks, for minimum pay, in agriculture 
or construction. Since I did not want to sleep anywhere except 
my room in my parents' cooperative apartment in Antakalnis, 
I chose construction. The first summer it was outside Vilnius, 
and my companion there was another girl from our “special" 
group, Miriam (Mirka) Markus. We would take a bus to that out- 
lying locality and walk together to the construction site. Our job 
was, mainly, the removal of construction garbage: piling it on a 
stretcher or a wheelbarrow, walking out of the skeleton of the 
building, and pouring it out in an appointed place. One day we 
were put to shovel sand into a very big pit; after many hours the 
pile of sand still looked almost the same size; then a bulldozer 
came and pusheditallinto the pit in a few minutes. This memory 
came back to me while reading Varlam Shalamovs stories of the 
waste of human energies on manual labor in the camps. 

The construction workers around us were from Belorussian 
villages and spoke a dialect referred to as “tuteishi" - “local? 
On Mondays some of them bore marks of Sunday drinking. 
This work was their livelihood. They did not walk to the nearby 
workers' canteen at lunch break but ate what they had brought 
from home. For Mirka and me the walks to the canteen were a 
welcome distraction; the food was edible; the apple compote 
a delicacy. The following summer I had a similar construc- 
tion-garbage removal work in the town itself; I do not remem- 
ber much from that experience, except the ironic remark of an- 
other fellow-student after we got rather dusty: “And my mother 

used to say, Study, my girl, you'll become a lady“ (“Mokykis, 
mokykis, dukrele, ponia būsi"). 

I remember Mirka affectionately and with regret for the final- 
ity of our parting. At first she seemed to me a relic of the Jewish 
small town, the shtetl, a culture whose image I strongly disliked 
for its excess emotionality and for refusal to recognize womens' 
need for privacy. But Mirka was irresistible: tall, strong, bright, 
with merry vitality, forbearance to weaker friends who were 
always trailing in her wake, curiosity, and proneness to exper- 
imentation. In her family's badly aired apartment, smelling, it 
seems, of the spices with which her grandmother cooked while 
the others were at work or at school, she played records for me: 
Engelbert Humperdinck, Tom Jones, Paul Anka, Simon and 
Garfunkel, but especially the Beatles, who, after some initial re- 
sistance, got under my skin. When my son became fascinated 
with their songs several decades later, Mirkas face while listen- 
ing to the vinyl records, almost drunk with pleasure, came back 
to haunt me. We drifted apart when she got married — one of 
the first among us. I strongly disliked her husband. They left for 
Israel soon, before she could graduate, and divorced there. The 
younger of her two handsome brothers got kidnapped some- 
where in Rhodesia and was released through the oflices of the 
Mr. Plateau-Sharon, member of the Israeli parliament, whose 
sins should be forgiven owing to this one good deed. I heard 
that Mirkas second marriage, to a man from Riga, and her life 
in the States, were happy - but then her husband died of a sud- 
den heart attack, the kind that takes away men in their forties. 
She was always strong enough to get back on her feet; I hope 
this is true now too. 

Back to our working-class experience: when there was a 
shortage of hands at harvest-time, students were often sent 
to villages to help. We had one such day in the second year, 
when, together with our second-year teacher, we harvested 
jumbo radishes. Then in the third year we were sent for a few 

days to bring in potatoes, in a “tuteishi" village. In my work- 
group there were eleven girls, mainly, but not only, from our 
own study group (a few had received exemptions on grounds of 
health). The tractor had overturned the furrows in a vast field, 
and we walked in the grooves, gathering potatoes into baskets 
and pouring them out into containers at the edge of the field. 
Every day two girls, in rotation, stayed behind for kitchen duty 
(one of the first feats was to scrub clean the pots, or rather met- 
al buckets, that we were given for cooking). We were supplied 
only with sugar and some fat, but we dug potatoes for ourselves 
and picked apples from the trees that lined the road from the 
field to the hut where we slept. The girls knew a multitude of 
ways to cook potatoes and apples, so mealtimes were fun, ex- 
cept the day after kitchen duty (but after this one day, the ap- 
petite returned). The really hard thing was hygiene: no place to 
wash. We slept on the floor thinly covered with a meager stint 
of straw, and one night, having fallen asleep with one girl on my 
left arm and one on my right, I awoke with one of the arms free: 
the girl on my left was sitting up weeping. 

It was suddenly announced that our work in that village 
would extended to eleven days. This was a bit of a blow. We 
walked a couple of miles to a government hut that had a tele- 
phone, and I phoned home to tell my parents. One of the girls 
shamed me for the tone of distress with which I spoke, but she 
was also the one to help make up a short list of badly needed 
eguipment (including cotton wool) to be brought to us when 
my mother said she would come to see us. She did come, driven 
in by my future husband in his father's Moskvich, along with 
Dr. Pažūsis, our teacher that year. That was joy, and welcome 
support. All in all, the experience enhanced our tacit bonding. 

After the third year of studies we were not obliged to do phys- 
ical work but had to get practice working in pioneer camps - 
summer camps for children. To prepare us for this, before the 
end of the school year we were sent for almost a week to such 

a camp, a short train ride from the town. We were to play “pi- 
oneers' and have the experience over which we would have to 
preside in summer: lining up in the morning, marches, tasks, 
etc. We were told, for instance, to produce a wall newspaper and 
had a very good time sitting together writing skits and drawing 
pictures. But our collective effort was rejected: this was not the 
reguired genre. What we had to do was draw a big five-cor- 
nered star and then fill each corner with the official materials to 
which it was supposed to be devoted... 

That summer I did, indeed, get a paid job in the pioneer camp 
on Nemenčinės plentas, not far from home. I slept in a corner 
of the girls' dorm. After lights-off I sat in the doorway between 
the girls' and the boys' dorm-rooms, telling the children all the 
stories I knew, including the whole of Greek mythology in Rus- 
sian: most of the children were Russian speakers. A few Lithua- 
nian parents gently complained. A Russian mother complained 
about something else: the marching drills she happened to ob- 
serve on a hot day — instead, she said, of intelligent games. I 
wondered how she could not understand that we had to prepare 
the children for some ceremony, but I knew she was right. This 
was, in miniature, the experience of being between the hammer 
and the anvil, which many of my fellow students experienced 
working in schools in the late 1970s and early 19805. 

As to the pay, it barely covered the replacement of a torn pair 
of sandals. 

In the fourth year we had school practice. Mine was in my 
own school, Salomėjos Nėries gimnazija, under the supervision 
of teacher Eugenija Purienė, one of the kindest people I had 
ever met. It was good experience. In the upper grades we read 
The Catcher in the Rye, and I offered the children a Ereudian 
interpretation without calling it by that name. Many other su- 
pervisors would have had me destroyed. Instead, it seems that 
the school soon made a bid to employ me, but someone higher 
up did not give permission. That was one of the signs that in 

Vilnius I would not get a job. The state anti-Semitism was gain- 
ing momentum. 

The well-behaved children of Salomėjos Nėries gimnasia 
did not, however, prepare me for the painful lack of discipline 
in the Jerusalem schools where I taught for about four years, 
1974-1978, while working on my doctorate, before my children 
were born and I lucked out getting an assistantship at the He- 
brew University. 

During the last summer, our “practice" was in the field of 
translation, which, indeed, became the profession of many of 
my fellow students, especially in the post-Soviet years. 

And so we are moving towards the final year of studies, and 
of my life in Vilnius, 1972-1973. 

Grisha and I got married in June 1972, after the fourth year 
was over. During our engagement meeting with his and my 
parents, it was decided that we would all apply for emigration 
to Israel. Soon afterwards, however, the Soviets instituted the 
diploma tax: everyone with a higher-education diploma had to 
pay some astronomical sum before he or she could leave the 
country. Though three of the four diplomas of our parents were 
from pre-war Lithuania, we had to pay for all. Our plans for ap- 
plication for exit permits had to be postponed. In a few months, 
however, largely owing to the struggle led by Senator Henry 
Jackson, the rules were amended: they would no longer charge 
for old diplomas. We calculated that if we sold everything and 
used up all the savings, we would be able to meet the outstand- 
ing payment. Then, a few months into my fifth year, we applied. 
(In fact, when we finally left in October, the tax was no longer 
levied, and much of the money was left to relatives in Vilnius). 

Emigration was a complicated procedure. One of the first 
steps I had to take was to tell about my plans to the head of our 
Comsomol cell, ask her for some brief recommendation letter, 
and have her arrange for my expulsion from the organization. 
The expulsion had to go through three stages: the immediate 

cell, the faculty, and then the University. The head of our cell, 
Alina, was shocked by the news. She said, “I shall discuss this 
with my parents in Kaunas over the weekend, and we shall talk 
early next week? On returning from Kaunas she said some- 
thing that got carved into my memory: “My mother thinks that 
these people will leave anyway, so why don't we try to remain 
friends? I agree. We shall not have that meeting — I shall mark 
that it has taken place? Which she did, and the matter went 
up to the faculty level. This time, however, there was a donkey 
among us, who wanted to know, “When exactly did that meet- 
ing take place?" 

I do not remember how the meeting of the faculty committee 
went; it must have been formal, dry, and guick. Then came the 
day when I had to leave in the middle of my mother's class to 
attend the committee on the University level. Everyone knew 
what was going on. With a gesture of apology I stood up to 
leave the classroom; my mother, pale and reserved, nodded; my 
friends averted their eyes. Only one students smile betrayed a 
mixture of curiosity and Schadenfreude, which also got fixed 
in my memory. 

That committee meeting was highly unpleasant. The guy who 
gave me a hard time was a Jew, and this disgusted me no less 
than my having to play a silly little woman who is following 
her husband to a cruel country despite all the ideals of the con- 
struction of the bright future in our socialist home. 

My in-laws, my husband, and I got the permission to leave 
rather soon. Not so my parents, who were visible in the com- 
munity and had to be made an example. We delayed our depar- 
ture as long as we could, so as not to leave them behind. The 
justification for doing so was rather sad: my mother-in-law had 
recently gone through treatment for melanoma (it was com- 
pletely cured, with the help of an Armenian surgeon in Len- 
ingrad, Dr. Loris Khachaturian; it gives me pleasure to write 
his name and recollect his kindness and charm). The delay al- 


288 ANGLŲ KALBOS SLĖPINIŲ PAVILIOTI 


lowed for business as usual; I wrote my graduation paper and 
completed the degree. One thing changed: my Kaunas friends 
seemed to open up to me, as if they had shed suspicions. The 
hints about the things slowly brewing in Kaunas became more 
freguent. But I avoided those conversations. Thirty-five years 
later I felt I had to explain to them why: my father had warned 
me that “they" cannot arrest us for wanting to leave but would 
be very glad to arrest us on any other pretext. Apparently, some 
of my friends had understood this by themselves. 

Along came state exams. The toughest one was the exam 
in “Scientific Communism" - one of the subjects that one 
crammed by visualizing the paragraphs under each rubric, 
without a shade of belief that this knowledge would ever be of 
use. At the exam some Russian inspector attacked my slightly 
uncautious statement about the need for criticism and self-crit- 
icism in the socialist society: “Criticism of what?" The Lithua- 
nian members of the examination board silenced him. I gradu- 
ated will all the excellent marks, including this exam. 

There was also the hurdle of job distribution — the manda- 
tory first job assignments, as in all the Soviet universities. Two 
years previously, when my husband graduated from the phys- 
ics department, likewise with only the highest grades and the 
best in his vintage, there were 20 positions at the University 
and in the Academy of Sciences. He would not get any one of 
them; nor would his best friend, Lazar Pridland, who later be- 
came Professor of Physics at the Hebrew University of Jerusa- 
lem. To avoid being sent to teach physics in a remote village 
school, they both obtained invitations from some factories or 
workshops; my husband eventually got a job in his own former 
school in Vilnius. The story certainly left them with a residue of 
bitterness. But as a married woman, with a husband employed 
in Vilnius, I got what was called “a free diploma; without a job 
assignment. No one from our “special" group was given a job at 
the University; the criteria of suitability were different. It would 

take my friends long years to rise in their professions as they 
deserved. 

The ceremony of graduation was held outside, on the campus 
of Čiurlionio street. My husband arrived with a bouguet, ex- 
pecting to congratulate me on the “red" (Cum Laude) diploma. 
He was very angry when I did not get it. My mother blames 
Vice Rector Sudavičius for this injustice and other malicious 
decisions. The oflicial explanation was that I had no record of 
“social activities? Another official explanation: that year "red" 
diplomas went only to Lithuanistics and Russistics students. 
This was a little more to the point, because two of my close 
friends, Algimanta and Laimutė, whose grades were a little low- 
er than mine but within the Cum Laude range, and who did 
have a record of trade-union or Comsomol work, were likewise 
denied “red" diplomas. There is a version of decency-consider- 
ations behind this: if not a person with the highest grades then 
also not the people with occasionally slightly lower grades, so 
that the injustice should not be too apparent. One way or an- 
other, this gave me feelings of guilt for years. In Israel it would 
not matter whether or not my Soviet diploma was one with 
distinction, but I thought that for my friends it would be im- 
portant. When we met more than three decades later, they did 
not seem to have thought about it much, however. Laima start- 
ed her post-student life in a school in Klaipėda but eventually 
her talent was appreciated, and for many years she worked in a 
teachers' training institute which eventually became Klaipėda 
University. Algima was assigned to a school in Panevėžys, got 
married there, and worked in the same school for almost four 
decades, turning into one of the most influential pedagogues 
and at times cooperating with Vilnius University. She lived in 
the same two-room apartment throughout those decades, de- 
voting herself to her two sons and to her pupils, but finding 
the time and the courage to participate in the hand-holding 
demonstration of the Baltic Way in 1989, the human chain of 

about two million people stretching over almost 700 kilometers 
in Lithuania, Latvia and Estonia. When happier times came, 
with her sons making splendid careers, with the possibility of 
travel and the long-sought freedom of expression, she already 
had cancer and did not find the time to seek treatment for it — 
there were, finally, so many much more interesting things to 
do... It was her initiative to hold reunions, and it was her son 
who located and contacted Rufa and me in Israel. She was the 
presiding angel over our first visit to Lithuania — happy, emo- 
tionally packed days — after 35 years of absence; because of the 
conversations we had, she became my constant inner interloc- 
utor. She passed away; and things have not been the same since. 

On her second visit to Jerusalem, with a group of teachers, 
I took them on a tour of the Mt. Scopus campus, and showed 
them that we had white-boards and markers in the classrooms 
instead of the traditional blackboards and chalk. By then it had 
been discovered that chalk was cancerogenous. Isn't everything 
cancerogenous these days? We shall get cancer anyway, I joked. 
Algima was amused. 

We had lost touch when I left in 1973, slamming the door on 
the past and starting a totally new life and a totally new bout of 
learning. Over these years, an occasional image of Vilnius in 
artwork or on the TV would make my heart contract; I thought 
I would never walk those streets again. But lo, and behold: the 
world changed! Our first visit to Vilnius was like the closing of a 
circle. Giving a plenary lecture at a conference and hearing my 
mother kindly remembered and praised at an English depart- 
ment event (her name is absent from Soviet-time books about 
Vilnius University) wiped out the less positive emotions of the 
graduation year. Meeting old schoolmates again, getting to see 
their young images behind their middle-aged current faces, 
having the former erase the latter within a few minutes, and 
feeling young again — this was happiness. My former fellow 
students, especially those in Kaunas, keep holding reunions, 

reaching out to each other across and in the midst develop- 
ments, good and bad, which we had never imagined in the old 
days. We must have done something right, then. The back- 
ground against which their faces stand out are the birch tree 
in the University yard, the arches of the old buildings, the back 
street, then Gorky street, now (like before the War) Vokiečių, 
where we went to cafes if there were “windows" between class- 
es, the Gediminas sąuare which we would sometimes cross to- 
gether under the old hill with the red tower, the river, the streets 
leading up to the main University building from all directions. 
These sights, common to the others are to me little short of mi- 
raculous, a treasure trove of personal archeology beneath layers 
of time. 


September 16, 2016 

IN MEMORIAM 


Irina Karsavina 

Vaclovas Baravykas 
Aleksandra Dantaitė 

Rachilė Aprijaskytė Valdštein 
Elė Pareigytė 

Alfonsas Laučka 


Uršulė Panavaitė Žemaitienė 


1906 - 1987 


1909 - 1974 


1921 - 2005 


1921 - 2019 


1924 - 1997 


1926 - 1982 


1927 - 2015 


1930 - 2014 





1951 m. laidos anglistai su dėstytoja Neda Kameneckaite (sėdi 
viduryje). Iš kairės į dešinę sėdi Alfonsas Laučka, Angelė Šurnaitė; 
stovi: pirmas iš kairės A.Dambrauskas, antra —- Galina Baužytė, 
ketvirta — Aleksandra Dantaitė. 

1951 m. iš 

kairės į dešinę: 

A. Naruševičiūtė, 
dėst. S. Levinaitė, 
E. Benediktavičiūtė 
prie Vilnelės. 

1951 m. Lukiškių aikštėje. Iš kairės pirmoje eilėje Galina Baužytė, dėst. 
Elena Narvydaitė, Aleksandra Dantaitė; antroje eilėje viduryje Angelė 
Šurnaitė, pirma iš dešinės - Birutė Mackonytė. 


196 ANGLŲ KALBOS SLĖPINIŲ PAVILIOTI 





Audiovizualinė auditorija, apie 1977 m. 

1977 m. doc. Alfonso Laučkos (pirmoje eilėje su gėlėmis) 
penkiasdešimtmetis; pirma iš dešinės - dėst. Irena Varnaitė. 


iš dešinės - Juozas Pikčiligis. Trečioje eilėje (iš kairės į dešinę): 
Aloyzas Gvidonas Bartkus ir Albinas Jovaišas. 

1979 m. dėstytojos (iš kairės į dešinę) Lilija Talmantienė, Zinaida 
Pavilionienė, Olimpija Armalytė, Gražina Karpuvienė 

Anglų filologijos katedra 1979 metais. Pirmoje eilėje sėdi (iš kairės 
į dešinę): Laima Erika Katkuvienė, Dalija Tekorienė, Birutė Kiškytė, 
Aleksandra Dantaitė. Antroje eilėje (iš kairės į dešinę): Laimutė 
Zabulienė, Adelė Vilčinskienė, Gražina Rosinienė, Elė Pareigytė, 
Uršulė Žemaitienė. Stovi (iš kairės į dešinę): Ema Geniušienė, 
Vladas Dobilas, Lilija Talmantienė, Gražina Karpuvienė, Leonora 
Zapereckienė, Petras Anusas, Liudvika Drazdauskienė, Auksė 


Mardosaitė, Albertas Steponavičius, Ligija Kaminskienė, Vytautas 
Petrukaitis, Nijolė Lapteikienė. 

Doc. Rachilės Aprijaskytės (viduryje, su gėlėmis) 60 metų jubiliejus 
1981 m. Pirmoje eilėje iš kairės į dešinę: Alfonsas Laučka, Aleksandra 


Aprijaskytė, Adelė Vilčinskienė, Nijolė Maskaliūnienė, Gražina 
Rosinienė. Antroje eilėje iš kairės į dešinę: Lionginas Pažūsis, Ema 
Geniušienė, Alfonsas Tekorius, Laima Grigaliūnienė, Dalia Tekorienė, 
Albinas Jovaišas, Leonora Zapereckienė, Elė Pareigytė, Ligija 
Kaminskienė, Vytautas Petrukaitis. Trečioje eilėje iš kairės į dešinę: 
Olimpija Armalytė ir Gražina Karpuvienė. 

Iš kairės į dešinę: Lilija Talmantienė, Adelė Vilčinskienė, 
Aleksandra Dantaitė, Rachilė Aprijaskytė 


202 ANGLŲ KALBOS SLĖPINIŲ PAVILIOTI 





Anglų filologijos katedros dėstytojai apie 1980-1982 m. 

Iš kairės į dešinę: Uršulė Žemaitienė, Birutė Kiškytė, 
Gražina Rosinienė, Olimpija Armalytė, Vladas Dobilas, 

Ema Geniušienė, Auksė Mardosaitė, Albertas Steponavičius, 
Gražina Karpuvienė, Augustina Stungienė 

Adelė Gruodytė Vilčinskienė 
Albertas Steponavičius 

Laima Pelakauskaitė Zabulienė 
Auksė Mardosaitė Sutkuvienė 
Stefanija Gražina Talutytė Rosinienė 
Olimpija Armalytė 

Zigmantas Vytautas Banelis 


Vladas Dobilas 


1930 - 2013 


1934 - 2018 


1935 - 2018 


1935 - 2006 


1939 - 2018 


1940 - 2014 


1942 - 2010 


1946 - 2012 

